
Viktorija 
Regija 


Vieną vakarą, kai lyg deimantai danguje žėrėjo žvaigždės ir mė- 
nuo sidabriniais spinduliais glostė žemę, senas genties vadas rūkė pyp- 
kę ir pasakojo vaikams nuostabias istorijas apie savo gentį. Jis buvo 
dar ir burtininkas, todėl žinojo visas gamtos paslaptis. Vienas berniu- 
kas paklausė senio, iš kur atsiranda žvaigždės. Senasis genties vadas 
ėmė pasakoti. 

— Aš viską žinau. Kiekviena žvaigždė yra už mėnulio ištekėjusi 
indėnė. Jums neteko girdėti? O mėnulis stiprus ir gražus karžygys. 
Mėnesienos naktimis jis nusileidžia į žemę ir susituokia su indėne. Štai 
toji žvaigždė yra Nakajira, gražiausia mau genties indėnė. Anoji — 
Žana — dailiausia aruakų genties gėlė. O štai kas atsitiko prieš dau- 
gelį metų mūsų gentyje. 

Buvo mūsų gentyje jauna graži indėnė Naja. Naja karštai pamilo 
mėnulį — gražų ir narsų karžygį —ir atsisakė tekėti už pačių stipriau- 
sių ir šauniausių genties jaunikaičių. 

Kas vakarą Naja eidavo į mišką ir susižavėjusi žiūrėdavo į mėnulį, 
žeriantį sidabrinius spindulius. Kartais ji bėgdavo per mišką, norėdama 
pasiekti mėnulį ir apkabinti. Bet mėnulis buvo šaltas ir abejingas. 

Vieną vakarą nuėjo Naja prie ežero. Vandenyje pamatė mėnulio at- 
spindį. Didžiai apsidžiaugė. Pamanė, kad čia tasai baltasis karžygys, 

kurį buvo pamilusi. Bijodama jo netekti, šoko į ežero gelmes. Ir nu- 
skendo nelaimingoji. 

Mėnulis nenorėjo, kad Naja taptų dangaus žvaigžde, ir sumanė pa- 
daryti ją vandenų žvaigžde. Pavertė indėnę didele ir gražia gėle. Kiek- 
vieną vakarą gėlė išskleidžia milžiniškus žiedlapius, kad rausvą jos 
žiedą apšviestų mėnulis. 

Ar žinote, kas tai per gėlė? Tai Viktorija Regija. 


e 


Girių 
giesmininkas 


Ą mazonės miškuose gyvena nedidelis paukštelis irapuru, tikras 
girių giesmininkas. lrapuru taip gražiai, taip melodingai čiulba, kad 
jam užgiedojus visi paukščiai nutyla ir klausosi nuostabios jo gies- 
mės. Jo plunksnos žalios kaip alyvos lapelis, o uodegėlė rausva. 

Indėnai mano, kad irapuru yra stebuklingas paukštis. Jų kalba ira- 
puru reiškia — paukštis, kuris nėra paukštis. Kai irapuru miršta, indė- 
nai nešiojasi jį kaip talismaną — kas jį turi, būna laimingas. 

Apie irapuru pasakojama tokia legenda. Kadaise Brazilijos pietuose 
gyveno viena indėnų gentis. Tos genties vadą pamilo dvi labai gra- 
žios mergaitės. Jaunasis genties vadas nežinojo, katrą išsirinkti, ir pa- 
žadėjo vesti tą, kuri taikliau šaudys iš lanko. Mergaitės sutiko rungty- 
niauti, paleido strėles —ir viena pataikė į taikinį. Genties vadas pa- 
ėmė ją sau už žmoną. 

Antroji mergaitė, vardu Oribisė, taip graudžiai verkė, kad ašaros 
upeliais plūdo. Nuėjo ji pas dievą Tupaną ir prašo paversti ją paukš- 
čiu, kad galėtų nepastebima lankyti mylimąjį. Pasigailėjo jos Tupanas 
ir pavertė paukšte. Pamačiusi, kad genties vadas labai myli jaunąją 
savo žmoną, Oribisė panūdo išskristi iš gimtųjų vietų. Skrido, skrido, 
atskrido į Brazilijos šiaurę ir apsigyveno Amazonės miškuose. 

Pagailo jos dievui Tupanui, ir jis davė jai nuostabų balsą. Gyvena 
irapuru Amazonės džiunglėse ir gieda, norėdama užmiršti savo skriau- 
dą. Kai tik ji užgieda, visi paukščiai nutyla ir klausosi nuostabios jos 
giesmės. 


Kaip 
atsirado 
naktis 


Kadaise nakties nebuvo. Buvo tik diena. Naktis buvo saugojama 
giliai po vandeniu. 

Tačiau kartą ištekėjo Didžiosios Kobros duktė. Sako ji savo vyrui: 

— Mano vyreli, labai noriu pamatyti naktį. 

— Nėra nakties, žmonele, yra tik diena, — sako tas. 

— Yra ir naktis. Aš žinau, kad ji tūno upės dugne. Liepk tarnams 
ją Surasti. 

Tarnai sėdo į valtį ir išplaukė ieškoti nakties. Atplaukė į Didžiosios 
Kobros namus ir pasakė, ko nori duktė. Davė jiems Didžioji Kobra 
ąsotį iš tukumano palmės riešuto ir įspėjo: 

— Saugokite šitą ąsotį. Jeigu jį atidengsite, viską apgaubs tamsa, 
visi daiktai pradings. 

Keliauja tarnai. Nuplaukę pusę kelio, girdi — ąsotyje kažkas caksi: 
cik-cik-cik... tak-tak-tak... Tai pamatinukės ir žiogeliai čirškė apie 
naktį. Tačiau tarnai to nežinojo, iš smalsumo ėmė ir atidengė ąsotį. 
Ir iš karto viskas aptemo. 

Didžiosios Kobros duktė ir sako savo vyrui: 

— Tavo tarnai paleido naktį. Dabar nebeturėsime dienos. Visi daik- 
tai pranyks. 

Tada kas tik buvo miške, viskas pavirto žvėrimis ir paukščiais. O 
kas buvo upėje, pavirto žuvimis ir vandens paukščiais. 


6 


Didžiosios Kobros dukters vyras išsigando. Klausia žmoną: 

— Ką darysime? Reikia gelbėti dieną. 

Žmona išrovė pluoštelį savo plaukų ir sako: 

— Nenusimink. Su tuo pluošteliu plaukų einu atskirti dienos nuo 
nakties. Užsimerk... Greitai!.. Dabar gali atsimerkti. Žiūrėk, jau auš- 
ta rytas. Pasitikdami saulę, linksmai gieda paukščiai. 

Kai sugrįžo tarnai, Didžiosios Kobros duktė juos sutiko labai piktai 
ir pavertė už smalsumą beždžionėmis. 

Taip atsirado naktis. 

Delfino 
paslaptis 


Uaujara yra Amazonės indėnų upių dievas ir žuvų globėjas. Tą 
dievą jie įsivaizduoja kaip delfiną. Kai tik pasirodo netoliese jauna 
graži indėnė, delfinas tuoj pavirsta jaunikaičiu ir ieško dingsties prisi- 
artinti. Uždainuoja gražią dainą. Indėnes pavilioja jo dainos, ir jos 
nuseka paskui jaunikaitį. O šis nusiveda jas į upių gelmes. 

Mėnesėtomis naktimis susirenka delfinai ant Amazonės kranto, dai- 
nuoja ir šoka. 

Kadaise viena graži indėnė ištekėjo už nepažįstamo jaunikaičio. Po. 
kiek laiko jiems gimė sūnus. 

Kartą indėnė pamatė, kad jos vyras po plunksnų strėnjuoste slepia 
žuvies uodegą. Pagavo indėnę smalsumas, klausia ji vyrą: 

— Kam tasai negražus daiktas reikalingas? 

— Šito daikto neturi tie, kurie vandenyje skęsta — atsakė supykęs 
indėnas. Taręs tuos žodžius, išėjo iš trobelės ir daugiau nebegrįžo. 

Indėnė labai nusiminė. Kiauras dienas ir naktis stovėdavo ant upės 
kranto, apraudodama savo liūdną dalią. Prie upės visada atsinešdavo 
ir mažąjį sūnų. 

Vieną dieną indėnė taip graudžiai verkė, kad nuo ašarų patvino upė 
ir išsiliejo per krantus. Vanduo vis kilo, kilo ir nusinešė indėnę ir 
jos sūnų. 

Kitą rytą upėje indėnai žvejoja ir mato — delfinas tempia į krantą 
du kūnus. Išsigando žvejai. O ten buvo tasai nepažįstamas jaunikaitis, 
gražiosios indėnės vyras. Jis sugrąžino genčiai savo žmonos ir sūnaus 
lavonus. | 

Nuo to laiko delfinai visada išneša į krantą skenduolius. 


Berniuko 
akys 


m 
| 
O 
O 
o 


»>OO000U 


Kadaise viename mau genties indėnų kaime linksmai ir laimingai 
gyveno vyras ir žmona. Tik neturėjo jiedu vaikų ir meldė dievą Tupa- 
ną, kad jiems suteiktų tą džiaugsmą. Dievų karalius Tupanas išklausė 
jų prašymą, davė jiems sūnų — gražų, stiprų ir sveiką. Augo berniu- 
kas protingas, turėjo gerą širdį. Visi genties indėnai jį labai mylėjo ir 
juo gėrėjosi. 

Nepatiko toks berniuko gerumas piktajai dvasiai Žaruparei. Iš pa- 
vydo ir pykčio sumanė jį berniuką pražudyti. Pavirto gyvate ir laukia 
tinkamos progos. 

Kartą išėjo berniukas iš trobelės vaisių pasiskinti. Beskinant vaisius, 
prisėlino gyvatė ir jam įkando. Berniukas beregint krito negyvas. 

Nesulaukę berniuko, indėnai leidosi jo ieškoti. Ieškojo, ieškojo, žiū- 
ri — prie medžio begulįs negyvas. Susirinko visi genties Žmonės į šer- 
menis ir rauda. Staiga sugriaudėjo griaustinis, ir žaibas trenkė į žemę 
šalia berniuko. 

Berniuko motina sako gentainiams: 

— Tai dievas Tupanas apsireiškė. Jis siunčia mums užuojautą ir lie- 
pia pasodinti mano sūnaus akis. Iš jų išaugs medis, kurio vaisiai atneš 
mums laimę. 

Indėnai taip ir padarė. Pasodino berniuko akis, o iš jų išaugo gva- 
rana. 

Taip atsirado gvarana. Juodi, balta plėvele aptraukti gvaranos vai- 
Siai iš tikrųjų panašūs į žmogaus akis. 

Kobra 
Noratas 


Kadaise tarp Amazonės ir Trombetos upių gyveno viena indėnė. 
Jai gimė dvyniai. Pamatė ji kūdikius ir vos pati nenumirė iš siaubo. 
Vaikai į Žmones nepanašūs — tikros biaurios gyvatės. Bet kad ir ko- 
kie jie buvo baisūs, vis tiek motinai vaikai. Parinko jinai jiems var- 
dus. Vieną pavadino Noratu, o kitą — Marija Kaninana. O kad jie ne- 
galėjo žemėje gyventi, tai nunešė ir sumetė juos į upę. 

Augo abi gyvatės laisvėje, upių vandenyse. Noratas buvo stiprus 
ir geraširdis, niekam niekada blogo nedarė. Dar ir padėdavo nelaimė- 
je: žiūrėk, tai skęstantį iš vandens ištraukia, tai sudužusį laivą išgelbsti. 
Ir plėšriąsias žuvis naikino. 

Kartais Noratas pareidavo aplankyti motinos. Kai tik saulė nusilei- 
džia, sužiba danguje žvaigždės, Noratas, būdavo, iššliaužia iš vandens, 
nusimeta gyvatės odą ir pavirsta gražiu jaunikaičiu. O rytą, vos tik 
pragysta gaidžiai, vėl sugrįžta į upę, užsineria gyvatės odą ir virsta 
kobra Noratu. 

Marija Kaninana buvo pikta ir įnoringa. Ji užpuldavo žvejus, skan- 
dindavo laivus, įtraukdavo į upę žmones. Nė karto neaplankė senos 
motinos. 

Obiduše, Paranos valstijoje, po bažnyčia gyveno sena gyvatė. Ji visą 
laiką miegodavo ir niekam blogo nedarydavo. Marija Kaninana, būda- 

vo, nušliaužia ir kandžioja ją, kankina. Kartą supyko senoji gyvatė ir 
perskėlė žemę nuo turgaus aikštės ligi pat bažnyčios. 

Matydamas Marijos Kaninanos piktadarybes, Noratas neištvėrė ir 
vieną dieną ją nugalabijo. Ir liko vienų vienas upių vandenyse. 

Kai paupio kaimuose būdavo šventė, Noratas iššliauždavo iš vandens, 
nusimesdavo gyvatės odą ir, virtęs jaunikaičiu, eidavo šokti su mergi- 
nomis, kalbėdavo su vaikinais. Ir visi būdavo labai patenkinti. 

Noratas meldė dievus išvaduoti jį iš burtų galios. O išvaduoti jį buvo 
galima įkirtus švaria geležim į galvą ir įlašinus tris lašus moters pieno 
į nasrus. Daug Norato draugų mėgino jam padėti, bet, pamatę baisią 
gyvatę, jie, pagauti siaubo, pabėgdavo. 

Kartą Noratas sutiko kareivį iš Kametos ir su juo susidraugavo. Ka- 
reivis buvo labai stiprus ir drąsus. Paprašė Noratas, kad šis išvaduotų 
jį iš burtų. Kareivis nepabūgo, atsinešė kirvį, kuris nė šapelio dar 
nebuvo palietęs, ir stiklinaitę moters pieno. Užtikęs gyvatę miegančią, 
kirto kirviu į galvą ir įlašino pro didžiulius aštrius dantis į nasrus tris 
lašus pieno. Gyvatė sutrūkčiojo ir išsitiesė negyva. O iš jos odos išlindo 
jaunikaitis. Taip Noratas visiems laikams buvo išvaduotas iš burtų ne- 
laisvės. 

Kaip 
undinė 
jaunikaitį 
paviliojo 


[Indėnai ir sertanų* gyventojai pasakoja, kad pasaulyje gyvenanti 
undinė. Ją dar vadina vandenų motina. Sako, ji esanti labai graži — 
auksaplaukė, žaliaakė, oda balta kaip marmuras. Gyvena ji upėse, eže- 
ruose arba lagūnose. Niekas negali atsispirti jos žavesiui. Kas tik ią 
pamato, tą pakeri jos grožis ir nuostabus dainavimas. Ir nuseka jis pas- 
kui undinę į vandenų gelmes. Todėl indėnai vakarais neina prie ežerų 
ir upių, bijo jos kerų. 

Kadaise Amazonės pakrantėje gyveno manauso indėnų gentis. Tos 
genties vadas turėjo sūnų, vardu Žaragvarį. Jaunikaitis buvo gražus 
kaip saulė, vikrus kaip jaguaras. Gentainiai pavydėjo įam drąsos, jė- 
gos ir sumanumo, Moterys žavėjosi jo narsumu, protu ir grožiu. My- 
lėjo Žaragvarį ir seniai, nes jis buvo jiems pagarbus ir švelnus. 

Gyveno Žaragvaris linksmas ir laimingas kaip girių paukštis. Bet 
vieną dieną iškart pasikeitė, pasidarė užsidaręs ir susimąstęs. Kas va- 
karą sėsdavo į valtelę, išplaukdavo toli toli į Tarumeno ištaką ir ištū- 
nodavo iki gilaus vidurnakčio tylus ir susimąstęs. 

Motina, matydama sūnų taip pasikeitusį, klausia: 

— Kas per žūklė, mano sūnau, jei trunka taip ilgai, iki vidurnakčio? 
Ar nebijai Anjagos kerų? Ko toks liūdnas? Kur dingo linksmumas, 
skaidrinęs tavo gyvenimą? | 


* Sertanai — sausringi Brazilijos rajonai. 


15 


Žaragvaris patylėjo, paskui plačiai atvertomis akimis, lyg regėdamas 
nepaprastą vaizdą, tarė: 

— Mama, aš mačiau!.. Aš mačiau ją, mama, plaukiojančią Amazo- 
nėje tarp gėlių. Ji graži kaip mėnulis giedrią naktį. Aš mačiau ją, ma- 
ma!.. Jos auksiniai plaukai spindi kaip saulė. Jos akys kaip du sma- 
ragdai. Jos daina nuostabesnė už irapuru giesmę. Aš mačiau ją, ma- 
ma!.. 

Nusiminė motina, išgirdusi tokius sūnaus žodžius, krito ant žemės rau- 
dodama: 

— Saugokis, sūnau, tos moters. Tai undinė. Ji pražudys tave. Saugo- 
kis, mano sūnau! 

Jaunikaitis, nieko neatsakęs, išėjo iš trobelės. O kitą vakarą vėl sėdo 
į valtį ir išplaukė toli į Tarumano ištaką. 

Netrukus Žvejai, gaudę žuvį upėje netoli kranto, ėmė šaukti: 

— Žmonės, bėkite čia! Žiūrėkite, kas gi ten! 

Tolumoje plaukė Žaragvario valtis. Apsikabinusi jaunikaitį, joje sė- 
dėjo baltaodė auksaplaukė gražuolė. Tai buvo undinė. 

Nuo to laiko Žaragvaris jau niekada nebesugrįžo į savo gentį. 


Kaip 
atsirado 
manioka 


Kadaise vienos indėnų genties vado dukteriai gimė mergaitė. Mer- 
gaitės oda buvo balta kaip pienas. Genties vadas norėjo mergaitę nu- 
žudyti. Tačiau naktį sapne jam pasirodė baltaodis žmogus. Jis pasakė, 
kad mergaitė dėl to esanti visai nekalta, ir pagrasino žiauriai nubau- 
siąs genties vadą, jeigu tik šis mėginsiąs nužudyti anūkę. Ką darys 
genties vadas, paliko mergaitę gyventi. 

Anūkei davė Mani vardą. Mergaitė augo ne tokia, kaip kitos. Vos 
gimusi, pradėjo kalbėti ir vaikščioti. Buvo labai graži, protinga ir gera. 
Indėnai ją be galo mylėjo. Tačiau mergaitė neilgai tegyveno. Vos tik 
sukako jai metai, staiga net nesirgusi mirė. Genties vadas liepė palai- 
doti anūkę netoli savo trobelės. Pagal seną genties paprotį indėnai 
kasdien laistydavo mergaitės kapą. Po kiek laiko ant kapo išdygo ne- 
žinomas augalas. Kai jis peržydėjo; prinokino vaisius, atskrisdavo 
paukščiai ir juos lesdavo. Indėnai pastebėjo, kad, prilesę vaisių, paukš- 
čiai apsvaigsta. 

Vieną dieną žemė apie augalą suskilo, ir pasirodė šaknys. Indėnai jas 
iškasė, nulupo žievę — mato, kad jos baltos kaip Mani kūnas. Tikriau- 
siai dievas Tupanas bus padaręs stebuklą, pamanė žmonės ir pradėjo 
tas šaknis valgyti. O vėliau išmoko gaminti iš jų puikų vyną. 

Nuo to laiko indėnai augina tą keistą augalą. Pavadino jį mandioka 
arba manioka. Jų kalba tai reiškia — Mani kūnas. 

Kurupiros 
širdis 


Kurupira yra indėnų dievas, miškų globėjas. Jis saugoja ne tik me- 
džius, bet ir viską, kas miškuose gyvena. Prieš didelę audrą girdėti, 
kaip kažkas stuksena medžių kamienus. Tai Kurupira tikrina, ar jie 
stiprūs, ar atsilaikys prieš vėtrą. Jeigu medžiai nestiprūs, Kurupira 
įspėja miško gyventojus, kad saugotųsi pavojaus. 

Pasakojama, kad Kurupira esąs raudonplaukis berniukas, visas jo kū- 
nas apžėlęs, o kojų pėdos atsuktos į užpakalį. Kurupira žiūri, kad me- 
džiotojas nusišautų tik tiek žvėrių, kiek jam reikia maistui. Tiems me- 
džiotojams, kurie medžioja pramogai ir daro didelę žalą žvėrims, kurie 
šaudo mažus žvėrelius arba žudo jų motinas, Kurupira yra didžiausias 
priešas. Tokius piktus medžiotojus mažasis miškų dievas persekioja, klai- 
dina ir visaip kamuoja. Jeigu toks medžiotojas ir nepražūva, tai lieka 
luošys visam gyvenimui. Daugiau jau niekada nebemedžios. 

Kartą Kurupira rado medžiotoją miegantį po medžiu. Pažadino ir pra- 
šo gabalėlio širdies alkiui numalšinti. Indėnas buvo sumedžiojęs bež- 
džionę, davė jam gabalėlį jos širdies. Kurupira suvalgė, širdis labai pa- 
tiko, ir prašo dar. Medžiotojas sutiko atiduoti ir likusią dalį, tačiau sako: 

— Duok man už tai savo širdį. 

Kurupira manė, kad indėnas jam buvo davęs savo širdies. Paėmė 
peilį ir persipiovė krūtinę, norėdamas išimti širdį. Ir krito negyvas. 
Medžiotojas apsidžiaugė, kad išsigelbėjo iš Kurupiros nagų, ir nubėgo 
namo. 

Praėjo metai. Atsiminė indėnas, kad Kurupira turėjo žalius dantis. Su- 
manė iš tų dantų padaryti žmonai karolius. Nuėjo į mišką, susirado 
Kurupiros griaučius, paėmė kaukolę ir daužo į medį, kad dantys iš- 
byrėtų. 

Kurupira ėmė ir atsigavo. Padėkojo medžiotojui, kad jį iš kerų išva- 
davo, ir davė stebuklingą strėlę. Kas tą strėlę turi, genties vadu tampa. 
Tik niekam apie ją negalima nė puse lūpų prasitarti. Neiškentė indėnas 
ir atskleidė paslaptį žmonai, ir iškart krito negyvas. 


Amazonės 


Apie karingąsias Brazilijos moteris pirmasis papasakojo ispanų tyri- 
nėtojas Oreljana, atradęs Amazonės upę. Kai jis su savo draugais ke- 
liavo Amazonės pakrante, juos užpuolė moterys, ir jis pavadino jas 
amazonėmis, 

Amazonės buvo aukštos, lieknos ir gražios indėnės. Susipynusios il- 
gus juodus plaukus, kasas susidėdavo vainiku aplink galvą. Gyveno vie- 
nos be vyrų ir viešpatavo plačiose apylinkėse. Joms pavaldžios buvo 
visos aplinkinės indėnų gentys. 

Namus amazonės statydavosi iš akmens, kaip tvirtoves. Kaimus ap- 
juosdavo aukštomis sienomis. Stiprios, vikrios ir drąsios, jos buvo pui- 
kūs kareiviai. Kovodavo narsiai ir atkakliai. Labai gerai šaudė iš lan- 
ko. Dažnai užpuldavo kaimynines indėnų gentis ir jas pavergdavo. Tų 
genčių moterims amazonės nieko nedarydavo, tačiau su vyrais elgda- 
vosi Žiauriai. 

Amazonės kartą per metus tuokdavosi su gvakarių genties indėnais. 
Reikėjo pratęsti giminę. Tačiau šeimyninis gyvenimas trukdavo tik vie- 
ną dieną. Jei gimdavo duktė, motina rūpestingai ją globodavo ir auklė- 
davo, nes ji turėdavo tęsti šlovingas amazonių tradicijas. Jei gimdavo 
berniukas, amazonės jį nužudydavo arba atiduodavo tėvui, kai tas kaI- 
tą per metus jas aplankydavo. 

Amazonių globėja buvusi deivė Žasi. Jasiuros ežeras buvo laikomas 
šventu. Amazonės jį vadino Mėnulio* Veidrodžiu. Kas metai būdavo 
švenčiama Žasi šventė. Suiaukusios mėnulio pilnaties, amazonės eidavo 
prie ežero, dainuodavo dainas, aukodavo deivei aukas. Pasidabinusios 
gėlėmis, indėnės šokdavo Žasi garbei ugningą laukinį šokį. 

Sventės iškilmės vykdavo ir prieš vedybas su gvakariais. Artėjant 
vidurnakčiui, kai mėnulis pakildavo aukštai aukštai, amazonės eidavo 
prie ežero, nešinos pilnais ąsočiais kvepalų. Išpildavo tuos kvepalus 
į ežerą, kad vanduo būtų švarus ir kvepiantis. O vidurnaktį nerdavo 
į vandenį ir nusileisdavo į dugną prisikasti žalio molio. Iš to molio jos 
darydavo visokias figūrėles — varles, žuvis, vėžlius... Tos figūrėlės bu- 
vo nešiojamos kaip amuletai ir vadinamos muirakitanais. Kai molis iš- 
džiūdavo, amuletai pasidarydavo kieti kaip geležis. Amuletus amazonės 
dovanodavo gvakariams, o šie užsikabindavo, išplaukdami žvejoti. Dar 
ir ligi šiol vienas kitas senųjų Amazonės gyventojų palikuonis nešioja 
muirakitanus. Žmonės tiki, kad jie apsaugoja nuo ligų ir nelaimių. 

* Mėnulis — Žasi — indėnų kalba yra moteriškos giminės. 


Piemenėlis 
Negriukas 


(Gyveno kartą labai turtingas dvarininkas. Tačiau buvo baisus šykš- 
tuolis ir nenaudėlis, neduodavo vargšams išmaldos, nepadėdavo kai- 
mynams bėdoje. Jis turėjo strazdanotą sūnų, negražų ir žiaurų, ir ber- 
niuką vergą, juodą kaip anglis, gražų ir geraširdį. Visi jį vadindavo 
Negriuku. 

Berniukas neturėjo nei vardo, nei tėvų. Dienai brėkštant, Negriukas 
sėsdavo ant bėro arklio ir išjodavo ganyti šeimininko bandos. Gany- 
davo visą dieną, o vakare sugrįžęs dar turėdavo kęsti šeimininko su- 
naus patyčias. 

Kartą kaimynas pasigyrė, kad jo arklys esąs greitesnis už šeimininko 
bėrį, ir pakvietė eiti lenktynių. Susilažino su turtuoliu iš didelės pinigų 
sumos. Šeimininkas liepė Negriukui pabalnoti arklį ir išjojo į lenktynes. 
Turtuolis jau lėkė pirmas ir būtų laimėjęs, bet bėris išsigando ir suklu- 
po. Lažybas laimėjo kaimynas. 

Supyko turtuolis, kad reikės atiduoti tiek daug pinigų, ir suvertė vi- 
są kaltę Negriukui. Parėjęs namo, taip sumušė mažąjį vergą, kad tas 
kraujais pasruvo. Kitą rytą šeimininkas pasišaukia Negriuką, liepia gin- 
ti trisdešimt arklių į tolimą ganyklą ir ganyti ten trisdešimt dienų ir 
naktų. Baisiai primuštas, išginė mažasis vergas arklius, gano ir graudžiai 
verkia. Atėjo naktis, Negriukas žiūri — po ganyklą klaidžioja žiburiu- 
kai. Iš baimės net dantys kalenti ėmė. Bet paskui jis nusiramino ir už- 
migo, 

Naktį arkliai gal žvėries ar ko kito išsigando ir išbėgiojo po laukus. 
Atsibunda Negriukas, o arklių nebėra. O čia tamsu, nė kur ieškoti ne- 
žinia. Kur buvęs, kur nebuvęs šeimininko sūnus pasipainiojo. Pamatė, 
kad arklių nėra, sugrįžo namo ir papasakojo tėvui, girdi, Negriukas 
tyčia arklių nesergėjęs, visus praganęs. 

Šeimininkas vėl liepė nuplakti mažąjį vergą. O naktį išvarė ieškoti 
praganytų arklių. Graudžiai raudodamas, Negriukas pasiėmė degančią 
žvakę ir išėjo į laukus. 

Eina Negriukas per laukus. Žvakė dega, vaškas tirpsta ir ant žemės 
laša. Kur vaško lašas nukrito, ten nauja žvakė išdygo. Laukuose tiek 
žvakių pridygo, kad pasidarė šviesu kaip dieną. Užgiedojo gaidžiai. At- 
sirado ir arkliai. Negriukas sėdo ant bėrio ir suvarinėjo visus į ga- 
nyklą. | 

Sumuštą kūną baisiai gėlė, ir Negriukas vos galėjo paeiti. Atsigulė 
jis ant žolės pailsėti. Ir užgeso laukuose žvakės. Mirtinai išvargęs ma- 
žasis vergas giliai užmigo. 

Rytą vėl atėjo žiaurusis šeimininko sūnus. Pamatė Negriuką miegan- 
tį ir išvaikė arklius. Paskui parėjo namo ir papasakojo tėvui, kad Neg- 
riukas iš keršto arklius praganęs. 

Supyko šeimininkas, liepė Negriuką taip nuplakti, kad sveikos vietos 
neliktų. Nebeišlaikė mažasis vergas tokio skausmo, sudejavo ir krito ne- 
gyvas. 

Pašykštėjo šeimininkas kastuvo duobei iškasti. Kitą naktį liepia Neg- 
rIiuko kūną nunešti ir įmesti į skruzdėlyną, tegu skruzdėlės sugraužia. 
Skruzdėles tyčia įerzino, kad piktos būtų. 

Rytojaus dieną ateina šeimininkas prie skruzdėlyno pažiūrėti, kas li- 
ko iš jo aukos. Žiūri ir savo akimis netiki — ant skruzdėlyno sėdi svei- 
kutėlis Negriukas ir šypsosi. Netoliese stovi pabalnotas bėris, ganosi 
trisdešimt arklių. Negriukas sėdo ant bėrio ir nuginė arklius į laukus. 
"Aplinkinius kaimus jau buvo pasiekusi žinia apie žiaurią Negriuko 
mirtį. Netrukus pasklido kalbos ir apie naują stebuklą. Žmonės pasa- 
koja, kad, keliaudami naktį, ir patys yra matę raitą Negriuką, ganantį 
laukuose bandą. 

Nuo to laiko, kai prapuola gyvulys ar koks daiktas, žmonės prašo 
Negriuką pagalbos. Ir Negriukas visada padeda. | 

Kadaise Pjauji valstijoje, netoli Paranagvos lagūnos, gyveno var- 
ginga našlė. Ji turėjo tris dukteris. Jauniausiai dukrai gimė sūnus. Bu- 
vo ji pasipūtusi ir pikta, tai sumanė sūnaus atsikratyti. Įdėjo kūdikį 
į varinį puodą ir įmetė į lagūną. 

Puodas tuojau nuskendo į dugną. Paėmė jį undinė ir nusinešė. Nura- 
mino verkiantį kūdikį, bet toks jai pyktis pašoko ant beširdės motinos, 
kam ši norėjo sūnų pražudyti. Net lagūnos vanduo pradėjo kilti; kilo, 
kilo ir užliejo visą slėnį. 

Lagūna pasidarė nuostabiai graži, pilna šviesos ir garsų. Bet žmonės 
jos pakrantėje negalėjo gyventi, nes naktimis iš lagūnos sklido kūdikio 
verksmas. Tai pamestasis berniukas prašė motinos, kad jį pamaitintų. 

Praėjo dveji metai. Kūdikio verksmas nutilo. Bet lagūnoje ėmė ro- 
dytis keista žmogysta. Rytą ji pasirodydavo kaip berniukas, dieną — 
kaip rudabarzdis jaunuolis, o vakare — žilabarzdis senis. 

Daug kas tą žŽmogystą matė. Kai ją šaukdavo vyrai, ji prieidavo. Bet 
vos tik, būdavo, pamato moterį, skuodžia kiek kojos neša. Atbėga prie 
lagūnos ir dingsta vandenyje. 

Moterys vengė vienos lagūnoje žlugtą skalbti. Bijojo sutikti undinės 
sūnų Barbą Ruivą. Vyrai jį mėgo ir leisdavo sų juo valandų valandas. 


* Barba Ruiva— Rudabarzdis. 

Barba Ruiva nieko neskriaudė. Gyveno užburtas lagūnos vandenyje, 
kaip buvo lemta, bičiuliavosi su vyrais ir bėgdavo nuo moterų. 

Jei tik moteris būtų išdrįsusi prieiti prie jo ir pašlakstyti jam galvą 
švęstu vandeniu, kerai būtų nustoję galios. 

Bet iki šiol tokios drąsios moters neatsirado. Barba Ruiva ir po šiai 
dienai gyvena užburtas skaidriame Paranagvos lagūnos vandenyje. 

Užburtas 
miestas 


"Ž crikoakaros gyventojai pasakoja, kad po švyturiu esąs užburtas 
miestas. Tame mieste gyvenanti užburta karalaitė. Į tą miestą patekti 
galima pro olą netoli kranto. Ta ola esanti po vandeniu ir prie jos ga- 
lima prieiti tik jūros atoslūgio metu. Olą uždarę didžiuliai geležiniai 
vartai. Už tų vartų esąs užburtas miestas. 

Mieste gyvenanti užburtoji karalaitė. Ji labai graži, bet jos kūnas — 
kaip auksažvynės gyvatės. Tik galva ir kojos moters. 

Pasakojama, kad karalaitę esą galima išgelbėti iš kerų galios, reikią 
tik ant jos kūno išpilti pilną stiklinę žmogaus kraujo. Kas pasiryšiąs 
aukoti savo kraują karalaitei išgelbėti, tam atsiversią vartai į užburtąjį 
miestą. 

Tas žmogus turįs nusigauti į užburtąjį miestą, išvedžioti krauju ant 
gyvatės kūno kryžių, ir burtai pranyksią. Gyvatė virsianti nepaprastai 
gražia karalaite, neapsakomų turtų apsupta. O visas miestas su nuo- 
stabiausiomis pilimis ir rūmais iškilsiąs iš žemės. | 

Žerikoakaroje gyvenęs senas burtininkas Keirosas. Sumanęs jis at- 
kerėti užburtąjį miestą. Surinkęs būrį drąsuolių ir nusigavęs prie olos. 
Atėję jie prie geležinių vartų, o čia ir karalaitė pasirodžiusi, maldau- 
janti ją išvaduoti. 

Ir tada, sako, pragydę gaidžiai, sučiulbę paukščiai, ėmę bliauti avys, 
vaitoti žmonės. Iš baimės visiems pagaugais kūnas nuėjęs. 

Burtininkas negalėjęs išgelbėti miesto, nes niekas nenorėjęs pasiau- 
koti. Kiekvienas norėjęs likti gyvas ir susituokti su gražiąja karalaite... 
Tuomet pasiaukojęs senasis burtininkas Keirosas. Jis virtęs grandine 
ir ligi šiol gulįs tame užburtame mieste. O gražioji karalaitė vis tebe- 
laukianti drąsuolio, kuris nepagailės savo kraujo ir išvaduos ją iš burtų. 

Nuskendes 
vežimas 


Kaiiu jaučiai tempė vežimą. Iš Senojo Kaimo jie leidos kelionėn 
dar su aušra, vežė Estremoso bažnyčiai varpą. Čia jų visi nekantriai 
laukė. Viskas buvo paruošta varpui pašventinti. 

Kelionė truko visą dieną, jaučiai iš nuovargio vos vilko kojas. Atėjo 
vakaras, patekėjo mėnulis. Vežėją negrą Žoaną suėmė miegas. Tik kar- 
tais atsibudęs . paragindavo jaučius, sušerdamas ilga lazda. 

Kad visai neužmigtų ir jaučiams būtų linksmiau vežimą tempti, neg- 
ras uždainavo liūdną dainą. Daina jaučiams patiko, ėmė sparčiau žings- 
niuoti. Bet netrukus vežėjas ir vėl užsnūdo. Staiga atsibunda ir mato — 
jaučiai bestovį. Supykęs riktelėjo: 

— Kad jus kur velnias! — ir sušėrė jaučiams lazda. 

Vos tik nusikeikė, miške suklykė pelėda. Vežėjas nežinojo, kad ta 
pelėda angelas sargas, jinai įspėjo jį, kad, vežant bažnyčiai varpą, ne- 
reikia minėti velnio. Po kiek laiko Žoanas vėl suriko: 

— Kad jus kur velnias! — ir vėl sušėrė jaučiams lazda. 


— Kas ten mane šaukia? — atsiliepė nelabasis iš pragaro. 

Išgirdęs šaižų velnio balsą, vežėjas apmirė iš baimės. Kad būtų drą- 
siau, uždainavo liūdną dainą. Jaučiai vėl iš lėto traukė keliu. Bet ve- 
žimas lingavo, ir Žoanas vėl užmigo. Staiga atsibudo, o jaučiai stovi. 
Supyko negras, ir kad sušers jaučiams, šaukdamas: 

— Kad jus kur velnias! 

— Aš čia, — atsiliepė nelabasis. 

Čiupo velnias vežimą su vežėju, jaučiais ir varpu ir nutempė į la- 
gūnos vidurį. Žoanas nespėjo nė viešpaties vardo ištarti. 

Bet negras nežuvo. Jis ir dabar tebėra lagūnos dugne, vis tebeva- 
žiuoja... Kai eini pro lagūną gavėnios metu, gali aiškiai girdėti, kaip 
dainuoja vežėjas, girgžda ratai, mauroja jaučiai ir skamba varpas. 


2 


Sakajibaus 
sėkla 


K adaise indėnai nemokėjo nei žemės dirbti, nei gyvulių auginti. Ne- 
buvo girdėję nei apie verpimą, nei apie audimą. Nemokėjo net trobų 
statytis. Gyveno olose arba medžiuose kaip laukiniai žvėrys. 

Vienos genties vadas tada buvo didžiai protingas ir sumanus. Vardu 
jis buvo Sakajibus. Kartą tas genties vadas sumanė persikelt gyventi 
aukštai į kalnus, kur auga tankūs miškai, veisiasi daug žvėrių ir 
paukščių. 

Naujojoje vietoje Sakajibus savo gentainiams surentė šiokias tokias 
trobeles, o dievo Tupano garbei įkišo į žemę sėklą. Įkišo ir laukia, kas 
iš jos išaugs. ' 

Netoli to kalno, kur gyveno Sakajibaus gentis, buvo gili dauba la- 
bai stačiais krantais. Susirinkdavo indėnai prie tos daubos ir valandų 
valandas žiūrėdavo žemyn. Labai norėjo sužinoti, kas ten žemai de- 
dasi. Bet apačioje augo toks tankus miškas, kad nieko negalėjo įžiū- 
reti. 

Per tą laiką sėkla išleido daigą, iš jo išaugo gražus augalas. Vieną 
dieną prasiskleidė augalo vaisiaus geldelės ir pasirodė baltų pūkų gu- 
mulėliai. Tai buvo medvilnė. 

Sakajibus liepė indėnams tuos pūkus surinkti, suverpti, o iš siūlų 
nuvyti ilgas ir stiprias virves. 

Nuvijo indėnai virves ir nusileido į daubą. Ir rado ten gyvenančius 
žmones. Tie žmonės buvo stiprūs, sumanūs, mokėjo visokius darbus 
dirbti. 

Paprašė Sakajibus, kad ir jo gentainius pamokytų. Tada žmonės už- 
lipo virvėmis ant kalno, kur gyveno Sakajibaus gentis, ir išmokė in- 
dėnus žemę dirbti, medvilnę auginti. 

Taip Brazilijoje atsirado pirmieji medvilnės augintojai. 

Zumbio 
mirtis 


Kai į Braziliją įsiveržė olandai užkariautojai, daug brazilų šeimų 
paliko savo sodybas, namus ir pasitraukė į negyvenamas vietas. Neno- 
rėjo patekti atėjūnams į rankas. Pasinaudoję tokia netvarka, išbėgiojo 
ir vergai negrai. Nubėgo į miškus ir įkūrė savo stovyklas. 

Didžiausia ir žymiausia negrų stovykla buvo Barigos kalnuose, Ala- 
goaso valstijoje. Vadinosi ji Palmaresu, nes aplink augo labai daug 
palmių. Į tą stovyklą susirinko drąsūs žmonės. Ten buvo keli kaimai, 
kuriuose gyveno apie dešimt tūkstančių negrų. O kelios tokios stovyk- 
los sudarė negrų karalystę. 

Pirmasis negrų karalius buvo Gangazuma. Gyveno jis rūmuose su 
tėvais, ministrais ir dvarininkais. Turėjo karalius ir narsią kariuomenę. 

Po Gangazumos mirties karaliumi tapo drąsus ir protingas negras 
Žumbis. Jam valdant, Palmareso gyventojai daug nuveikė. Pradėjo dirb- 
ti žemę, auginti gyvulius. Dirbo visi. Karalystėje viešpatavo tvarka, 
drausmė ir teisingumas. 

Žumbis svajojo įkurti Brazilijos imperiją, kurios valdovai būtų' negrai. 

Brazilijos vyriausybė norėjo negrų stovyklas sunaikinti, dažnai siųs- 
davo ten kariuomenę. Bet negrai atkakliai gynėsi. Jų negalėjo įveikti 
net žymių karvedžių Manuelio Lopeso Galvano ir Fernano Kariljo bū- 
riai. Penkiasdešimt metų Palmareso gyventojai vis atmušdavo baltųjų 
antpuolius. 

Tada Brazilijos vyriausybė sumanė nusamdyti vieną narsų vadą Do- 
mingą Žoržį Velją, kad tas su savo būriais sugriautų negrų įtvirtini- 
mus. Trejus metus tūkstantis Domingo Žoržio Veljo kareivių puolė neg- 
Ių karalystę. Pagaliau jiems pavyko sugriauti įtvirtinimus ir užimti Pal- 
mareso sostinę. 

Negrų karalius Zumbis nenorėjo patekti nelaisvėn. Pamatęs, kad ko- 
vą pralaimėjo, užlipo ant aukšto kalno ir šoko nuo skardžio. Paskui 
Zumbį nuo skardžio nušoko ištikimi jo generolai. Jie pasirinko geriau 
mirti laisvi, negu gyventi vergijoje. Taip Palmareso negrų valstybė bu- 
vo sunaikinta visiems laikams. 

Griaustinio 
sūnus 


E jo 1510-ieji metai. Tada portugalai visą pasaulį stebino didžiais jū- 
rų atradimais. Vasko da Gama atrado kelią į Indiją, Pedras Alvaresas 
Kabralas — į Braziliją. 

Slovingi tautiečių žygiai įkvėpė ir dvidešimt dvejų metų jaunuolį Di- 
jogą Alvaresą. Sumanė jis leistis į pasaulį nuotykių ieškoti. Paliko gim- 
tąjį kaimelį, nuvyko į Lisaboną ir sėdo į laivą, plaukiantį Indijon. 

Daug dienų laivas plaukė ramiai. Bet vieną vakarą apsiniaukė dan- 
gus, papūtė stiprus vėjas, piktai subangavo jūra. Įgula darė viską, kas 
įmanoma, kad tik išvengtų nelaimės. Bet veltui, po dviejų dienų grum- 
tynių su audra laivas neatlaikė ir nuskendo. 

Dijogas Alvaresas, laivo kapitonas ir keli jūreiviai vargais negalais 
priplaukė krantą. Alvaresas plaukė paskutinis. Vos tik jūreiviai ir ka- 
pitonas spėjo pasiekti žemę, juos užpuolė indėnai ir išžudė. 

Visai išvargęs priplaukė krantą ir Dijogas Alvaresas. Jį irgi pagavo 
indėnai. Alvaresas manė, kad ir jį tuoj nužudys, bet indėnai nesku- 
bėjo. Juos nustebino balta kaip sniegas jaunuolio oda. Labiau už visus 
stebėjosi jauna indėno vado Taparikos duktė Paragvasu. Indėnai nuve- 
dė Alvaresą į stovyklą ir atidavė moterims atpenėti. Norėjo paskui nu- 
žudyti ir suvalgyti. 

Bet likimas Dijogui Alvaresui buvo palankus. Jis turėjo išsaugojęs 
šautuvą ir truputį parako. Vieną dieną jis stovėjo prie namelio durų 

indėnių apsuptas ir pamatė skrendantį paukštį. Paėmė šautuvą ir nusi- 
taikė į tą paukštį. Pykšt! Nuaidėjo šūvis, ir paukštis krito negyvas. 

Indėnai labai išsigando. Ėmė šaukti ir vaitoti. Iki tol niekas dar ne- 
buvo matęs šautuvo. Indėnai Dijogą Alvaresą palaikė dvasia, griausti- 
nio valdovu. Pabalę iš baimės, šaukė: „„Karamuru! Karamuru!“ O tai 
reiškė — ugnies žmogus, arba griaustinio sūnus. 

Nuo tos dienos Dijogas Alvaresas tapo galingiausiu genties žmogu- 
mi. Netrukus jis vedė tupinambų genties vado dukterį, gražuolę Parag- 
vasu. Padėjo nugalėti visus genties priešus. Vos tik kitų genčių indėnai 
išgirsdavo šautuvo šūvį, tuoj persigandę išbėgiodavo. 

Praėjo kiek laiko. Pasiilgo Dijogas Alvaresas Europos. O čia kaip tik 
prancūzų laivas atplaukė į Bają. Sėdo su žmona į tą laivą ir išplaukė. 

Kai atplaukė į Prancūziją, Alvaresas su žmona buvo nuvežtas į Pa- 
ryžių ir pristatytas karaliui Pranciškui Pirmajam. „Patiko karaliui Di- 
jogas ir jo žmona. Sumanė jis iškilmingai bažnyčioje juos sutuokti. O 
tuokė juos pats vyskupas. 

Praėjo keli mėnesiai. Dijogas ir Paragvasu vėl sugrįžo į Bają. Jiems 
labiau patiko gyventi miškuose tarp indėnų, negu Paryžiuje. Karamuru 
ir jo žmona susilaukė daug sūnų, kurie pasklido po visą Braziliją. 


s 


Vandenis 


"L upinambų genties indėnai gyveno Bajos sertanuose. Bičiuliauda- 
mas su kaimynais baltaisiais, genties vadas Gvaripurus pramoko jų 
kalbos. Susigundė jis miesto gyvenimu, sumanė palikti gentį ir persi- 
kelti į miestą. 

Veltui seni tėvai jį atkalbinėjo. Gvaripurus sulaužė lanką, strėles, 
pasiėmė tukumo tinklą ir iškeliavo. Jaunikaitis ėjo, ėjo upės pakrante. 
Beeidamas pavargo. Sutemo naktis. Gvaripurus pasikabino tinklą ant 
bambuko šakos, atsigulė ir giliai užmigo. 

Rytą atsibudo, girdi — kažkas dainuoja upėje. Prisėlino Gvaripurus 
prie upės ir žvilgtelėjo nuo skardžio. Iš baimės net apmirė. Vandenyje 
netoli kranto stovėjo keistas žmogus, apžėlęs ilgais juodais plaukais. 

Žiūri Gvaripurus — kitapus upės didžiulė ola, o joje auksas, daug 
aukso, ir žėri jis kaip saulė. Indėnas sėlino labai atsargiai, kad nepa- 
stebėtų tas keistas sutvėrimas. O ten buvo Uaujara — vandenis, žuvų 
tėvas ir valtininkų siaubas. 

„Aha, — pagalvojo Gvaripurus,— ta ola tai jo namai, pilnutėliai gel- 
tono akmens, kurį žmonės vadina auksu. Baltieji jį labai vertina. Rei- 
kia gerai įsidėmėti kelią. Kai turėsiu šitų gražių akmenėlių, baltieji la- 
bai mane gerbs.“ 

Taip galvodamas, Gvaripurus pasiekė miestą. Jaunasis indėnas buvo 
vikrus medžiotojas, drąsus karys, todėl greitai pelnė baltųjų palanku- 

mą. Jis narsiai kovojo, padėdamas baltiesiems laimėti ne vieną perga- 
lę. Už tai karalius jį pakėlė į karininkus, ir vadinosi jis nuo šiol Ma- 
nuelis Telesas. 

Kartą sumanė Gvaripurus su būriu kareivių patraukti prie vandenio 
olos aukso ieškoti. Sena indėnė, jo draugė, prašė to nedaryti, vandenis 
galįs už tai jį nubausti, ir jis žūsiąs. Bet indėnas nepaklausė ir iškeliavo 
į Uaujaros olą. 

Vakare Gvaripuraus būrys priėjo upę ir apsistojo nakvynei. Kitą ry- 
tą kareiviai sukilo, žiūri — vado nėra. Visas apylinkes išnaršė, o Gva- 
Iipuraus nė kvapo. Tada sumanė upės dugne paieškoti. Panėrė į van- 
denį ir surado vado kūną. 

Taip vandenis atkeršijo Gvaripurui. 


1 


Roberijo 
Dijaso 
paslaptis 


(Gyveno kadaise Dijogas Alvaresas su žmona. Juodu turėjo daug 
vaikų. Tų vaikų palikuonys pasklido beveik po visą Bajos valstiją. 
Kai kurie tapo įžymiais žmonėmis, turtuoliais. Štai kad ir Roberijas Di- 
jasas. Gyveno jis labai prabangiai. Namuose viskas buvo iš gryno 
sidabro. Niekas nežinojo, iš kur jis tokius turtus įsigijęs. Žmonės kalbė- 
jo, kad Roberijas Dijasas radęs stebuklingą sidabro kasyklą, kurią nuo 
visų slėpęs, niekam apie ją neprasitaręs. 

Matyt, žmonės teisybę sakė. 

Nors ir turtingas buvo Roberijas Dijasas, bet jam to neužteko. Jis 
troško valdžios. Sumanė kartą keliauti į Europą, pas Ispanijos karalių 
Pilypą Antrąjį ir prašyti, kad šis paskirtų jį aukštu valdininku. Mat, 
tais laikais Portugalija ir Brazilija Ispanijai priklausė. 

Atkeliavo Roberijas Dijasas pas karalių. Prižadėjo jam tiek sidabro 
pristatyti, kad visas Madrido gatves būtų galima juo iškloti. Karalių 
vadino sidabro kasyklų kunigaikščiu. Suminkštino saldūs žodžiai valdo- 
vo širdį, prižadėjo jis Dijasą paskirti visų Brazilijos kasyklų valdyto- 
ju — net ir tų, kurios dar bus atrastos. 

Tačiau netrukus karalius pabūgo, kad Roberijas Dijasas gali kam iš- 
plepėti apie sidabro kasyklas, ir išdangino jį atgal į Braziliją. O kad šis 
ten neiškrėstų kokių paikysčių, jo prižiūrėti išsiuntė patikimą dvariškį 
Fransiską de Sousą, kurį vėliau paskyrė savo vietininku Brazilijoje. Ka- 

ralius liepė Fransiskui de Sousai kuo greičiau sužinoti, kur tos nuosta- 
bios Dijaso sidabro kasyklos. 

Bet Roberijas Dijasas sidabro kasyklų paslapties neatskleidė. Jis su- 
prato — pasakys Fransiskui de Sousai, kur yra tas lobis, neteks ne tik 
kasyklų, titulo, bet ir galvos. 

Fransiskas de Sousa vis atkakliau ėmė persekioti Roberiją Dijasą. Ir 
turėjo šis pasislėpti tolimose Bajos apylinkėse. Bet čia sidabru nebega- 
lėjo naudotis, nors ir labai daug turėjo. Roberijas Dijasas baigė gyveni- 
mą didžiausiame skurde ir nusinešė į kapus savo turtų paslaptį. 


O) 


Minas 
Zerajiso 
auksas 


Pasakojama, kad Minas Žerajiso aukso kasyklas atrado vienas mu- 
latas iš Taubatės. Atkeliavo jis į šią valstiją ieškoti indėnų — norėjo 
parduoti juos vergijon. Stovyklą įsirengė netoli Tripujo upelio. Buvo 
labai ištroškęs ir nuėjo vandens pasisemti. Panardino ąsotį į upelį, pri- 
sėmė vandens. O vanduo tamsus, drumzlinas. Ąsočio dugne nusėdo pil- 
ki grūdeliai. Mulatas pamanė, kad tai būsianti geležis. 

Susipylė grūdelius į maišelį ir parsivežė į Taubatę. Parvežęs atidavė 
bandeirantei * Migeliui de Sousai, o šis nusiuntė grūdelius Rio de Ža- 
neiro gubernatoriui. Tas liepė grūdelius ištirti. Pasirodė, kad tai beesąs 
grynas auksas. 

Taip buvo atrastos turtingiausios Brazilijos aukso kasyklos. Ir pava- 
dintos pagal tą vietovę Minas Žerajisu. 

Sumanė Migelis de Sousa pats auksą susiglemžti. Ties Mantikeiros 
kalnagūbriu perėjo Kampos Žerajisą ir pro Tajipaso kalnagūbrį pasie- 
kė Tripujo upelį, kurio pavadinimas reiškia „„drumsti vandenys. 

Ilgai darbavosi Migelis de Sousa su sietu prie upelio. Prisirinko daug 
tamsių aukso grūdelių. Ir pavadinti tie grūdeliai buvo juoduoju auksu. 
Paskui ir vietovė imta taip vadinti. 

Sugrįžo Migelis de Sousa į Taubatę ir tuoj ėmė ruoštis naujam žy- 
giui. Norėjo geriau ištirti auksingąsias vietas. O tą Tripujo upelio vie- 

* Bandeirantė (port.) — vidinių Brazilijos rajonų užkariautojas XVI a. pabaigoje — 
XVII a. pradžioje. 

tą, kur rado auksą, buvo įsidėmėjęs pagal Itakolomio viršukalnę. Ta- 
čiau atvykęs antrą kartą, niekaip negalėjo rasti nei viršukalnės, nei 
upelio. 

Kelis kartus jis keliavo ieškoti Tripujo upelio, bet vis nerado. Tik 
1698 metų birželio 24 dieną Antonijui Dijasui pagaliau pasisekė rasti 
auksingojo upelio krantus. Nuo tos dienos ir pradėta čia kasti auksą. 
O Minas Žerajisas netrukus tapo atskira gubernija. 

Tuo metu Brazilija buvo Portugalijos kolonija. Todėl ir aukso kasyk- 
los priklausė portugalams. Antonijas Dijasas davė pradžią braziliškoms 
aukso kasykloms. Jis yra ir Ouro Preto * miesto įkūrėjas. 

* Ouro Preto (port.) — Juodasis Auksas. 


Kaip 
deimantus 
atrado 


Ą tsitiko tai Tižuko stovykloje, Minas Žerajiso gubernijoje, kur da- 
bar yra Diamantinos miestas. 

Kasė žmonės auksą. Tarp aukso grūdelių rasdavo kietų kristalinių 
akmenukų. Bet niekas nežinojo, kas tai yra. Buvo tenai seržantas Ber- 
nardas Fonseka Lobas. Prisirinko jis tų akmenukų, ir jie atstodavo jam 
lošiant kauliukus. 

Vieną dieną į Tižuką atvyko vienuolis, kuris sakėsi atkeliavęs iš 
Sventosios Žemės. Nors ir vilkėjo tas žmogus abitą, bet buvo didelis 
sukčius. Jam tik rūpėjo rasti žioplių ir juos apgauti. 

Apsigyveno tas vienuolis Fonsekos Lobo namuose. Pamatė krista- 
linius akmenėlius, net akys iš godumo sublizgo. Iš karto suprato, kad 
ten ne paprasti akmenukai, o deimantai. 


Sutramdęs savo nežabotą godumą, nuėjo pas seržantą ir prašo akme- 
nukų. Norįs į Šventąją Žemę parsivežti. Fonseka Lobas paėmė savo ak- 
menukus, surinko iš kitų aukso kasėjų, supylė į maišelius ir atidavė 
vienuoliui. 

Kitą dieną vienuolis ketino iškeliauti. Naktį seržantas pamatė svečio 
kambaryje šviesą degant. Pamanė, kad vienuolis susirgo. Beldžia į du- 
ris, bet niekas neatsiliepia. Žvilgt pro rakto skylutę — ir vos neatsisėdo 
iš nustebimo. Vienuolis skaičiuoja akmenukus ir šnibžda: 

— Deimantai! Deimantai! 

Suprato seržantas esąs apgautas. Patraukė duris ir įėjo į vidų. Pama- 
tė jį vienuolis, iš siaubo net pabalo. Bet greitai atgavo žadą, pasiūlė 
brangenybes pasidalyti. Fonseka Lobas sutiko, nenorėjo vienuolio 
skriausti. Rytą atsikelia, o vienuolio nė kvapo. Suprato, kad tas jį ap- 
gavo ir pabėgo. 

Fonseka Lobas surinko visus deimantus, kiek tik galėjo rasti, ir iš- 
keliavo į Portugaliją. Atvyko pas karalių Žuaną Penktąjį, parodė dei- 
mantus ir paprašė mainais už deimantų kasyklas skirti jį Brazilijos 
vicekaraliumi. 

Pamatęs deimantus, karalius labai apsidžiaugė. Bet kai -išgirdo Fon- 
sekos Lobo prašymą, prapliupo juokais. Kur girdėta, kad kaimo auk- 
sakasys vicekaralium taptų. Visgi karalius dėjosi esąs jam maloningas, 
paskyrė iš pradžių Vila do Prinsipės, o paskui Sero Frijo kapitonu. Tik 
jokio atlyginimo už tas pareigas nedavė. Taip ir baigė gyvenimą skur- 
de ir tamsoje žmogus, svajojęs tapti Brazilijos vicekaraliumi. 

Mažasis 
karalius 


Kartą portugalai užpuolė vieną Afrikos negrų karalystę. Ateiviai bu- 
vo geriau ginkluoti ir nugalėjo negrų kariuomenę. Nugalėtojai sugriovė 
kaimus, nusiaubė laukus, išgrobstė bandas. Paėmė į nelaisvę karalių, 
karalienę, princus, princeses, karvedžius ir išvežė į Braziliją vergijon. 

Atvežė visus į Naująjį Pasaulį. Negrų karalius, karalienė, jų vaikai 
ir pavaldiniai buvo parduoti vienam aukso kasyklų savininkui. Išvarė 
juos pėsčius į Minas Žerajisą. Visų priekyje pakelta galva, lyg vis dar 
būtų buvęs valdovas, ėjo karalius. 

Atėjo visi į Vila Riką. Negrų karalių pakrikštijo Fransisku. Bet ver- 
gai, kurie jį gerbė ir mylėjo, vadino jį Mažuoju Karaliumi. 

Atkaklus ir užsispyręs buvo Mažasis Karalius. Dirbo kasykloje be 
poilsio nuo ryto iki vakaro. Sietas tvirtose jo rankose lakstė be persto- 
jo. Kiti vergai irgi sekė karaliaus pavyzdžiu. Nepavargstančios negrų 
rankos kasdien didino šeimininko turtus. 

Ilgai dirbo Mažasis Karalius kasykloje. Susitaupė pinigų, pats išsi- 
pirko iš vergijos ir žmoną išpirko. Paskui dar susitaupė pinigų, iš- 
pirko vaikus ir pavaldinius, su kuriais vergijos negandas kentėjo. 

Praėjo kiek laiko, nusipirko Mažasis Karalius Enkardideiroje žemės 
sklypelį. Beardamas lauką, atrado aukso. Mažasis Karalius praturtėjo, 
bet neužmiršo ir savo nedalios draugų. 

Per Mergelės Rosarijos globėjos šventę Mažasis Karalius buvo pa- 
skelbtas negrų valdovu. Išdidžiai stovėjo jis, apsisiautęs aksomo man- 

tija ir užsidėjęs aukso karūną. Matydami tokį didingą savo valdovą, 
negrai ir negrės iš džiaugsmo šoko ir dainavo. 

Nuo to laiko kasmet sausio šeštąją iš Enkardideiros iškeliauja įspū- 
dinga eisena. Negrai išsipuošia šilku ir auksu, lyg eidami sutikti visos 
Afrikos karaliaus. Vergų Tėvo garbei jie šoka visose Vila Rikos gat- 
vėse. Eisenos priekyje žingsniuoja Mažasis Karalius, karalienė, jų vai- 
kai ir garbingos damos. Trumpi susiraitę negrų plaukai pribarstyti auk- 
so dulkių. | 

Pasibaigia šventė. Karalienė su savo palyda eina į Alto da Kruzą ir 
plauna galvas akmeninėje praustuvėje. Praustuvės dugne spindėdamas 
nusėda auksas. Tas pats auksas, už kurį negrai išsivadavo iš vergijos. 

Ir dabar Minas Žerajise visi atsimena ir gerbia Mažąjį Karalių, negrų 
valdovą, kilniaširdį didvyrį, kuris įveikė sunkų likimą, iškovojo neg- 
rams laisvę ir tiek daug pasidarbavo, kad jį priglaudusi geroji žemė 
suklestėtų. 


Baltieji 
Šarvuočiai 


Kadaise po Minas Žerajiso apylinkes šmižinėjo bandeirantės. Aukso 
ieškojo. Viena tokia nuotykių ieškotojų grupė paklydo kalnuose, kur 
buvo daugybė olų. 

Bandeirantes lydėjo senas valstietis. Tas valstietis papasakojo, kad 
šiose vietose yra paslaptingai dingusi ne viena aukso ieškotojų grupė. 
Jie prapuldavę naktį, ir nelikdavę jokių pėdsakų. Žmonės kalbėjo, kad 
juos nudaigodavę Baltieji Šarvuočiai — indėnai vampyrai, gyvenantys 
kalnų olose. Dieną jie lindį urvuose, o naktimis užpuldinėją keliau- 
ninkus. 

Nors ir šiurpus buvo senojo valstiečio pasakojimas, bet bandeirantės 
neišsigando. Netgi pasišaipė iš valstiečio. Grupės vadas buvo jaunas ir 
stiprus. Sumanė jis atskleisti šią paslaptį, surasti Baltuosius Šarvuočius, 
nors iki tol jų niekas nebuvo matęs. Niekas negalėjo išvardyti ir tų 
žmonių, kuriuos jie buvo pagrobę. 

Sumigo bandeirantės. Atėjo vidurnaktis. Staiga iš miško pasigirdo 
keistas triukšmas. Jis vis artėjo ir didėjo. Grupės vadas atsibudo, su- 
šaukė draugus. Visi pasiėmė ginklus ir laukia. Buvo aišku, kad ateina 
Baltieji Šarvuočiai. Senasis valstietis norėjo išvesti silpnesniuosius jau- 
nikaičius, bet vadas liepė jiems pasilikti. 

Tą akimirką nuaidėjo riksmas, ir iš visų pusių užgriuvo indėnai. Ban- 
deirantės įnirtingai gynėsi, bet užpuolikų buvo keliskart daugiau. In- 
dėnai nugalėjo. Surinko bandeirantes —ir sveikus, ir sužeistus, ir nu- 

kautus, ir uždarė didžiulėje oloje. Čia ir išžudė visus, kurie dar gyvi 
buvo. £ | 

Išsigelbėjo tik vienas vadas, šis jaunas, stiprus ir gražus jaunikaitis 
patiko indėnų genties vado dukteriai, ir paprašė ji tėvą, kad paliktų jį 
gyvą. Genties vadas išklausė dukters prašymo, bet uždarė belaisvį olo- 
je ir pristatė indėnę jį saugoti. Tačiau vieną naktį indėnai kartu su gen- 
tainiais turėjo traukti į kalnus. Jaunikaitis nebuvo pratęs vaikščioti 
tamsoje kaip indėnai, todėl nepanoro eiti į kalnus. Atsigulė ant žemės 
ir dėjosi miegąs. Genties vado duktė pasiliko jo saugoti. Sėdėjo, sėdė- 
jo ir pati išvargusi užmigo. Jaunikaičiui to ir reikėjo. Bet išsigelbėti 
jis galėjo tik dieną, nes Baltieji Šarvuočiai nepakenčia šviesos. 

Rytą jaunoji saugotoja atsibudo, nutvieksta saulės spindulių, prisi- 
dengė ranka akis ir pamėgino įtempti jaunuolį į olą. Bet nepajėgė. Ji 
buvo šviesiaveidė, baltaplaukė, graži kaip angelas. Gaila buvo jauni- 
kaičiui palikti mergaitę, bet ką darys. Ir pasileido jis į mišką, kuo to- 
liau nuo tos nelemtos vietos. 


Tamojų 
nedėkingumas 


"T amojai buvo stipri, kovose užsigrūdinusi ir visų gerbiama indėnų 
gentis. Jų valdos didžiulės — jūros pakrantės, kalnai ir slėniai ligi pat 
Rio de Žaneiro. Greitos valtelės raižė jūrų bangas nuo San Tomės išky- 
šulio ligi pat Agra dos Rejiso. Kaimyninės goitakasių ir gojanasių gen- 
tys nedrįso pulti stiprių tamojų stovyklų. 

Nors labai drąsūs ir stiprūs buvo tamojai, bet nemokėjo žemės dirbti. 
Vertėsi medžiokle ir žvejyba. Kai sumažėdavo žvėrių ir žuvų vienoje 
vietoje, gentis keldavosi į kitą. Taip ir klajodavo. 

Vieną dieną susirinko tamojai prie jūros švęsti pergalės prieš savo 
priešus. Staiga mato — vandeniu eina baltaodis ilgabarzdis žmogus. Ei- 
na sau ramiai bangomis lyg žeme. Indėnai labai nusigando,— niekada 
nebuvo matę, kad žmogus vaikščiotų vandeniu. 

Ten ėjo Sumė, dangaus ir žemės viešpačio Tupano pasiuntinys. Galin- 
gas buvo Sumė. Jis sustabdydavo audras, nuramindavo jūrų bangas, 
sutramdydavo lietų ir sausras. Jam einant, linko medžiai, plėšriausi Žžvė- 
Trys romMiai suguldavo prie kojų. Patiko tamojams Sumės jėga ir geru- 
mas. Paprašė būti jų patarėju. 

Pritrūko indėnams maisto. Sumanė Sumė jiems padėti. Sukvietė gen- 
ties vyrus, moteris, vaikus ir sako: 

— Geroji motina žemė yra labai dosni. Reikia ją mylėti, glamonėti, 
ir ji dosniai atvers savo turtus. 

Liepė indėnams iškirsti neįžengiamus miškus, išarti žemę. Davė viso- 
kių sėklų ir liepė pasėti išartoje dirvoje. 

Po kiek laiko atvedė indėnus į laukus, kur šie buvo pasėję sėklas. 
Ir kaip jie nustebo — čia jau noko bananai, manioka, kukurūzai, pu- 
pelės... Indėnai atsidžiaugt negalėjo. Tada Sumė parodė indėnams, 
kaip iš maniokos prisimalti miltų, kaip austi audeklą ir vyti virves, iš- 
mokė statyti namus, daryti stiprius laivus, atskleidė kitas laivybos pa- 
slaptis. Nuo to laiko tamojai gyveno taikiai, visko pertekę. 

Bėgo laikas. Tamojai užmiršo, kad už savo laimę turi būti dėkingi 
Sumei, užmiršo, kad jis tiek daug gero jiems padarė. O čia dar šama- 
nai iš pavydo ėmė kurstyti indėnų neapykantą. 

Kartą išeina Sumė iš trobelės ir mato — tamojai susirinkę. Visi gink- 
luoti, kumščiais grasina. Norėjo Sumė prabilti į susirinkusius, bet kaž- 
kieno paleista strėlė įsmigo jam į krūtinę. Gerasis žmogus nusišypsojo, 
ištraukė strėlę iš krūtinės ir pasuko link jūros. Jam einant, vis lėkė 
strėlės ir smigo į kūną. O Sumė ėjo šypsodamasis ir traukė iš savo 
kūno strėles. Priėjo jūrą. Į krantą tyliai plakėsi bangos ir skalavo Su- 
mės kojas. Išdidus ir besišypsantis Tupano pasiuntinys nuėjo vandeniu 
ir dingo tolumoje. 

Daugiau Sumė nedėkingiems tamojams niekada nepasirodė. 


Anjangos 
kerštas 


Ąnijanga yra indėnų dievas, žvėrių globėjas. Tas dievas pasiverčia 
baltu elniu ugninėmis akimis. Jis saugoja, kad pikti medžiotojai nekan- 
kintų ir be reikalo nešaudytų žvėrelių. Kas persekioja patelę su jaunik- 
liais, tą Anjanga žiauriai nubaudžia. 

Kartą medžiotojas pamatė elnę su elniuku ir ėmė persekioti. Nusitai- 
kė ir sužeidė strėle elniuką. Paėmė sužeistą mažąjį žvėrelį, nusinešė už 
krūmo ir kankina, kad tas bliautų. Gailiai subliovė elniukas, išgirdo 
motina ir atbėgo. Medžiotojas paleido strėlę, ir elnė krito negyva. 

Apsidžiaugė medžiotojas taikliu šūviu, nubėgo apžiūrėti laimikio. Ir 
koks siaubas. Vietoje elnės prieš jį gulėjo motinos kūnas. Jis buvo 
pervertas jo paties paleista strėle. 

Taip Anjanga atkeršijo medžiotojui už jo žiaurumą. 

ieškotojas 

(Garsusis bandeirantė Fernanas Dijasas Paisas jau buvo sulaukęs 
šešiasdešimt metų, kai sumanė keliauti į Minas Žerajisą ieškoti sma- 
ragdų, apie kuriuos tuo metu plačiai buvo kalbama. Pasikvietė du sū- 
nus, žentą, kitus giminaičius, dar indėnų ir iškeliavo. 

Septynerius metus keliavo nuo San Paulo ligi Itakambiros. Nuėjo 
daugiau nei du tūkstančius kilometrų. Daug negandų patyrė keliauto- 
jai. Skynėsi kelią per neįžengiamus miškus ir kalnus, plaukė per upes, 
kovojo su indėnais, gynėsi nuo plėšriųjų žvėrių, kentė alkį ir troškulį. 
Ne vienas iš jų pakely liko, žuvo nuo plėšriųjų žvėrių, mirė nuo ma- 
liarijos. 

Kur sustodavo Fernanas Dijasas su savo palyda, ten įkurdavo gy- 
venvietę. Tos gyvenvietės davė pradžią daugeliui Brazilijos miestų. Jis 
ne kartą turėjo malšinti palydos EE NSS maištus, ne vieną maištinin- 
kų vadovą pakorė. 

Fernanas Dijasas visada ėjo gurguolės priešakyje, nusiaubė plačias 
Minas Žerajiso apylinkes. Pagaliau pasiekė kalną, dabar Didžiuoju Mo- 
golu vadinamą. Čia ir atrado garsius „žaliuosius akmenis“. 

Grįžta į San Paulą Fernanas Dijasas laimingas, kad atrado išsvajotus 
smaragdus. Bet jam jau buvo septyniasdešimt metų, susirgo jis karštine 
ir mirė ant sūnaus Garsijos Paiso rankų netoli Veljaso upės. Sūnus jo 
kūną išbalzamavo, nunešė ant rankų į San Paulą ir palaidojo šv. Bene- 
dikto vienuolyne. 

Žmonės pasakoja, kad Fernanas Dijasas štai dėl ko miręs. 

Bekeliaudamas priėjęs kalną. To kalno uolos saulės spinduliuose žė- 
rėję kaip deimantai. Kalno papėdėje tvaskėjusi lagūna. Indėnai niekam 
neleisdavę prieiti prie tos lagūnos. 

Fernanas Dijasas paklausęs vieną indėną, kodėl jie neleidžią baltie- 
siems eiti prie lagūnos. „Šioje lagūnoje, — atsakęs indėnas,— gyveno ka- 
daise undinė Ujara. Savo dainomis ji viliodavo indėnus. Ateidavo in- 
dėnai prie lagūnos deivės dainų pasiklausyti, o Ujara juos nuskandin- 
davo. Tada mapaksų genties indėnai paprašė karo dievą Makakserą ap- 
saugoti juos nuo Ujaros. Dievas Makaksera išklausė indėnų prašymo. 
Užmigdė Ujarą. Jos plaukai aplipo žaliu lagūnos dumblu ir virto žėrin- 
čiu akmeniu. Makaksera įsakė indėnams saugoti Ujaros miegą. Ujaros 
gyvybė glūdinti plaukuose. Jeigu kas pajudins žaliuosius akmenis, pa- 
žadins Ujarą. Ji gali ir numirti. Jeigu Ujara atsibus arba numirs, atsi- 
tiks didelė nelaimė. 

Fernanas Dijasas nepaklausęs indėno, pajudinęs žaliuosius akmenis. 
Ujara nei atsibudusi, nei numirusi. Bet indėnas prakeikęs bandeirantę. 
Netrukus jis ir miręs. Matydamas mirštantį Fernaną Dijasą, indėnas 
sušukęs: ,,Emboaba * mirė! Ujara gyvens!" 


* Indėnai taip vadina baltuosius. 


Bandeirantės 
nusikaltimas 


Bora Gatas buvo Žymiausias San Paulo bandeirantė, Fernano Dija- 
so žentas. Padėjo jam Sabaros apylinkėse atrasti turtingas aukso ka- 
syklas. Fernanas Dijasas iškeliavo ieškoti smaragdų, apie kuriuos visą 
laiką svajojo, ir kasyklas paliko saugoti Borbai Gatui. 

Borba Gatas buvo labai ūmaus būdo. Todėl iškeliaudamas Fernanas 
Dijasas pasikvietė jį ir liepė nesipriešinti, jei kartais atvyktų Portuga- 
lijos karaliaus pasiuntiniai ir norėtų užimti aukso kasyklas. Pasižadėjo 
Borba Gatas klausyti brangaus uošvio patarimo, bet likimas taip susi- 
klostė, kad netrukus pažadą sulaužė. | 

Iškeliavo Fernanas Dijasas. Po kiek laiko į Braziliją atplaukė ispanų 
didikas Rodrigas de Kastelas Blankas. Buvo jis išdidus ir valdingas 
žmogus. Portugalijos karalius Pedras Antrasis paskyrė jį vyriausiuoju 
kasyklų valdytoju ir suteikė teisę valdyti visas kasyklas — jau atras- 
tas ir tas, kurios dar bus atrastos. 

Portugalijos karalius Afonsas Šeštasis, Pedro Antrojo pirmtakas, Fer- 
nanui Dijasui buvo davęs teisę valdyti visas jo atrastas kasyklas ir su- 
teikęs Smaragdų Žemės valdytojo titulą. 

Ispanų didikas atvyko į Sabarą ir karaliaus vardu sumanė užvaldyti 
Fernano Dijaso kasyklas. Borba Gatas nenorėjo sutikti, tačiau tramdė 
savo įniršį, nors ir labai įžūlus buvo donas Rodrigas. 

Norėdamas gražiuoju susitarti su didiku, Borba Gatas pasiūlė susitikti 
be ginklų nuošalioje vietoje, juos palydėsią tik tarnai. 

Įpusėjus deryboms, jiedu pradėjo karščiuotis. Borbos Gato tarnas nu- 
sigando, kad nenužudytų jo šeimininko, ir šovė į Rodrigą. Tas ir krito 
negyvas. 

Tais laikais didikai buvo laikomi šventais žmonėmis. Vargas brazi- 
lui, drįsusiam nužudyti didiką. Jis jau nebeišvengs bausmės. Todėl Bor- 
ba Gatas pabėgo iš savo namų ir apsigyveno tarp indėnų. 

Ilgai gyveno Borba Gatas miškuose, labai išsiilgo šeimos, daug ne- 
gandų iškentėjo ir visai pasikeitė. Jis apžėlė barzda, apaugo plaukais, 
jo oda pajuodo, išaugo ilgi nagai, iškrypo kojos. Veidas pasidarė kaip 
laukinio. Borba Gatas virto tikra baidykle. 

Borba Gatas taip ėmė ilgėtis žmonos ir vaikų, kad nebeištvėręs su- 
manė grįžti į San Paulą ir aplankyti namiškius. Keliavo ilgus mėnesius 
per sertaną, vis bijojo, kad kas neatpažintų. 

Pagaliau pasiekė namus. Virpėdamas iš susijaudinimo, pasibeldė 
į duris. Išėjo jo žmona Marija Leitė. Borba Gatas pasisakė, kas esąs, ir 
norėjo ją apkabinti. Žmona išsigando, pamačiusi tokią baidyklę, ir ėmė 
šauktis pagalbos. Subėgo žmonės, atėjo kareiviai. Sužinojo, kad ta sena 
baidyklė nori apsimesti gražiosios senjoros vyru, ir negailestingai jį 
primušė. 

Verkė Borba, maldavo, bet niekas nepadėjo. Nei žmona, nei vaikai 
jo nepažino. Išvarytas iš namų, sumuštas Borba Gatas liūdnas išėjo 
į miškus. Ten ir baigė gyvenimą. 


Užburtas 
driežas 


Kartą Rio Grande do Sulo mieste švento Tomo bažnyčios zakristijo- 
nas pamatė, kad ežero vanduo kažkaip keistai burbuliuoja. Nuėjo pasi- 
žiūrėti, kas ten dedasi. Vanduo nustojo burbuliavęs, ir iškilo tamsus 
driežas geltonais žvynais, o ant viršugalvio brangakmenis žėri. Tikras 
rubinas. 

Parsinešė zakristijonas driežą namo ir maitina. O tas driežas buvo 
užburtas. Pasiūlė zakristijonui daugybę turtų — brangakmenių kasyk- 
las, maišus aukso monetų, fermas ir galvijų, bet šis atsisakė turtų. Pas- 
kui driežas virto gražia mergina. Neatsispyrė zakristijonas merginos 
grožiui. Vedė ją slapta ir apsigyveno bažnyčioje. 

Sužinojo apie zakristijono vedybas su driežu vyresnybė ir nuteisė 
jį pakarti. Jau rengiasi įvykdyti nuosprendį, o driežas nubėgo prie eže- 
TO ir atvėrė dugne skylę. Ta skylė ir dabar tebėra. Sudrebėjo žemė, su- 
kunkuliavo upių ir ežerų vanduo. Žmones apėmė siaubas. Nematoma 
ranka ištraukė zakristijoną iš kartuvių kilpos. Driežas užsimetė jį ant 
nugaros ir nuplaukė per Urugvajaus upę. Pailsėjo San Boržoje, paskui 
nukeliavo į Žarau kalvą. 

Praėjo daugiau kaip du šimtai metų. Jaunikaitis ir dabar tebegyvena 
su užburtu driežu didžioje prabangoje. Bet jaučiasi labai nelaimingas, 
nes niekaip negali numirti, susilaukti amžino poilsio. Nedžiugina jo ir 
turtai. O driežas su žėrinčiu rubinu ant galvos sutinkamas čia vienur, 
čia kitur. Jis parodo, kur yra neišsenkami brangakmenių lobiai. 

Anjageros 
gudrybė 


(Gyveno kadaise drąsus ir sumanus bandeirantė Bartolomejas Buenas 
da Silva. Turėjo jau septyniasdešimt metų, kai sumanė iš San Paulo 
keliauti į Minas Žerajiso kasyklas, kurias buvo atradęs Borba Gatas. 
Atkeliavo Buenas da Silva į Minas Žerajisą ir ėmė ieškoti aukso dide- 
liame žemės plote prie Veljaso upės. 

Buenas da Silva buvo prityręs Žmogus, gerai žinomas San Paulo gy- 
ventojams ir portugalams. Pamatė jis, kad Minas Žerajise ne ką tepeš, 
ir nusprendė keliauti kitur. Patraukė į Gojos žemes, kur, pasak žmonių, 
esančios labai turtingos aukso kasyklos. Kad ten tikrai daug aukso, 
galėjai spręsti iš to, jog tų Žemių indėnai iš aukso darėsi papuošalus. 

Šitie indėnai buvo drąsūs ir labai įtarūs. Ateivius jie pasitiko su gink- 
lu. Pamatė Buenas da Silva, kad nenugalės indėnų jėga, ir sumanė 
įveikti gudrumu. 

Liepė pakviesti indėnų vadą ir pasakyti jam, kad ateivių galva 
Buenas da Silva turįs stebuklingą galią. Jeigu indėnai neparodysią auk- 
saviečių, jis padegsiąs upių ir ežerų vandenį. 

Indėnų vadas tik nusišypsojo. Argi baltasis gali turėti tokią galią? 
Nė vienas burtininkas dar nėra uždegęs vandens. 

Buenas da Silva liepė savo vyrams atritinti statinę degtinės ir tarė 
indėnams: 

— Štai čia yra pripilta vandens iš upių ir ežerų. Aš jį padegsiu. 

Ir jis padegė statinę. Plykstelėjo žydra liepsna. Indėnai išsigando ir 
leidosi bėgti. Buenas da Silva ir sako: 

— Matote, padegiau vandenį. Galiu padegti upes ir ežerus. 

Girdėdami tokį Bueno da Silvos grasinimą, indėnai sušuko: 

— Anjagera! Anjagera! 

O tai reiškė — senas velnias, senas velnias. 

Indėnai tikėjo, kad šis atvykėlis iš tikrųjų yra galingas burtininkas. 
Virpėdami iš baimės, jie parodė Buenui da Silvai kelią į kasyklas, kur 
auksas žėrėjo tiesiog žemės paviršiuje. 

Taip Buenas da Silva per savo gudrumą į San Paulą grįžo didžiai 
turtingas. Nuo to laiko jis gavo pravardę — Anjagera — Senas velnias. 

Užkeiktas 
berniukas 


Nera kito tokio pikčiurnos ir tokio didelio tinginio, kaip negriukas 
Romauzinius. Nuo pat gimimo jo širdyje nebuvo nė lašelio švelnumo. 
Su didžiausiu malonumu Romauzinius persekiojo gyvulius, laužė mede- 
lius, erzino žmones, skriaudė vaikus. Jam buvo labai smagu taip žiau- 
riai ir blogai elgtis. 

Kartą geroji jo mama liepė nunešti pusryčius tėvui į laukus. Tinginys 
Romauzinius supyko, bet ką darys — reikia eiti. Paėjo kelio galą, atsi- 
dengė pintinėlę ir suvalgė visą vištą. Surinko kaulus, suvyniojo į stal- 
tiesėlę ir nunešė tėvui. 

Senis buvo labai alkanas, puolė prie pintinėlės ir, pamatęs ant dugno 
tik kaulus, labai pasipiktino. Klausia sūnaus, kokia čia išdaiga. Melagis 
ir piktadarys Romauzinius sumanė pasinaudoti tėvo pasipiktinimu ir at- 
keršyti nekaltai motinai. Jis pasakė tėvui, kad motina suvalgiusi viš-- 
tą, o kaulus liepusi nunešti seniui. Ir dar pridūrė, kad motina tėvo ne- 
kenčianti ir laukianti jo mirties. 

Išgirdęs tokį sūnaus melą, senasis negras net sudejavo iš įsiutimo. 
Trenkė žemėn kauptuką ir nubėgo namo. Sutiko žmoną priebutyje ir, iš 
pykčio netekęs proto, perdūrė peiliu moterį. 

Mirdama motina prakeikė sūnų: 

— Tu nemirsi niekada! Nepatirsi nei dangaus linksmybių, nei pra- 
garo baisumų, nei poilsio ramybės, kol pasaulis gyvuos!.. 

Baisiai graužėsi vyras. Iš širdgėlos netrukus jis mirė. O Romauzinius 
išėjo šypsodamasis, ir jo veide amžiams sustingo toji šypsena. 

Atsitiko šitai labai seniai Gojos valstijoje. Užkeiktasis berniukas ir 
dabar tebėra gyvas, toks pat, koks buvęs, nė per plauką nepaaugęs. 
Jis vis eina ir eina lyg amžinasis keliauninkas, niekada nesustodamas. 
Vaikščioja keliais darydamas eibes — persekioja žvėris, mėto akmenis 
ant stogų, gąsdina pakeleivius, vaiko moteris, skriaudžia vaikus, laužo 
medžius ir padeginėja miškus. 

Romauzinius niekada nemirs. Visą laiką klajos po pasaulį. Jis apšmei- 
žė savo motiną, todėl žemė niekada jo nepriglaus. 


Kaip 
atsirado 
žvaigždės 


Geniai, labai seniai vienos genties moterys išėjo kukurūzų ieškoti. 
Išsivedė ir vieną berniuką. Rado moterys daug prinokusių burbuolių. 
Iškūlė tas burbuoles, išdžiovino kukurūzus, kad galėtų vyrams duonos 
ir pyrago iškepti. O vyrai buvo išėję medžioti. 

Berniukas niekam nematant pasisėmė kukurūzų grūdų ir susipylė 
į pintinę, kurią tam tyčia buvo pasiėmęs. Grįžo namo ir atidavė ku- 
kurūzus senelei, sakydamas: 

— Mūsų motinos miške kepa duoną. Iškepk ir man, noriu pavalgyti 
su draugais. 

Senelė sutiko. Iškepė duoną, ir berniukas su draugais ją suvalgė. 
Paskui jiems dingtelėjo mintis, kad senelė juos gali paskųsti. Surišo 
jai rankas ir liežuvį. Paskui pagavo naminę papūgą ir nupiovė HEžugi, 
kad neplepėtų. Ir dar visus naminius paukščius išleido. 

Išsigando vaikai, kad parėję tėvai nenubaustų už pridarytas eibes. 
Sumanė pabėgti į dangų. Nuėjo į mišką ir pasišaukė kolibrį. Įspraudė 
į snapą labai ilgos virvės galą ir sako: 

— Nešk tą virvę ir vieną galą pririšk prie anos uolos viršūnės, 0 ki- 
tą prie dangaus. 

Kolibris padarė, kaip buvo liepta. Tada vaikai užsikorė ant uolos ir 
ėmė ropštis virve į dangų. 

Sugrįžo ir motinos. Nerado vaikų ir klausinėja senelę ir papūgą, kur 
jie galėję dingti. Bet nei senelė, nei papūga nieko negalėjo pasakyti. 
Viena motina pamatė virvę, kylančią ligi pat debesų. O ant virvės ka- 
bojo visa virtinė vaikų. Pasakė apie tai kitoms moterims. Visos nubėgo 
prie virvės ir maldauja vaikus, kad grįžtų namo. Bet vaikai ir klausytis 
nesiklauso. Ropščiasi sau aukštyn, ir gana. Matydamos, kad vaikų ne- 
perkalbės, motinos irgi ėmė kabaruotis virve iš paskos. 

Berniukas, kuris buvo parsinešęs kukurūzų, ropštėsi virve paskutinis. 
Pamatė motinas, kabaliojančias ant virvės, ir nupiovė ją. Motinos nu- 
krito žemėn ir pavirto laukiniais žvėrimis. 

Už tokį žiaurumą vaikai buvo nubausti. Nuo tol jie visą laiką žiūri 
iš dangaus, norėdami pamatyti, kas atsitiko jų motinoms. Jų akys ir 
yra žvaigždės. 

Potiros 
ašaros 


Geniai, labai seniai ant upės kranto gyveno indėnų gentis. Toje gen- 
tyje buvo laiminga pora Itažiba ir Potira. Itažiba, kurio vardas reiškė 
Stiprioji Ranka, buvo tvirtas ir drąsus jaunikaitis, o Potira, arba Gėle- 
lė, buvo jauna ir graži indėnė. 

Gyveno jie ramiai ir laimingai. Bet kilo karas prieš kaimyninę gen- 
tį. Itažiba turėjo išeiti į karą. Didžiai nusiminęs, atsisveikino su myli- 
ma žmona ir išėjo. Potira nepraliejo nė ašarėlės, tik liūdnomis akimis 
žiūrėjo į laivelį, kuriuo su kitais kariais plaukė ir jos vyras, kol tas 
dingo už upės vingio. 

Praėjo daug dienų, o Itažiba vis negrįžo. Indėnė kas vakarą eidavo 
prie upės ir vis laukdavo mylimo vyro. Iš ilgesio Potiros širdis krauju 
virė, bet ji tikėjo, kad Itažiba sugrįš. 

Kartą Potira gavo žinią, kad jos vyras žuvo kaip didvyris, kovoda- 
mas su priešu, ir niekada nebegrįš. Potira iš skausmo pravirko grau- 
džiomis ašaromis. 

Didžiai susikrimtusi, Potira dienų dienas sėdėjo prie upės. Sėdėjo ir 
be perstojo verkė, o skaidrios, spindinčios ašaros krito į baltą pakran- 
tės smėlį. 

Begalinis Potiros skausmas sujaudino dievų karalių Tupaną. Sumanė 
jis įamžinti šios didžiulės meilės atminimą ir pavertė Potiros ašaras 
deimantais. Todėl šie brangakmeniai randami upių ir upelių sąnašose. 
Skaidrūs ir žėrintys deimantai primena nelaimingosios indėnės Potiros 
meilę. 


Godi 
senė 

(Gyveno kartą labai godi senė, vardu Sejusė. Vieną dieną žvejojo 
upėje ir pamatė vandenyje jaunikaitį. Metė tinklą, bet nieko nesugavo, 
nes ten buvo tik atspindys. Jaunikaitis, matydamas, kaip senė apsiga- 
vo, linksmai nusikvatojo. 

Supykusi senė liepė bitėms užpulti jaunikaitį. Tas nusilaužė medžio 
šaką ir išvaikė bites. Tada senė užleido jį skruzdėlėmis. Negalėjo jau- 
nikaitis apsiginti nuo baisiųjų skruzdėlių ir šoko į vandenį. Senė metė 
tinklą ir jį sugavo. 

Tada nuėjo į mišką malkų, o jaunikaitį paliko ant žemės tinkle su- 
raišiotą. Jaunikaitis šaukėsi pagalbos. Išgirdo Sejusės duktė ir atėjo 
pažiūrėti, kas čia dedasi. Pagailo mergaitei jaunikaičio ir išnarpliojo 
jį iš tinklo. Aptepė vašku menturį, įvyniojo į tinklą ir padėjo vietoj 
jaunikaičio. O jam tarė: 

* — Bėk iš čia kuo toliau. Kai tik išgirsi kan kan, gerai pasislėpk,— 
vadinas, jau mano motina nebetoli. Pasiimk štai šituos demblius, jei 
matysi negalįs pasislėpti, mesk vieną sau už nugaros. 

Jaunikaitis padėkojo ir nuėjo. Sugrįžo senė su malkomis, užkūrė lau- 
žą. Kai ugnis įsidegė, įmetė į laužą ryšulį. Nustebo, kad jaunikaitis 
nedejuoja. Užuodė vaško kvapą, suprato, kad jaunikaitis pabėgo. Ir 
pasileido jam įkandin. 

Jaunikaitis bebėgdamas pavargo, atsigulė po medžiu pasilsėti. Išgir- 
do netoliese kan kan. Atsikėlė ir vėl bėga. O kan kan girdisi vis ar- 

čiau. Prisiminė jaunikaitis senės dukters patarimą ir numetė už savęs 
demblį. Tas pavirto kiaule. Senė surijo kiaulę ir vėl vejasi. Jaunikai- 
tis bėgdamas vis meta demblį, tas pavirsta kiaule, o senė suryja. Taip 
ir išmėtė visus demblius. 

Jaunikaitis jau nebežino, kaip ir gelbėtis. Pamatė pulką beždžionių. 
Paprašė paslėpti jį nuo Sejusės. Įkišo beždžionės jaunikaitį į medaus 
statinaitę. Atbėgo senė, uosto, uosto. Užuodusi tik medaus kvapą, nu- 
kūrė. 

Jaunikaitis bėga toliau per mišką. Jau manė išsigelbėjęs, bet užpaka- 
ly vėl išgirdo kan kan... Žiūri — netoliese milžiniška gyvatė guli. Pa- 
prašė jos padėti. Gyvatė paslėpė jį savo guolyje. Išgirdo jaunikaitis 
gyvatę sakant savo bičiulei: |, 

— Tegul senė pradumia, tada mes jį suėsime. 

Jaunikaitis vėl šoko bėgti. Pamatė sakalą ir paprašė pagelbėti. Sa- 
kalas galingu snapu ėmė ir užkapojo gyvates. 

Jaunikaitis padėkojo sakalui ir eina toliau. Taip išsigelbėjo nuo Se- 
jusės persekiojimo. Ėjo, ėjo ir priėjo didžiulį ežerą. Paprašė gandrą 
padėti, tas ir pernešė per ežerą. 

Užklupo naktis. Jaunikaitis buvo labai pavargęs, atsigulė po medžiu 
ir užmigo. Atsibudo, o danguje jau saulė šviečia. Atsikėlė jaunikaitis 
ir nuėjo upelio krantu. Beeidamas pamatė baltą namelį, o netoli jo se- 
nutė manioką sodina. 

Jaunikaitis priėjo ir pasveikino senutę. Toji pavalgydino jaunikaitį. 
Išklojo jaunikaitis jai viską apie save. Senutė atpažino, kad tai jos sū- 
nus, dingęs prieš daugelį metų. Išėjo jis visai jaunutis, o dabar jau bu- 
vo visai pražilęs. Nuo to laiko jaunikaitis su motina gyveno ramiai ir 
laimingai. 


Karalaitė 
iš 
Bambulua 


Prie kelio tarp dviejų didelių miestų buvo uola. Po tuo akmeniu 
buvo erdvi ola. Kai dykumoje keleivius užklupdavo naktis, jie toje olo- 
je susirasdavo nakvynę. Bet pradėjo rodytis šmėkla. Nuo to laiko ke- 
liauninkai verčiau tą olą apeidavo. 

Sako, kad žmonės girdėję iš dangaus sklindantį balsą: 

— Gal nori kas išvaduoti užburtą karalaitę iš Bambulua? 

Ir regėję jaunos, gražios kaip angelas mergaitės veidą. Vien tik vei- 
dą, kuris meldė pagalbos. 

Daug drąsuolių mėgino išvaduoti karalaitę. Bet nevaliodavo. Parbėg- 
davo perbalę iš baimės. Ir vietovė darėsi vis tuštesnė, vis nykesnė. Tik 
retkarčiais skubiai praeidavo, bailiai dairydamasis, koks žmogus. 

Vieną vakarą užklydo jaunikaitis. Buvo jis pageltęs, nusiminęs, la- 
bai pavargęs ir alkanas. Atsisėdo ant akmens, nežinodamas, ką daryti. 
Pasirodė mergaitės veidas ir klausia, ar kartais jaunikaitis neatėjęs iš- 
vaduoti karalaitės iš Bambulua. 

— Taip, — sako išgeltėlis— aš atėjau pamėginti. Bet pirmiausia no- 
Tiu pavalgyti, atsigerti ir pasilsėti. 

— Eik į olą, — sako veidas. 

Išgeltęs jaunikaitis buvo vardu Žoanas. Įeina į olą, žiūri — stovi sta- 
las, skaniausiais valgiais apkrautas, lova paklota, karšta vonia paruošta. 
Žoanas išsimaudė, persirengė, pavalgė ir atsigulė. Vėl pasirodė mer- 
gaitės veidas ir sako: 

— Šiąnakt vidurnaktį nueik prie ano medžio, kur auga kalvos vir- 
šūnėje, ir atsigulk po juo. Kad ir kas būtų, nesikelk, nerėk ir nesigink. 
Gali tik ridentis, kol išsigelbėsi. 

Žoanas padarė, kaip buvo sakyta. Prieš vidurnaktį nuėjo prie me- 
džio, gana toli nuo olos, ir atsigulė. Netrukus pasirodė trys šmėklos, 
apsigobusios tamsiomis skraistėmis, ir kalbasi. Viena sako: 

— Jau seniai čia nesu užtikusi gulinčio žmogaus. 

Antroji paaiškino: 

— Smagiai lazda švytruojame, užtat ir valią turime. 

Viena šmėkla paspyrė koja Žoaną ir sušuko: 

— Čia kažkoks ryšulys. Nagi, pastumkime! Įremk lazdą. 

Ir ėmė Žoaną mušti lazda, spardyti kojomis. Tas vos iškentėjo nesu- 
rikęs. Sukaupė jėgas ir pasileido riedėti per akmenis, spyglius, sausas 
šakas. Riedėjo, riedėjo, kol, visas apsidaužęs, jau vienų mėlynių, pri- 
riedėjo olą. Šmėklos pranyko. Žoanas galėjo atsikvėpti. Pasirodė kara- 
laitė iš Bambulua. Trečdalis jos kūno jau buvo išvaduotas iš burtų 
galios. Karalaitei. įsakius, vėl atsirado valgiais apkrautas stalas, vonia, 
lova. Likusią nakties dalį ir kitą visą dieną Žoanas ilsėjosi, kaupė jėgas 
naujam išbandymui. 

Kitą naktį trys šmėklos su skraistėmis vėl užpuolė vargšą jaunikaitį. 
Bet jis ir vėl iškentėjo. Riedėjo, riedėjo, kol atriedėjo iki olos. Čia 
šmėklos ir pradingo. 

Žoanas gydėsi žaizdas, gerai maitinosi ir vėl atgavo jėgas. Atėjo 
trečioji sunkaus išbandymo naktis. Šmėklos labai įpyko, kad jaunikaitis 
toks ištvermingas. Apkūlė jį, įsiūbavo ir sviedė į purvynę, pilną stiklo 
šukių ir spyglių. Subadė Žoaną kaip rėtį. Išaušo rytas, ir šmėklos pra- 
dingo kaip šešėliai. Karalaitė buvo išvaduota iš burtų nelaisvės. Ir bu- 
vo ji graži kaip saulė. Penkias dienas ji gydė ir slaugė Žoaną. 

Paskui nukeliavo abu į kaimyninį miestą. Apsigyveno pas vieną se- 
ną mokytoją, turtingą ir išmintingą. Priėmė ji karalaitę kaip brangiau- 
sią svečią. Karalaitė sako Žoanui: 

— Rytoj išplaukiu į Bambulua karalystę. Vieną kartą per metus at- 
vyksiu tavęs aplankyti. Per tą laiką turi išmokti paukščių kalbos ir 
visko, kas reikalinga Žymiam žmogui. Manau, kad po penkerių metų 
jau galėsi vykti į mano tėvų karalystę ir susituokti su manim. Neuž- 
miršk manęs ir atsimink, kad kasmet pas tave atvyksiu tik keliom va- 
landom. Gerai mokykis. 

Kitą dieną karalaitė sėdo į laivą ir išplaukė į Bambulua karalystę. 
Žoanas liko senosios mokytojos namuose. Šioji turėjo dvi gražias duk- 
teris. Pradėjo jaunikaitis visko mokytis, ypač paukščių kalbos. Kiek- 
vieną dieną Žoanas darėsi vis mokytesnis. Senoji moteriškė uoliai mo- 
kė jaunikaitį. Bemokydama jį pamilo. „Verčiau sutuoksiu jį su savo 
dukterim,— pamanė ji — negu mokysiu karalaitei iš Bambulua. Toji be 
vargo susiras ir kitą jaunikį.“ 

Atėjo diena, kai turėjo atvykti karalaitė. Mokytoja iškėlė vaišes. 
Į taurę įpylė migdomųjų vaistų ir padavė jaunikaičiui. Žoanas išgėrė 
ir užmigo kaip negyvas. Atvyko karalaitė. Pasisveikino su visais, visus 
apkabino. Tik su jaunikiu negalėjo pakalbėti, nes jis giliai miegojo. 
Vakare karalaitė sėdo į laivą ir išplaukė. 

Atsibudo Žoanas ir labai nusiminė, kad taip atsitiko. Bet ką daryti. 
Dar atkakliau ėmė mokytis. Kitais metais, kai karalaitė vėl turėjo at- 
vykti jo aplankyti, mokytoja vėl jį užmigdė, įpylusi į vyną migdomųjų 
vaistų. Nors ir labai karalaitė stengėsi, niekaip negalėjo prižadinti jau- 
nikio. 

Prabėgo penkeri metai. Karalaitė manė, kad Žoanas jos nemyli, nie- 
ko nesimoko, gyvena linksmai, lyg visą laiką būtų šventė. Visa tai ka- 
ralaitė ir pasakė senajai mokytojai. 

Žoanas ėmė įtarinėti, kad jį apgaudinėja. Šį kartą karalaitės atvyki- 
mo dieną jis buvo atsargus. Bet karalaitė neatvyko. Mokytoja pasakė, 
kad karalaitė esanti nedėkinga ir Žoanas verčiau tegu veda vieną jos 
dukterį, sumanią ir gražią mergaitę. Bet Žoanas atsisakė. Susirinko sa- 
vo daiktus ir išėjo. 

Daug dienų jaunikaitis keliavo jūros pakrante. Vieną vakarą pamatė 
vienišą namelį. Pasibeldė į duris ir šaukia šeimininką. Atsiliepė malo- 
nus žemas balsas, kviečia užeiti. Įėjęs Žoanas pamatė seneliuką, sėdintį 
prie ugnies. Buvo jis labai senas, raukšlėtas, gal kokių šimto metų. Se- 
neliukas jį maloniai priėmė. Jaunikaitis pasipasakojo apie save. Sene- 
liukas ir sako: 

— Aš esu Paukščių Kunigaikštis. Gal kas nors iš mano kareivių Ži- 
no, kur yra Bambulua karalystė. Sukviesiu juos. 

Paėmė būgnelį ir muša. Ir kad ims skristi paukščiai. Net dangus pa- 
juodo — tiek daug jų suskrido, didesnių ir mažesnių, visokiausių spal- 
vų. Sulėkė į namelį pro duris, pro langus, pagarbiai sutūpė aplink se- 
neliuką. Pamatė jaunikaitį, manė jį Kunigaikščio priešą esant ir puolė 
snapais kapoti. Bet seneliukas nuramino juos. Klausia Paukščių Kuni- 

gaikštis, ar nežiną jie kelio į Bambulua karalystę. Bet niekas kelio 
nežinojo. 

Paukščių Kunigaikštis sako: 

— Pernakvok čia, rytoj nueisi ir paklausi mano tėvą, Paukščių Ka- 
ralių, kur yra Bambulua karalystė. 

Kitą rytą Žoanas padėkojo seneliukui ir išėjo. Ėjo tris dienas ir tris 
naktis. Pamatė namelį, prigludusį prie kalvos. Jaunikaitis pasibeldęs 
įėjo į namelį. Žiūri — prie ugnies sėdi labai labai senas seneliukas, toks 
senas, kad vos pakalba. Priėmė jis maloniai jaunikaitį, pavalgydino, 
išklausė jo pasakojimo. Paskui sako: 

— Paklausiu, gal mano kareiviai ką nors žino... 

Paėmė sidabrinį švilpuką ir kad ims švilpti. Sulėkė visi patys didieji 
paukščiai — žaku *, stručiai, nambu **, kurie daugiau bėgioja, nei skrai- 
do. Sulėkė ir jau puls Žoaną, manė jį Paukščių Karaliaus priešą esant. 
Seneliukas nuramino juos, klausia, ar jie nežino, kur yra Bambulua ka- 
ralystė. Bet niekas nežinojo. 

— Pernakvok, o rytoj nueisi pas mano tėvą, Paukščių Imperatorių. 
Jis turėtų žinoti... 

Žoanas pernakvojo, rytą padėkojo seneliukui ir išėjo. Eina, eina, 
ketvirtą dieną kalno viršūnėje pamatė baltutėlį namelį. Šiaip taip už- 
lipo ant kalno, pasibeldė į duris. Beldžia, beldžia, bet niekas neatidaro. 
Įėjo į namelį, rado ten tokį seną seneliuką, kad tas jau ir nevaikščioja. 
Guli vata išklotoje pintinėje, pakabintoje prie židinio. Seneliukas malo- 
niai priėmė Žoaną, pamaitino, pagirdė, parodė, kur atsigulti. Paskui iš- 
klausė jaunikaičio pasakojimo ir prižadėjo jam padėti. Ištraukė iš pin- 
tinės stručio šeivikaulio birbynę ir sudūdavo laibu laibu balsu. 

Vos tik seneliukas nustojo dūdavęs, tik suūžė, sušvilpė plasnojantys 
sparnai, ir nuo milijonų urubu*** pajuodo dangus. Apskrido paukš- 
čiai ratą apie namelį ir sugužėjo į vidų, sveikina savo imperatorių. No- 
rėjo pulti Žoaną, bet Paukščių Imperatorius davė ženklą, ir urubu pa- 
kluso. Bet nė vienas nežinojo kelio į Bambulua karalystę. Imperato- 
rius liepė paukščiams skristi atgal. Tada klausia kampe snaudžiantį 
urubu, ar jis nežinąs, kur yra Bambulua karalystė. Paukštis buvo labai 
senas, visai nusišėręs. Išgirdęs klausimą, jis išskėtė didžiulius sparnus 
ir sako: 


* Zaku — vištinių būrio paukštis. 
** Nambu — kurapkų rūšis. 
*** Urubu — Pietų Amerikos grifas. 

-— Žinau, mano valdove, nes Bambulua karalystėn skrisdavau maisto 
leškoti. Ji labai toli, net už pragaro. Reikia perskristi karštą velnio ugnį. 
Tenai yra didelis laukas, kurio bloga akis negali matyti. Tame lauke 
stovi gražūs rūmai, o juose gyvena malonūs žmonės. Ten ir yra Bambu- 
lua karalystė. 

Paukščių Imperatorius liepė Žoanui nupirkti penkerių metų bulių, pa- 
piauti, sukapoti mėsą, žarnas, plaučius, širdį, kepenis, inkstus, sutrupinti 
kaulus — paruošti maisto senajam urubu. Kelionei pasirengti davė tris 
dienas. 

Žoanas nupirko penkerių metų bulių, viską padarė, kaip Paukščių 
Imperatorius buvo sakęs. Sukrovė maistą prieš senąjį urubu, tas ir pra- 
dėjo lesti dieną naktį be perstojo. Lesė, lesė, padaigsliai virto plunksno- 
mis, ir urubu vėl apsiplunksnavo. Po dviejų dienų jau galėjo skristi. 
Pakilo išbandyti sparnų ir jėgų. 

Paukščių Imperatorius liepė Žoanui sėsti ant urubu nugaros, laikytis 
už plunksnų, kojas pariesti po sparnais ir užsimerkti. Atsimerkti galės 
tik tada, kai urubu nusileis. Skrendant pro pragaro vartus, pūs stiprus 
vėjas, ir urubu gali keliskart persiversti. 

Žoanas viską darė, kaip buvo liepta. Urubu pakilo aukštai aukštai 
virš debesų ir nuskrido. Po kelių valandų lyg žaibas smigo žemyn ir 
suka ratu, tarsi norėdamas grįžti. Jaunikaitis pajuto didelį Saų Tokį 
didelį, kad, rodės, kas būtų žarijų po kojomis papylęs. 

Staiga urubu šovė aukštyn ir nusileido ant žemės. Žoanas atmerkė 
akis — žiūri beesąs žaliame lauke. Per lauką teka upelis, netoliese stovi 
daug gražių namų, o ant vienos kalvos didžiuliai rūmai. 

Urubu atsisveikino ir nuskrido. Jaunikaitis ėjo, ėjo, kol priėjo na- 
mus. Viename name prie lango sėdėjo labai maloni senutė. Ji paklausė 
jaunikaitį, kas jis esąs ir ką veikiąs Bambulua karalystėje. Žoanas papa- 
sakojo, šį tą nuslėpdamas, kas jis ir ko ieško. Senutė pakvietė jį vi- 
dun mažumėlę pailsėti. 

Jaunikaitis buvo alkanas, bet senutė neturėjo kuo pavaišinti. Mat, ji 
buvo sena karaliaus rūmų tarnaitė. Karalius paskyrė jai namelį, davė 
drabužių ir liepė tarnams kiekvieną dieną aprūpinti ją maistu iš ka- 
rališkosios virtuvės. Senutė paprašė Žoaną pakentėti iki vidurdienio, 
kol ateis pietų metas. 

Panoro Žoanas prasiblaškyti. Išsitraukė iš maišelio smuiką, išėmęs 
senas stygas, įdėjo naujas, stebuklingas, kurias jam buvo davusi kara- 
laitė. Vos tik užgrieži tokiu smuiku, visi žmonės ima šokti. Žoanas su- 

derino smuiką ir užgriežė. Užgriežė tokią smagią, tokią viliojančią me- 
lodiją, kad net senutė sutrepsėjo ir ėmė suktis vidury kambario. Kas 
tik ėjo gatve, visi, išgirdę muziką, leidosi šokti trypti kaip užkerėti. Ki- 
ti įėjo į namą ir šoko, užmiršę viską pasaulyje. Vidurdienį iš rūmų at- 
ėjo tarnaitė su pietumis. Dar nuo pusės gatvės pradėjo trypti, siūbuo- 
dama su padėklu. Metė jį ant stalo ir leidosi šokti kaip pašėlusi. 

Rūmuose dvariškiai laukia, laukia tarnaitės, o jos vis nėra, siunčia 
antrą merginą anos ieškoti. Ir šitoji leidosi šokti kiek jėgos leidžia. 
Siunčia trečią, ketvirtą, penktą tarnaitę,— ir tos negrįžta, šoka kartu su 
visais. Eina pati karalienė su savo damomis pažiūrėti, kur tos tarnaitės 
prapuolė. Nenuėjo nė pusės kelio, ir jau ėmė visos trepsėti kojomis, 
leidosi šokti kaip kokios nutrūktgalvės. 

Karalius išalko, o rūmuose nė gyvos dvasios, ir pietų niekas neneša. 
Eina karalius su didikais žiūrėti, kas čia dabar dedasi. Ir jis neištvėrė, 
leidosi šokti. Visi tik šoka, šoka, šoka. Kai Žoanas nustojo griežęs, 
jie vos ant kojų bepastovėjo, visai nusiplūkę. Karalius sako: 

— Rytoj rūmuose bus šventė, nes poryt mano duktė išteka. Ateisi 
pagriežti. Nepavėluok ateiti, jei pavėluosi — liepsiu galvą nukirsti. 

Visi išsiskirstė. Karalaitė nebuvo nė kojos iš rūmų iškėlusi. Kai tar- 
naitės papasakojo apie šokius, ji sumišo ir nepatikėjo, kad tas muzi- 
kantas galėtų būti pirmasis jos jaunikis. Tas pats jaunikis, kuris išva- 
davo ją iš burtų nelaisvės, kuriam ji buvo padovanojusi stebuklingas 
stygas ir liepusi mokytis. Siunčia patikimą tarnaitę pažiūrėti. Įsitikinu- 
si, kad muzikantas tikrai yra Žoanas, karalaitė liepė jį pakviesti ir ėmė 
ruoštis būsimoms iškilmėms. 

Jaunikis, už kurio karalius ketino išleisti dukterį, vaikščiojo pasipū- 
tęs, išdidus, į visus iš aukšto žiūrėjo. Mat, turėjo tapti karaliaus žentu. 

Kitą dieną į karališkąją menę susirinko tiek žmonių, kad nė uodas 
nebūtų snapo įkišęs. Išėjo graži kaip aušrinė žvaigždė karalaitė ir sako 
garsiu, bet maloniu balsu: 

— Mano tėve karaliau! Mano motina karaliene! Ponios ir ponai! Buvau 
pametusi savo skrynios raktą. Kad galėčiau ją atidaryti, liepiau nu- 
pirkti kitą. Atidariau skrynią, ir štai atsirado senasis raktas. Kaip aš 
turiu pasielgti? 

Visi atsakė: 

— Naudok senąjį raktą, karalaite! Sena meilė nekeičiama į naują... 

Tada karalaitė sako: 

— Štai pirmasis mano jaunikis. Jis daug iškentėjo, kol išvadavo ma- 
ne iš burtų nelaisvės, daug mokėsi, kad būtų vertas čia pasirodyti, ir 
atvyko pamatyti mane. 

Ir įsivedė Žoaną už parankės į salę. Jaunikaitis buvo gražiai apsiren- 
gęs, mūvėjo gražų žiedą su brangakmenio akim. Atrodė kaip tikras 
karalaitis. 

Visi svečiai pradėjo ploti. Karalius ir karalienė palaimino jaunuosius, 
o rytojaus dieną iškėlė vestuves. Pokylis buvo labai smagus, ir šventei 
nebuvo galo. 

Ir aš ten buvau, viską mačiau. Saldumynų puodynę nešiausi, bet nuo 
Slidžiaus kalno nuslydau ir puodynę sudaužiau. .. 


LN 


Miegančioji 
karalaitė 

V ienoje karalystėje gyveno sena karalienė. Ta karalienė buvo vil- 
kolakė. Žudydavo žmones ir gerdavo jų kraują. Ji turėjo sūnų, gerą 
ir drąsų jaunikaitį. Liūdnas buvo jo gyvenimas su motina. Visa pa- 
guoda — iškaršęs seneliukas, gyvenantis toli prie tamsaus miško. Ten 
nei medžioti kas eidavo, nei šiaip užklysdavo. Nueidavo jaunikaitis pas 
tą seneliuką pasikalbėti. Paklodavo seneliukas karalaičiui lovą veran- 
doje pailsėti, tas ir gulėdavo valandų valandas. Klausydavosi senuko 
pasakojimų apie senus laikus, užmiršdavo senąją karalienę ir baisią jos 
ydą — gerti žmonių kraują. 


Kai papūsdavo stipresnis vėjas ir palenkdavo medžių šakas, tolumo- 
je šmėsteldavo raudonas lopinėlis, lyg už medžių būtų stovėjęs namas 
čerpių stogu. 

Kartą karalaitis klausia senuką, koks ten čerpių stogas tolumoje 
šmėsčioja. Senukas sako: 

— Ten yra užburti rūmai, mano karalaiti. Dar senelis pasakojo mano 
tėvui, o šis Man, kad prieš šimtą metų burtininkė užmigdžiusi karalaitę 
su visais tarnais, pažais ir dvariškiais. Tuo metu vienos karalystės ka- 
ralius ir karalienė neturėjo vaikų, o jau artėjo laikas mirti. Bet štai ka- 
ralienė pasijuto esanti nėščia ir pagimdė gražią kaip saulė mergytę. 
Visą dieną rūmuose buvo didžiulė šventė. Į krikštynas karalius pakvie- 
tė visas netoli karalystės gyvenančias burtininkes. Nebuvo pakviesta 
tik viena sena burtininkė, nes niekas nežinojo, kur ji gyvena, visi 

manė, kad jinai jau mirusi. Atkeliavo visos burtininkės, susėdo prie 
vaišių stalo, staiga įžengė senoji burtininkė ir ėmė burnoti. Jauniausioji 
burtininkė nenorėjo klausytis senės burnojimų, atsistojo iš užstalės ir 
niekam nematant pasislėpė. Baigėsi vaišės, burtininkės pradėjo burti, 
linkėti karalaitei laimės ir visokių gėrybių. Kiekvienos linkėjimai buvo 
vis gražesni. Pirmoji tarė: 

— Linkiu, kad būtum graži kaip saulės spindulys. 

Antroji pridūrė: 

— Linkiu, kad būtum švelni kaip motinos meilė, kad būtum turtinga 
kaip lobynas, kad būtum protinga kaip Saliamonas. 

Burtininkės sakė savo linkėjimus ir vis ėjo pro duris. Karalius sto- 
vėjo patenkintas, šalia jo karalienė su dukra ant rankų. Galų gale 
atsistojo senoji burtininkė ir tarė storu balsu: 

— Nieko nereiškia geri linkėjimai tai mergaitei. Viskas išsipildys, 
bet neilgam. Kai ji užaugs, nueis į tėvo dvarą, įsidurs į delną verpste 
ir tuoj mirs. Jokie vaistai nebepadės. 

Pravirko burtininkės, tokius senės žodžius girdėdamos. Mat, jau bu- 
vo savo burtus išsakiusios ir išvaduoti karalaitės iš piktų kerų nebega- 
lėjo. Tada išėjo iš anapus užuolaidos jauniausioji burtininkė ir tarė: 

— Negaliu aš panaikinti tų kerų galios, esu per silpna. Bet aš dar 
nieko nepalinkėjau, todėl sakau, kad mergaitė nemirs įsidūrusi verpste, 
bet užmigs ir miegos šimtą metų. Ją pažadins karalaitis. Ištekės ji už 
to karalaičio ir bus laiminga. 

Pasibaigė šventė. Karalius davė įsakymą, kad karalystėje nebeliktų 
nė vienos verpstės,— palydės galvą kiekvienas, pas ką ji bus aptikta. 

Kai karalaitei sukako penkiolika metų, nusivežė ją karalius į antruo- 
sius savo rūmus, kurie buvo tarp gražiausių pasaulyje miškų. Mergaitė 
vaikščiojo po rūmus, visur aplakstė ir pagaliau viename nuošaliame 
kambaryje rado beverpiančią senutę. Paprašė senutės parodyti nema- 
tytą daiktą, panoro ir pati paverpti. Paėmė verpstę, toji išslydo ir įdūrė 
į delną. Kraujo nė lašo nenutekėjo, tik nuvirto karalaitė aukštielninka 
kaip negyva. Subėgo dvariškiai, nunešė ją į gražiausią kambarį ir pa- 
guldė lovoje. Atlėkė jaunoji burtininkė ir sudavė užburta lazdele į rū- 
mų kraigą. Ir visi, kas tik buvo rūmuose, užmigo giliu miegu. Užmigo 
begrodami muzikantai su instrumentais, užmigo virėja, kepdama ant 
ugnies vištą. Tik karalius ir karalienė neužmigo. Pabučiavo dukterį, pa- 
laimino ir grįžo su jaunąja burtininke į savo karalystę. Tenai ir mirė. 
Taip ir nebeliko jų karalystės. Liko tik rūmai tarp miškų su amžinai 

miegančia karalaite. Šitai senelis papasakojo mano tėvui, o tėvas man, 
kai dar buvau berniukas. 

Senuko pasakojimas sujaudino karalaitį. Visą naktį negalėjo sumerkti 
akių, galvojo apie užburtą karalystę. Rytą pasiėmė gerai išgąląstą peilį 
ir išėjo į mišką, stūksantį netoli senuko namelio. Atėjo prie miško ir 
ėmė kirstis taką, nes buvo šis baisiai brūzgynų prižėlęs. Skynėsi, sky- 
nėsi kelią per brūzgynus, prasigavo iki didžiulių medžių. Už tų me- 
džių — žiūri — stovi lianomis apraizgyti rūmai. Visur nyku, nė gyvos 
dvasios. Įėjo karalaitis pro didžiuosius vartus, pamatė sustingusius, gi- 
liai miegančius kareivius, muzikantus, damas ir dvariškius, . virėjas ir 
tarnus. Užkopė laiptais, perėjo visas menes pro knarkiančius žmones 
ir pagaliau rado šilko pataluose miegančią mergaitę. Ji buvo nepa- 
prastai graži, dar niekas niekada tokios nebuvo matęs. Karalaitis priėjo 
prie jos ir palietė ranką. Karalaitė atmerkė akis ir tarė: 

— O karalaiti! Kaip ilgai jūs užtrukote!.. 

Rūmai sudrebėjo, ir visi atsibudo. Girdi karalaitis — aidi kieme ra- 
gas, mMauroja jaučiai, žygiuoja kareiviai, skamba muzika, šūkauja ir 
klega Žmonės. 

Įėjo gražiai apsirengęs tarnas ir pakvietė vakarienės. Karalaitis su- 
valgė vištą, iškeptą prieš šimtą metų. 

Karalaitis jautėsi kaip danguje. Nieko nelaukdamas, susituokė su 
karalaite, Taip ir bėgo laimingos dienos. Retkarčiais karalaitis eidavo 
į savo rūmus dvaro reikalų tvarkyti. Grįžęs sakydavo, kad buvęs me- 
džioti. Niekam neleisdavo eiti kartu. Po metų karalaitė pagimdė labai 
gražų sūnų. Davė jam Dieninio vardą. Kitais metais pagimdė dukterį. 
Pavadino  Aušrine. 

Kilo karas. Karalaitis turėjo išeiti į karą. Nenorėjo palikti žmonos su 
vaikais vienų, sumanė nuvežti į savo namus. Papasakojo žmonai, ko- 
kia jo motina. Senoji karalienė, pamačiusi marčią, grėsmingai sukosė- 
jo, rūsti lyg karalius Erodas. 

Eidamas į karą, karalaitis padalino rūmus į dvi dalis. Senoji karalie- 
nė apsigyveno viename gale, o karalaičio žmona su vaikais ir tarnais 
kitame. Pasikvietė karalaitis ištikimiausią savo dvariškį, vyresnįjį rūmų 
tarną, ir paprašė jį rūpintis jo šeima, prižiūrėti senąją karalienę. 

Vos spėjo karalaitis sėsti į balną, senajai karalienei užėjo baisus no- 
ras atsigerti kraujo ir pavalgyti žmogienos. Kentėjo, kentėjo, neišken- 
tusi pasišaukia vyresnįjį rūmų tarną ir liepia sutaisyti Dieninį su ska- 
niu padažu rytojaus dienai pietums. 

Nusiminė tarnas, nežino, ką daryti. Galvojo, galvojo, nuėjo ir papa- 
sakojo viską jaunajai karalienei. Parsivedė Dieninį į savo namus toli 
nuo rūmų ir paslėpė. Kitą rytą nušovė zuikį, skaniai pataisė ir nunešė 
pietums. Senoji karalienė šveičia apsilaižydama ir giria mėsą. Kitą die- 
ną senoji karalienė vėl panoro žmogienos ir liepia nužudyti Aušrinę. 
Tarnas parsivedė mergaitę namo, iškepė senajai karalienei jūrų kiau- 
lytę. Kepsnys šiai labai patiko. Praėjo kelios dienos, senoji karalienė 
liepia tarnui ištroškinti vakarienei karalaitę pomidorų padaže su svo- 
gūnais, nes jos mėsa esanti kieta. Tarnas parsivedė ir karalaitę į savo 
namus prie vaikų ir paslėpė. Nušovė elnę, ištroškino mėsą pomidorų 
padaže su svogūnais. Senoji karalienė valgo net pasičepsėdama. 

Praėjo kelios dienos, senė vėl užsinorėjo žmogienos. Išėjo naktį ir 
uostinėja, ką čia nugalabijus. Vaikštinėdama vėlai naktį atsidūrė toli 
nuo rūmų ir išgirdo viename name savo marčios balsą — ši kalbėjosi 
su anūkais. Prisėlino senė prie namo ir klausosi. Suprato, kad čia vy- 
resniojo tarno namas ir kad karalaitė migdo Dieninį. Mat, tasai atsibu- 
do ir pažadino Aušrinę. Visi buvo labai išsiilgę tėvo. 

Senoji karalienė buvo negraži kaip pelėda ir didelė beširdė. Net apsi- 
putojo iš pykčio, sužinojusi, kad karalaitė ir jos vaikai gyvi. Rytą lie- 
pia marčią, anūkus ir vyresnįjį tarną surišti, priešais rūmus užkurti di- 
džiulį laužą. Kai ugnis įsidegė, senoji karalienė nuėjo į verandą pasi- 
žiūrėti, kaip sudegs karalaitė, vaikai ir vargšas tarnas. Eidami prie de- 
gančio laužo, surištieji išgirdo bildant kanopas. Skubėjo namo karalai- 
tis su savo kareiviais, išsiillgęs žmonos ir vaikų. Įjojęs į aikštę, pamatė 
baisų reginį. Nušoko nuo arklio, išsitraukė kardą ir išvadavo žmoną, 
vaikus ir tarną. Dusdamas iš įniršio, klausia, kas drįso pakelti ranką 
prieš tuos, kuriuos jis užvis labiausiai myli. 

Senoji karalienė išsigando, kad bus nubausta, šoko į laužą, ėmė svilti 
raitydamasi, kol pavirto juodais pelenais. 

Karalaitis apkabino žmoną, Dieninį, Aušrinę ir apsiverkė iš džiaugs- 
mo. Visi nuėjo į rūmus. Ištikimąjį tarną paskyrė užkariautos šalies 
vicekaraliumi. Ir gyveno visi laimingai iki gilios senatvės, 


Šiaudinė 
baidyklė 


Kartą gyveno labai turtingas žmogus. Mirė jo žmona, ir jis netru- 
kus vedė antrą kartą. Turėjo tas žmogus dukterį Mariją, jau paaugusią 
ir labai gražią mergaitę. Atėjusi pamotė pradėjo nekęsti mergaitės, nes 
pati irgi turėjo dukterį, o Marija buvo daug gražesnė už ją. 

Tas žmogus valdė keletą dvarų, todėl visą laiką važinėjo su reika- 
lais. Kai tėvas neilgam sugrįždavo namo, Marijos tada niekas neskriaus- 
davo. Bet vos tik jis išvykdavo, pamotė liepdavo mergaitei dirbti pa- 
čius nešvariausius ir sunkiausius darbus, o valgyti duodavo blogiausią 
maistą, ir to paties nedaug. 

Mergaitės gyvenimas pasidarė visai nebepakenčiamas, tik kai pa- 
verkdavo, širdžiai kiek palengvėdavo. Eidama prie upės, mergaitė vi- 
sada sutikdavo malonaus veido labai gerą senutę. Marija pasipasako- 
davo jai savo vargus, bet tėvui nieko nesakydavo, nenorėjo liūdinti. 
Senutė ramindavo ją švelniais žodžiais. Kai pamotė pasidarė dar pik- 
tesnė ir žiauresnė, podukra sumanė palikti namus ir susirasti darbo kur 
nors toli nuo šito pragaro, Sutikusi senutę, išsakė jai savo ketinimus. 
Senutė pritarė mergaitės sumanymui, palaimino, atsisveikindama pada- 
vė jai mažą baltą kaip sidabras lazdelę ir tarė: 

— Imk šitą lazdelę, Marija. Kai ištiks nelaimė ar bėda kokia, pasa- 
kyk: „Stebuklingoji lazdele, parodyk savo galią, duok man...“ Ir vis- 
kas, ko prašysi, bus įvykdyta. 

Padėkojo Marija senutei ir išėjo. Kaip buvo patarusi senutė, Marija 
nusipynė iš šiaudų apdangalą su gaubtuvu, gaubtuve padarė skylę, pro 
kurią būtų galima žiūrėti, ir juo apsisiautė. 

Ėjo, ėjo, priėjo didelį miestą. Nuėjo į rūmus ir prašo darbo. Tačiau 
visos vietos čia jau užimtos. Buvo beišeinanti nuliūdusi ir alkana, bet 
vienas tarnautojas atsiminė, kad reikia žmogaus salėms, koridoriams, 
laiptams plauti, tarnų kambariams valyti. Mergaitė sutiko imtis to dar- 
bo. Dėl keisto apdaro visi ją praminė Šiaudine Baidykle. 

Siaudinė Baidyklė buvo murzina, tyli, visą laiką triūsė, laikėsi nuo- 
šaliai ir niekam nekliuvo. 

O tie rūmai buvo karalaičio. Labai dailus ir kilnus, jis gyveno juose 
su savo motina ir jau ketino vesti. Kitoje miesto pusėje buvo antri rū- 
mai. Tuose rūmuose buvo rengiamas balius, kuris turėjo trukti tris 
dienas. Jaunikaičių padedamos, rūmų merginos taisėsi į balių. Rūmuose 
visi tik apie balių ir tekalbėjo. Šeimininkės, viešnios ir tarnaitės tarėsi, 
kaip išsipuošti, ir džiaugėsi, kad labai malonūs ir ištaigingi bus tie trys 
vakarai. | 

Pagaliau atėjo pirmasis šventės vakaras. Šiaudinė Baidyklė per gaub- 
tuvo skylę stebėjo karalaitį ir didžiai jį pamilo. Sukinėjosi slapčiomis 
aplink jį, trokšdama, kad jis palieptų jai ką nors padaryti. Vakare, ne- 
matydamas arti kitų tarnų, karalaitis sušuko: 

— Šiaudine Baidykle! Atnešk praustuvę su vandeniu. .. 

Siaudinė Baidyklė atnešė praustuvę, karalaitis nusiprausė. Paskui visi 
išėjo į balių, vieni šokti, kiti pasižiūrėti. 

Likusi viena savo tamsiame kambaryje, Šiaudinė Baidyklė nusimetė 
apdangalą, paėmė stebuklingąją lazdelę ir paliepė, kaip senutė buvo 
mokiusi: 

— Stebuklingoji lazdele, parodyk savo galią, duok man sidabrinę ka- 
rietą ir pievų spalvos suknelę su visomis gėlėmis. 

Nespėjo dar pasakyti, kai atsirado karieta su vežėju ir tarnais, diade- 
ma, kurpaitės ir pievų spalvos suknelė su visomis gėlėmis. 

Šiaudinė Baidyklė apsivilko suknele, sėdo į karietą ir nuvažiavo į ba- 
lių. Visi labai nustebo, ją pamatę. Karalaitis tučtuojau ją pasitiko, šoko 
su ja visą Vakarą, kitiems jaunikaičiams neleido net prisiartinti. Prisi- 
pažino esąs didžiai sujaudintas jos atsilankymo, klausė, kur ji gyvenan- 
ti. Šiaudinė Baidyklė sumelavo: 

— Praustuvių gatvėje... 


77 


Lygiai vidurnaktį pasisakė norinti pakvėpuoti grynu oru, išėjo, sėdo 
į karietą ir dingo. Karalaitis labai nusiminė ir tuojau pat išėjo iš ba- 
liaus. 

Kitą dieną tarnaitės pasakoja Šiaudinei Baidyklei apie vakarykštį 
nuotykį baliuje, apie paslaptingą karalaitę, gražiausią vakaro viešnią. 
Pasiuntė karalaitis tarnus ieškoti Praustuvių gatvės. Grįžo tarnai tuš- 
čiomis. 

Vakare karalaitis liepia Šiaudinei Baidyklei paduoti rankšluostį. Kai 
tik visi išėjo į balių, Šiaudinė Baidyklė paėmė stebuklingąją lazdelę, 
paprašė auksinės karietos ir jūrų spalvos suknelės su visomis žuvimis. 
-Apsirengė ir išvažiavo į balių. Vos tik įėjo į salę, visi svečiai ją atpa- 
žino ir karštai sveikino kaip gražiausią, grakščiausią ir maloniausią 
vakaro merginą. Karalaitis nė per žingsnį nuo jos nesitraukė, tik su 
ja šoko, vis kalbino, klausinėjo ir šio, ir to, norėjo sužinoti, kur ji gy- 
vena. Mergina sako: 

— Aš jau negyvenu Praustuvių gatvėje. Persikėliau šiandien į Rank- 
šluosčių gatvę. 2 

Kaip ir pirmą vakarą, vidurnaktį Šiaudinė Baidyklė nutaikė progą, 
sėdo į karietą ir dingo. Karalaitis irgi tuoj pat išėjo liūdėdamas. Kitą 
dieną liepė tarnams visame mieste ieškoti Rankšluosčių gatvės. 

O virtuvėje Šiaudinė Baidyklė vėl prisiklausė kalbų apie vakarykštį 
balių, visi pasakojo, kokia graži buvusi paslaptinga mergaitė ir kaip 
karštai ją pamilęs karalaitis. 

Tą vakarą karalaitis liepė Šiaudinei Baidyklei paduoti šukas. 

Išvyko visi į balių. Likusi viena, Šiaudinė Baidyklė paprašė stebuk- 
lingąją lazdelę deimantinės karietos ir dangaus spalvos suknelės su 
visomis žvaigždėmis. 

Vos tik Šiaudinė Baidyklė pasirodė baliuje, visi svečiai sveikino ją 
lyg kokią karalienę. Niekas dar nebuvo matęs tokios gražios mergai- 
tės ir tokių nuostabių drabužių. Karalaitis vaikščiojo paskui ją lyg še- 
šėlis, vis pasitarnaudamas ir klausinėdamas. Visai neteko galvos iš mei- 
lės. Šiaudinė Baidyklė papasakojo karalaičiui, kad ji dabar visam lai- 
kui persikėlusi į Šukų gatvę. Tą vakarą ji labai daug šoko su kara- 
laičiu. 

Artėjo vidurnaktis. Žinodamas, kad mergaitė tuoj pradings lyg burtų 
lazdele mostelėjus, karalaitis pakvietė tarnus ir liepė jiems prie rūmų 
vartų iškasti duobę. Manė, kad karieta negalės pravažiuoti. Šiaudinė 
Baidyklė sėdo į karietą ir dingo, lyg kiaurai žemę būtų prasmegusi. Bet 

važiuojant per duobę, karieta taip trinktelėjo, kad viena kurpaitė nuo 
Siaudinės Baidyklės kojos nusmuko ir iškrito pro karietos dureles. Tar- 
nas rado ją ir nunešė karalaičiui. Tasai labai apsidžiaugė. 

Veltui tarnai po visą miestą ieškojo Šukų gatvės. Tada karalaitis su- 
manė kitaip surasti mergaitę. Liepė tarnams eiti į visus namus ir auti 
kurpaite visas mergaites ir moteris. Kuriai kurpaitė tiks, bus nei per di- 
delė, nei per maža, toji ir bus paslaptingoji baliaus viešnia. 

Tarnai eina per miestą ir matuoja kurpaitę visoms, ir jaunoms mer- 
gaitėms, ir senutėms. Bet nė viena negali su ja net žingsnio žengti. 

Sugrįžo tarnai į rūmus ir ėmė auti kurpaitę tarnaitėms ir rūmų po- 
nioms. Nė vienai nėtinka. Tada viena tarnaitė atsiminė, kad tos gra- 
žios kurpaitės dar nesimatavo Šiaudinė Baidyklė. 

Visi ėmė juoktis, bet bijodami, kad karalaitis neapkaltintų ne vi- 
soms kurpaitę primatavus, liepė surasti Šiaudinę Baidyklę. Sumanė ta 
proga iš merginos pasišaipyti. Šiaudinė Baidyklė paėmė stebuklingąją 
lazdelę ir paprašė, kad po šiaudine skraiste atsirastų suknelė, kuria 
buvo apsivilkusi trečiąjį vakarą. 

Atėjo ir pats karalaitis. Apsupta besijuokiančių tarnų, Šiaudinė Bai- 
dyklė apsiavė kurpaitę. Toji kaip čia buvusi. Mergaitė atkišo antrą 
koją, ir visi pamatė lygiai tokią pat kurpaitę. Šiaudinė Baidyklė nusi- 
metė -skraistę, ir pasirodė gražioji viešnia, apsirengusi dangaus spalvos 
suknele su visomis žvaigždėmis, su brangakmenių diadema ant galvos, 
visa švytinti kaip tikra dangaus žvaigždė. Dvariškiai žiūrėjo nustebę ir 
savo akimis netikėjo. 

Karalaitis apkabino mergaitę, nusivedė pas motiną, kad ta susipa- 
žintų su būsimąja marčia. 

Netrukus karalaitis ją vedė. Šiaudinė Baidyklė papasakojo apie savo 
vargus. O stebuklingoji lazdelė dingo, nes buvo įvykdžiusi gerosios 
senutės valią. Dingo, palikdama jauniesiems didelę laimę. 


2 


Plunksnotas 
elnias 


(Gyveno kartą karalienė. Būtų buvusi laiminga, bet neturėjo vaikų. 
Kartą vidurdienį, kai angelai giedojo giesmes viešpačiui, netekusi kant- 
rybės, sušuko: 

— Mano dieve! Duok man kūdikį, kad ir žvėries veidu... 

Gimė sūnus, stiprus, gražaus sudėjimo. Bet buvo jis elnio veidu. 

Augo sūnus labai sparčiai, buvo protingas ir mielas, apdovanotas ne 
tik išmintim, bet ir nepaprasta jėga. Karalienė ir karalius berniuką slė- 
pė, nenorėjo, kad kas pamatytų sosto įpėdinį elnio veidu esant. 

Užaugęs karalaitis pasiprašė leisti jam iškeliauti į pasaulį, ieškoda- 
mas nuotykių gal jis užmiršiąs savo nelaimę. Tėvai sutiko. Sūnus iš- 
keliavo tamsią naktį, kad tėvo valdiniai jo nepamatytų. 

Daug dienų keliavo jaunikaitis, pagaliau priėjo didelę ir gražią ka- 
ralystę. Prie miesto vartų kabojo skelbimas, kviečiąs Žmones pastatyti 
tiltą per prarają. Ta praraja dalino karalystę į dvi dalis. Dėl to gyven- 
tojai turėdavo daryti šimto mylių lankstą. Tam, kas pastatys tiltą, ka- 
ralius žadėjo atsilyginti auksu ir išleisti už jo savo dukterį, kurių tris 
turėjo. O jei kas imsis darbo ir nepadarys, tam grėsė mirties bausmė. 

Daug žmonių žuvo, pasišovę nutiesti tiltą. Kai tiltas jau būdavo be- 
veik baigtas, pakildavo stiprus vėjas ir viską sugriaudavo. 

Sumanė ir karalaitis statyti tiltą. Nuėjo prie bedugnės, atsigulė ant 
kranto ir užmigo lyg savo namuose. Visą kitą dieną vaikščiojo ir dai- 

Tėsi į visas puses, lyg neturėdamas ką veikti. Iš aukščiausio rūmų lan- 
go Elnio Veidą visą laiką stebėjo karalaitė. 

Vakare karalaitis eina šen, eina ten lyg melsdamasis. Paskui sustojo, 
iškėlė rankas, ir abiejose bedugnės pusėse atsirado marios darbininkų. 
Tuoj visi kibo tilto statyti. Visą naktį bruzdėjo kaip skruzdėlynas. Pa- 
ryčiu ilgas ir tvirtas akmeninis tiltas sujungė abu bedugnės krantus. 
Visi didžiai nustebo, išvydę tokį tiltą. 

Karalius buvo labai patenkintas. Elnio Veidas atsisakė aukso, prašo 
išleisti už jo dukterį. Dvi karaliaus dukterys net į kalbas nesileido, ne- 
norėjo eiti už tokio biauraus padaro, kaip Elnio Veidas. Tik jauniau- 
sioji duktė sutiko tuojau pat tekėti už paslaptingojo karalaičio. 

Vestuvės buvo labai trumpos — nėra ko čia visiems rodyti, kad tokia 
graži mergaitė išteka už keisto žmogaus su žvėries veidu. Po vestuvių 
karalius klausia žentą, kur jis norėsiąs gyventi. 

— Savo namuose, jūsų karališkoji didenybe! — sako žentas, mostel- 
damas į rūmus, kurie buvo stebuklingai atsiradę šalia karaliaus dvaro. 

Karalaitė gyveno .laiminga, bet Elnio Veidas nenorėjo su ja vaikš- 
čioti. Bijojo, kad jai bus gėda eiti šalia tokio vyro. Kitos karaliaus duk- 
terys ištekėjo už gražių karalaičių, didžiavosi savo vyrais ir norėjo 
sukelti jauniausios sesers pavydą. 

Karalius, kaip ir kitais metais, rengė dideles raitelių varžybas. Į jas 
suplaukdavo žmonės iš viso pasaulio. Visi bajorai atjodavo su ietimis, 
laimėdavo aukso žiedus ir, miniai plojant, dalindavo savo damoms. Po 
varžybų būdavo didelis pokylis, vaišės trukdavo visą naktį. 

Abi karalaitės kiauras dienas matavosi suknutes ir svajojo apie šven- 
tę. Jauniausioji sesuo dėjosi esanti linksma, bet iš tikrųjų liūdėjo, nes 
jos vyras su tokiu veidu negalėjo dalyvauti varžybose ir laimėti jai 
aukso žiedo. 

Varžybų dieną Elnio Veidas pasišaukė žmoną ir sako: 

— Stai suknelė. Apsivilk ja, eidama į šventę. O man duok išsimau- 
dyti, paieškok galvą, iškvėpink kūną, aš liksiu namie, kol tu sugrįši. 
Nenoriu, kad visi matytų, jog tavęs nėra. 

Karalaitė viską padarė, kaip vyras sakė. Labai nenorom uždarė jį 
kambary, apsirengė, sėdo į karietą ir išvažiavo. Kai tik ji pasirodė, mi- 
nia ėmė ploti, nes buvo iš visų gražiausia. 

Prasidėjo varžybos. Tarp riterių pasirodė nepažįstamas jaunikaitis. 
Buvo jis gražus, stiprus ir gerai ginkluotas, sėdėjo ant žvilgančio eik- 
laus žirgo. Jis laimėjo visas varžybas, nutraukė visus aukso žiedus. Nie- 

kas nepažinojo jaunikaičio. Kai riteriai atjojo pasveikinti karaliaus, 
nepažįstamasis nuleido sidabrinę ietį ir užnėrė visus aukso žiedus Elnio 
Veido žmonai ant kaklo. 

Žiūrovai taip smarkiai plojo, kad net visas miestas griaudėjo. 

Elnio Veido žmona norėjo numesti aukso žiedus, bet bijojo įžeisti 
bajorus. Sėdo ji į karietą ir sugrįžo namo. Rado vyrą, kur buvo pali- 
kusi. Elnio Veidas klausia, kaip patiko varžybos. Karalaitė papasakojo 
atsitikimą su nepažįstamuoju. 

— Ar nebūtų geriau, jeigu būtum ištekėjusi už tokio riterio, kaip 
tas, kuris padovanojo tau aukso žiedus? — klausia vyras. 

— Aš nekeisčiau savo vyro į visus pasaulio riterius, — sako karalaitė. 

— Dviem mažiau, — tarė Elnio Veidas. 

Žmona nesuprato jo žodžių, o vyras nepaaiškino. 

Kitą dieną vėl viskas kartojasi. Nepažįstamasis riteris atjojo dar gra- 
žiau apsirengęs, geriau apsiginklavęs. Vėl laimėjo visus žiedus. Po var- 
žybų prijojo pasveikinti karaliaus ir sudėjo visus laimėtus aukso žie- 
dus Elnio Veido žmonai ant kelių. Paragino pentinais žirgą ir dingo. 

Sugrįžo Žmona namo ir papasakojo, kas buvo atsitikę. Elnio Veidas 
klausia ją, gal būtų ji laimingesnė su nepažįstamuoju riteriu, negu su 
juo. 

— Aš nekeisčiau savo vyro į visus pasaulio riterius, — atsakė ši. 

— Dviem mažiau,— iškošė pro dantis Elnio Veidas. 

Trečią dieną vėl tas pats. Elnio Veidas išklausė žmonos pasakoji- 
mo, paklausė, su kuo ji būtų laimingesnė, ir sako: 


— Dviem mažiau... 

Paskui liepia žmonai apsirengti ir važiuoti į balių. Žmona nenorėjo 
eiti, bet ką darys — vyras liepia. Karalaitė baliuje nešoko, norėjo šokti 
tik su savo vyru. Baliui įpusėjus pasirodė paslaptingasis riteris. Buvo 
taip gražiai apsirengęs, kad visus nustebino. Visos ponios ir panelės 
troško su juo šokti, bet riteris vis prie Elnio Veido žmonos gretinosi, 
šokti kvietė. Nenorėjo karalaitė įžeisti riterio ir sutiko. Daug kartų ir 
labai grakščiai šoko su paslaptinguoju riteriu. 

Vidurnaktį karalaitė sugrįžo namo. Rado Elnio Veidą, kur buvo pa- 
likusi. Vėl vyras paklausė, ar nebūtų ji laimingesnė su nepažįstamuoju 
riteriu, o žmona atsakė, kad nekeistų savo vyro į visus pasaulio ri- 
terius. 

— Dviem mažiau,— vėl tarė Elnio Veidas. 

Rytą karalaitė patiekė vyrui pusryčius, o pati nuėjo kambarių tvar- 
kyti. Viename nuošaliame rūmų kambaryje pamatė didelę apdulkė- 
jusią spintą. Nuvalė dulkes, atidarė pažiūrėti, kas ten yra. Ir kaip nu- 
stebo, pamačiusi spintoje paslaptingojo riterio drabužius, kuriais jis 
vilkėjo riterių varžybose ir baliuje. Karalaitė net išsižiojo, žiūrėdama 
į tas grožybes. Staiga kažkas sudejavo. Atsisuka, žiūri Elnio Veidas 
bestovįs. 

— Ar negirdėjai, kai aš keturis kartus sakiau: „Dviem mažiau?“ Po 
kiekvieno tavo ištikimybės išbandymo likdavo pora metų mažiau ligi 
mano išsivadavimo iš burtų nelaisvės. Tas kambarys neturėjo būti ati- 
darytas, nes jis nepriklauso šiems namams. Tavo smalsumas pakeitė 
mano likimą. Aš daugiau negaliu čia pasilikti. 

Karalaitė pravirko. Elnio Veidas atidarė patį didžiausią langą, liepia 
žiūrėti į rytus ir pasakyti, ką matysianti. Žmona padarė, kaip vyras 
liepė. 

— Matau juodą debesį! 

— Ne, ne tas... 

— Matau pilką debesį! 

— Ne, ne tas... 

— Matau baltą debesį! 

— Tai jis! Sudie! 

Baltasis debesys didėjo, didėjo, užgožė visą kambarį. Elnio Veidas 
užšoko ant debesio, tas ėmė kilti. Kilo, kilo, pamatė karalaitė didelį 
plunksnotą elnią, žiūrintį į ją iš aukštybių. Ir dingo. 

Beregint pradingo rūmai, lyg būtų buvę iš dūmų pastatyti. Karalaitė 
sugrįžo į tėvo rūmus, verkdama lyg našlaitė. Karalius maloniai priėmė 
dukterį. Tik seserys šaipėsi iš jos nelaimės. 

— Kas ją vertė tekėti už žvėries— sakė jos — lyg Žmonių nebūtų 
buvę? Dabar tegul ieško savo vyro miške! .. 

Sumanė karalaitė vyro ieškoti. Pasiėmė lazdą ir išėjo. Beeinant už- 
klupo naktis. Priėjo ji švarutę ir jaukią trobelę, kur gyveno tvarkinga 
ir linksma senutė. Sutiko ji karalaitę labai svetingai, pavalgydino ir 
pagirdė. Išpasakojo karalaitė visą savo gyvenimą. Senutė ir sako: 

— Mano dukrele, tau čia būti pavojinga. Bet jeigu jau tave likimas 
globoja, pasistengsiu padėti. Pasislėpk už to židinio — kai mano sūnus 
sugrįžta, būna labai šaltas. 

— Kas tavo sūnus? 

— Mėnulis. 

Parėjo Mėnulis, nušvito visa trobelė balta kaip pienas šviesa. Mėnu- 
lis buvo blogai nusiteikęs, pauostė orą ir sako: 

— Užuodžiu karališką kraują! Užuodžiu karališką kraują! 

— Nieko nėra, mano sūnau. Pavakarieniauk, tada pasikalbėsime. 

Mėnulis pavalgė ir nusiramino. Motina klausia: 

— Mano sūnau, ką tu darytum, jei čia ateitų pavargęs ir nuliūdęs 
pakeleivis? 

— Ar aš, mama? Pasirūpinčiau juo... 

Išėjo karalaitė iš už židinio: Mėnulis ją maloniai priėmė, išklausė jos 
pasakojimo. Paskui sako: 

— Norėčiau tau padėti, bet nežinau, kur yra Plunksnotojo Elnio ka- 
ralystė. Mano krikštamotė Naktis turėtų žinoti. 

Nuėjo karalaitė .į Nakties namus. Bet ir ta nežinojo, kur yra Plunks- 
notojo Elnio karalystė. Pasiuntė pas Saulę. 

Nukeliavo karalaitė pas Saulę. Motina nuramino Saulę, ta išklausė 
karalaitės, bet irgi negalėjo padėti. Sako: 

— Aš nežinau. Vėjai turėtų žinoti. 

Nukeliavo karalaitė į Vėjų namus. Vėjų motina ją pamaitino, pagir- 
dė ir paslėpė. Sugrįžo Vėjai, švilpdami kaip paklaikę. Motina pavalgy- 
dino sūnus, tie ir nusiramino, pasidarė malonūs ir išklausė karalaitės. 
Nei Šiaurys, nei Pietys nežinojo, kur yra Plunksnotojo Elnio karalystė. 
Vakaris buvo girdėjęs kalbant apie ją. Rytys sako: 

— Aš žinau, kur yra Plunksnotojo Elnio karalystė. Toli nuo čia. Ta 
karalystė labai graži, ją valdo elnias baltomis kaip sniegas, blizgan- 
čiomis plunksnomis. Rytą nunešiu ten mergaitę. 

Anksti rytą Vėjų motina pažadino karalaitę ir sako: 

— Dukrele, kai pateksi į Plunksnotojo Elnio karalystę, pasislėpk krū- 
muose prie ežero. Ant kranto stūkso dvi sidabro uolos. Ten visi už- 
burti žvėrys ateina vandens atsigerti. Kai ateis Plunksnotasis Elnias, 
palenks galvą prie vandens, užšok jam ant nugaros ir laikykis kad ir 
kas būtų. 

Pagriebė Rytys karalaitę ir nuskrido. Skrido visą dieną. Artėjant nak- 
čiai, nuleido mergaitę ant kelio netoli miško. Pamatė ji ežerą. Nubėgo 
prie jo ir pasislėpė už dviejų sidabro uolų. 

Prie vandens vis traukė būriai žvėrių. Staiga prietemoje sutraškėjo 
šakos. Išsigando žvėrys ir išbėgiojo. Iš miško išėjo Plunksnotasis Elnias. 
Buvo jis didžiulis ir išdidus kaip karalius. Ėjo neskubėdamas, įtariai 
žvalgydamasis, šnervėmis traukdamas orą. Jau buvo priėjęs visai ne- 

toli, bet kažko sustojo, apsisuko ir nušuoliavo tolyn. Paskui vėl sugrį- 
žo neramus, sunkiai alsuodamas. Vis artėjo, artėjo, priėjo prie ežero 
visai šalia karalaitės ir palenkė galvą prie vandens. Karalaitė užšoko 
jam ant nugaros, įsikibo į kaklą ir laikosi. 

Plunksnotasis Elnias kad ims šokinėti, sukinėtis, mykti, lakstyti po 
krūmus, bet karalaitė jo nepaleidžia. Kuo ilgiau šokinėjo, tuo labiau 
ilso, ir plunksnos viena po kitos ėmė byrėti, o elnias virsti žmogumi. 
Sustojo pagaliau visai pavargęs ir pavirto gražiu ir stipriu jaunikaičiu. 
Jo kaklą buvo apsikabinusi karalaitė. 

Nuėjo abu į rūmus miško vidury. Pasitiko juos bajorai, pirma žvė- 
rimis paversti, o dabar išvaduoti. Buvo paduota puiki vakarienė, visą 
naktį jie šventė, džiaugės išsivadavę iš burtų nelaisvės. 

Rytą Elnio Veido uošvis žvilgtelėjo pro langą, žiūri — šalia jo dvaro 
stovi Iūmai, dar gražesni, negu jo. Liepia tarnams pažiūrėti, kas juose 
gyvena. Sužinojęs, kad sugrįžo duktė su vyru, nubėgo į rūmus, apka- 
„bino juos ir iš džiaugsmo apsiverkė. 

Tris dienas visa karalystė šventė jų sugrįžimą. 

Karalaitės seserys baisiai įsiuto, kad karalaitei pasisekė įveikti bur- 
tus, perpykusios įlipo į bokštą, nušoko žemyn ir užsimušė. 

Karalienė, Elnio Veido motina, kuri visą tą laiką buvo nebylė, vėl 
atgavo žadą. 


Aukso 
pagalvėlė 


(Gyveno kartą labai gera ir graži mergaitė. Buvo ji vienturtė duk- 
tė. Bet mirė motina, ir mergaitė liko našlaitė. Jos tėvas netrukus vėl 
vedė našlę, kuri irgi turėjo dukterį. Toji duktė buvo labai negraži ir 
kaprizinga. Kai būdavo namie vyras, pamotė podukros neskriausdavo, 
bet kai jis iškeliaudavo, versdavo našlaitę dirbti sunkiausius darbus, 
skalbti, Kuopti arklidę, vištidę, triūsti po namus. Mergaitė kentė, kentė 
visokias nuoskaudas ir, nebetekusi kantrybės, ryžosi bėgti iš to pra- 
garo. 


Kartą mergaitė ėjo prie upės vandens parsinešti ir sutiko senutę. 
Papasakojo senutei apie savo vargus ir sumanymą pabėgti iš namų. 
Davė jai senutė aukso pagalvėlę. O ta pagalvėlė buvo stebuklinga. Jei 
ko nors labai prireikia, paprašai, ir ji viską duoda. 

Išėjo mergaitė iš namų. Eina, eina, beeidama išalko ir ištroško. Pa- 
galiau priėjo nuostabius rūmus. Tuose rūmuose gyveno karalaitis, ne- 
vedęs ir labai malonus. | 

Kad nesukeltų piktų kalbų ir įtarimo, mergaitė išsimurzino veidą ir 
apsirengė tokiais nešvariais drabužiais, kad tiko tik vištoms ir kiaulėms 
prižiūrėti, gyventi tamsiausiame kambaryje toli nuo rūmų. 

Bėgo dienos. Buvo paskelbta šventė, kuri turėjo trukti tris dienas. 
Visi žmonės sujudo sukruto — siūdinosi naujus drabužius, skaičiavo bū- 
simas išlaidas. Karalaitis buvo labai linksmas ir dailus, todėl miesto 

merginos baisiai norėjo jam įtikti, tikėjosi, kad per šventę jis išsirinks 
vieną iš jų sau už žmoną. 

Atėjo pirmoji šventės diena. Karalaitis iškėlė balių. Subėgo dvariš- 
kiai pasižiūrėti svečių, paganyti akis į šokančiuosius. Atėjo ir karalai- 
čio motina, senoji karalienė. 

Likusi viena, mergaitė išsimaudė, susišukavo ir paprašė stebuklingo- 
sios aukso pagalvėlės duoti jai suknelę pievų spalvos su visomis gė- 
lėmis ir karietą su vežėju ir tarnais. 

Ir tuoj viskas atsirado. Mergaitė apsirengė ir nuvažiavo į balių. Vi- 
sus nustebino jos grožis ir puošnūs drabužiai. Karalaitis paliko savo 
viešnias ir šoko tik su ja. Susitikimui prisiminti karalaitis padovanojo 
mergaitei žiedą. Prieš pat vidurnaktį mergaitė paspruko iš baliaus, su- 
grįžo namo ir persirengė. Puošnioji suknelė ir karieta išnyko. 

Rytojaus dieną vėl viskas pasikartojo. Mergaitė paprašė jūrų spal- 
vos suknelės su visomis žuvimis. Karalaičiui ji labai patiko. Jis visą 
laiką su fa šoko, paslaugiai jai patarnavo, kalbino ją ir padovanojo 
auskarus. Prieš pat vidurnaktį mergaitė vėl dingo. Sugrįžo namo ir lau- 
kia visų tokia pat mMurzina ir negraži, kokią žmonės buvo pratę ją ma- 
tyti. 

Trečią dieną vėl tas pats. Šį kartą mergaitė apsivilko dangaus spal- 
vos suknele su visomis žvaigždėmis. Visus apakino brangakmenių bliz- 
gesys. Karalaitis net aiktelėjo iš pasitenkinimo. Padovanojo mergaitei 
karolius. O kai vidurnaktį ji pradingo, karalaitis labai nusiminė. 

Visas tris dienas Žmonės tik ir tekalbėjo apie nepažįstamąją, apie 
gražiausias pasaulyje jos sukneles. Karalaitis ilgėjosi mergelės kaip 
neregys šviesos, bet niekur negalėjo jos rasti. Iš ilgesio susirgo, užsi- 
darė kambary ir nieko neįsileido, nebent tik motiną. Žmonės labai 
sielvartavo, kad karalaitis susirgo. Jokie gydytojų vaistai jam nepa- 
dėjo. Nustojo karalaitis valgyti. Karalienė viską jam žadėjo, ko tik 
panorės, kad tik valgytų, bet jis vis tiek nieko į burną neėmė. 

Vieną dieną toji mergaitė sako karalienei norinti iškepti sergančiam 
karalaičiui pyrago. Karalienė išbarė ją už akiplėšiškumą, bet mergaitė 
taip prašė ir maldavo, kad pagaliau karalienė nusileido. Mergaitė įdėjo 
į tešlą žiedą, kurį karalaitis buvo davęs, ir iškepė geltoną kaip auksas 
pyragą. ž 

Karalaitis net žiūrėti nenorėjo į valgį, bet motina taip prašė, kad jis 
neiškentęs atsilaužė kąsnelį ir įsidėjo į burną. Kramto, o burnoje lyg 
kokia šukė. Iškrapštė ją peilio galiuku, žiūri — jo dovanotas žiedas. 

Suvalgė visą pyragą ir daug sveikesnis pasijuto. Liepia, kad ta pati 
kepėja dar vieną pyragą iškeptų. Mergaitė įdėjo į tešlą karalaičio do- 
vanotus auskarus ir iškepė pyragą. Karalaitis suprato, kad jo ieškoma 
mergelė yra čia pat. Prašo iškepti dar vieną pyragą. Jame rado karo- 
lius. Prašo karalaitis atvesti mergaitę, kuri kepė pyragus. Motina liepė 
mergaitei persirengti, išsikvėpinti, kad išnyktų blogas vištidžių kva- 
pas, ir eiti pas karalaitį. 

Mergaitė užlipo laiptais su aukso pagalvėle rankose, pasibeldė į du- 
Iis ir paprašė aukso pagalvėlės, kad aprengtų nuo galvos iki kojų 
tais drabužiais, kuriais trečiąjį šventės vakarą buvo vilkėjusi. Įėjo mer- 
gina pro duris, ir karalaitis net sušuko iš džiaugsmo. Pašoko iš lovos 
sveikut sveikutėlis, pasišaukė motiną ir parodė mergaitę, dabar dar gra- 
žesnę, negu pirma. 

Mergaitė papasakojo, kas jai buvo nutikę. Karalaitis ją vedė, ir gy- 
veno jiedu laimingai ligi gilios senatvės. 


2 


Undinės 
vyras 


(Gyveno kartą jaunas žvejys. Buvo labai drąsus ir atkaklus, bet vos 
galą su galu galėjo sudufti. Išeina meškerioti, o vėjas ima ir pasikei- 
čia. Ir visos žuvys dingsta. Sėdi valandų valandas ant upės kranto, o 
žuvys bėga nuo jo kaip velnias nuo kryžiaus. Ne kartą jaunikaitis 
grįždavo namo tuščiomis didžiai nusiminęs ir atsiguldavo alkanas. 

Vieną mėnesėtą vakarą jaunikaitis išėjo meškerioti. Sėdi, vis sėdi 
ant kranto, bet žuvys suėda jauką ir pabėga. Jau ir naktis ne už kalnų, 
mėnulis pabalo kaip sidabrinis pinigas, pasidarė šalta. Jaunikaitis no- 
rėjo sugauti nors menką žuvelę alkiui numalšinti. 

Jau buvo beeinąs liūdnas namo, bet išgirdo kažką dainuojant. Dai- 
navo taip gražiai, kad jaunikaitis sustojo kaip pakerėtas. Balsas skam- 
bėjo kažkur netoli, visai čia pat. Jaunikaitis ėmė dairytis, kas čia taip 
dainuoja... Netoliese už uolos pamatė gražią kaip angelas mergaitę. Ji 
buvo šviesiaplaukė, mėlynakė, baltaodė kaip ateivė. Stovėjo iki juos- 
tos vandenyje ir dainavo. Palaidi jos plaukai mėnulio šviesoje žėrėjo 
lyg auksas. 

Jaunikaitis iš baimės net suvirpėjo, bet paskui sukaupė drąsą ir sako: 

— Ko nori iš manęs, piktoji dvasia? 

Mergaitė atsakė: 

— Aš nesu piktoji dvasia. Aš undinė. Niekas niekada manęs nieko 
nėra prašęs, bet aš visada padedu, ir niekas nėra pasisiūlęs man pa- 
dėti. Ar nebijai? 


89 


— Ne, — atsakė jaunikaitis. 

— Nori sugauti žuvies? 

— Noriu! 

— Meškeriok toje vietoje, kur aš stoviu. Ateik kasnakt iki delčios 
ir meškeriok nuo vidurnakčio ligi žaros. 

Undinė pamojavo ranka, nėrė į vandenį ir dingo. 

Jaunikaitis padarė, kaip undinė buvo patarusi, ir sugavo tiek žuvies, 
kad rytą vos galėjo namo parnešti. 

Daugiau undinė nesirodė. Mėnesėtomis naktimis jaunikaitis vis meš- 
keriodavo, ir jau daug lengviau jam buvo gyventi. Bėgo mėnesiai, jau- 
nikaitis ilgėjosi gražuolės. Vieną mėnesėtą naktį jis meškeriojo ir iš- 
girdo undinę dainuojant. Metė viską ir nubėgo ton pusėn. Kai tik un- 
dinė priplaukė prie kranto ir atsirėmė ranka į uolą, jaunikaitis priėjo 
prie jos, padėkojo už suteiktą malonę ir klausia, kuo galėtų jai atsily- 
ginti už tokį gerumą. 

— Ar nori vesti mane? — klausia undinė. 

Jaunikaitis nesvyruodamas sako: 

— Labai noriu! 

Undinė nusikvatojo ir sako: 

— Tada tuokimės. Po mėnesio naktį iš ketvirtadienio į penktadienį 
ateik manęs. Atnešk man drabužius. Drabužiai turi būti balti, mėlyni 
arba žali. Tik žiūrėk, kad juose nebūtų smeigtukų, adatų ar kitokių 
metalinių daiktų. Bet turi įvykdyti vieną sąlygą. Niekada neatsižadėk 
manęs ir tų, kurie gyvena vandenyje. Gerai? | 

Jaunikaitis labai mylėjo undinę ir viską prižadėjo. Undinė nuplau- 
kė dainuodama ir dingo bangose. 

Sutartą naktį jaunikaitis atėjo prie vandens, atnešė baltus drabužius 
be smeigtukų, be adatų ir kitokių metalinių daiktų. Pragydo gaidžiai, 
ir iškilo iš vandens undinė. Jaunikaitis išskleidė didelę maršką. Undinė 
buvo tokia graži, kad jos grožis jaunikaitį apakino. Įsupo jaunikaitis 
undinę į maršką ir parsivedė namo. 

Gyveno jiedu kaip dievo užantyje. Namuose viskas blizgėte bliz- 
gėjo. Turėjo jie visko — drabužių, baldų, pinigų. Netrūko nei maisto, 
nei gėrimų, nieko. Jaunikaitis diena iš dienos darėsi vis turtingesnis. 
Žmonės stebėjosi tokia jo sėkme, laikė tai tikru stebuklu. 

Praėjo metai, dveji, treji. Jaunikaitis vis dar karštai mylėjo undinę, 
tik vieno dalyko negalėjo pakęsti. Kas mėnesį, naktį iš ketvirtadienio 
į penktadienį, kai būdavo mėnesiena, undinė iki pat aušros stovėdavo 

prie lango ir žiūrėdavo į jūrą. Kartais tyliai tyliai dainuodavo, ir, ro- 
dos, jos liūdnai klausydavosi uolos ir miško gyviai. O kartais tylutė- 
liai raudodavo. Jaunikaitis iš pradžių guodė žmoną, bet, laikui bėgant, 
įgriso jam ta jos kančia, ėmė jai priekaištauti: 

— Eik nuo lango, žmonele! Eik gulti! Nestovėk kaip šmėkla. 

Undinė nieko jam neatsakydavo, tik tyliai verkdavo, dainuodavo ir 
dūsaudavo dėl savo likimo. 

Taip būdavo kas mėnesį. Jaunikaitis vis labiau pyko, vis nepakan- 
tesnis darėsi. 

— Tuojau eik gult, nenuorama žmona! Ko čia mane taip kvailai er- 
zini? Mesk tą įprotį raudoti ir žiūrėti į jūrą. Kas tu pagaliau — žmo- 
gus ar žuvis? 

Jaunikaitis išeidavo iš namų ir vaikštinėdavo sau vienas. Grįždavo 
labai vėlai. Undinė sutikdavo jį maloniai, niekuo nesiskųsdavo, viską 
mielai darydavo. 

Vieną vakarą jaunikaitis išėjo į balių. Praleido ten visą naktį, šoko 
ir linksminosi lyg viengungis. Net neprisiminė, kad namuose jo laukia 
graži žmona. 

Grįžo rytą ir šaukia žmonai, kad paduotų valgyti — neštų kavos, pie- 
no, pyrago ir kitokių valgių. Undinė kantriai, kiek tik galėdama grei- 
čiau, nešė viską ant stalo. Bet nespėjo akies mirksniu visko padaryti. 

Atsisėdo jis nepatenkintas už stalo ir košia pro dantis: 

— Taip man ir reikia! Kas liepė vesti moterį iš vandens, lyg žemėje 
jų nebūtų? Taip ir reikia! Visur tik paslaptys. Jūrų brangenybės. .. 
Na... eik sau, iš kur atėjus! 

Vos jaunikaitis ištarė šiuos žodžius, undinė sudejavo ir pabalo kaip 
drobė. Iškėlė rankas, ir sujudėjo subangavo jūros vanduo, siūbtelėjo, 
riaumodama lyg laukinis žvėris, putota vilnis. Jaunikaitis persigando, 
pasileido kiek kojos neša ant kalno netoli trobos. Žiūri nuo viršaus, 
kas apačioje dedasi. Viskas pranyko — ir namas, ir kiemas, ir gyvuliai. 
Toje vietoje tyvuliuoja rami įlanka, ją su jūra jungia siaura vandens 
juosta. Tolumoje pasigirdo liūdna daina, tokia liūdna, kad net širdį 
veria. 

Undinė daugiau niekada nebepasirodė. 


Karališkoji 
papūga 


Kartą gyveno dvi seserys. Viena buvo labai gera, antroji — liežu- 
vautoja ir tinginė. Abi seserys gyveno atskiruose kambariuose. Kartą 
vidurnaktį vyresnioji sesuo išgirdo jaunesniosios kambaryje sparnus 
plasnojant ir kažkokį vyrą kalbant. Iš smalsumo pribėgo prie durų ir 
žiūri pro rakto skylutę. Mato, vidury kambario pilnas vandens dubuo 
stovi. Nutūpė ant lango didelė labai graži papūga, įskrido į kambarį, 
šoko prie dubens ir maudosi, taškydama vandenį į visas puses. Kiek- 
vienas vandens lašelis auksu virsta. Nusimaudė papūga ir virto gražiau- 
siu pasaulyje karalaičiu. Atsisėdo šalia sesers ir kalbasi meiliai kaip 
jaunikis su nuotaka. Vyresnioji sesuo net pamėlynavo iš pavydo. Kitą 
dieną pavakare pripylė stiklo šukių į dubenį, pribarstė ant palangės. 
Naktį atskrido papūga ir, tūpdama ant palangės, susibadė. Nuskrido 
į dubenį ir dar labiau susibadė. Šį kartą papūga nepavirto karalaičiu. 
Mergaitė labai nusiminė, kad taip atsitiko. Papūga užšoko ant palangės 
ir tarė: | 

— Ak nedėkingoji! Dabar burtai turi dvigubai didesnę galią! Jei 
norėsi mane pamatyti, galėsi rasti tik Briedžių karalystėje. 

Papūga sumojavo sparnais ir dingo. Mergaitė graudžiai verkė, iš šird- 
gėlos vos nenumirė. Susipyko su seseria, paliko namus ir išėjo jaunikio 
ieškoti. Ėjo per pasaulį, samdėsi žmonėms už tarnaitę ir vis klausinėjo, 
kur yra Briedžių karalystė. Bet niekas nežinojo, ir mergaitė visai nu- 
siminė. 

Vieną naktį bekeliaudama labai pavargo, pabūgo laukinių žvėrių, įsi- 
lipo į medį ir įsitaisė tarp šakų. Jau ėmė snausti, tik staiga išgirdo 
žvėris po medžiu besikalbančius, 

— Iš kur atkeliavai? 

— Iš Mėnulio karalystės. 

— O tu? 

— Iš Saulės karalystės. 

— O tu? 

— Iš Vėjų karalystės. 

Mergaitė sukluso. Užgiedojus pirmiesiems gaidžiams, žvėrys išbėgio- 
jo. Mergaitė išlipo iš medžio ir nuėjo toliau. Ėjo, ėjo ir vėl priėjo miš- 
ką. Kad ŽVĖTYS nesudraskytų, įsilipo į medį. Naktį vėl girdi — po me- 
džiu žvėrys šnekasi. 

— Iš kur atėjai? 

— Iš Žvaigždžių karalystės. 

— Iš kur tu atėjai? 

— Iš Briedžių karalystės. 

— Kokių naujienų parnešei? 

— Karalaitis serga, ir niekas nežino, kaip jį pagydyti, .. 

Rytą mergaitė išlipo iš medžio ir nuėjo į tą pusę, kur iš kalbų po 
medžiu suprato esant Briedžių karalystę. Ėjo, ėjo, kai sutemo, priėjo 
miško vidurį. Įsilipo mergaitė į medį ir sėdi tyliai. Netrukus išgirdo po 
medžiu balsus. 

— Iš kur eini? 

— Iš Briedžių karalystės. 

— Kaip jaučiasi karalaitis? 

— Blogai jaučiasi vargšas, neturi vaistų. 

— Dabar neturi. Bet yra tokie vaistai. Jeigu atsirastų mergaitė, kuri 
negailėtų dėl jo net savo gyvybės,. tai jis pasveiktų išgėręs tris lašus 
kraujo iš mažėlio jos pirštelio. 

Vos tik išaušo, mergaitė leidosi į kelionę. Kai pasiekė Briedžių kara- 
lystę, saulė jau buvo nusileidusi. Įėjo į vienus namus ir pasiprašė nak- 
vynės. Vakarieniaudama klausia, kas gero karalystėje, ir jai atsakė tie 
žmonės, kad didžiausias visų rūpestis — karalaičio liga. Rytojaus dieną 
mergaitė persirengė, nuėjo į rūmus ir prašo, kad leistų su karalium pa- 
sikalbėti. 

— Karaliau! Aš išgydysiu karalaitį, jeigu jūsų didenybė raštu pasi- 
žadės atiduoti už tai pusę karalystės. 

Karalius parašė raštą, kad atiduos pusę karalystės ir visų savo turtų. 
Mergaitė nuėjo į kambarį, pripylė stiklinę vandens, įsidūrė mažėlį 
pirštą ir įlašino į stiklinę tris lašus kraujo. Sumaišė ir duoda karalai- 
čiui išgerti. Karalaitis vos tik nurijo, atsimerkė, pašoko iš lovos ir 
džiaugsmingai apkabino mergaitę. 

Karalius buvo labai laimingas, kad sūnus pasveiko. Bet kai karalaitis 
pasakė, kad toji mergaitė jo nuotaka dar nuo anų laikų, kai jis burti- 
ninko buvo paverstas karališkąja papūga, karalius nenorėjo nė kalbėti 
apie vedybas. Mat, ji nebuvo karalaitė. Tada mergaitė sako: 

— Karaliau, aš turiu raštą, kuriuo pasižadėjai atiduoti man pusę ka- 
ralystės ir visų turtų. Karalaitis yra tavo. Vadinasi, pusė jo priklauso 
man. Jeigu karalius nenori, kad už jo ištekėčiau, tada dalinkimės. 

Išgirdęs apie karalaičio dalijimą į dvi dalis, lyg jis būtų buvęs koks 
paršiukas, karalius sutiko. Tris dienas visi šoko, linksminosi. Ir aš ten 
su puodyne saldumynų sukinėjaus, bet besisukinėdamas paslydau ir 
puodynę sudaužiau. 


) 


——— 
Asilės 
Vaikas 


IA 


(Gyveno vyras ir žmona. Turėjo jie sūnų, tokį didelį ir stiprų, kad 
visi stebėjosi. Po kelių mėnesių tėvas su motina mirė, kūdikiu ėmė 
rūpintis asilė. Kūdikis augo kaip ant mielių. Visi jį ir vadino — Asilės 
Vaiku. 

Užaugęs Asilės Vaikas išėjo uždarbiauti. Parsisamdė vienoje karalys- 
tėje. Liepė šeimininkas jam geležines lazdas daryti. Kalvis nukalė sieks- 
ninę lazdą. Asilės Vaikas paėmė geležį ir nukalė dvigubai didesnę laz- 
dą. Šeimininkas liepė nukalti kitą, dar didesnę, kokia jam patinka. 

Šeimininkas nevaliojo jo išmaitinti, nes per dieną jis suvalgydavo 
du jaučius ir keturis maišus miltų. Jaunikaitis metė tarnybą ir išėjo 
į pasaulį. Pamatė žmogų, medžius raunantį ir ritinantį į vieną pusę. 

— Kuo tu vardu? 

— Medrovys. 

— Eikime kartu uždarbiauti. 

— Eikime. 

Eina dviese, mato vyrą, uolas stumdantį. 

— Kuo tu vardu? 

— Akmenrovys. 

— Eikime kartu uždarbiauti. 

— Eikime. 

Eina visi trys. Priėjo gražų laukelį ir apsistojo. Pasistatė šiaudinį na- 
melį ir gyvena. Kiekvieną dieną du traukia medžioti, o vienas lieka 

namie ir didžiuliame katile verda valgyti. Pasiliko valgio gaminti Med- 
rovys, o kiti du išėjo į mišką. 

Bebaigiant pietus virti, ateina didžiulė pabaisa riaumodama ir reika- 
lauja, kad atiduotų valgį: 

— Atiduok pietus, jei ne, tave suėsiu. 

Medrovys iš baimės užsikorė ant namelio stogo, pabaisa ir surijo 
visus pietus. Sugrįžo Asilės Vaikas su Akmenroviu, o valgyti nėra ko, 
nors mirk iš pykčio. Kitą dieną pasiliko pietų virti Akmenrovys. Be- 
baigiant virti, atėjo pabaisa. Susigrūmė Akmenrovys su pabaisa. Ilgai 
grūmėsi. Akmenrovys vos galo negavo. Paliko viską ir leidosi į kojas, 
tik dulkės parūko. Sugrįžo Asilės Vaikas, o pietų nėra. Perpyko jauni- 
kaitis. 

Trečią dieną pasiliko pietų virti Asilės Vaikas. Baigiant pietus virti, 
vėl pasirodė pabaisa. Asilės Vaikas trenkė jai geležiniu strypu, tas ir 
prilipo pabaisai prie snukio. Šiai iš karto praėjo noras grumtis. Pasilei- 
do jinai į mišką, o Asilės Vaikas iš paskos. Pabaisa bėga čia, bėga ten, 
įsoko į duobę ir dingo žemės gelmėse. Asilės Vaikas pasižymėjo vietą 
ir parėjo namo. 

Kitą dieną Asilės Vaikas su draugais pririšo prie katilo ilgas virves 
ir nunešė jį prie duobės. Asilės Vaikas įlipo į katilą, draugai ir nuleido 
jį ligi dugno. Žemės gelmėse buvo erdvu, stovėjo namai. Asilės Vaikas 
pasibeldė į pirmą namelį, išėjo graži mergaitė ir sako, kad jis eitų ša- 
lin, nes čia gyvenanti gyvatė, kuri nugalabija kiekvieną, kas tik ateina. 
Jaunikaitis ir sako jai, kad atėjęs susikauti su gyvate ir ją nudėti. Mer- 
gaitė tarė: 

— Nieko nebus. Kai gyvatė besikaudama pavargsta, pasitraukia į 
šalį ir prašo duonos ir vyno. Pavalgiusi ir atsigėrusi vėl pasidaro la- 
bai stipri ir visus nugali. 

— Jeigu nori, kad tave išvaduočiau, vyną ir duoną duok ne gyva- 
tei, o man. 

Mergaitė prižadėjo taip ir padaryti. Atšliaužė gyvatė, laužydama me- 
džius ir keldama vėją. Jaunikaitis pasislėpė už durų. Gyvatė įšliaužė 
į vidų, uostinėja, uostinėja ir sako: 

— Užuodžiu žmogaus kraują! Užuodžiu žmogaus kraują! 

Mergaitė atsakė, kad nieko nėra, bet gyvatė tuoj pamatė Asilės Vai- 
ką ir šoko ant jo. Asilės Vaikas trinkt jai geležiniu strypu, kad net 
kibirkštys pasipylė. Grumtynės buvo labai atkaklios, rodės, galo ne- 
bus. Tik visai netekę jėgų abu išsiskyrė. Mergaitė atnešė duonos ir vy- 

no, kurių gyvatė buvo prašiusi, ir greitai padavė jaunikaičiui, kad tas 
pavalgęs ir atsigėręs jėgas atgautų. Asilės Vaikas atsistojo, trenkė ge- 
ležiniu strypu gyvatei per galvą ir suknežino. Tada nupiovė gyvatei 
liežuvio galą ir įsidėjo į kišenę. Mergaitė labai apsidžiaugė, papasako- 
jo, kad ji turinti dvi užburtas seseris, kurios gyvenančios tolėliau. 

Asilės Vaikas nuėjo prie antro namelio. Ten vėl išėjo mergaitė ir 
papasakojo tą patį, ką ir pirmoji. Jaunikaitis paprašė, kad ir ši jam ati- 
duotų duoną su vynu. Mergaitė sutiko. Pasislėpė jaunikaitis ir laukia 
žvėries. Šis parlėkė kaip viesulas, viską vartydamas. Riaumoja: 

— Užuodžiu žmogaus kraują! Užuodžiu žmogaus kraują! 

Mergaitė įtikinėjo, kad nieko nėra, bet žvėris aptiko jaunikaitį ir 
puolė jį. Jie žiauriai grūmėsi. Žvėris buvo baisus, bet geležinio strypo 
ir jis neatlaikė. Priešininkai nuvargo ir sukrito ant žemės pailsėti. Žvė- 
ris paprašė vyno ir duonos. Mergaitė atnešė, bet atidavė jaunikaičiui, 
tas ir suskaldė pabaisai galvą. Tada nusipiovė pabaisos ausį ir įsidėjo 
į kišenę. 

Nuėjo Asilės Vaikas prie trečio namelio. Čia gyveno vargšė mer- 
gaitė gauruotos pabaisos nelaisvėje. Ir vėl atsitiko tas pat. Parlėkė na- 
mo pabaisa, uostinėja ir sako: 

— Užuodžiu žmogaus kraują! Užuodžiu žmogaus kraują! 

Pamatė jaunikaitį ir puolė jį. Asilės Vaikas trenkė pabaisai geleži- 
niu strypu. Grūmėsi, grūmėsi, kol jaunikaitis taip vožė pabaisai per gal- 
vą, kad net ausis nulėkė. Asilės Vaikas griebė ausį ir įsidėjo į kišenę, 
O pabaisa galvotrūkčiais pasileido bėgti. 

Jaunikaitis pasišaukė visas tris mergaites, susirinko turtą, kokį tik 
jos turėjo, ir nuėjo prie katilo, iš viršaus virvėmis nuleisto. Pirmiausia 
sukrovė pinigus. Timptelėjo virvę, Medrovys ir Akmenrovys iškėlė ka- 
tilą su pinigais. Paskui įsodino visas tris mergaites. Asilės Vaikas pa- 
galvojo, jog draugai, jį bekeldami, gali paleisti virves, kad jis užsi- 
muštų, tada jiems liktų mergaitės ir turtas. Nusileido katilas, jaunikaitis 
įvertė į jį didelį akmenį. Akmenrovys ir Medrovys kėlė, kėlė, buvo jau 
beveik iškėlę, bet nupiovė virves ir katilas su akmeniu nukrito, 

Mat, jie jau buvo išsirinkę sau po nuotaką ir sumanė atsikratyti Asi- 
lės Vaiku, kad nereikėtų turto dalintis. Patys nukeliavo į mergaičių tė- 
vo karalystę. 

Likęs apačioje, Asilės Vaikas suka galvą, ką daryti. Atbėgo velnias, 
kuris pirma buvo pasivertęs pabaisa. Šaukia: 

— Asilės Vaike, atiduok man ausį! 


97 


— Neduosiu! 

— Asilės Vaike, atiduok man ausį, aš tave iš čia iškelsiu! 

— Pirma iškelk! 

Velnias pasivertė medžiu, Asilės Vaikas ir užkopė juo ligi skylės. Iš- 
lipo ant žemės, o velnias vėl prašo atiduoti ausį. 

— Atiduosiu tik tada, kai nuneši mane į tą karalystę, kur tos trys 
mergelės gyvena. 

— Nunešiu. Aš pasiversiu žirgu. Tu sėsk ant manęs ir užsimerk. At- 
simerk tik tada, kai sustosiu. 

Pavirto velnias pabalnotu žirgu. Asilės Vaikas sėdo į balną ir užsi- 
merkė. Kai žirgas sustojo, jaunikaitis atsimerkė, žiūri — mergaičių tė- 
vo karalystėje besąs. 

Medrovys ir Akmenrovys tuo metu karieta jau važiavo į bažnyčią 
tuoktis. Rūmuose buvo likęs tik karalius su jauniausiąja dukra. Velnias 
vėl prašo atiduoti ausį. Asilės Vaikas sako atiduosiąs, jei tas jį nune- 
šiąs į rūmus. 

— Užsimerk,— sako velnias. 

Asilės Vaikas užsimerkė, o kai atsimerkė, žiūri — bestovįs karaliaus 
rūmuose. Nuėjo pas karalių ir papasakojo, kas jam buvo nutikę. Ka- 
ralius nenorėjo patikėti, kad būsimieji jo žentai tokie blogi galėtų būti. 
Jaunikaitis išsitraukė iš kišenės nosinę ir išvyniojęs parodė liežuvio 
galą ir abi ausis, kurias buvo nukirtęs besigrumdamas su pabaisom. Ka- 
ralius pasišaukė karalaitę, ir toji viską patvirtino. Karalius liepė kuo 
greičiau surasti Medrovį ir Akmenrovį ir parvežti į rūmus. Kai tie 
pamatė karaliaus menėje Asilės Vaiką, šoko pro langą, trenkėsi gal- 
vomis į grindinį ir užsimušė. Asilės Vaikas vedė jauniausiąją karalaitę 
ir laimingai gyveno. O pabaisos ausis? Velnias atgavo savo ausį ir grįžo 
į pragarą. 


Stebuklingas 
veidrodis 


(Gyveno kartą jaunikaitis. Mirė tėvas su motina, ir liko jis našlai- 
tis. Išėjo į pasaulį sau duonos kąsnio užsidirbti. Eina keliu, žiūri — ak- 
muo užvirtęs ant skruzdėlyno landos, skruzdėlės niekaip negali jo nu- 
ritinti. Jaunikaitis buvo labai geros širdies. Pasilenkė ir nuritino akme- 
nį labai atsargiai, kad skruzdėlių neprispaustų. Viena skruzdėlė ir sa- 
ko jam: 

— Kai tau bus sunku, pasakyk: „Padėk man, Skruzdėlių Karaliene!“ 

Eina jaunikaitis toliau keliu. Rado aviną, įsipainiojusį į vielas. Jau- 
nikaitis išpinkliojo aviną, tas ir sako: 

— Kai tau bus sunku, pasakyk: „„Padėk man, Avinų Karaliau!“ 

Eina jaunikaitis toliau, pamatė žuvį išdžiūvusioje baloje. Žuvis vos 
žiopčioja. Jaunikaitis paėmė ją, nunešė į ežerą ir paleido. Žuvis ir sako: 
— Kai tau bus sunku, pasakyk: „Padėk man, Žuvų Karaliene!" 
Eina jaunikaitis toliau. Pamatė vanagą ant žemės vos gyvą iš troš- 
kulio. Paėmė tą vanagą, išmaudė, pagirdė ir paleido. Vanagas nuskrido 

į medį, atsitūpė ant šakos ir sako: 

— Kai tau bus sunku, pasakyk: „Padėk man, Vanagų Karaliau!“ 

Atėjo jaunikaitis į vieną karalystę. Sužinojo, kad karalaitė turi ste- 
buklingą veidrodį. Tas veidrodis parodo viską, nors ir labiausiai kas 
būtų paslėpta. Bet tokią galią jis turi tik nuo vidurnakčio ligi pirmųjų 
gaidžių. Jeigu kas taip pasislėps, kad veidrodis negalės parodyti, ka- 

ralaitė už to ištekės. Bet jeigu ji suras, tas galvą palydės. Jaunikaitis 
sumanė išbandyti laimę. 

Pirmąją naktį jaunikaitis nusigavo į tolimą karalystės kraštą ir sako: 

— Padėk man, Avinų Karaliau! 

Tuojau atsirado avinas, aki ir papasakojo jam, ko nori. Avi- 
nas sako: 

— Sėsk ant nugaros. 

Jaunikaitis atsisėdo avinui ant nugaros, tas ir nudūmė į vidurį miš- 
ko. Čia brūzgynuose buvo ola. Paguldė jis jaunikaitį toje oloje, o ant 
jo suguldė avinus, kad niekas negalėtų matyti. 

Vidurnaktį karalaitė pasiėmė veidrodį ir ieško jaunikaičio visose pu- 
sėse. Kai tik atsuko veidrodį į olos pusę ir pamatė jaunikaitį, gulintį 
ant žemės po avinais. Karalaitė įsidėmėjo, kur jaunikaitis, ir užmigo. 

Kitą dieną jaunikaitis ateina pas karalaitę ir klausia: 

— Kur aš buvau pasislėpęs? 

— Gulėjai oloje po avinais. 

— Taip, tikrai ten buvau. 

Dabar jaunikaitis sumanė paprašyti pagalbos žuvį. Nuėjo prie jūros 
ir sako: 

— Padėk man, Žuvų Karaliene! 

Atplaukė žuvis, jaunikaitis ir papasakojo, ko jam reikia. Žuvų Ka- 
ralienė liepė rykliui praryti jaunikaitį, banginiui praryti ryklį ir nerti 
į jūros dugną. 

Vidurnaktį karalaitė pasiėmė veidrodį ir ieško jaunikaičio. Ieško že- 
mėje — nėra, ieško ore — irgi nėra. Apieškojo jūras ir rado jaunikaitį. 
Rytą jaunikaitis ateina pas karalaitę ir klausia: 

— Kur aš praleidau naktį? 

— Tu buvai Tyklyje, ryklys buvo banginyje, o banginis jūros dugne. 

Jaunikaitis sako: 

— Taip, aš buvau ten. 

Šį kartą jaunikaitis pasikvietė vanagą ir papasakojo apie savo bė- 
dą. Vanagas liepė jaunikaičiui sėsti ant nugaros ir pakilo. Kilo, kilo li- 
gi pat debesų. Atskrido dar didesnis vanagas, paėmė ant sparnų Vana- 
gų Karalių su jaunikaičiu ir pakilo virš debesų. 

Vidurnaktį karalaitė paėmė veidrodį ir ieško jaunikaičio. Ieško že- 
mėje, ieško jūroje — niekur nėra. Ieško ore — taip pat nėra. Žiūrėjo, 
žiūrėjo ir pamatė juodą taškelį virš debesų. Gerai įsižiūrėjo ir atpažino 
jaunikaitį. Ateina jaunikaitis pas karalaitę ir klausia: 


100 


— Kur miegojau naktį? 

— Virš debesų ant vanago nugaros. O tas vanagas buvo ant kito 
vanago sparnų. 

— Tikrai taip buvo, — sako jaunikaitis. 

Trečią dieną jaunikaitis turėjo būti nubaustas mirtimi. Bet karalaitei 
jo pagailo, ji paprašė karalių leisti dar kartą. pamėginti. Jaunikaitis la- 
bai apsidžiaugė. Paprašė pagalbos Skruzdėlių Karalienę. 

Skruzdėlių Karalienė sako: 

— Veidrodis tave surado žemėje, jūroje ir ore. Bet jis negali matyti 
šalia karalaitės. Aš paversiu tave skruzdėle, o tu užlipk jai ant drabu- 
žių ir gerai pasislėpk. 

Pasakyta— padaryta. Jaunikaitis pavirto skruzdėle, įbėgo į karalaitės 
kambarį, nemačiomis užlipo jos drabužiais ir pasislėpė marškinių siū- 
lėje. 

Vidurnaktį karalaitė pasiėmė veidrodį ir ieško jaunikaičio. Visaip 
varto ir sukinėja veidrodį, bet niekaip negali rasti. Sugiedojo gaidžiai, 
ir veidrodis neteko stebuklingos galios. Dienai išaušus, jaunikaitis vėl 
virto žmogum, atėjo pas karalaitę ir klausia, kur jis naktį miegojęs. 

— Nežinau, kur tu miegojai. O kur? 

— Nesakysiu, kol nesusituoksiu su tavim. 

Iškėlė karalius jauniesiems dideles vestuves. Tik po vestuvių jauni- 
kaitis pasakė, kur jis praleido paskutinę viengungio naktį. 


ae 


Trys 
draugai 


Gyveno kartą trys vyrai — gaisrininkas, skardininkas ir vagis. Jie 
buvo dideli draugai ir sumanė leistis į pasaulį laimės ieškoti. Pasibal- 
nojo stebuklingą žirgą, kuris atsakydavo į visus klausimus, ir išjojo. At- 
jojo į vieną karalystę. Visi žmonės vaikščioja nuliūdę — mat, slibinas, 
iškilęs iš jūros, pasigrobė karalaitę. Sumanė trys draugai ją išgelbėti. 
Klausia arklį patarimo. Tas liepė skardininkui iš skardos padaryti val- 
tį, sėsti į ją ir pakelti bures. 

Ilgai plaukė trys draugai. Pagaliau priplaukė tą vietą, kur stovėjo 
slibino rūmai. Nesutaria, kam nerti į vandenį. Nei gaisrininkas, nei 
skardininkas nenori. Vagis prisirišo virve, kad draugai galėtų ištraukti, 
jei prireiks, ir nėrė į dugną. Nusileidęs pamatė didžiulius rūmus. O 
tuos rūmus saugojo slibinas išžiotais nasrais. Vagis išsigando ir iškilo 
į paviršių. Sugrįžo namo ir nuėjo pasiklausti arklio, ką daryti. Arklys 
paaiškino: jei slibino nasrai pražioti, vadinasi, jis miega, o jei užčiaup- 
ti — budi. Po slibino uodega yra padėtas rūmų raktas. Kas tą raktą pa- 
ims ir atrakins duris, tas ir išvaduos karalaitę. Trys draugai sėdo 
į skardinę valtį ir vėl išplaukė į jūrą. 

Atplaukė į tą vietą, kur stovėjo slibino rūmai, bet gaisrininkas 
su skardininku vėl nenori nerti į vandenį. Vagis nunėrė į jūros dugną 
ir taip tyliai ištraukė raktą slibinui iš po uodegos, kad tas nė nepa- 
„juto. Atsirakino duris, įėjo į rūmus ir rado menėje karalaitę. Pasisakė 

norįs ją išgelbėti, ir nuėjo abu prie virvės. Prisirišo jie virvę, ir drau- 
gai ištraukė juos į paviršių. Tada greit visi sėdo į valtį, pakėlė bures 
ir plaukia namo. 

Kai valtis buvo nuplaukusi pusę kelio, iš vandens iškilo baisiai įsiu- 
tęs slibinas. Rodės, jau tuoj pasivys. 

— Tegul tik atplaukia, — sako gaisrininkas. 

Kai slibinas priplaukė visai arti, gaisrininkas metė granatą. Granata 
sprogo ir sudraskė slibiną. Besigrumiant su slibinu, valtis prakiuro, 
ėmė sunktis vanduo. Visi pradėjo skęsti. Ką daryti? Teks garmėti 
į dugną. 

— Pasikliaukit manimi,— sako skardininkas. Pasiėmė įrankius ir užli- 
tavo visas skyles. Valtis laimingai priplaukė krantą. 

Atkeliavo visi trys draugai ir karalaitė į karalystę. Juos iškilmingai 
pasitiko pats karalius ir minios žmonių. Už karalaitės išvadavimą kara- 
lius davė daug pinigų, bet vagis, gaisrininkas ir skardininkas atsisakė. 
Visi norėjo vesti karalaitę. 

— Jeigu ne aš, tai karalaitė tebebūtų slibino nelaisvėje,— sako vagis. 

— Jeigu ne aš, tai slibinas būtų visus surijęs,— sako gaisrininkas. 

— Jeigu ne aš, tai visi būtume nuskendę,— sako skardininkas. 

Ginčijosi, ginčijosi, besiginčydami net susipešė. Pagaliau karalaitė iš- 
sirinko vagį, nes jis išvadavo ją iš slibino nelaisvės. Vagis savo drau- 
gams davė daug pinigų, vedė karalaitę ir tapo doru žmogumi. Visi lai- 
mingai gyveno. 

Pusė 
karūnos 


V ienoje turtingoje ir gražioje karalystėje gyveno karalius ir kara- 
lienė. Jie labai mylėjo vienas kitą, bet turėjo įprotį dėl kiekvienos 
smulkmenos ginčytis. Vieną dieną tolumoje pamatė paukščių debesį. 
Karalius sako, kad skrenda papūgos. Karalienė ginčijasi, kad maraka- 
nos. Tada karalius tarė, jeigu būsianti jo tiesa, tai jis karalienę užda- 
rysiąs į stiklinę dėžę ir įmesiąs į jūrą. Kai paukščiai priskrido arčiau, 
jie pamatė, kad ten papūgos. Karalius uždarė karalienę į didelę stiklinę 
dėžę, įdėjo maisto, vandens, drabužių ir įmetė į jūrą. Ir bangos ją nu- 
nešė. 

Po kelių dienų bangos išmetė stiklinę dėžę į salą, kur gyveno du se- 
niai. Priėmė jie karalienę kaip tikrą dukterį. Po kiek laiko ji pagim- 
dė sūnų — mat, kai susiginčijo su karaliumi, jau kūdikio laukėsi. Augo 
berniukas saloje, motina mokė jį skaityti, rašyti, skaičiuoti. Neturėda- 
mi jokio popieriaus, rašydavo pakrantės smėlyje. Retkarčiais pro šalį 
plaukdavo koks laivas. Senis tada iškeldavo vėliavėlę, ir iš laivo žmo- 
nės atsiirdavo valtimi nusipirkti vaisių. Kiek pagyvenę, seniai numirė. 
Berniukas išaugo stiprus ir mokytas jaunikaitis. Sumanė keliauti į pa- 
saulį. Kai plaukė pro šalį laivas, iškėlė vėliavėlę, ir atplaukė valtis. 
Jaunikaitis pasiėmė turto, kiek tilpo į valtį, sėdo su motina ir nuplau- 
kė į laivą. Laivo kapitonui patiko jaunikaitis, sutiko jis būti jo globėju. 
Atplaukė jie į vieną miestą, motina pasiliko mieste, o jaunikaitis ke- 
liavo toliau, mokėsi jūrininko amato. 

Kartą vakare jaunikaitis, jau karininkas, stovėjo ir žiūrėjo į jūrą. 
Staiga iškilo didžiulė žuvis, švystelėjo uodega ir numetė šalia jauni- 
kaičio kažkokį sunkų daiktą. Pasilenkė jaunikaitis pasižiūrėti, kas ten. 
Pamatė pusę karūnos, Ir buvo ji tokia graži ir brangi, kad net apaki- 
no. Jaunikaitis parodė tą karūnos pusę savo globėjui. Tasai tuoj nu- 
plaukė į artimiausią karalystę ir pasiūlė karaliui ją pirkti. Karaliui ka- 
rūna labai patiko, bet jis atsisakė pirkti tik pusę. Kad taip likimas pa- 
dovanotų ir antrąją pusę. Kapitonas sugrįžo į laivą labai nuliūdęs ir 
papasakojo viską savo globotiniui. Tasai sako: 

— Grįžkime į tą vietą, kur Žuvis man išmetė pusę karūnos. Jūs liep- 
kite padaryti dėžę ir pririšti prie jos stiprią virvę. Aš nusileisiu į jū- 
ros dugną ir paieškosiu antros karūnos pusės. Kai patampysiu virvę, 
mane ir ištrauksite. 

Taip ir padarė. Jaunikaitis nusileido į jūros dugną, rado tamsų mišką, 
o tame miške namelį praviromis durimis. Jaunikaitis eina prie name- 
lio, bet atplaukia žuvis, kuri buvo davusi jam pusę karūnos, ir sako: 


— Čia gyvena baisus drakonas. Jis turi pasigrobęs karalaitę. Kai 
durys praviros, tai drakono nėra namie. Jei nesi drąsus, kuo greičiau- 
siai nešdinkis iš čia, paskui bus per vėlu. 

Jaunikaitis buvo drąsus, puolė į namą ir rado ten labai gražią merge- 
lę. Išsigando jinai, kad drakonas nesugrįžtų ir nesudraskytų jaunikai- 
čio. O šis jai sako, jog į gelmę nusileidęs ieškoti antrosios karūnos 
pusės, bet dabar labai norėtų pasiimti ir mergelę. Mergaitei patiko to- 
kie jaunikaičio žodžiai. Jinai pasipasakojo, kad esanti karalaitė, drako- 
nas ją pamilęs, nužudęs jos tėvus ir visus gimines ir nusinešęs ją į jū- 
ros dugną. Karūnos antroji pusė esanti paslėpta drakono lobyne. O vi- 
sus tuos turtus drakonas pagrobęs iš jos tėvo. Karalaitė davė jaunikai- 
čiui sidabrinį kirvį ir sako: 

— Jeigu nukirsi aną medį, kol sugrįš drakonas, tai viskas baigsis lai- 
mingai, nes drakono gyvybė glūdi medžio kamiene. Jeigu nespėsi, tai 
niekas neišgelbės tavęs nuo mirties. 

Jaunikaitis paėmė sidabrinį kirvį ir kibo į darbą. Kerta, kerta ka- 
mieną, medis linksta, linksta. Tolumoje pasigirdo baisus riaumojimas. 
Mergaitė sušuko, kad ateina drakonas. Jaunikaitis ėmė dar greičiau 
kirsti. O kai pabaisa pasirodė prie namo, medis lūžo ir griuvo ant žė- 
mės. Drakonas suriaumojo, kad net viskas sudrebėjo, krito ant šono 
ir nusibaigė. 

Jaunikaitis įėjo į namelį, pavalgė, kartu su mergaite suraišiojo į ry- 
šulius brangenybes, įdėjo karūnos pusę ir nuėjo į tą vietą, kur buvo 
nuleista dėžė su virve. Jaunikaitis sudėjo į dėžę brangenybes ir timp- 
tėlėjo virvę. Dėžė pakilo ir greitai nusileido tuščia. Vėl pridėjo dėžę 
brangenybių. Kai dėžė nusileido, jaunikaitis norėjo pasodinti į ją mer- 
gaitę. Bet ta nenori sėsti, sako: 

— Jeigu tu pirmas sėsi, tai dėžė nusileis manęs paimti. Jeigu aš pir- 
ma Ssėšiu, tai niekas negali užtikrinti, kad ji nusileis tavęs paimti. 

— Nekalbėk taip. Mano globėjas doras žmogus. 

Mergaitė sėdo į dėžę ir pakilo į viršų. Išvydo kapitonas tokią gra- 
žuolę ir tiek brangenybių, nupiovė virvę ir nuplaukė. Jaunikaitis ir pa- 
siliko jūros dugne. 

Nukeliavo kapitonas į artimiausią karalystę ir pardavė antrąją kartu- 
nos pusę. Karalius pamatė mergaitę ir labai apsidžiaugė. Bet mergaitė 
karaliui: nė žodžio neištarė, net nenusišypsojo. Karalius priėmė ją labai 
iškilmingai, apgyvendino rūmuose, o tam, kas ją prajuokins, pažadėjo 
didelius turtus. 

Jaunikaitis jūros dugne nenusiminė. Sugrįžo į mergaitės namelį ir 
gyvena sau. Po kiek laiko pamatė tą pačią žuvį, kuri jam pusę karūnos 
buvo davusi. Nardė ji žemyn ir aukštyn, lyg ko ieškodama. Jaunikai- 
tis klausia, ko ji ieškanti. Žuvis norėjo sužinoti, kur yra drakono me- 
dis, kurį jaunikaitis nukirto sidabriniu kirviu. Jaunikaitis parodė tą 
vietą ir davė žuviai duonos minkštimo. Toji godžiai jį suėdė. 

Rytojaus dieną žuvis vėl atplaukė ir sako: 

— Aš esu užburta, bet rytoj baigiasi burtų laikas. Išnersiu į jūros 
paviršių ir pavirsiu paukščiu. Nuskrisiu į savo karalystę ir vėl pavir- 
siu karalaičiu, kokiu buvau ligi tol, kol drakonas mane užkerėjo. Tu 
man parodei, kur buvo drakono medis, už tai galiu tave išnešti į jūros 
paviršių, o paskui, pavirtęs paukščiu, nunešti į karalystę, kur gyvena 
karalaitė. Ji dabar nebylė, ir niekas pasaulyje jai nemiela. Palauk ma- 
nęs ligi rytojaus ryto, tik neskink vaisių nuo medžių, jei nuskinsi — 
turėsi nemalonumų. | 

Liko jaunikaitis vienas. Bet buvo jis didelis atžagareivis, ne veltui 
juk karalienės užsispyrėlės sūnus. Jam pasirodė, kad būtų kvaila iške- 
liauti nepasiėmus bėnt vieno vaisiaus. Jie buvo tokie dideli ir gražūs, 
kad, rodės, pasaulyje daugiau tokių ir būti negali. Nusiskynė geltoną 
kaip auksas apelsiną ir įsidėjo į kišenę. Vos tik įsidėjo ir pavirto ma- 
žu mažutėliu kaip nykštukas susiraukšlėjusiu žilaplaukiu senuku. 

Rytą atplaukė žuvis ir išnešė senuku virtusį jaunikaitį į krantą. Pas- 
kui žuvis pavirto paukščiu, sugriebė snapu tą senuką, nunešė į kara- 
lystę, kur gyveno karalaitė, ir paleido tuščiame kelyje. 

Nuėjo jis į karalystę ir apsigyveno viename name. Rytojaus dieną 
sužinojo, kad karalius pažadėjo dosniai apdovanoti tą, kas prajuokins 
karalaitę. Nuėjo senukas į rūmus ir sako, kad pralinksminsiąs karalai- 
tę, bet tik reikia įvykdyti dvi sąlygas: pirma, turi dalyvauti karalius, 
laivo kapitonas ir dvariškiai. Antra, menė turi būti užrakinta, ir nie- 
kam nevalia išeiti, kol jis nebaigs kalbėti. Karalius sutiko ir nunešė tą 
senuką į karalaitės kambarį. Pakvietė dvariškius ir laivo kapitoną, ku- 
ris dabar buvo turtingas ir Žymus žmogus. Kai visi susėdo ausis ištem- 
pę, senukas ėmė pasakoti apie savo gyvenimą ir nuotykius. 

Jis porino, kad gyvenę kadais karalius ir karalienė, jie abu buvę di- 
deli užsispyrėliai. Kartą jie susilažinę, karalius liepęs padaryti stiklo 
dėžę, uždaręs joje karalienę ir įmetęs į jūrą. Karalius suprato, kad ši- 
taip atsitiko jam, ir labai gailėjosi. Norėjo išeiti, bet jo neišleido, nes 
karaliaus žodis nekeičiamas. Senuku virtęs jaunikaitis apsakė, kaip jis 
gimė, kaip gyveno jūros pakrantėj, kaip sėdo į laivą ir kapitonas tapo 
jo globėju. Papasakojo apie žuvį, kuri uodega išmetė karūnos pusę. 

Dabar jau norėjo išeiti kapitonas, bet ir jo neišleido. 

Toliau pasakojo jaunikaitis, kaip jis nusileido į jūros dugną ieškoti 
antrosios karūnos pusės ir kaip ten rado mergaitę, kurią buvo pagro- 
bęs drakonas, kaip Mergaitė davė jam sidabrinį kirvį, kad nukirstų me- 
dį, kuriame slypi drakono gyvybė. 

Mergaitė klausėsi, klausėsi ir staiga nusikvatojo, o paskui kad ims 
raudoti, prisiminusi savo kančias. 

Senuku virtęs jaunikaitis papasakojo, kaip jis nukirto medį, kaip 
nusibaigė drakonas, kaip visą naktį su mergaite raišiojo į ryšulėlius 
brangenybes, kaip sukrovė jas į dėžę ir jos buvo iškeltos į laivą. Papa- 
sakojo, kad mergaitė iš pradžių nenorėjo pirmoji sėsti į dėžę, bet pas- 
kui atsisėdo, pakilo į laivą, o jis liko jūros dugne, nes globėjas nupiovė 
virvę. 

Kai senuku virtęs jaunikaitis baigė pasakoti, karalius atsistojo rau- 
dodamas ir jį apkabino, tik stebėjos, kad jis toks senas. Priėjo kara- 
laitė ir paprašė, kad duotų jai tą apelsiną, kurį buvo nuskynęs drakono 
sode. Senukas ištraukė apelsiną iš kišenės ir padavė karalaitei. Kara- 
laitė paėmė apelsiną ir pavirto senute, o senukas vėl virto jaunikaičiu. 


107 


Karalaitė nuėjusi numetė apelsiną į jūrą ir vėl pasidarė graži kaip bu- 
vusi. 

Jaunikaitis papasakojo tėvui, kur yra motina. Tasai pasiuntė karietą 
jos parvežti. Netrukus jaunikaitis, dabar jau tapęs karalaičiu, vedė gra- 
žiąją karalaitę, ir visi gyveno labai laimingai. O laivo kapitonas už iš- 
davystę buvo nubaustas mirtimi. 


Karalaitė 
gyvatė 


(Gyveno kartą graži ir gera karalaitė. Bet likimas buvo lėmęs po 
vestuvių gyvate pavirsti ir visus metus ja būti. Karalaitė labai liūdėjo. 
Jai padėti galėjo tik draugė, kuri būtų sutikusi metus po vedybų ją 
pakeisti ir niekam paslapties neišduoti. Bet kur rasti tokią ištikimą 
draugę? 

Rūmuose nuošaliai gyveno našlė. Ji turėjo tris dukteris, labai gražias 
ir panašias į karalaitę. Karalaitė liepė pakviesti vyriausiąją dukterį, sa- 
kėsi norinti su ja dieną praleisti. Apsilankė mergaitė pas karalaitę. Toji 
buvo jai labai maloni, aprodė viską — savo sukneles, brangenybes, vi- 
sus rūmus. Atėjo pietų metas. Karalaitė liepė mergaitei palaukti kam- 
baryje, o pati išėjo. Sugrįžo po pusvalandžio, atnešė mergaitei pietums 
vištos kepenėles. Šioji suvalgė, liko alkana, ir niekas jos jau nebedo- 
mino. Vakare karalaitė liepė palydėti mergaitę namo. Vos tik įžengė 
jinai į kambarį, ėmė šaukti: 

— Mama, duok valgyti, mirštu iš alkio! Karalaitė moka gražiai pri- 
imti, bet pietums davė tik vištos kepenėlių! 

Tarnaitė, atlydėjusi mergaitę, išgirdo jos žodžius ir papasakojo kara- 
laitei. Kviečia karalaitė viduriniąją seserį. Toji atėjo. Karalaitė gražiai 
ją priėmė, bet pietums davė tik pusę vištos kepenėlių. Grįžta mergaitė 
namo ir jau nuo pusiaukelės šaukia, kad duotų iš karto jai pusryčius, 
pietus ir vakarienę, nes mirštanti iš bado. Tarnaitė sugrįžo ir papasa- 

kojo viską karalaitei. Kviečia jinai tada jauniausiąją seserį. Toji išbuvo 
pas karalaitę visą šeštadienį, gėrėdamasi drabužiais, papuošalais, bran- 
genybėmis ir rūmų baldais. Karalaitė jai davė tik trečdalį vištos kepe- 
nėlių. Bet mergaitė nevalgė. Susivyniojo kepenėles, norėdama parnešti 
motinai, ir toliau linksma svečiavosi. Vakare sugrįžo namo, nė vieno 
blogo žodžio nepasakė, ką mačiusi gyrė, ypač karalaitės gerumą. 

Karalaitė pasikvietė jaunėlę, davė daug dovanų, drabužių, papuošalų 
ir apgyvendino šalia savęs. Papasakojo jai, kad turinti rasti ištikimą 
draugę, kuri mokėtų paslaptį saugoti, neliežuvautų, todėl ir vaišinusi 
vištos kepenėlėm. Karalaitė atskleidė mergaitei paslaptį, kad jai liki- 
mo lemta pavirsti gyvate, kad labai mylinti vieną jaunikaitį, bet nega- 
linti tuoktis, nes neturinti, kas ją pakeistų, kai pavirs gyvate, ir dar 
pridūrė, kad labai ja pasitikinti. 

Mergaitė sutiko pabūti vietoj karalaitės. Eidama tuoktis, karalaitė 
paliko mergaitę savo kambary. Mat, ji buvo nepaprastai panaši į ka- 
ralaitę. Kai tik susituokė, tuoj atbėgo į kambarį ir perrengė mergaitę 
nuotakos drabužiais, o pati virto metams gyvate. Karalaitė paliko ją 
rami, nes labai pasitikėjo savo draugės gera širdimi. 

Taip ir atsitiko, kaip buvo sakyta. Atėjo mergaitė apsirengusi nuo- 
takos rūbais, jaunikis manė tikrai ją karalaite esant. O karalaitė tuo 
metu, biauria gyvate virtusi, šliaužė per laukus. 

Baigėsi vestuvės. Kai liko vienu du, mergina paėmė jaunikį už pa- 
rankės ir pasakė, kad davusi įžadą metus su vyru negyventi, miegoti 
atskirose lovose. Jaunikis sutiko gyventi atskirai, kad įžadas nebūtų su- 
laužytas. | 

Praslinko metai, atėjo diena, kai karalaitė turėjo išsivaduoti iš bur- 
tų nelaisvės. Vakare mergaitė nuošalioje vietoje pastatė tris praustu- 
ves. Vieną pripylė pieno, antrą šaltinio vandens, o trečią kvepalų. At- 
šliaužė gyvatė prie praustuvės su pienu ir ėmė jame vartytis. Iššoko 
iš praustuvės karalaitė, kokia buvusi. Nusiprausė šaltinio vandeniu, o 
paskui išsimaudė kvepaluose. Apsirengė draugės atneštais drabužiais, 
nuėjo į savo kambarį ir atsigulė lovoje. Vakare įėjo vyras, perbraukė 
ranka per Žmonos veidą ir pamatė, kad jis šiurkštus, raudonas ir karš- 
tas. Karalaitė atsikėlė, pakvietė tėvus, savo draugę ir viską papasa- 
kojo. 

Visiems labai patiko mergaitė. Karalaitė išleido ją už savo pusbrolio, 
ir visi laimingai gyveno. 

Užburta 
žuvelė 


(Gyveno kartą senutė. Ji turėjo sūnų. Bet jis buvo toks tinginys, 
kad kiauras dienas gulėdavo nieko neveikdamas. Nieko jis nemokėjo 
dirbti. Motina neturėjo ko valgyti, beveik badu mirė. Neteko senutė 
kantrybės, paėmė tinginiui lazdą, liepė eiti iš namų ir imtis kokio darbo. 

— Bent malkų židiniui parnešk,— tarė ji. 

Nuėjo tinginys vos vilkdamas kojas ir niurzgėdamas į mišką. Beeida- 
mas taip pavargo, kad nepajėgė net sausos šakelės nulaužti. Labai iš- 
troško. Atsiminė, kad netoliese yra gili duobė. įkišo ranką į vandenį 
ir, didžiai nustebęs, ištraukė gyvą žuvelę. Jau dės žuvelę į kišenę, o 
ta ir sako: 

— Nežudyk manęs. Jei paleisi į vandenį, aš tau duosiu visko, ko tik 
įsigeisi. Tik pasakyk: „Žuvelei panorėjus.“ 

Tinginys tingėjo neštis žuvelę, tai ir paleido vėl į vandenį. Sėdi ir 
galvoja apie ryšulį žabų, kurių turėjo prilaužyti. Pagaliau sumanė iš- 
bandyti stebuklinguosius žodžius ir tarė: 

— Žuvelei panorėjus, tegu atsiranda didelis ryšulys žabų. 

Atsirado didžiulis ryšulys žabų. Tinginys net nemėgino jo kelti, toks 
sunkus jis buvo. Tada jis vėl tarė: 

— Žuvelei panorėjus, tegu aš namo ant šio ryšulio parjosiu. 

Apžergė tinginys žabų ryšulį ir nukūrė kaip pašėlęs. Pamatė žmo- 
nės jį taip jojant ir juoku netveria. Tinginys net supyko, kad iš jo šai- 

posi. Lekia jis pro karaliaus rūmus, o balkone karalaitė su draugėmis 
vėsinasi. Išvydo tokį nukeipėlį ir kad ims kvatotis. Tinginys, matyda- 
mas karalaitę juokiantis, sako: 

— Zuvelei panorėjus, tegu karalaitė pagimdys man sūnų. 

Pardūmė tinginys namo, atidavė motinai žabus, o pats atsigulė. Nuo 
to laiko gyvena su sena motina kuo geriausiai, jei ko pritrūksta, vis 
žuvelės paprašo. 

Susirgo karalaitė. Gydytojai duoda vaistų, bet jie nepadeda. Gerai 
apžiūrėję, mato, kad karalaitė laukiasi kūdikio. Karalius sužinojęs vos 
iš proto neišsikraustė. Gimė labai gražus berniukas, tik niekas neži- 
nojo, kas jo tėvas. Liepė karalius visiems vyrams susirinkti į aikštę. 
Susirinko visi vyrai, atėjo ir tinginys. Išėjo karalaitė su kūdikiu, kara- 
lius su dvariškiais. Eina visi per minią. Pamatė kūdikis tinginį, išskėtė 
Iankutes, įsikibo į jį ir šaukia: 

— Tėveli! 

Supykęs karalius liepė surišti tinginį ir karalaitę, įgrūsti su anūku 
į didelę dėžę ir įmesti į jūrą. Dėžė ir nuplaukė. 

Tinginys guli dėžėje kaip baslys labai patenkintas ir žaidžia su sū- 
numi. Beplaukdami išalko, o valgyti nėra ko. Tinginys ir sako: 

— Žuvelei panorėjus, tegu dėžė nuplaukia į krantą netoli karaliaus 
rūmų. 

Dėžė nuplaukė vandeniu lyg žuvis, užplaukė ant kranto ir sustojo. Iš- 
lipo visi, tinginys ir sako: 

— Žuvelei panorėjus, tegu čia atsiranda labai gražūs rūmai ir tegu 
būna įrengti kaip karaliaus. 

Tuojau atsirado gražiausi rūmai. Tinginys, karalaitė ir sūnus gyveno 
juose kaip turtuoliai, turėjo tarnų, karietų ir visokio turto. 

Karalius labai liūdėjo ir gailėjosi taip žiauriai pasielgęs su dukterimi. 
Vaikščiojo nemigos kankinamas naktimis. Vieną naktį pamatė tolu- 
moje šviesas. Liepia tarnams pažiūrėti, kas ten yra. Sugrįžo tarnai ir 
papasakojo, kad ten stovi rūmai, gražesni nei karaliaus, visi tik Žiba, 
tvaska. Rytą nuėjo pats karalius pažiūrėti. Pamatė rūmus ir negali at- 
sistebėti. Priėjo arčiau ir sutiko jaunikaitį, labai gražų ir malonų. Šis 
pakvietė karalių užeiti į rūmus papusryčiauti. Įėjo karalius, o tinginio 
taip ir nepažino. Baigdamas pusryčiauti, tinginys paprašė žuvelės, kad 
auksinis šaukštas nuo stalo atsidurtų karaliaus kišenėje. Po pusryčių 
jaunikaitis pasakė, kad trūksta vieno auksinio šaukšto, ir užsipuolė ka- 
ralių, kam jis paėmė. Tasai gynėsi, dargi supyko. Tinginys liepė tar- 

nams apieškoti karalių, ir rado šaukštą jo kišenėje. Karalius labai nu- 
siminė, iš gėdos kaista ir sako: 

— Kaip galėjo atsitikti, kad aš nenorėdamas tapau vagimi? 

— Taip pat, kaip ir tavo duktė nenorėdama tapo motina, — atsakė 
jaunikaitis karaliui ir prisipažino kas esąs. Tada pašaukė karalaitę su 
sūnum pas karalių, kad šis palaimintų. Visi susitaikė ir gyveno labai 
laimingai. 


Karalienė 
ir 
jos 
seserys 


(Gyveno kartą trys labai gražios ir darbščios mergaitės. Buvo jos 
našlaitės, neturėjo nei tėvo, nei motinos. Gyveno visos trys drauge, 
siūdamos užsidirbdavo duonos kąsniui. Vieną vakarą turėjo labai daug 
darbo. Kad laikas greičiau bėgtų, kalbėjosi apie vedybas. Vyriausioji 
sesuo sako: 

— Jeigu ištekėčiau už karaliaus, pasiūčiau jam: tokius marškinius, 
kad delne tilptų, o kai apsivilktų, visą apdengtų. 

Vidurinioji sako: 

— O jeigu aš ištekėčiau už karaliaus, išausčiau ir pasiūčiau jam to- 
kius marškinius, kad tilptų balandžio kiaušinyje, o išskleidus užklotų 
visą lovą. 

Jauniausioji sako: 

— Aš kitaip manau. Jeigu ištekėčiau už karaliaus, pagimdyčiau jam 
tris vaikus, du berniukus ir vieną mergaitę. Visi jie turėtų aukso 
žvaigždes kaktoje. 

Tuo metu kaip tik pro namą ėjo karalius ir išgirdo mergaičių kal- 
bą. Rytojaus dieną liepė surasti tas tris mergaites. Patiko jam jauniau- 
sioji, vedė ją, o jos seseris pasikvietė gyventi rūmuose kaip kara- 
laites. 

Karalius ir karalienė gyveno labai gražiai, bet svainės buvo nepa- 
tenkintos sesers laime, kad ta ištekėjo už karaliaus ir tapo karaliene. 

Pavydo apimtos, suko galvas, kaip čia atsikračius jaunėlės ir ištekėjus 
už karaliaus. | 

Kilo karas. Karalius turėjo išjoti ir palikti karalienę, laukiančią kū- 
dikio. Svainės sako karaliui, kad galįs ramiai keliauti. Po kiek laiko 
karalienė pagimdė berniuką, gražų kaip diena, su aukso žvaigžde kak- 
toje. Karalienės seserys pakeitė berniuką rupūže ir laiške primelavo ka- 
raliui apie karalienę ir jos kūdikį. Liepė tarnaitei nunešti kūdikį ir įmes- 
ti į jūrą. Tarnaitė neišdrįso skandinti berniuko, nunešė ir paliko prie 
medžio netoli medžiotojo namo. Ėjo medžiotojas pro šalį ir pamatė ry- 
šulį, kuriame kažkas verkė. Pasilenkė, žiūri — kūdikis. Parsinešė jį 
namo. Jis pats neturėjo vaikų ir mielai augino pamestinuką. 

Sugrįžo karalius labai nuliūdęs, bet karalienei atleido. Karas dar ne- 
buvo pasibaigęs, ir karalius vėl išjojo, palikęs nėščią žmoną. Žiaurio- 
sios seserys pakeitė ir antrąjį berniuką  šlykščia rupūže ir liepė pra- 
nešti karaliui, kad karalienė ir dabar vietoj berniuko pagimdė šliužą. 
medžiu ir paliko. Medžiotojas rado vargšelį ir parsinešė namo. 

Sugrįžęs karalius nenorėjo atleisti karalienei, bet ir vėl nusileido. 
Išjojo trečią kartą kariauti, o svainės vėl padarė piktybę. Šį kartą gi- 
mė mergaitė, graži kaip pati meilė. Seserys liepė pranešti karaliui, kad 
jo Žinona pagimdė rupūžę. Tarnaitė paliko mergaitę po medžiu, o me- 
džiotojas parsinešė ją namo. Dabar jis augino tris karaliaus vaikus. 

Baigėsi karas, ir karalius sugrįžo namo. Šį kartą karalienės nepasi- 
gailėjo, liepė surišti ir išvežti iš karalystės. Karalius labai mylėjo žmo- 
ną, todėl davė sau žodį rengtis tik baltai ir niekada nekelti balių. Svai- 
nės viską darė, kad tik įtiktų karaliui ir tas vestų kurią nors iš jų. 

Medžiotojas augino pamestinukus, labai juos mylėjo ir lepino. Kai 
vaikai paaugo, mergaitė padėjo tvarkytis namuose, o berniukai eidavo 
su medžiotoju į mišką. Kartais, medžiodami toli nuo namų, jie maty- 
davo siaurą kelelį, kylantį į aukštą kalną. Klausia medžiotoją, kur tas 
kelelis eina. Medžiotojas sako: 

— Tas kelias veda prie Gyvybės Šaltinio. Dar niekas negrįžo, kas 
ėjo ieškoti gyvybės vandens. 

— Aš eisiu gyvybės vandens,— sako vyresnysis medžiotojo auginti- 
nis broliui.— Jeigu per savaitę negrįšiu ir neduosiu ženklo, kad - esu 
gyvas, eik manęs ieškoti. | 

Ir nuėjo į kalną. Ėjo, ėjo, priėjo kalno viršūnę. Išvydo sodą, pilną 
tokių gražių vaisių, kad akių negali atitraukti. O per sodą tekėjo upė, 

kurios vanduo buvo skaidrus ir vėsus. Berniukas buvo labai išalkęs ir 
ištroškęs. Nusiskynė obuolį, suvalgė ir atsigėrė vandens. Ir iš karto pa- 
virto akmenine statula. 

Nesulaukęs žinios, po septynių dienų iškeliavo brolis. Ir jį ištiko toks 
pat likimas, jis pavirto akmenine statula. Nesulaukusi brolių, sesutė 
pasakė medžiotojui eisianti jų ieškoti. Medžiotojas apsiverkė iš nevil- 
ties, bet mergaitė užsispyrė ir išėjo. 

Ėjo, ėjo, priėjo sodą. Buvo labai išalkusi ir ištroškusi. Atsisėdo ant že- 
mės, suvalgė sausos duonos kriaukšlelį, gurkštelėjo vandens iš moliū- 
ginės gertuvės, kurią buvo pasiėmusi. 

Pavalgė, atsigėrė ir nuėjo tolyn. Pamatė didžiulius visai tuščius rū- 
mus. Prie paradinių durų buvo šulinys, kurio dugne kunkuliavo van- 
duo. Mergaitė prisisėmė to vandens į moliūginę gertuvę ir nubėgo 
atgal. 

Eidama iš sodo, pamatė dvi statulas šalia kelio, o tolėliau stūksojo 
daugiau tokių statulų. Mergaitė sustojo, žiūri, kad tos dvi statulos — 
jos broliai. Nežino, ką ir daryti. Prisiminė gertuvėje turinti gyvybės 
vandens. Atrišo gertuvę nuo juostos, atkimšo ir užlašino po kelis lašus 
to vandens ant statulų. Vos tik lašai nukrito ant statulų, tos sujudėjo 
ir vėl virto žmonėmis. Apsikabino broliai su sesute ir sugrįžo namo. Pa- 
matė medžiotojas augintinius sveikus ir gyvus ir surengė didelę šventę. 

Visų trijų augintinių kaktose spindėjo aukso žvaigždės. Norėdamas 
jas paslėpti, medžiotojas visiems trims pasiuvo po kepuraitę. Kartą 
vakare, begeriant visiems kavą, atėjo senutė išmaldos prašyti. Jie paso- 
dino senutę prie stalo, atnešė vakarienės. Valgo senutė tylėdama ir 
vis akių neatitraukia nuo medžiotojo augintinių. Klausia medžiotoją, 
ar čia jo vaikai. Medžiotojas ir papasakojo senutei, iš kur jie atsirado. 
Senutė pastūmė lėkštę ir ėmė raudoti, lyg būtų pasmerkta mirti. 

— Šiedu berniukai ir mergaitė yra karaliaus vaikai. Kai jie gimė, 
aš turėjau juos įmesti į jūrą. Bet neišdrįsau jų žudyti. Vis nunešdavau 
po medžiu ir palikdavau. Jų motina buvo išvaryta iš karalystės ir gy- 
vena vienuolyne kaip tarnaitė, miega ant žemės, valgo, ką gauna iš- 
maldos. Aš atsisakiau visko, ką buvau gavusi už tą paslaugą, ir dabar 
atgailauju už savo nuodėmes. Labai noriu jums padėti. 

Medžiotojo augintiniai viską atleido senutei ir nedelsdami iškeliavo 
į vienuolyną. Ten rado motiną. Apkabino ji vaikus raudodama, ir nu- 
ėjo visi pas medžiotoją. 

Karalius vis dar nebuvo vedęs antrą kartą. Vaikščiojo baltai apsi- 
rengęs, liūdnas ir vis dūsavo. Karalius tiek verkė dėl savo žiauraus 
likimo, kad net apako. Nė vienas gydytojas negalėjo išgydyti kara- 
liaus. Tada jis paskelbė visoje karalystėje, kad jeigu kas žino gerus 
vaistus nuo apakimo, tegul atvyksta į rūmus. Jam bus atlyginta. Ka- 
raliaus vaikai apsirengė švariais drabužiais, pasiėmė gyvybės vandens 
ir išėjo. Nuėjo į rūmus ir paprašė, kad leistų pamatyti karalių. Kai vai- 
kai įėjo į menę, tetos pamatė juos, atpažino ir išbalo kaip kreida. Pa- 
prašė mergaitė leisti suvilgyti karaliaus akis. Suvilgė gyvybės vande- 
niu, ir karalius iškart praregėjo. Nebežinodamas, kaip atsidėkoti savo 
išgelbėtojams, sako: 

— Prašykite, ko tik norite! 

Visi trys vaikai nusiėmė kepures, ir suspindo aukso žvaigždės. Su- 
klaupė vaikai ir sako: 

— Mes norime tik vieno, — kad mus palaimintum, nes esi mūsų tė- 
vas. 

Karalius puolė prie vaikų kaip pamišęs, apkabino ir apsipylė aša- 
romis. O tetos šoko pro rūmų langą ir užsimušė, nukritusios ant grin- 
dinio. Sūnūs ir duktė papasakojo viską karaliui. Tasai liepė tuojau su- 
rasti medžiotoją ir senutę, gausiai juos apdovanojo. Pats su vaikais ir 
visais dvariškiais nuėjo pas žmoną ir paprašė atleisti už padarytą blo- 
gį. Žmona atleido jam viską ir vėl tapo karaliene. Karalius iškėlė to- 
kias vaišes, kad dabartinės prieš jas atrodo kaip elgetų pusryčiai. Ir 
visi buvo labai laimingi. 


2 


Nesijuokianti 
karalaitė 


(Gyveno kartą karalius. Buvo jis geraširdis ir laimingas. Bet nusto- 
jo juoktis vienturtė jo duktė, ir karalius didžiai nusiminė. Karalaitė bu- 
vo labai liūdna, ir niekas negalėjo jos prajuokinti. Atsitikus rūmuose 
tokiai nelaimei, karalius visai pasikeitė, pasidarė piktas ir priekabus. 

Gydytojai patarė karaliui paskelbti, kad išleisiąs karalaitę už to vy- 
ro, kuris ją prajuokinsiąs. Šis taip ir padarė. Netrukus rūmuose žmonių 
kaip skruzdėlyne knibždėjo, tiek daug suplaukė jaunikaičių prajuokin- 
ti karalaitės. Vieni visaip vaipėsi, kiti šokinėjo, treti pasakojo šmaikš- 
čias istorijas. Niekas nepadėjo. Atėjo netgi juokdariai, bet karalaitė 
net nešyptelėjo. 

Ėmė traukti vyrai iš kitų karalysčių, bet viskas veltui. Mergaitė ne- 
sijuokė. O karalius kaskart vis labiau blogo. 

Išgirdo vienas jaunikaitis, kad karalius žada išleisti dukterį už to, 
kas ją prajuokins, ir sumanė išbandyti laimę. Kaimynai šaipėsi iš jo, 
pasakojo, kas nutiko kitiems jaunikaičiams, bet vaikinas buvo atkak- 
lus, apsimetė nieko negirdįs. Pasiėmė ryšulėlį ir išėjo į karalystę, kur 
gyveno nesijuokianti karalaitė. 

Karalius paskyrė dieną jaunikaičiui ateiti į rūmus. Tas nepraleido 
progos. Užlipo laiptais, praėjo pro gražiai apsirengusių vyrų minią ir 
pasuko prie menės, kur buvo karalius ir karalaitė. Tarnas atidarė du- 
ris, ir jaunikaitis įėjo į menę. Pamatė jaunikaitis menę — prabangiai 

išpuoštą, paauksuotų kėdžių ir veidrodžių pristatytą, kilimais išklotą — 
ir taip sumišo, taip nustebo, kad visai žado neteko. Prišoko stambus 
tarnas ir norėjo jį stumtelėti, bet vyrukas dar labiau susigėdo, staiga 
pasisuko ir užvirto ant tarno. Tasai neišsilaikė, ir abu brinktelėjo ant 
grindų, išmesdami į viršų kojas ir viską aplink sujaukdami. Viskas at- 
sitiko labai greitai. Kai karalaitė pakėlė akis, tarnas ir jaunikaitis gu- 
lėjo ant kilimo ir, skubėdami atsikelti, kojomis vartė kėdes. Karalaitė 
pratrūko kvatotis, ir jos juokas nuskambėjo per visus rūmus. 

Karalius labai apsidžiaugė, bet prisiminė savo pažadą ir susimąstė, 
kaip čia dabar išsisukus. 

Liepė pakviesti jaunikaitį ir pasiūlė atsilyginti jam pinigais, jeigu 
atsisakys vesti karalaitę. Jaunikaitis sako: 

— Ne, noriu vesti karalaitę kaip karališkoji didenybė buvot ža- 
dėjęs. 

Karalius sako: 

— Ne, tu jos nevesi. Jei nori pinigų, duosiu. Man nereikia tokio 
žento, kaip tu... 

Išėjo jaunikaitis nuliūdęs iš rūmų ir dūlina keliu nuleidęs galvą. Be- 
eidamas pamatė tris šešėlius. Gerai įsižiūrėjo — ogi ten skruzdėlė, drie- 
žas ir pelė pešasi dėl negyvo vabalo. Jaunikaitis išskyrė peštukus ir 
išsprendė ginčą kuo teisingiausiai, padalindamas grobį į tris lygias da- 
lis. Visi buvo labai patenkinti ir tarė jam: 

— Kai prireiks kurio iš mūsų, pasišauk, ir tau padėsime. 

Sugrįžo jaunikaitis į rūmus, sužinojo, kad karalius liepė pakviesti 
vieną gražų ir turtingą karalaitį ir ketina už jo išleisti dukterį. Jauni- 
kaitis nubėgo ant kelio ir pasišaukė skruzdėlę, driežą ir pelę. Tie tuo- 
įau atbėgo. Jaunikaitis papasakojo, kas atsitiko, ir paprašė pagalbos. 
Šie tarėsi, tarėsi, klausinėjo, paskui pelė sako: 

— Aš surasiu vieną šaknį, o tu išspausi iš jos sultis, nuo kurių taip 
paleidžia vidurius, kad nėra kur dingti. Kas tų sulčių išgeria, tas, pri- 
spyrus bėdai, niekur nespėja nubėgti. 

Taip ir buvo. Pelė atnešė šaknį, o jaunikaitis išsunkė iš jos sultis. 

Naktį prieš vestuves pagal tų laikų paprotį karalaičiui ir karalaitei 
derėjo praleisti kartu. Tik po trijų dienų turėjo būti sutuoktuvės. Pir- 
mąją naktį, kai tik karalaitis atsigulė, jaunikaitis padavė vaistus drie- 
žui, tas nušliaužė siena ir atidavė sultis skruzdėlei. Skruzdėlė užlašino 
jas karalaičiui ant lūpų. Tas miegodamas nulaižė lūpas ir nurijo vais- 
tus su seilėmis. Taip lašelis po lašelio skruzdėlė vis nešė, ir karalaitis 

sugėrė vaistus. Tada ir pridarė į lovą. Atsibudo karalaitė pikta ir išva- 
rė jaunikį iš kambario. Rytą sako tėvui, kad nenorinti tekėti už tokio 
nevaleikos. Karalaitis taip prašė, taip meldė, ir karalaitės širdis su- 
minkštėjo, leido jam dar kartą miegoti su ja viename kambaryje. 
Jaunikaitis vėl padavė vaistus driežui, tas perdavė skruzdėlei, o 
skruzdėlė sulašino karalaičiui į burną. Ir vėl karalaičiui atsitiko nelai- 
mė. Karalaitė net pamėlynavo iš pykčio ir išmetė karalaitį iš kambario. 
Rytojaus dieną karalius išprašė karalaitį iš rūmų. Karalaitė jam sa- 
ko, kad per karaliaus kaltę ją ištiko tokia nesėkmė, kad čia bausmė 
už tai, jog karalius neleido jai tekėti už ano jaunikaičio. Karalius tu- 
Iįs savo žodį tesėti. Ir karalius sutiko, kad jaunikaitis vestų karalaitę. 
Iškėlė vestuves, ir truko jos tris dienas. Aš irgi ten buvau, valgiau ir 
gėriau, jums nieko neatnešiau, beeidamas keliu viską suvalgiau. 


(D) 


Karalaitė 
ir 
milžinas 


(Gyveno kartą Vyras ir žmona. Jie turėjo tris labai gražias dukteris 
ir vieną sūnų. Kartą vyriausioji duktė ėjo per mišką, užpuolė ją liūtas 
ir nusinešė. Tėvai labai nuliūdo. Po kiek laiko antrąją dukterį nusine- 
šė erelis, o trečiąją besimaudančią į jūros dugną įtraukė žuvis. Se- 
nukai vos nenumirė iš skausmo. Liko sūnus, stiprus ir drąsus jauni- 
kaitis. Praėjo metai. Sūnus sako tėvams eisiąs į pasaulį seserų ieškoti, 
jis tvirtai tikįs, kad jos gyvos. Tėvai palaimino sūnų, ir tas išėjo. 

Eina, eina per tyrus, staiga žiūri — liūtas, erelis ir žuvis ginčijasi. 
Priėjęs jaunikaitis paklausė, ko jie ginčijasi, ir sužinojo, kad negyvo 
jaučio negali pasidalinti. Jaunikaitis pasisiūlė padalinti. Gyvūnai su- 
tiko. Jaunikaitis supiaustė jautį, mėsą atidavė liūtui, šonkaulius, stai- 
bikaulius ir nugarkaulį — ereliui, o vidurius, plaučius ir kitą smulk- 
mę — žuviai. Visi buvo patenkinti. Liūtas padėkojo jaunikaičiui ir da- 
vė plauką iš savo karčių, erelis davė plunksną, o žuvis žvyną. Jauni- 
kaitis nuėjo toliau. 

Vieną vakarą jaunikaitis tolumoje pamatė ryškią šviesą ir patraukė 
ton pusėn. Priėjo didelį namą, aptvertą aukšta mūro siena. Ant tos sie- 
nos vaikščiojo žvėrys lyg kokie sargybiniai. Jaunikaitis pasislėpė ir 
žiūri. Pamatė pro langą seserį. Buvo ji graži, brangiais rūbais apsi- 
vilkusi. Jaunikaitis peršoko sieną, prasmuko pro žvėris, įbėgo į kamba- 
Iį ir rado ten dingusią seserį. Sesuo pamatė jį, atpažino ir, labai nu- 
džiugusi, apsikabino. 

— Aš ištekėjau už Žvėrių karaliaus. Mano vyras yra užburtas kara- 
laitis, paverstas liūtu. Jeigu jis įeis ir ras tave, tikrai sudraskys. Pasi- 
slėpk šitoje spintoje. 

Jaunikaitis pasislėpė spintoje. Išgirdo triukšmą ir piktą riaumojimą. 
Paskui liūtas nuėjo į vonią, ir iš ten išėjo gražus ir malonus karalaitis. 
Susėdo su žmona vakarieniauti. Kai jis šiek tiek pasistiprino, Žmona 
sako: 

— Vyre, ką darytum, jei čia pasirodytų mano brolis, tavo svainis? 

— Apkabinčiau ir pakviesčiau kartu pavakarieniauti. 

Žmona sako: 

— Išlįsk iš spintos, mano broli! 

Jaunikaitis išlindo, svainis linksmai apkabino jį ir atpažino, kad čia 
tas pats jaunikaitis, kuris jautį padalino ir jau tada jo draugu tapo. 
Papasakojo karalaitis, kad jis amžinai užburtas, nes milžinas burti- 
ninkas nemirtingas. 

Rytojaus dieną jaunikaitis pasisakė eisiąs ieškoti antrosios sesers, iš- 
tekėjusios už paukščių karaliaus ir gyvenančios ant aukšto kalno. Svai- 
nis liūtas jį pamokė, kad saujoje laikytų plauką iš jo karčių — tada 
visas kliūtis nugalėsiąs. 

Užkopęs ant kalno, jaunikaitis suspaudė rankoje erelio plunksną ir 
praėjo pro paukščius, saugojančius karaliaus namus. Paukščiai buvo di- 
deli, aštriais kaip durklai snapais. 

Rado jaunikaitis antrąją seserį, laimingai gyvenančią su savo vyru, 
to paties milžino užburtu karalaičiu. Paprašė sesuo, kad jaunikaitis pa- 
sislėptų, kol ji nuramins vyrą. Jaunikaitis taip ir padarė. Įėjo erelis 
kranksėdamas. 

— Jaučiu žmogaus kraują! Jaučiu žmogaus kraują! 

Žmona nuramino vyrą. Tas nuėjo į vonią su šiltu vandeniu, paliko 
plunksnas ir pavirto aukštu ir gražiu karalaičiu. Per vakarienę žmona 
klausia vyrą: 

— Ką darytum, jeigu čia pasirodytų mano brolis, o tavo svainis? 

— Ol Apkabinčiau ir pakviesčiau kartu pavakarieniauti. 

Žmona surado brolį, svainis maloniai jį sutiko ir atpažino, kad šitas 
jaunikaitis tada jiems padalino jaučio mėsą. Paskui parodė kelią pas 
žuvų karalių, už kurio buvo ištekėjusi jauniausioji sesuo. 

Iškeliavo jaunikaitis. Kitą dieną priėjo jūrą. Jaunikaitis suspaudė sau- 
joje žvyną, ir iš bangų iškilo skumbrė. 

— Ko nori? — paklausė ji. 

— Noriu pamatyti seserį. 

Skumbrė liepė jaunikaičiui sėsti ant didžiulės žuvies ir įsikibti į pe- 
lekus. Nėrė jaunikaitis su žuvimi į jūros dugną, rado čia stiklo rūmus, 
o juose seserį, labai patenkintą savo vyru. Jinai jam papasakojo, kad 
jos vyras karalaitis, kurį užbūrė nemirtingas milžinas. 

Rytą jaunikaitis paprašė parodyti milžino namus. Tas milžinas gyve- 
no labai toli oloje, Briedžių karalystėje. 

Išnešė žuvis jaunikaitį į krantą. Tas suspaudė saujoje plunksną ir 
nuskubėjo pas erelį. Nunešė erelis jaunikaitį į Briedžių karalystę ir 
parodė, kur yra ola. | 

Jaunikaitis sėlino, sėlino prie olos, prisėlino ir pamatė verkiančią 
mergaitę. Paklausė, ko ji verkia. Toji pasakė, kad ją pagrobęs žiaurus 
ir piktas milžinas ir norįs dabar vesti. Ir dar mergaitė papasakojo, kad 
milžinas esąs nemirtingas, nes jo gyvybė gerai paslėpta. 

— Kai jis pareis, prisigerink ir išklausinėk, kur paslėpta jo -gyvy- 
bė. ..— tarė jaunikaitis ir nuėjo sau. 

Parėjo milžinas, mergaitė jį meiliai sutiko, prisigerino, paglostė plau- 
kus ir klausia, kodėl jis nemirtingas. Milžinas nusišypsojo, iššiepė 
baisius dantis ir sako: 

— Aš nemirtingas todėl, kad mano gyvybė yra ano medžio šaknyje. 

Mergaitė suprato, kad milžinas meluoja. Likusi viena, nubėgo prie 
medžio, palaistė jį, nuskabė sausas šakas, nušlavė aplink. Sugrįžo mil- 
žinas, pamatė, kad mergaitė taip rūpinasi medžiu, ir labai pasipūtė, 
manė, kad jinai jį pamilo. 

— Aš pajuokavau vakar, kai sakiau, kad mano gyvybė yra ano me- 
džio šaknyje, — tarė jis.— Mano gyvybė yra balandėje, o balandė dė- 
žėje, ta dėžė yra kitoje dėžėje, toji — trečioje, o ši — jūros dugne. 

Kai tik ištrūko mergaitė, papasakojo viską jaunikaičiui. Tas nuskubė- 
jo ant kalno ir pasišaukė erelį. Erelis nunešė jį prie jūros. Ten jaunikai- 
tis pasišaukė žuvų karalių ir paprašė surasti dėžę. Visos žuvys leidosi 
jos ieškoti. Surado dėžę ir atnešė ant kranto. Bet niekas negalėjo jos 
atidaryti. Jaunikaitis pasišaukė liūtą. Tas sukvietė stipriausius žvėris, 
kad sulaužytų dėžes. Vos tik jie sulaužė paskutinę dėže, balandė purpt 
ir išskrido. Jaunikaitis paprašė paukščių karalių sugaut balandę. Tas 
liepė vanagui balandę pasivyti. Vanagas pasivijo ir parnešė atgal. Jau- 
nikaitis čiupo balandę, ta ir padėjo kiaušinį į saują. Nuėjo jaunikaitis 
į milžino namus. 

Rado milžiną besiilsintį. Įėjo ir sudaužė kiaušinį jam į kaktą. Sugriau- 
dėjo griaustinis, viskas sudrebėjo. Ola pavirto gražiais rūmais, užburti 
gyvūnai išsivadavo iš kerų. 

Jaunikaitis vedė karalaitę, liepė surasti jos tėvus ir apsigyveno mil- 
žino rūmuose, kurie buvo pilni visokių turtų. Liūtas, erelis ir žuvis 
vėl virto karalaičiais ir išvyko į savo karalystes, bet kas metai atvyk- 
davo pasisvečiuoti pas svainį. Gyveno visi žemėje laimingi, kaip dievo 
užantyje. 


3. 


eI- 20200 


Raudonkepuraitė 


cGadččo 


Viena našlė turėjo dukterį, kuria labai didžiavosi. Mergaitės vardas 
buvo Laura. Kas metai Lauros gimimo dieną motina nusivesdavo mer- 
gaitę į miestą ir padovanodavo, kas jai labiausiai patikdavo. Dešimtam 
gimtadieniui mergaitė panoro raudonos kepuraitės. Motina nupirko, ir 
tada Laura be tos kepuraitės niekur neidavo. Draugės ir praminė ją 
Raudonkepuraite. 

Kartą Lauros mama iškepė pyragą ir liepė Raudonkepuraitei nunešti 
jį senelei, kuri gyveno pamiškėje. Motina liepė mergaitei eiti keliu, 
nes miške esą daug piktų žvėrių. Laura paėmė pyragą ir eina keliu. 
Beeidama pamatė labai gražų žydrą drugelį. Panoro jį sugauti. Bet dru- 
gelis nuskrido į mišką. Raudonkepuraitė nubėgo iš paskos. Vijosi, vi- 
josi ir atsidūrė miško gilumoje. Staiga žiūri —į ją spokso didelės ži- 
bančios akys. O ten buvo vilkas. Prišoko jis prie Raudonkepuraitės 
ir klausia, ką ji čia veikianti. 

Raudonkepuraitė papasakojo vilkui, kad nešanti senelei pyragą, be- 
eidama pamačiusi drugelį ir atsivijusi čia. 

Vilkas klausėsi, klausėsi Raudonkepuraitės ir prabilo: 

— Tai sakai neši skanų pyragą! — Paskui dar pridūrė: — Pasakyk, 
mergaite, ar tavo senelė gyvena viena? | 

— Taip, pone. 

— O kaip nuėjusi duodi ženklą, kad tau atidarytų duris? 

— Aš pabeldžiu, o ji klausia: „Kas ten?" Aš atsakau: „Čia aš, Rau- 
donkepuraitė, tavo anūkė, atnešiau tau pyrago!" Tada senelė sako: 
„Raktas po durimis. Ištrauk jį už virvutės, jos galas matyti.“ Aš atsi- 
darau duris ir įeinu į kambarį, nes senelei sunku atsikelti iš lovos. 

Protingoji mergaitė viską išpasakojo ir sako: 

— O dabar, pone, prašom pasakyti, kaip man rasti kelią, ir atleiskite, 
kad be leidimo įėjau į jūsų valdas. Aš čia atsidūriau ne iš blogos va- 
lios, vis per tą drugelį. 

Vilkas parodė Raudonkepuraitei aplinkinį kelią, o pats nudūmė kaip 
strėlė prie senelės namelio. Padarė viską lygiai taip, kaip Raudonke- 
puraitė buvo sakiusi. Laibu Raudonkepuraitės balsu atsakė senelei, at- 
sidarė duris, įėjo ir prarijo senelę. Paskui užrakino duris, padėjo raktą 
sutartoje vietoje, o pats patenkintas atsigulė senelės lovoje ir užsiklojo 
ligi akių. Neilgai trukus atėjo Raudonkepuraitė. Pabeldė į duris. Vilkas 
paklausė, kas ten, ir pasakė, kur yra raktas. Raudonkepuraitė įėjo, nė 
manyt nenumanė, kas senelei atsitiko. Įeidama net vartelius užmiršo 
uždaryti. 

Įėjo Raudonkepuraitė į kambarį, padėjo pyragą ir mato —-guli 10- 
voje senelė, iki akių apsimuturiavusi. 

— Senele, ar tau šalta? — klausia ji. 

Vilkas atsako: 

— Labai šalta, anūkėle. 

— Senele, kodėl tavo ausys tokios didelės? 

— Kad geriau girdėčiau, anūkėle. 

— (O kodėl, senele, tavo burna tokia didelė? 

— Kad tave suėsčiau. 

Griebė vilkas Raudonkepuraitę ir prarijo, kaip ir senelę. 

Netoli vargšės senelės gyveno vienas medžiotojas. Kartkartėmis šis 
vilkas vis pagrobdavo medžiotojui po avį, todėl medžiotojas jį visą lai- 
ką persekiojo. Kai medžiotojas eidavo pro namelį, senelė visada sėdė- 
davo prie lango, ir jiedu sušnekdavo kokį žodelį. Tą vakarą, eidamas 
pro šalį, jis pasižiūrėjo į langą, bet senelės ten nebuvo. Nusistebėjo 
medžiotojas, kodėl varteliai atkelti. Įėjo į kiemą, įžengė į namelį, o ten 
tylu tylu. 

Medžiotojas tykiai įsėlino į kambarį, išvydo vilką ir iškart suprato, 
kas čia atsitiko. Griebė kirvį ir užmušė vilką. Apžiūrėjo žvėrį iš arti, 
mato — pilvas labai išsipūtęs. Perpiovė vilkui pilvą, ir iššoko iš jo se- 

nelė su Raudonkepuraite. Papasakojo medžiotojui, kiek prisikentėjo abi 
nuo žiauriojo žvėries. 

Medžiotojas padėjo Raudonkepuraitei parsivesti senelę namo. Ir gy- 
veno ji ten laimingai su savo dukteria ir anūke. Nuo to laiko Raudon- 
kepuraitė visada klausydavo mamos patarimų. 


Gražuolė 
ir 
baisūnas 


(Gyveno kartą turtingas pirklys. Jis turėjo tris dukteris, vieną už 
kitą gražesnes. Nuskurdo pirklys ir išsikėlė tada toli už miesto — no- 
rėjo nuslėpti savo neturtą. Vyresniosios dukterys labai nuliūdo, nes 
neteko prabangos, kurią taip mėgo. Jauniausioji duktė susitaikė su 1i- 
kimu, visaip stengėsi paguosti tėvą. 

Kartą pirklį pasiekė žinia, kad tolimuose kraštuose labai pelningai 
galima parduoti prekes. Sumanė jis keliauti ten išbandyti laimės. At- 
sisveikindamas klausia dukteris, ką parvežti, jeigu gerai sektųsi pre- 
kiauti. 

Vyriausioji duktė pasakė norinti brangaus pianino, vidurinioji papra- 
šė šilko suknelės, jauniausioji nieko nepageidavo, tik palinkėjo tė- 
vui, kad gerai klotųsi, ir paprašė ją palaiminti. 

Tėvas suprato, kad labiausiai jį myli jauniausioji duktė, ir norėjo, 
kad ji būtinai išsirinktų dovaną. 

— Gerai, tėve, parvežk man pačią gražiausią rožę iš paties gražiau- 
sio sodo, kokį tik rasi. 

Pirklys iškeliavo. Bet prekyba nesisekė taip gerai, kaip jis tikėjosi. 
Leidosi tamsią naktį namo labai prislėgtas, nežinodamas, kur apsistoti 
nakvynei, ir staiga vidury miško pamatė šviesą. Pasuko ton pusėn. Žiū- 
Ti — ten gražiausia pilis. Beldžia, beldžia į duris, bet niekas neatsilie- 
pia. Tada įėjo į pilį, išvaikščiojo visur, bet nesutiko nė gyvos dvasios. 
Pagaliau pasirodė tarnas su livrėja ir pasakė, kad vakarienė jau patiek- 

ta. Svečias nuėjo į valgomąjį, rado stalą, apkrautą valgiais. Pavakarie- 
niavo su didžiausiu apetitu. O tarnas kažkur dingo. Paskui vėl atėjo, 
pasakė, kad jau laikas miegoti, ir nuvedė jį į gražiausią kambarį, kokį 
tik galima įsivaizduoti. 

Viskas pirkliui čia atrodė labai paslaptinga, jis viskuo stebėjosi, bet 
buvo baisiai pavargęs ir greit užmigo. Prisisapnavo jam duktė Gra- 
žuolė. 

Rytą pirklys atsikėlė ir jau nori keliauti toliau. Išėjo į kiemą apsi- 
dairyti, ar nėra arklio, o čia sodas besąs. Prisiminė Gražuolės prašy- 
mą. Pamatė rožę, gražiausią iš visų, kokias tik buvo regėjęs, ir nusky- 
nė. „Tai apsidžiaugs duktė, gavusi rožę“, — mąsto pirklys. Tik staiga 
kur buvęs, kur nebuvęs atsirado pabaisa, baisus grobuonis, ir sako: 

— Ak nedėkingasis!.. Aš tave priėmiau savo rūmuose, o tu nori 
apvogti mane, grobi mano maistą. Argi nežinai, kad aš mintu tik ro- 
žėmis? 

— Tikrai nežinojau,— sako pirklys susigėdęs.— Kaltas esu, prisipa- 
žįstu. Norėčiau šitą gėlę atiduoti jauniausiajai dukteriai, kuri prašė 
dovanų parnešti gražiausią rožę, kokią tik rasiu. Bet galiu ją grąžinti. 

— Gerai, neškis tą gėlę, bet su viena sąlyga,— sako baisūnas.— At- 
siųsk man tą, ką pirmą sutiksi parėjęs namo. 

Ką darys pirklys, sutiko su ta sąlyga ir traukia namo. Eidamas gal- 
voja, kad viskas gal bus gerai, nes visada jį pirmas pasitinka kamba- 
rinis šuniukas. Bet atsitiko visai kitaip. Parėjo jis namo, ir pasitiko jį 
duktė Gražuolė. Pirklys padavė jai rožę ir papasakojo labai nuliūdęs, 
kas buvo nutikę. 

— Mano tėve, jeigu aš neisiu ten, baisūnas mums nedovanos,— sa- 
ko duktė. 

Kitą dieną pirklys su dukteria nuėjo į pilį. 

Rytą mergaitė nuskynė rožę, ir pasirodė baisūnas. Gražuolė nepa- 
-būgo baisūno ir jį paglostė. Pabaisa nusiramino. Pirkliui atėjo laikas 
keliauti namo. Apsiverkė atsisveikindamas ir išėjo, o duktė liko gy- 
venti pilyje. 

Po kiek laiko Gražuolė įsigeidė aplankyti tėvą, bet baisūnas nenori 
išleisti. Liepia verčiau pakviesti pirklį. Tas tuojau ir atkeliavo. Pasisve- 
čiavo ir jau rengiasi namo. Išvykdamas sako baisūnui, kad paliekąs jam 
mergaitę. Šis atsakė, jog nieko šiame pasaulyje nepagailėsiąs pirkliui, 
galėsiąs jis lankyti dukterį kiek tinkamas. O jeigu jam reikia pinigų, 
tai galįs eiti į jo lobyną ir imti, kiek tik nori. 

Sugrįžo namo pirklys labai turtingas. 

Po kiek laiko pasišaukė baisūnas mergaitę ir sako: 

— Tavo vyriausioji sesuo tuokiasi. 

— Iš kur tu žinai? 

— Nori pamatyti? 

— Žinoma, noriu. 

Baisūnas nusivedė ją į užburtą kambarį ir parodė veidrodį. Tame 
veidrodyje mergaitė pamatė seserį ir jaunikį už parankės susikabinu- 
sius, o šalia jų stovėjo tėvai ir svečiai. 

Prašo Gražuolė, kad baisūnas leistų jai namo pareiti. O šis sako: 

— Jeigu išleisiu, tu čia nesugrįši. 

Mergaitė pasižadėjo po trijų dienų grįžti. Baisūnas sutiko ją išleisti, 
bet sako: 

— Jeigu per tris dienas negrįši, rasi mane negyvą. Imk štai šį žie- 
dą ir niekada nenusimauk jo nuo rankos. Jeigu tik nusimausi, mane 
užmirši. 

Mergaitė parėjo, aplankė namiškius ir papasakojo seserims, kad gy- 
venanti baisūno pilyje ir esanti laiminga. Tos iš pavydo trečiąją nak- 
tį numovė merginai žiedą, ši ir užmiršo baisūną. 

Baisūnas labai nuliūdo, kad Gražuolė jį užmiršo. Ištekėjusioji sesuo 
papasakojo vyrui, kaip jos su jaunėle pasielgė. Tasai buvo doras žmo- 
gus, liepė grąžinti žiedą seseriai. Pasakyta — padaryta. Vos tik užsi- 
movė Gražuolė žiedą, vėl viską prisiminė. Nedelsdama išėjo į baisūno 
pilį. Kai sugrįžo, jau buvo praėję trys su puse dienos nuo išvykimo. 

Ieško Gražuolė baisūno visoje pilyje, šaukia, bet niekur neranda. 
Pagaliau rado gėlyne leisgyvį. 

Mergaitė labai jį mylėjo. Pamaniusi, kad jis nebegyvas, pasilenkė ir 
pabučiavo. Vos tik pabučiavo, baisūnas virto gražiu karalaičiu. 

Karalaitis buvo užburtas, ir Gražuolė pabučiuodama išvadavo jį iš 
kerų galios. Netrukus karalaitis vedė mergaitę. 

Vienakė 
Maurė 


(Gyveno kartą karalius. Jis turėjo vienturtį sūnų. Kai tas sūnus už- 
augo, prašo karalių, kad leistų jam po pasaulį pasidairyti. Ką darys tė- 
vas, išleido. 

Iš pradžių nieko ypatingo neatsitiko. Karalaitis keliauja sau, keliauja, 
tai čia pernakvoja, tai ten, kartais jam ir alkį, ir šaltį kęsti tenka. Be- 
eidamas į vieną miestą, sutiko kuprotą senutę, sunkų ryšulį nešančią. 
Toji paprašė išmaldos. Karalaičiui pagailo senutės, davė jai pinigų, už- 
simetė jos naštą ant pečių ir nunešė ligi pat miesto. Senutė padėkojo 
karalaičiui, palaimino jį ir sako: 

— Neturiu ko tau duoti, anūkėli. Štai imk tuos vaisius. Tik lupk juos 
prie tekančio vandens. 

Ištraukė senutė iš ryšulio tris apelsinus ir padavė karalaičiui. Tas 
„padėkojo ir nuėjo toliau. 

Po keleto dienų karalaitis ėjo sau keliu. Saulė baisiai kepino, ir jis 
ištroško. Atsiminė turįs apelsinų. Išsiėmė vieną, atsilenkė peilį ir pra- 
piovė apelsiną. Staiga žievė išsiskleidė, iššoko iš apelsino labai graži 
mergelė ir sako: 

— Noriu gerti! Noriu gerti! 

Karalaitis neturėjo vandens, ir mergelė pranyko. Nusiminė karalaitis, 
bet ką darys. Praėjo dar keletas dienų, ir vėl taip atsitiko. Ištroško ka- 
ralaitis ir prapiovė antrą apelsiną. Iššoko mergelė, dar gražesnė už pir- 

mąją, ir prašo vandens. Bet karalaitis neturėjo nė lašo. Mergelė dingo 
kaip dūmas, palikusi nusiminusį karalaitį. 

Grįžta karalaitis į tėvo namus. Vėl labai ištroško. Atsiminė, kas buvo 
atsitikę, ir nuėjo prie upės. Sustojo ir išsitraukė paskutinį apelsiną, 
kurį senutė buvo davusi. Trečioji mergelė buvo tokia graži, kad kara- 
laičiui net širdis apsalo, daug gražesnė už anas dvi. Mergelė paprašė 
vandens, karalaitis pasėmė iš upės ir atnešė. Mergelė išgėrė ir išsivada- 
vo iš burtų. Tada papasakojo karalaičiui, kas ji ir kas jai nutiko. Pa- 
milo jiedu vienas antrą. Mergelė buvo beveik nuoga, ir karalaitis neiš- 
manė, kaip parsivesti ją tokiais drabužiais. Liepė jai lipti į medį, au- 
gantį prie upės, ir palaukti. Atsisveikino jis ir nuėjo namo. 

Tuo metu prie upės atėjo vienakė juodoji vergė, kurią visi vadino 
Vienake Maure. Vergė pasilenkė su ąsočiu pasisemti vandens ir pa- 
matė vandenyje mergelės veidą. Pamanė, kad čia jos atspindys. Nuste- 
bo, kad ji tokia graži, ir sako: 

— Viešpatie! Esu tokia graži, o nešioju vandenį. 

Trenkė ąsotį į akmenį ir sudaužė. Grįžta į rūmus dainuodama iš 
džiaugsmo. Pamatė dvariškiai Vienakę Maurę grįžtančią be vandens 
ir tokią pasipūtusią, išjuokė, išbarė, padavė kitą ąsotį ir liepė vėl eiti 
vandens. 

Eina vergė prie upės su ąsočiu ant galvos, nuo naštos net sukumpu- 
si. Pasilenkė pasisemti vandens ir išvydo mergelės atspindį. Vėl patikė- 
jo esanti graži. Nusviedė ąsotį kuo toliau ir grįžta, iš džiaugsmo švy- 
tėdama. 

Dvariškiai vos pirštais vergės neužbadė. Įbruko trečią ąsotį ir prigra- 
sino išpersią kailį, jeigu neparnešianti pilno ąsočio vandens. Vienakė 
Maurė vėl eina prie upės. Panardino ąsotį į vandenį ir pamatė mer- 
gelės veido atspindį. Mergelė neištvėrė, matydama, kaip puikuojasi 
negrė, ir nusikvatojo. Pakėlė negrė galvą, pamatė savo bėdų kaltinin- 
kę ir sako: 

— Ak, tai tu čia, baltoji mergele? Ką ten veiki, paukštyte? Lipk že- 
mėn, pasikalbėsime. 

Paikšė mergelė išlipo iš medžio. Vienakė Maurė pasisiūlė jai plau- 
kus sušukuoti. O mergelės plaukai šviesūs, ilgi ir labai vešlūs. Vienakė 
Maurė prisiglaudė ją prie krūtinės, išleido kasas ir ieško galvą. Mergelę 
suėmė miegas, užmerkė ji akis, o negrė išsitraukė užburtą smeigtuką 
ir įsmeigė ja * galvą. Mergelė pavirto balande ir nuskrido. 

Negrė įsilipo į medį ir laukia karalaičio — toji mergelė iš paikumo 
buvo jai viską išpasakojusi. 

Atvažiavo karalaitis aukso karieta, tarnų ir tarnaičių lydimas, atve- 
žė mergelei drabužius. Rado medyje Vienakę Maurę, biaurią kaip bai- 
dyklę. Karalaitis pamatė ją, labai nustebo ir klausia, kodėl ji taip pasi- 
keitusi. Vienakė Maurė sako: 
laikų, ir aš vėl būsiu tokia, kaip pirma. 

Karalaitis patikėjo, pasodino ją į aukso karietą ir parsivežė namo, 
tarnų lydimas. Karalius ir karalienė pasipiktino, pamatę tokią baisią 
marčią. Bet ką darys, karalius savo žodį turi tesėti. Ir paskelbė karalai- 
tis keliąs vestuves, liepė sukviesti svečius. 

Vienakė Maurė gyveno šilkais išsipuošusi, išsikvėpinusi, visiems įsa- 
kinėjo. Pasidarė dar biauresnė, negu vandens ąsotį nešiodama. Būsimo- 
sios karalaičio žmonos niekas nemėgo. 

Karalaitis kas vakarą eidavo į sodą prasiblaškyti. Pastebėjo, kad visą 
laiką apie jį sukinėjasi balandė ir liūdnai burkuoja. Karalaitį sujaudino 
graudus balandės burkavimas, jis liepė tarnui paspęsti spąstus medyje. 
Balandė ir įkliuvo. Nunešė tarnas paukštį karalaičiui, tas paėmė švel- 
niai ir glosto plunksnas. Perbraukė ranka per galvutę, o ten kažkoks 
kietas daiktas įsmeigtas. Ištraukė smeigtuką iš galvutės, ir paukštis pa- 
virto mergele, kuri buvo graži kaip meilė. 

Sužinojo karalaitis apie juodosios vergės piktadarybes ir papasakojo 
viską žmonėms. Vienakę Maurę liepė surišus sudeginti ir pelenus iš- 
barstyti vėjuje. 

Užkūrė tarnai didelį laužą ir sudegino Vienakę Maurę. 

Mergelė ištekėjo už karalaičio, ir gyveno abu laimingai, visų mylimi. 


Pedras, 
Žoze 
ir 
Žoanas 


Gyveno kartą turtingas senis. Buvo jis našlys ir turėjo tris gražius 
ir stiprius sūnus. Kai sūnūs gimė, tėvas buvo pasodinęs kiekvienam 
po medi. O kai užaugo, visi gavo po žirgą, šunį, kardą ir vėzdą. 
Atėjo laikas į pasaulį keliauti. Vyriausiasis sūnus susirado tėvą ir pra- 
šo, kad leistų jam iš namų išeiti. Tėvas sako: 

— Gali eiti. Ar nori, kad palaiminčiau ir duočiau truputį pinigų, ar 
kad prakeikčiau ir duočiau daug pinigų? 

— Noriu daug pinigų, tėve. Palaiminimas yra tuščia prabanga. 

Tėvas davė jam daug pinigų, liepė pasibalnoti žirgą, išsigaląsti kar- 
<dą ir pasileisti šunį. Pedras sėdo ant žirgo ir išjojo patenkintas. Joja, 
joja, po kelių dienų išgirdo tolumoje kažką dainuojant. Nujojo Pedras 
to balso pusėn ir pamatė namą su verandomis. Vidury kiemo senė di- 
džiulėje piestoje kavą grūda. Pedras atšuoliavo ir prašo nakvynės. Senė 
nužvelgė jį ir sako: 

— Tegu mano anūkėlis pririša žirgą prie ano siūlo... šunį ir kardą 
taip pat, aš labai jų bijau... 2 

Pedras nušoko nuo žirgo ir pririšo jį prie siūlo. O ten buvo plaukas. 
Senė išpešė iš galvos antrą plauką, ir jis pririšo šunį, o prie trečio — 
kardą. Senė sako: 

— Įeik, mano anūkėli,. 

Pedras įėjo vidun, senė padėjo gardžią vakarienę. Kai Pedras paval- 
gė, senė jį nuvedė į verandą ir sako: 

— Ar mano anūkėlis stiprus? Gal norėtum su manim imtynių eiti? 

— Gerai, senele, kodėl gi ne. | 

Sugriebė senė Pedrą. Tasai pajuto, kad ji galėtų ir su dešimčia vyrų 
imtynių eiti. Galynėjosi, galynėjosi, mato Pedras, kad senė jį įveiks, 
ir šaukia žirgą: 

— Padėk man, žirgeli! 

— Storėk, storėk, mano plaukeli,— sako senė. 

Žirgas pašoko, suprunkštė, bet plauko nenutraukė — tasai buvo vir- 
tęs geležiniu strypu. Pedras šaukia: 

— Padėk man, šuneli! 

— Storėk, storėk, mano plaukeli! 

Plaukas virto stora kaip lynas virve, šuo pašoko, bet jos nenutraukė. 

Pedras šaukia, jau vos ant kojų besilaikydamas: 

— Padėk, man, kardeli! 

— Storėk, storėk, mano plaukeli! 

Kardas sujudėjo, bet niekaip negalėjo išlįsti iš makšties — burti- 
ninkės plaukas buvo virtęs plienine viela ir apraizgęs kardą. 

Pedras parkrito, senė jį surišo ir įmetė į rūsį, kur jau buvo daug jos 
nugalėtų jaunikaičių. 

Kitą rytą vidurinysis sūnus Žoze pasižiūrėjo į Pedro medį, mato, kad 
tas džiūsta. Susirado tėvą ir sako: 

— Tėve, Pedras arba serga, arba yra nelaisvėje. Keliausiu ir jį iš- 
gelbėsiu. 

— Ar nori, kad tave palaiminčiau ir duočiau truputį pinigų, ar kad 
prakeikčiau ir duočiau daug pinigų? 

— Pinigai viską įveikia. O palaiminsi mane paskui. 

Ir jis, kaip Pedras, gavo pinigų pilną krepšį, pasibalnojo žirgą, įsiki- 
šo kardą, pasišaukė šunį ir išjojo. 

Po keleto dienų pavakare išgirdo piestą trinksint ir kažką dainuo-- 
jant. Pavarė žirgą to balso pusėn ir pamatė senę, kukurūzus piestoje- 
grūdančią. Pasiprašė nakvynės, senė liepė žirgą, šunį ir kardą pririšti. 
Žoze sutiko, pririšo žirgą, šunį ir kardą senės paduotu plauku. Įėjo“ 
į kambarį, pavakarieniavo, senė ir siūlo eiti imtynių. Žoze buvo stiprus: 
kaip jautis, sugriebė senę lyg lėlę. Išsprūdo senė iš jaunikaičio glėbio 
ir įsikibo į jį geležinėmis rankomis. Ir ėmė jie atkakliai grumtis. Paga- 
liau senė parmetė Žoze ant žemės. Tasai šaukėsi į pagalbą žirgą, šunį 
ir kardą. Bet senės plaukas virto geležiniu strypu, plienine viela. Senė 
įveikė jaunikaitį ir įmetė į rūsį, kaip ir kitus. 


Rytą jauniausias brolis Žoanas pamatė Žoze medį nudžiūvusį, visai 
pageltusiais lapais. Susirado tėvą ir sako: 

— Tėve, aš jau užaugau, laikas į pasaulį traukti. Žoze medis nudžiū- 
vo, jį ištiko mirtinas pavojus. Noriu irgi išeiti. .. 

— Gali eiti. Ar nori, kad palaiminčiau ir duočiau truputį pinigų, ar 
kad prakeikčiau ir duočiau daug pinigų? 

— Palaimink, tėve, o pinigų nereikia. Nėra žemėje tokio aukso, ku- 
ris tėvo palaiminimą atstotų. 

Tėvas davė Žoanui pinigų daugiau, negu broliams. Jaunikaitis pasi- 
balnojo žirgą, įsikišo į makštį kardą ir išjojo šuns lydimas. 

Jojo, jojo, vakare, saulei leidžiantis, išgirdo piestą trinksint ir kažką 
dainuojant. Nušuoliavo Žoanas to balso pusėn ir pamatė senę, ryžius 
grūdančią. Sustojo jaunikaitis ir prašo nakvynės. Senė pasiūlė viską pri- 
rišti. Žoanas sutiko. Jaunikaičiui kilo įtarimas, kam senei reikia pririšti 
plauku žirgą, šunį ir kardą. Nušoko jis žemėn ir dėjosi neva rišąs žir- 
gą, šunį ir kardą. 

Senė nusivedė Žoaną į vidų ir davė vakarienės. Pavalgiusi nori pra- 
simankštinti ir kviečia Žoaną eiti imtynių. Žoanas sutiko. Susikibo abu, 
atkakliai grumiasi, bet senės jaunikaitis įveikt negali. Toji stipri kaip 
liūtas. Pamatė jaunikaitis, kad senė jį parvers, ir šaukiasi pagalbos: 

— Padėk man, žirgeli! 

— Storėk, storėk, mano plaukeli! — sako senė. 

Plaukas pavirto plienine grandine, bet nebuvo pririštas žirgui prie 
kaklo, tai ir nukrito žemėn. Žirgas užgriuvo ant senės žvengdamas, jam 
„iš paskos šoko šuo kandžiodamasis ir kardas kapodamas. 

Senė parvirto ir numirė. Ir tuoj pat name lyg vėjas sušvilpė. Atsi- 
<darė durys, ir išėjo senės uždaryti jaunikaičiai, dėkoja Žoanui, kad iš- 
vadavo. Jie rado kambariuose krūvas aukso ir visų turtų šeimininku 
pripažino Žoaną. 

Atsirado iš kažkur žirgai, ir visi jaunikaičiai išjojo. Liko trys broliai 
ir apsikabino. Pedras klausia, ką jie darys su senės kūnu. 

— Palaidokim,— sako Žoze. 

— Sudeginkim,— sako Žoanas. 

Nusprendė sudeginti. Sukrovė laužą, uždėjo ant jo burtininkę ir už- 
kūrė. Suliepsnojo ugnis, viską aplink nušvietė. Staiga pokštelėjo, kad 
net namas susvyravo, medžių šakos ligi žemės nulinko. Sprogo senės 
kepenys, ir iškrito trys kiaušiniai, balti, didžiuliai, kaip stručio. 

Pasidalino broliai kiaušinius. Nors maisto turėjo pakankamai, bet ma- 
no sau — neblogai būtų ir po kiaušinį suvalgyti. Įėjo visi trys į kam- 
barį. Pedras ėmė ir sudaužė kiaušinį. Iššoko graži kaip diena mergelė 
ir prašo: | 

— Dėl dievo meilės, duok vandens! Greičiau vandens! 

Pedras nubėgo ir atnešė kokoso riešuto kevale vandens. Mergelė at- 
sigėrė ir nusišypsojo. Atsigavusi papasakojo, kad ji karaliaus duktė 
ir su dviem savo seserimis išbuvo kiaušinių kevaluose daugiau kaip 
šimtą metų. 

Žoze tuoj sudaužė savo kiaušinį, ir iššoko mergelė, dar gražesnė, ne- 
gu Pedro, ir sako: 

— -Dėl dievo meilės, duok vandens! Kuo greičiau vandens. 

Žoze atnešė kokoso riešuto kevale vandens, mergelė išgėrė ir išsiva- 
davo iš burtų galios. 

Sudaužė kiaušinį ir Žoanas. Iššoko mergelė, tikra grožio karalienė, 
daug gražesnė, negu anų brolių, spinduliuoja kaip saulė. Išgėrė ir ji 
vandens, linksmai sušneko su seserimis ir trimis jaunikaičiais. 

Sumanė visi traukti į miestą, kur gyvena karalius, mergelių tėvas, ir 
susituokti. Jaunikaičiai sėdo ant žirgų, pasodino mergeles į neštuvus, 
padegė užkeiktą namą ir iškeliavo. 

Atvyko visi į miestą, kur gyveno karalius, susituokė ir apsigyveno 
kiekvienas savo rūmuose. Uošvis labai mylėjo Žoaną, kad jis išvadavo 
iš burtų jo dukteris ir savo brolius, kad nugalėjo senąją burtininkę, 
kuri buvo uždariusi rūsyje daug jaunikaičių ir turėjo begalę turtų. 
Zoano žmonos seserys ir jo broliai pavydėjo jam, kenkė kaip įmany- 
dami, nes bijojo, kad karalius atiduos sostą savo numylėtiniui. Bet nie- 
ko iš to nepešė. Žoanas tapo karaliumi, atleido viską savo broliams ir 
svainėms, ir visi laimingai gyveno. 


Kirinas, 
karaliaus 
piemuo 


(Gyveno kartą karalius. Jis turėjo didžiules bandas galvijų. Kiek- 
vieną bandą buvo patikėjęs saugoti piemeniui. Geriausią bandą buvo 
patikėjęs negrui Kirinui, kuris niekada nemeluodavo. Karalius piemenį 
visiems gyrė, jo teisingumą aukštino. Ėmė pavydėti bajorai, kad kara- 
lius Kiriną taip garbsto. Vienas turtingas ir galingas bajoras sumanė 
karaliaus piemens Kirino šlovei galą padaryti. 

Kirino bandoje buvo žalas bulius, toks gražus, kad kito tokio nerasi, 
tikras karaliaus pasididžiavimas. Kas metai piemuo atvykdavo pas ka- 
ralių atsiskaityti. Atjodavo Kirinas ant žirgo ir sakydavo: 

— Sveikas, mano šeimininke! Atjojo Kirinas, karaliaus piemuo! 

Karalius klausdavo: 

— Kaip laikaisi, Kirinai? 

— Iš dievo ir savo šeimininko malonės. 

— Kaip šeimyna? 

— Gyvena santarvėj ir pertekliuje. 

— Kaip karvės? 

— Vienos riebios, kitos liesos. 

— Kaip žalasis bulius? 

— Sveikas, stiprus ir užsispyręs. 

Tas bajoras ir sako karaliui, kad piemuo meluoja. Bet karalius netiki. 

— Einame lažybų, jūsų didenybe? 

— Nagi, lažinkimės. Iš dešimties galvijų -bandų, šimto bulių, dviejų 
šimtų melžiamų karvių aukso ragais. 

— Sutarta! | 

Bajoras turėjo labai gražią dukterį, vardu Roza. Pasišaukė mergaitę 
ir papasakojo apie lažybas. Pinigais Kirino nesugundysi. Gąsdinimu Ki- 
rino nepalenksi. O moteris padarys, ko pats velnias neįveiks. 

Roza apsirengė paprastais drabužiais ir nuėjo į tą dvarą, kur buvo 
žalasis bulius. Sutiko Kiriną ir ėmė meiliai kalbėti, kraipytis, maivytis. 
Piemuo neatsispyrė tokioms mergaitės vilionėms ir ją įsimylėjo. 

Gyvena daug mėnesių Kirinas su Roza, kartu visur eina, kartu viską 
daro. Vieną rytą Roza klausia: 

— Kirinai, ar tu patenkintas manim? 

—- Kaip nežinau kuo... 

— Ar nori gero savo sūneliui, kuris gims? 

— Labiau, negu dienos šviesos! 

— Jeigu nori, kad tavo sūnus nemirtų, papiauk žaląjį bulių. Noriu 
skaniai iškeptų jo kepenų... 

Kirinas išsigando tokių jos žodžių, bet nusileido... Papiovė žaląjį 
bulių, žmona išsikepė jo kepenis ir suvalgė. 

Po kelių dienų atėjo laikas Kirinui vykti pas karalių atsiskaityti. Ro- 
za liepė pasakyti tėvui, kad žalasis bulius jau papiautas. 

Kirinas apsivilko odine striuke, apsiavė auliniais batais, užsimovė 
pirštines, užsidėjo skrybėlę, užsirišo skrybėlės raištį, sėdo ant žirgo ir 
nušuoliavo į karaliaus rūmus. 

Joja Kirinas ir mąsto. Pagaliau pamatė karaliaus rūmus, sustabdė žir- 
gą. Ką sakyti karaliui? Geriau pokalbiui pasirengti iš anksto. Kirinas 
timpielėjo pavadi, paragino žirgą ir nušuoliavo, šitaip tarydamas: 

— Atjosiu pas karalių ir pasakysiu: „Sveikas, mano šeimininke! Čia 
Kirinas, karaliaus piemuo.“ Jis sakys: „Kaip laikaisi, Kirinai?" Aš at- 


sakysiu: „Iš dievo ir savo šeimininko malonės.“ — „Kaip šeimyna?“ — 
„Gyvena santarvėj ir pertekliuje.“ — „Kaip karvės?“ — „Vienos rie- 
bios, kitos liesos.“ — „(O kaip žalasis bulius?“ Aš nutaisysiu liūdną vei- 


dą ir sakysiu: „Mano karaliau, žalasis jautis šoko nuo kalvos ir nusisu- 
ko sprandą..." 

Pasipiktino jis tokiais savo žodžiais ir sako: 

— Čia ne Kirino, karaliaus piemens, žodžiai! Galiu pasakyti, kad ža- 
lasis bulius nuėjo prie užtvankos ir nuskendo. Išgelbėjau tik odą. 

Bet ir vėl prieštarauja pats sau: 

— Ne, čia ne Kirino, karaliaus piemens, žodžiai! 

Dar neijojęs į karaliaus kiemą, Kirinas apsisprendė. Nušoko nuo žir- 
go, pririšo jį ir užkopė laiptais. Prašo, kad leistų pasikalbėti su karaliu- 
mi. Įėjo į mMenę, o ten karalius su bajoru, kuris buvo susilažinęs. Tasai 
sėdi patenkintas, nė neabejoja, kad laimės lažybas. Kirinas sako: 

— Sveikas, mano šeimininke! 

— Kaip laikaisi, Kirinai? 

— Iš dievo ir savo šeimininko malonės. 

— Kaip šeimyna? 

— Gyvena santarvėj ir pertekliuje. 

— Kaip karvės? 

— Vienos riebios, kitos liesos. 

— O kaip žalasis bulius? 

— Težino mano šeimininkas, kad žalojo buliaus kepenis atidaviau 
savo sūneliui, kad tas nemirtų. 

— Kas nutiko, Kirinai? 

Kirinas papasakojo viską. Baigęs pasakoti, tarė: 

— Taip ir yra, kaip sako Kirinas, karaliaus piemuo. 

Bajoras net pajuodo iš gėdos. O karalius sako: 

— Kirinai, karaliaus piemenie, viskas, ką aš laimėjau lažybose su 
šituo bičiuliu, bus kraitis, kai vesi savo sūnelio motiną. .. 

Kaip karalius pasakė, taip ir buvo. Vedė Kirinas Rozą, ir gyveno jie 
laimingi kaip dievo užantyje. 

Už 
gerą 
geru 
atsilyginama 


Kartą jaguaras įkrito į duobę, kurią medžiotojai buvo iškasę Žžvė- 
rims gaudyti. Ir šiaip lipa, ir taip, bet išlipt negali. Taip ir liko tupėti 
duobėje. Jau manė, kad galą reikės gauti, bet pamatė pro šalį einantį 
žmogų. Pasišaukė jį ir prašo padėti. 

— Dieve gink,— sako praeivis.— Jeigu aš tave išgelbėsiu, tu mane 
suėsi. 

Jaguaras prisiekė, kad būsiąs amžinai dėkingas žmogui už išgelbėji- 
mą. Tada tasai atrišo virves nuo duobės viršaus ir padėjo jaguarui iš- 
lipti. Vos tik aisidūrė jaguaras laisvėje, griebė žmogų už rankos ir 
sako: 

— Dabar aš tave suėsiu. 

Žmogus maldauja, prašo neėsti. Pagaliau jaguaras sako: 

— Štai ką padarykime. Išklausykime trijų gyvulių sprendimo. Jeigu 
jie pritars Mano norui, tai aš tave suėsiu. 

Žmogus sutiko, ir eina abu. Sutiko seną, sergantį, visų užmirštą ark- 
lį. Jaguaras jam išdėstė kas ir kaip, arklys ir sako: 

— Kai aš buvau jaunas, sunkiai dirbau ir padėjau žmogui turtus 
krauti. O kaip man už tai jis atsilygino? Paliko čia vieną mirties lauk- 
ti. Už gera atsilyginama tik blogu. 

Eina žmogus su jaguaru, eina ir sutinka jautį. Klausia jo patarimo. 
Tasai papasakojo, kaip žmonėms tarnavęs. Manęs, kad už tai jam atsily- 

gins, bet sužinojęs, jog jie ketina jį parduoti mėsininkui, kad tas pa- 
piautų. Už gera atsilyginama tik blogu. 

Eina jie toliau. O jaguaras jau laižosi. Beeidami pamatė beždžionę. 
Pasišaukė beždžionę ir prašo, kad ir toji pasakytų savo sprendimą. 
Beždžionė išklausė ir kad ims juoktis. Šokinėja, vaiposi ir vis juokiasi. 
Jaguaras supyko ir klausia: | 

— Ko tu juokiesi, bičiule beždžione? 

— Nekreipk dėmesio,— sako beždžionė— Aš tik netikiu, kad žmo- 
gus būtų lipęs į duobę, kurią pats iškasė. 

— Jis ir nelipo. Aš buvau į duobę įkritęs,— sako jaguaras. 

— Tu? Tada kaip šis silpnas žmogus galėjo ištraukti tokį didelį ir 
stiprų žvėrį, kaip tu, bičiuli jaguare? 

Supyko jaguaras, kad beždžionė įtaria jį meluojant, nuėjo prie duo- 
bės, įšoko į ją ir šaukia iš apačios: 

— Ar matai? Buvau aš duobėje! 

Prišoko beždžionė, užstūmė ant duobės sunkią karčių gardelę, ir ja- 
guaras liko spąstuose. 

— Bičiuli jaguare,— sako beždžionė, — už gera atsilyginama geru. O 
tu tik bloga darei, tai ir gauni blogį. 

Ir nuėjo beždžionė su žmogum, palikusi jaguarą duobėje mirti iš 
bado. 


ė 


Ketur 
sukčia 


mio | mio 


(Gyveno kartą keturi garsūs ir gudrūs sukčiai. Vieną sekmadienio 
rytą guli jie medžio paunksnėje ir lepinasi. Žiūri — eina keliu žmogus 
ir vedasi didelį riebų aviną. Sumanė sukčiai tą aviną pavogti ir išsike- 
pę suvalgyti. Sutarė, kaip tą žmogų apmauti, ir nubėgo į mišką. 

Pirmasis sukčius išėjo į kelią, sutiko žmogų su avinu ir sveikina: 

— Tegul bus pagarbintas viešpats! 

— Tegul bus pagarbintas per amžius! 

— Leiskite paklausti, pone, kur vedate tą šunytį? 

— Kokį šunytį? 

— Nagi tą, kur vedatės prisirišęs. Gražus šunytis. 

— Čia ne šunytis, čia avinas! Geriau įsižiūrėk! 

— Matau, kad šuo. Štai snukis, letenos, kailis. Tikrai šuo. 

Išsiskyrė sukčius su avino šeimininku. Šis eina ir vis skersomis į avi- 
ną žvilgčioja. Netrukus, nutaikęs progą, į kelią išėjo antras sukčius. 
Kalbina avino šeimininką: 

— Gražus šuo. Šis ir šarvuočiams medžioti tiktų. Snukis siauras, ge- 
ras pėdsekys. Kojos laibos — matyt, labai greitas, ir elnią pavytų. Kur 
pirkote šį gyvulėlį? 

— Čia ne šuo, pone, bet avinas. Jau vienas miestietis tauškė tokius 
niekus. Geriau įsižiūrėkite į gyvulį. 

— Žmogau, šunį ir aviną pažįstu nuo pat gimimo. Galvą dedu, kad 
čia šuo. Negi aš šuns nuo avino neatskirčiau? 

Likęs vienas, žmogus jau neatitraukia akių nuo avino. Beveik patikė- 
jo, kad nusipirko šunį. Išėjo į kelią trečias sukčius, ir tas vis šneka 
apie šunį. Kai šeimininkas pasakė, kad čia avinas, sukčius net nustebo. 
Pasiginčijo jiedu, ir trečiasis sukčius įsižeidęs nuėjo į svarainio krūmus. 

Užkalbina žmogų ketvirtasis draugas ir siūlo daug pinigų už šunį, 
kuris labai tiktų medžioklei. Vis giria jį, gerąsias šuns savybes vardija. 

Kai ir šis nuėjo, žmogus nuo avino jau akių nenuleidžia. Ėmė ir pa- 
tikėjo, kad čia ne avinas, o šuo. Sustojo, nurišo virvę ir paleido avi- 
ną. Keturi sukčiai sliūkino žmogui iš paskos mišku. Jie pasigavo avi- 
ną ir išsičirškino labai skanius pusryčius. 

Papūgos 
pasaka 


Vienas protingas ir turtingas jaunikaitis norėjo vesti, bet jam nepa- 
tiko nė viena mergina apylinkėje. 

— Nerandu sau tinkamos merginos, — sakė jis tėvams, kurie labai 
norėjo, kad jis vestų. 

Sumanė jaunikaitis keliauti į pasaulį. Ėjo, ėjo ir užsuko į vieną miestą 
nuotakos ieškoti. Užėjo į bažnyčią, pamatė vyrą ir žmoną su labai gra- 
žia dukteria. Patiko jaunikaičiui mergaitė, panoro jis sužinoti, ar ji 
tokia pat protinga, kaip ir graži. Išėjo vyras ir žmona su dukteria iš 
bažnyčios, iš paskos nusekė ir jaunikaitis. Nusiavė batus ir susidėjo 
į savo lietsargį. 

Eina, eina visi, priėjo upelį — reikia jį perbristi. Vyras, žmona ir duk- 
tė nusiavė batus ir įsibrido į vandenį. Jaunikaitis apsiavė ir perbrido 
upelį. Įėjo visi į tankų mišką, kur, pro šakas saulė neprasiskverbia. 
Vyras, žmona ir duktė suskleidė lietsargius, o jaunikaitis išskleidė sa- 
vąjį. Parsigavo jie namo, jaunikaitis priėjo ir prašo vyrą leisti jam 
pas juos pasisvečiuoti. 

Seimininkas pakvietė jaunikaitį pažiūrėti ryžių lauko ir klausia, kiek, 
jo manymu, pintinių ryžių iš jo prikulsiąs. Jaunikaitis sako: 

— Daugiau, negu mes manome. 


Senis pagalvojo, kad jaunikaitis truputį trenktas. Nusivedė jaunikai- 
tį į tvartą ir klausia, kaip jam patinka. Jaunikaitis sako: 


— Jūsų namas per žemas tvartui. 

Senis vėl pamanė, kad jaunikaitis iš tiesų kvailas. Sėdo visi vakarie- 
niauti. Jaunikaitis padengė stalą, padėjo supiaustęs keptą vištą. Vištos 
galvą padavė seniui, kojas senei, sparnus merginai, o visa kita pats 
suvalgė. 

Pavalgę visi sugulė. Seniai sako, kad jaunikaitis visai kuoktelėjęs. 
Bet duktė nesutinka, jaunikaitis, girdi, esąs labai protingas, ir viską da- 
Ięs labai gerai. Tėvai prašo paaiškinti, ir mergaitė sako: 

— Jis nusiavė batus gatvėje, nes ten nebuvo nei akmenų, nei spyg- 
lių. Brisdamas per upelį, apsiavė, nes vandeny daug akmenų, spyglių ir 
stiklų. Šešėlyje išskleidė lietsargį, nes miške gali užkristi ant galvos 
šaka, kankorėžis ar nuo medžio kokių nešvarumų. Jis pasakė, kad ry- 
žių prikulsim daugiau, negu mes manome, nes niekas negali suskai- 
čiuoti to lauko derliaus. Tvartas yra aukštesnis už namą, todėl jis ir 
pasakė, kad namas per žemas tvartui. Vištos galvą davė tau, tėte,— 
nes tu esi šeimos galva, mamai — vištos kojas, nes šeimininkė yra na- 
mų kojos, man davė sparnus, nes vienturtė duktė gali ištekėti ir išskris- 
ti iš namų. 

Seniai pritarė, kad išties taip yra. Jaunikaitis viską girdėjo ir buvo 
labai patenkintas. Kitą rytą pasisakė, kas esąs, ir paprašė mergaitės te- 
kėti už jo. Jie susituokė, iškeliavo laimingi į miestą ir ten apsigyveno. 

Jaunoji žmona labai gerai sutarė su savo vyru, visur tik su juo ei- 
davo. Kartą vyras parnešė labai plepią papūgą. Patupdė ją prieškam- 
baryje ir paprašė, kad žmona, kai jo nebus namie, visada darytų taip, 
kaip sakys papūga. 

Jaunasis vyras turėjo reikalų kitame mieste ir žadėjo užtrukti kelias 
dienas. Atsisveikino su Žmona, liepė prižiūrėti papūgą ir neišeiti iš na- 
mų, kol sugrįš. Sėdo ant žirgo ir išjojo. Tik pasuko už gatvės kampo, 
sutiko seną draugą ir kalbasi. Sužinojęs, kad jaunikaitis jau vedė, bi- 
čiulis klausia, ar negalėtų pamatyti jo žmonos. 

— Palauk, kol sugrįšiu,— sako vyras. 

— Kam? Juk aš noriu tavo žmoną pamatyti. Galiu ir tau nesant. 

— Nepamatysi. Nė vienas vyras nepamatys mano žmonos, kai ma- 
nęs nėra namie. 

— Bet aš pamatysiu! 

— Nepamatysi! 

— Pamatysiu! Sakau, kad pamatysiu! 

— Nepamatysi! Esu tikras! 

— Nori lažintis? 

— Noriu. 

Susilažino iš didelės pinigų sumos, jaunasis vyras ir nujojo savo ke- 
liu. Bičiulis persirengė gražiais drabužiais, išsipustė ir beldžia į draugo 
namų duris. Papūga klausia: 

— Kas ten? 

— Taikus žmogus! 

— Ko nori? 

— Esu senas šeimininko draugas ir noriu pamatyti jo žmoną! 

— Ateik, kai sugrįš vyras! 

Mato šeimininko draugas, kad neįveiks užsispyrėlės papūgos, apsi- 
suko ir nuėjo, burnodamas iš pykčio. Sumanė kitaip prasigauti į drau- 
go namus. Surinko raitelių būrį ir surengė argolinjas * prie draugo na- 
mų. Manė, kad moteris prieis prie lango pasižiūrėti lenktynių. O pats 
nenuleidžia akių nuo langų. Atjojo raiteliai, moteris jau norėjo eiti prie 
lango pasižiūrėti, bet papūga neleido atverti nei durų, nei lango. Tada 
ji pasižiūrėjo pro plyšelį. Bičiuliui ir vėl nepasisekė. Rytą sėdi jis bal- 
kone, baisiai piktas, kad teks atiduoti draugui tiek daug pinigų. Taip 
jam bemąstant, įėjo senė išmaldos prašyti, klausia, kas atsitiko. Kiek 
padelsęs, bičiulis viską jai išpasakojo. Senė labai maloniai jam sako: 

— Neimk taip į širdį, mano anūkėli. Jeigu man gerai užmokėsi, duo- 
siu patarimą. Dar šiandien vakare galėsi pamatyti tą moterį bažnyčioje. 

— Sutarta, senute! 

Senė nuėjo į tuos namus ir pasibeldė. Papūga paklausė, kas ten bel- 
džia. Senė pasisakė esanti elgeta ir norinti pamatyti šeimininkę. 

— Apeik aplink ir įeik per virtuvę, — sako papūga. 

Senė įėjo, pasikalbėjo su jaunamarte ir buvo labai patenkinta. Paskui 
nutaisė verksmingą veidą ir sako visą naktį akių nesudėjusi, vis gal- 
vojusi apie nelaimę, kuri ištiko jos.vyrą, įkalintą viename mieste. 

Jaunoji moteris ėmė ir patikėjo, iš širdgėlos vietos neranda. Senė jai 
sako, girdi, nueik į bažnyčią ir pasimelsk, kad vyras sugrįžtų. Šioji lie- 
pė nupirkti žvakę, apsitaisė ir jau eis. Bet priebutyje papūga klausia, 
kur ji išsirengė. | 

— Einu į bažnyčią pasimelsti, papūgėle! 

— Ką gi! Eik! Labai gerai! Bet dar ankstoka. Mano ponas prašė pa- 
sekti tau gražią pasaką, tik vis nebuvo kada. Dabar turim dar valan- 
dėlę atspėjamo laiko. Ar galiu aš pradėti? 


- * Argolinjos — liaudies žaidimai. 

— Pradėk, papūgėle. 

Seimininkė atsisėdo. Senė įsitaisė ant grindų. Papūga pradėjo: 

— Vienas karalius turėjo nuostabiai gražią dukterį. Ji buvo pratusi 
vakarais išeiti į rūmų verandą. Karaliaus tarnas pastebėjo, kad kaž- 
koks jaunikaitis užsikaria ant tvoros ir valandų valandas žiūri į kara- 
laitę. Karalius iškart suprato, kad jaunikaitis meilinasi ir nori pagrobti 
dukterį. Galvoja, ką čia padarius, kaip dukterį išsaugojus. Liepė pada- 
ryti dukters dydžio lėlę, kad būtų panašūs ir plaukai, ir akys, ir ap- 
rengti karalaitės drabužiais. Karalaitei lėlė labai patiko, valandų valan- 
das su ja verandoje žaisdavo. Vieną vakarą karalaitė pasodino lėlę ant 
kėdės, nuėjo į kambarį ir tuoj užmigo. Jaunikaitis nušoko nuo tvoros, 
įlipo į verandą ir, manydamas, kad čia karalaitė, pagrobė lėlę. Atsi- 
budo karalaitė, nerado lėlės ir ėmė raudoti. Subėgo visi dvariškiai, ka- 
ralius guodžia dukterį... 

Papūgai bepasakojant, suskambėjo bažnyčios varpai. Papūga atsipra- 
šė, kad jos pasaka tokia ilga ir per ją šeimininkė nespėjo į bažnyčią. 
Jaunoji moteris liepė senei išeiti ir užsukti kitą dieną, o pati pavaka- 
rieniavo ir atsigulė. 

Senė nubėgo pas pirklį, rado jį labai piktą. Pažadėjo, kad kitą dieną 
viskas bus gerai. Papasakojo, kad papūga jai viską sumaišiusi. 

Rytojaus dieną senė vėl atėjo, pasibeldė, ir papūga jai liepė įeiti per 
virtuvę. Jaunamartė dailiai apsirėngė, susivyniojo žvakę ir jau eis pro 
duris, bet papūga paprašė, kad būtų leista jai baigti pasaką, jau nebe- 
daug belikę. Seimininkė atsisėdo ant kėdės, o senė ant grindų. Ir pa- 
pūga pradėjo: 

— Karalius sakė liepsiąs padaryti kitą lėlę, bet mergaitė nesiliovė 
raudojus, norėjo tik anos, pagrobtosios. Verkia, kulnimis į grindis trep- 
si ir vis prašo, kad karalius leistų jai eiti lėlės ieškoti. Pabūgo karalius, 
kad duktė iš proto neišsikraustytų, ir išleido. Išėjo karalaitė į pasaulį 
ieškoti dingusios lėlės. 

Atkeliavo į didelį miestą, užėjo į vargingą trobelę ir prašo nakvy- 
nės. Šeimininkė svetingai priėmė ir ėmė kalbinti karalaitę. Mergaitė 
pasisakė esanti gydytoja. Šeimininkė papasakojo, kad visą miestą pri- 
slėgęs didis sielvartas, nes vienturtis karaliaus sūnus, protingas kara- 
laitis, esąs prie mirties — jis nei valgo, nei geria, užsidaręs kambaryje 
tūno, jokių vaistų niekas jam neįsiūlo. Gydytoja pasišovė nueiti ir ap- 
žiūrėti karalaitį. Šeimininkė išvirė vakarienę, padėjo ant stalo, papra- 
šė mergaitę valgyti, o pati nubėgo pas karalių papasakoti naujienos. 

Karalius liepė atvesti gydytoją rytojaus dieną. Taip ir buvo. Rytojaus 
dieną mergaitė su šeimininke nuėjo į rūmus pasikalbėti su karalium. 
Karaliui mergaitė labai patiko, ir jis tarė: 

— Jeigu slaugysi ir išgydysi mano sūnų, aš atiduosiu tau pusę viso 
to, ką turiu, netgi pusę puoduko, iš kurio geriu. 

Mergaitė sutiko, tik paprašė, kad karalius viską surašytų popieriuje. 
O pati sako karaliui, kad gydysianti karalaitį, bet jis turįs jai leist 
miegoti karalaičio kambaryje, kad ji galėtų girdėti, kaip jis dūsauja 
užsnūdęs ar kvėpuoja atsibudęs. Karalius sutiko ir nuvedė mergaitę 
į karalaičio kambarį... 

Tuos žodžius papūgai sakant, suskambo bažnyčios varpai. Papūga nu- 
tilo. Šeimininkė liepė eiti senei namo ir užsukti rytojaus dieną pava- 
kare. Papūga pasakojo kiek galėdama ilgiau, kaišiojo visokių žodelių, 
mėgdžiojo ir sumaišė niekingą senės planą. 

Pirklys įsiuto, prišnekėjo senei piktų žodžių, nors ta ir išklojo jam 
viską, ką buvo padariusi, ir žadėjo kitą dieną neapsigauti. 

Bet rytojaus dieną ir vėl tas pat. Papūga liepė senei eiti pro virtuvę, 
kad nereikėtų atidaryti durų į gatvę. Šeimininkė apsirengė, pasiėmė 
žvakę, pasišaukė senę ir jau eis pro duris. Bet papūga vėl paprašė leis- 
ti jai užbaigti pasaką, kuri jau visai prie galo. Šeimininkė atsisėdo, o 
papūga pradėjo: 

— Karalius palydėjo gydytoją ligi karalaičio kambario ir liepė įeiti 
vienai. Įėjo karalaitė ir Mato — guli lovoje gražus jaunikaitis užmerkto- 
mis akimis. Priėjusi arčiau, atpažino, kad šitas jaunikaitis žiūrėjo nuo 
tvoros į verandą, o paskui pagrobė lėlę. Karalaitė perbraukė ranka jau- 
nikaičiui per veidą, tasai atsimerkė. 

— Kur mano lėlė? Kur mano lėlė? — klausia ji. į 

Karalaitis žiūri į ją nustebęs ir netiki savo akimis. Paskui pašoko iš 
lovos, sugriebė karalaitę ir sako: 

— Karalaite, mano valdove! Aš miriau iš liūdesio. Argi čia tu? Ar 
čia ne sapnas? 

Pasitrynė akis karalaitis, bijodamas, kad čia gali būti šmėkla. Paskui 
įsikalbėjo jiedu. Karalaitė klausia, kur jos lėlė. Karalaitis parodė lėlę, 
kurią saugojo didelėje spintoje. Atsigulė abu miegoti, o rytą karalaitis 
nuėjo pasikalbėti su karaliumi. Pamatęs sūnų, karalius iš džiaugsmo 
net apsiverkė. Šis papasakojo tėvui, kas buvo atsitikę, ir karalius ap- 
kabino mergaitę kaip savo marčią. Liepė pakviesti senąjį karalių, mer- 

gaitės tėvą, ir iškėlė linksmas vestuves. Buvo tokia graži šventė, muzi- 
kantai taip linksmai grojo, kad net aš šokau... Ar žinai, kaip aš šokau? 

Šeimininkė atsakė: 

— Ne, nežinau, papūgėle. 

Norėdama laimėti laiko ir kaip nors sulaukti, kol suskambės varpai, 
papūga uždainavo gergždžiančiu balsu dainą be galo ir pasileido kry- 
puddama šokti. Į ją žiūrėdamas, iš juoko galėjai mirti. 

Papūgai bešokant, sukaukšėjo prie namo arklio kanopos, kažkas pa- 
sibeldė į duris, ir įėjo šeimininkės vyras. Apkabino žmoną ir papasa- 
kojo, kaip susilažinęs su draugu ir laimėjęs daug pinigų — draugas visgi 
nepamatęs žmonos, kol jo nebuvo namie. Eina pas draugą pasiimti lai- 
mėtų pinigų. Tasai jam ir papasakojo, ką daręs, ką jam senė patarusi. 
Skėlė jaunasis vyras senei antausį ir liepė nešdintis iš namų. Senė nu- 
bėgo pas pirklį, bet tas buvo piktas, kad reikėjo atiduoti šitiek pinigų, 
ir dar blogiau ją sutiko. Apskaldė antausius, apkūlė ir išvijo, sakyda- 
mas, kad daugiau nė akyse nesirodytų. 

Vyras su žmona laimingai gyveno ir labai mylėjo papūgą. 


Godus 
senis 


V ienas senis turėjo labai darbštų sūnų. Tas negalėjo savo žemėje 
prasigyventi, atsisveikino su tėvu ir iškeliavo į tolimus kraštus uždar- 
biauti. Iš pradžių aisiųsdavo tėvui žinią ir pinigų, bet paskui nustojo 
rašyti, ir tėvas laikė ji žuvusiu. Po daugelio metų vieną vakarą į senio 
namus atėjo Žmogus ir pasiprašė nakvynės. Vakarieniaudamas truputį 
pasikalbėjo su seniu ir nuėjo gulti. Pamatęs, kad nepažįstamasis turi 
daug pinigų, senis panūdo jį nužudyti. Iš pradžių labai priešinosi to- 
kiai pagundai, bet paskui neatsispyrė, nužudė svečią ir užkasė kieme- 
lyje. Sugrįžo į kambarį ir atrišo nužudytojo krepšį. Rado daiktus, iš 
kurių atpažino sūnų. Tasai labai praturtėjo ir atkeliavo slapta pas tėvą, 
norėdamas jį nustebinti. Siaubo pagautas, tėvas atsidavė į teisingumo 
rankas ir mirė kalėjime, kankinamas sąžinės. 


Turtingas 
elgeta 


Kartą pas turtingą jaunikaitį, vienturtį sūnų, kelių ūkių savininką, 
užklydo elgeta. Buvo jis nudriskęs, luošas ir jojo ant seno kuino. Jau- 
nikaitis jį pamaitino, priglaudė savo pastogėje, o kai šis traukė toliau, 
davė išmaldos. Po kelių mėnesių elgeta vėl atjojo, jaunikaitis jį vėl ma- 
loniai priėmė. Atsisveikindamas elgeta pakvietė jaunikaitį pas jį atsi- 
lankyti. „Kokius namus gali turėti tas nuskurėlis,— galvoja jaunikai- 
tis.— Tikriausiai gyvena kur po medžiu. Nėra ko sukti galvos.“ Elgeta 
vėl atjojo, gavo išmaldos, pernakvojo ir vėl kviečia jaunikaitį į sve- 
čius. Jaunikaitis pasižadėjo, o po kiek laiko pasiėmė tarną ir iškeliavo 
aplankyti elgetos. 

Mieste niekas nepažinojo tokio elgetos. Bet jaunikaitis vis ieškojo, 
vis klausinėjo, kol galų gale jam parodė vieno turtingo Žmogaus namą. 
Tas turtuolis buvo luošas. Nuėjo jaunikaitis į tuos namus ir atpažino, 
kad tas luošys turtuolis — tai tas pats elgeta, kuris tris kartus pas jį 
buvo atkeliavęs išmaldos. Luošys sutiko jaunikaitį kaip karalaitį, apro- 
dė savo turtus, cukranendrių plantacijas su cukraus fabrikais, geležies 
parduotuvę, termas, kepyklas, galvijus ir tūkstančius kitų dalykų. Tur- 
tuolis turėjo gražią dukterį. Jaunikaičiui ji labai patiko. Baigiantis tre- 
čiai dienai, jaunikaitis atsisveikino ir iškeliavo namo. Pusiaukelėj susto- 
jo pailsėti. Jaunikaitis ir sako tarnui, kad jis iš galvos išeisiąs, jeigu 
nevesiąs turtuolio dukters. Tarnas patarė grįžti atgal. Sugrįžo jaunikai- 
tis į luošojo turčiaus rūmus, buvo maloniai ir svetingai priimtas. Per 

vakarienę jaunikaitis įteikė turtuoliui laišką, kuriame prašė dukters 
rankos. Tas perskaitė laišką ir padavė mergaitei. Duktė sutiko tekėti, 
jeigu tėvas leis. Turtuolis pasakė su malonumu išleisiąs už jo dukterį, 
bet su viena sąlyga — jaunikaitis turįs šešis mėnesius elgetauti. Jauni- 
kaitis nuliūdo, išgirdęs tokią sąlygą, nenorėjo sutikti. Grįžta namo, bet 
pusiaukelėj jam labai pagailo, kad atsisakė dukters. Paklausė tarno pa- 
tarimo, apsisukęs sugrįžo į turtingojo luošio namus ir pasakė sutinkąs 
šešis mėnesius elgetauti. 

Parjojęs namo, jaunikaitis apsakė viską motinai. Toji net išsigando, 
išgirdusi tokią kalbą. Pagaliau sutiko. Tarnas nupirko viską, ko rei- 
kia — šiaudinę skrybėlę, sandalus, maišelį ir ramentą, motina surado 
senus drabužius, ir išėjo jaunikaitis su tarnu į pasaulį prašyti išmaldos. 
Po šešių mėnesių sugrįžo abu namo ir skaičiuoja pinigus. O būta pen- 
kiasdešimt tūkstančių eskudų. Motina ir sako, kad sūnus galėtų atidėti 
vestuves ir dar šešis mėnesius paelgetauti. O jei kas klausiąs, kur jis, 
jinai atsakysianti, kad jis vis dar fermose arklius kaustąs. Turtuolis 
sutiko atidėti vestuves, jaunikaitis ir išėjo dar šešis mėnesius elgetauti. 
Paskui iškėlė tokias smagias vestuves, kad net aš šokau. 


Septynmušys 


(Gyveno kartą labai vargingas ir bailus siuvėjas. Vieną dieną jis 
siuva, o įkyrios musės vis prie jo lenda. Trenkė jis delnu į stalą ir už- 
mušė septynias muses. Apsidžiaugė ir parašė lentelėje: ,,Užmušiau sep- 
tynetą iš karto." Ir pakabino tą lentelę prie durų. 

Garsas apie siuvėjo narsumą pasiekė karalių. Liepia jis pakviesti siu- 
vėją. O siuvėjas iš baimės dreba. Atėjo pas karalių, tas klausia, ar 
tiesa, kad jis vienu smūgiu septynetą užmušė. Išgirdęs, kad tiesa, ka- 
ralius pasakė norįs, kad jaunikaitis įrodytų savo stiprumą. 

Miške gyveno du milžinai. Jie nužudydavo kiekvieną, kas tik pro 
šalį eidavo. Liepė karalius Septynmušiui tuos milžinus sučiupti. Išėjo 
Septynmušys ieškoti milžinų nei gyvas, nei miręs. Aptiko milžinų pėd- 
sakus ir pasislėpė. Milžinai parėjo labai pavargę, atsigulė medžių pa- 
unksnėje ir užmigo. Pamatęs, kad milžinai užmigo, Septynmušys paėmė 
akmenį ir trenkė iš visų jėgų vienam į galvą. Milžinas pabudo, persi- 
braukė ranka per galvą, apsidairė į visas puses ir vėl užmigo. Tada 
Septynmušys trenkė akmeniu antrajam milžinui į galvą. Tas irgi atsi- 
budo, apsidairė ir, nieko neaptikęs, vėl užmigo. Septynmušys vėl trenkė 
milžinui akmeniu. Milžinas atsibudo, papurtė savo draugą, pasipikti- 
nęs, kad šis pradėjo biaurų žaidimą — mėto akmenimis į galvą. Antra- 
sis milžinas ginasi nemėtęs ir kaltina savo draugą. Galų gale milžinai 
nusiramino, bet Septynmušys ir vėl kartkartėmis ima ir paleidžia akme- 
nį. Įsiuto milžinai, susiginčijo ir susikibo, vartosi po duobes, laužo me- 

džius. Pešėsi, pešėsi, kol kraujais paplūdo, vos gyvi liko. Septynmušys 
ištraukė vieno milžino kardą, pribaigė juos ir nupiovė ausis, kad 
karaliui galėtų parodyti. Valdovas sutiko siuvėją su didelėm iškil- 
mėm. 

Bet karalius tuo nepasitenkino. Liepė Septynmušiui sutramdyti lauki- 
nį bulių, kuris neleisdavo žmonėms į miestą nueiti. Septynmušys apmi- 
rė iš baimės, bet ką darys — turi eiti. Nuėjo į laukus ir pamatė bulių, 
didžiulį ir piktą. Tasai tuoj puolė jaunikaitį. Septynmušys kaip kulka 
nėrė prie medžių ir laukia. Kai jautis buvo jau visai netoli, Septynmu- 
šys strykt už medžio, o jautis kaukšt galva į kamieną ir išsitiesė pa- 
slikas. Septynmušys jį stipriai surišo ir nubėgo pranešti karaliui. 

Buvo jaguaras, kuris baigė išpiauti visus galvijus. Liepė karalius Sep- 
tynmušiui tą jaguarą sugauti. „Na jau šį kartą nuo jaguaro dantų ne- 
ištrūksiu“,— mąsto Septynmušys. Išsirinko miške aikštelę, prisinešė rąs- 
tų, surišo juos lianomis ir susirentė trobelę. Padarė vienas duris trobelės 
priekyje, o kitas, siaurutėles, su sklende iš lauko, kitoje trobelės pusėje. 
Nusipirko avį ir pastatė priešais trobelę, o pats pasislėpė viduje. Avies 
pėdomis atsekė jaguaras. Septynmušys įtraukė avį į namelį ir jagua- 
ras, bijodamas netekti laimikio, smuko iš paskos į vidų. Vos tik jis 
įgriuvo, jaunikaitis išlėkė pro užpakalines dureles ir, apibėgęs na- 
mą, uždarė priekines duris. Įkliuvo jaguaras, spąstuose iš pykčio 
riaumoja. 

Karalius įsitikino Septynmušio drąsumu, bet mano sau, kad būtų ne- 
blogai, jeigu, prieš vesdamas karalaitę, jaunikaitis dar įveiktų mūšyje 
kaimyninę karalystę. Septynmušys sėdo ant žirgo, o tas buvo labai 
karštas ir eiklus, tai ir pasileido kaip paklaikęs, nešdamas į karčius įsi- 
kibusį jaunikaitį. Įsibėgėjęs žirgas tik strykt per kapinių tvorą, jauni- 
kaitis šlumšt kaip Maišas ant žemės. O tuo metu šalia kapinių kauty- 
nės vyko. Septynmušys išbėgo iš kapinių persigandęs, priešo kareiviai 
jį palaikė vaiduokliu ir išbėgiojo kaip zuikiai. Karaliaus kareiviai nu- 
galėjo priešus, o Septynmušį nunešė ant rankų ligi pat rūmų. 

Karalaitė jau irgi nori tekėti už jaunikaičio, bet karalius vis dar ne- 
nusileidžia. Liepia dešimčiai kareivių surišti Septynmušį ir išmesti iš 
karalystės. Septynmušys vis laukė bėdos, todėl visai nenustebo, pama- 
tęs, kad dešimt kareivių lipa laiptais į jo kambarį. Apsimetė gulįs ir 
garsiai sau šneka: | i 

— Liūdnas gyvenimas. Pragaras. Nėra su kuo pasigalynėti, greitai 
luošiu virsiu. Niekas nenori su manim kovoti. Velniava! Būtų tikras ma- 

lonumas, jeigu dabar pasirodytų būrys kareivių. Dešimt kareivių aš 
paguldyčiau vienu smūgiu, atgytų mano siela. 

Išgirdę taip jaunikaitį kalbant, kareiviai lėkte nulėkė laiptais že- 
myn, nubėgo pas karalių ir viską papasakojo. Karalius pamatė, kad 
Septynmušys tikrai narsus ir stiprus, ir išleido už jo dukterį. Gyveno jie 
laimingi kaip per šventę. 


Trys 
senės 

daddėčo 


Kartą viena našlė turėjo labai gražią ir dievobaimingą dukterį. Visi 
žmonės ją mylėjo. Našlė norėjo išleisti dukterį už turtingo žmogaus 
ir iš kailio nėrėsi, kad tik savo tikslą pasiektų. Kitoje gatvės pusėje 
buvo parduotuvė, kurią gausiai lankė pirkėjai. Parduotuvės šeiminin- 
kas buvo viengungis ir turtingas. Našlė eidavo į parduotuvę apsipirk- 
ti, bet jai labai rūpėjo iššniukštinėti, ar patinka šeimininkui jos duktė. 

Vieną dieną išgirdo našlė krautuvininką kalbant, kad jis vesiąs tik 
darbščią mergaitę, kuri suverpia daugiau, negu visos kitos miesto mer- 
ginos. Našlė tuojau nusipirko glėbį linų, sakydama, kad juos verp- 
sianti duktė, ji esanti geriausia verpėja pasaulyje. 

Mergaitė, rytais eidama į bažnyčią, sutikdavo tris labai pamaldžias 
senutes, ir jos ją visada girdavo. 

Našlė parėjo su linais, padavė juos dukteriai ir liepė suverpti iki 
ryto. Mergaitė pravirko, nubėgo į virtuvę ir meldžiasi, skundžiasi sa- 
vo gyvenimu. Staiga girdi balsą: 

— Ko verki, dukrele? 

Pakėlė mergaitė akis ir mato senutę iš bažnyčios. 

— Kaip aš neverksiu? Mano motina nori, kad iki ryto suverpčiau 
šituos linus ir suvyčiau siūlus. .. 

— Nesisielok, dukrele. Jeigu pakviesi mane į savo vestuves ir tris 
kartus pavadinsi teta, aš tau padėsiu. 

Mergaitė pažadėjo. Senė atsisveikino ir išėjo, palikusi krūvą verpa- 
lų. Rytą radusi linus suverptus, našlė buvo didžiai patenkinta. Nubėgo 
į parduotuvę, parodė, kokia jos duktė vikri, ir paprašė dar didesnio 
glėbio linų. Nustebintas merginos darbštumo, krautuvininkas nenorėjo 
net imti pinigų už linus. 

Matydama, kad viskas gerai klostosi, našlė vėl padavė dukteriai li- 
nus ir liepė suverpti ligi ryto. Mergaitė vėl labai susikrimto, nubėgo 
į virtuvę ir verkia. Pasirodė antroji senė ir pažadėjo padėti, jeigu mer- 
gaitė pakviesianti ją į savo vestuves ir tris kartus pavadinsianti teta. 
Mergaitė pasižadėjo, ir linai tuojau buvo suverpti ir siūlai suvyti. 

Našlė vėl nubėgo pas krautuvininką, rodo verpalus ir giria dukterį. 
Siam labai patiko mergina, taip greitai ir tiek daug linų suverpianti. 
Našlė sugrįžo su didžiule linų našta ir padavė dukrai, kad suverptų. 

Ir vėl atsitiko, kaip ir pirma. Pasirodė trečioji senė ir už pažadą pa- 
kviesti į vestuves ir pavadinti tris kartus teta tuojau suverpė linus. 

Pamatęs suverptus linus, krautuvininkas paprašė supažindinti su mer- 
gaite. Pakalbėjo su ja ir pasiūlė už jo tekėti. Patiko jis mergaitei, ir ji 
sutiko už jo tekėti. Jaunasis paskyrė vestuvių dieną. Paskui liepė sutvar- 
kyti namus, o pats prikrovė ant stalo ratelių, verpsčių, linų, kad žmona 
šventadieniais galėtų verpti. 

Po sutuoktuvių visi susirinko ir linksmai vakarieniauja, tik staiga 
kažkas suplojo rankomis, ir įėjo senė. Nuotaka pribėgo prie jos ir sako: 

— Kaip aš džiaugiuosi, teta! Eik šen, teta! Sėskis čia, arčiau ma- 
nęs, teta! 

Vos tik pirmoji senė atsisėdo, įėjo antroji. Nuotaka vėl maloniai 
sutinka: 

— Eik šen, teta! Sėsk čia, teta! Pavakarieniauk su manim, teta! 

Įėjo trečioji senė. Nuotaka apkabino ją, sakydama: 

— Nagi, apsikabinkime, teta! Sėskime, tetal Noriu pristatyti tau, 
teta, savo vyrą. 

Susėdo vakarieniauti, vyras ir svečiai akių neatitraukia nuo senių — 
jos buvo negražios kaip baidyklės. 

Po vakarienės vyras neiškentė ir klausia, kodėl viena iš jų tokia kup- 
rIota, antroji kreivalūpė, o trečioji tokiais ilgais ir riestais kaip voro 
kojos pirštais. 

— Aš kuprota nuo linų verpimo, sulinkau ratelį mindama. 

— Verpdama vis siūlą seilėjau, užtat ir lūpos tokios kreivos pasi- 
darė. 

— O mano pirštai sukumpo, linus iš kuodelio pešiojant. 

Išgirdęs tokius žodžius, vyras liepė surinkti ratelius, verpstes, linus 
ir viską sudeginti, kad nuo verpimo žmona nepasidarytų tokia biauri, 


kaip tos trys senės. 
Senės dingo, lyg jų nė būti nebuvo, o vyras su žmona gyveno labai 


laimingai. 


Graias 
piemuo 


(Gyveno kartą karalaitė Sidonija, be galo išdidi ir aikštinga. Buvo 
ji labai graži, bet pati tarėsi esanti iš visų gražiausia. Karalaitė laikė 
visus nevertais net žvilgtelti į ją, visai neatsakydavo pasveikinta. Ka- 
ralius buvo labai nepatenkintas tokiu dukters elgesiu. Kai tik atėjo 
laikas dukteriai tekėti, karalius liepė sukviesti visus kunigaikščius ir 
didikus, kad karalaitė galėtų išsirinkti jaunikį. Suvažiavo svečiai, ka- 
ralius iškėlė didžiausią puotą. Bet karalaitei nepatiko nė vienas jauni- 
kaitis, ji vaikščiojo abejinga, nekreipdama dėmesio nė į vieną svečią. 

Baigiantis šventei, karalius klausia dukterį, kurį jaunikaitį išsirinko. 
Bet karalaitė atsakė, kad jai nepatikęs nė vienas. 

Karalius liepė sukviesti jaunikaičius iš tolimesnių kraštų ir vėl iš- 
kėlė puotą. Bet ir vėl Sidonijai nepatiko nė vienas jaunikaitis. 

Trečią kartą karalius iškėlė puotą, bet duktė ir vėl neišsirinko jau- 
nikio. Supyko karalius ir sako: 

— Karaliaus garbės žodis — išleisiu tave už pirmo vyro, kuris pa- 
prašys tavo rankos. 

Vos karalius taip pasakė, atėjo piemuo, jaunas ir gražus, ir paprašė 
Sidonijos rankos. Karalaitė užsidarė kambaryje ir verkia. Bet karalius 
nenusileidžia. Liepė pakviesti dukterį ir atidavė piemeniui. Davė jau- 
niesiems truputį pinigų ir liepė eiti iš jo karalijos. 

Išėjo Sidonija su savo vyru raudodama. Naktį atsigulė po medžiu, 
užėjo lietus ir permerkė iki kaulų. Kitą dieną priėjo lūšnelę, kur piemuo 
gyveno. Vyras sako: 

— Aš kasdien genu grafo Lourenso bandą į ganyklą. O tu i namų 
Iuošą, parnešk vandens iš upės, malkų iš kalnų. 

Sidonija nenorėjo nė klausyti, bet piemuo privertė ją paklusti. Iš- 
ėjo piemuo į ganyklas, karalaitė, likusi viena, sutvarkė viską namuo- 
se, parnešė vandens iš upės, malkų iš kalnų. 

Taip ir bėgo dienos. Sumanė vyras atiduoti karalaitę į rūmus už tar- 
naitę indams plauti. Sako žmonai: 

— Negaliu daugiau dirbti. Bet grafo rūmų virėjas žadėjo tau duoti 
darbo. Ten reikia indų plovėjos. Už darbą užmokės ir dar leis vakarais 
parnešti man šį tą vakarienei. 

Pravirko Sidonija kaip nuplakta, bet ką darys, reikia eiti. Nuėjo 
į rūmus, o tie rūmai didžiuliai, visur pilna tarnų, karietų. Parodė ka- 
ralaitei kelią į virtuvę, ta nuėjusi prisistatė virėjui. Įbruko virėjas jai 
mazgotę ir parodė kalną nešvarių indų. Kai karalaitė suplovė visus in- 
dus, virėjas liepė pavakarieniauti, o kas liks parnešti vyrui. 

Per mėnesį Sidonija visai priprato prie darbo. Tik išgirdusi rūmuose 
muziką ir puotų triukšmą, karalaitė nuliūsdavo. Iš tarnų Sidonija suži- 
nojo, kad grafas Lourensas yra didžiai turtingas ir labai geras žmogus. 
Prisiminė karalaitė, kaip nenorėjo tekėti už kunigaikščių ir bajorų, kaip 
tapo piemens žmona, nors dabar labai jį mylėjo. 

Kartą vakare eina karalaitė namo, neša vyrui vakarienę. O reikėjo 
pereiti sodą, kur buvo šviesu kaip dieną. Sėlina karalaitė per tą sodą 
ir sutinka linksmų ir gražiai apsirengusių svečių būrį. Svečiai apspito 
karalaitę ir įtempė į mMenę. Toji iš gėdos nežino kur dėtis — tokia ap- 
skarusi, suodina ir taukuota nuo indų. Svečiai nutempė karalaitę į vi- 
durį menės, o vienas barzdočius, matyt, jų vadas, norėjo ją apkabinti. 
Bet Sidonija atstūmė jį ir ėmė šauktis pagalbos. 

Barzdočius pasilenkė prie karalaitės ir klausia, ar ne geriau jai būtų 
pasilikti rūmuose, vilkėti gražiais drabužiais, valgyti skanius valgius, 
negu gyventi tamsioje lūšnoje su tuo prastuoliu piemeniu. 

— Tas tiesa, — sako karalaitė,— piemuo šiurkštus prastuolis. Bet jis 
mano vyras, ir aš jį myliu. Nemainysiu į jokius turtus nei gražiausius 
pasaulyje rūmus... 

Vos Sidonija taip pasakė, barzdočius ėmė kvatotis ir nusiplėšė barz- 
dą, kuri buvo prilipinta. Karalaitė labai nustebo atpažinusi savo vyrą. 
Tas ir sako: 

— Aš esu grafas Lourensas. Piemeniu persirengiau susitaręs su tavo 
tėvu. Norėjau įsitikinti, kad tu myli mane, o ne mano turtus. Dabar 
vietoj išdidžios karalaitės aš turiu mielą ir gerą žmoną. O tie žmonės 
yra Mano giminaičiai ir atvyko susipažinti su tavim. 

Apkabino grafas žmoną, ir visi puotavo ligi pat ryto. Kitą dieną at- 
keliavo karalius, Sidonijos tėvas, ir gyveno visi laimingai. 


Žoauzinius 
ir 
Marija 


' 

Kartą viduryje miško gyveno vargingas medkirtys. Jis turėjo daug 
vaikų. Nors ir labai darbštus buvo, niekaip negalėjo prasikurti. Vieną 
vakarą pavalgė šeimyna vakarienę, žmona ir sako, kad rytojui nebeli- 
ko nė trupinėlio duonos. Vyras suka galvą, ką čia prasimanius. Paskui 
sako: 

— Negi mirsime visi badu. Geriau nuvesiu du vaikus į mišką ir pa- 
liksiu. Gal duos dievas, sutiks jie kokią gerą dvasią, pasigailės ji ne- 
kaltų vaikų. 

Žmona nieko jam neatsakė. Atsiklaupė ir meldžiasi. 

Turėjo medkirtys dvynius Žoaną ir Mariją. Jie labai mylėjo vienas 
kitą. Žoauzinius išgirdo tėvus šitaip kalbant ir suprato, ką jie ketina 
daryti. Rytą medkirtys liepė dvyniams apsirengti ir eiti su juo malkų. 
Žoauzinius prisirinko kieme pilną kišenę baltų akmenukų. Išėjo visi 
trys į mišką. Eina, eina, o Žoauzinius vis ima ir numeta po akmenuką. 
Prieš vidurdienį sustojo medkirtys ir sako: 

— Jūs čia palaukit, pasilsėkit, o aš paieškosiu bičių drevės. Kai iš- 
girsit garsiai švilpiant, žinokit, kad esu aš, ir eikit į tą pusę... 

Tėvas nuėjo į tamsų mišką, o Žoauzinius su Marija pasiliko laukti. 
Laukia, laukia, jau ir baisu pasidarė, bet niekas nešvilpia. Pagaliau 
Žoauzinius sako girdįs lyg ir kokį švilpimą. Eina jie ton pusėn tėvo ieš- 
koti. Nuėję rado siaurakaklį ąsotį. Vėjas pučia į kaklelį ir švilpia. 

— Dieve mano, mus paliko, — pravirko Marija. 

— Grįžkime namo,— sako Žoauzinius. 

Leidosi jie bėgti akmenukais nužymėtu taku ir iki vakaro parbėgo 
namo. O namiškiai sėdi ir vakarieniauja. Mat, vienas žmogus atidavė 
skolą, tai pinigų net kelioms dienoms buvo į valias. Pavakarieniavo 
kaip per šventę ir atsigulė. 

Praėjo kelios dienos, pasibaigė pinigai, ir prispaudė juos badas. Su- 
manė medkirtys vėl nuvesti vaikus į mišką ir palikti. Durys buvo už- 
rakintos, raktas ištrauktas, ir Žoauzinius nebegalėjo išeiti į kiemą ak- 
menukų. Tik žiūrėjo, kaip tėvas rengiasi į kelionę, o rytui išaušus visi 
trys iškeliavo. Žoauzinius ėjo iš paskos ir vis mėtė duonos trupinius 
keliui pažymėti. Bet atskrido paukščiai ir sulesė duoną. Ir vėl atsitiko 
kaip aną kartą. Tėvas paliko vaikus ir nuėjo ieškoti bičių. Vaikai nesu- 
laukė grįžtant, eina ieškoti. Rado tik ąsotėlį, vėjo pustomą. Žoauzinius 
nori grįžti namo, bet nežino kelio — duonos trupinius buvo paukščiai 
sulesę. Berniukas labai nusiminė, bet nesutriko. 

Vaikai ėjo, ėjo, temstant priėjo aukštą aukštą medį. Žoauzinius įli- 
po į tą medį ir tolumoje pamatė dūmus rūkstant. Greitai išlipo iš me- 
džio ir nusivedė seserį dūmų pusėn. 

Ėjo, ėjo, priėjo labai gražų namą. Šviesa dega, ir kažkas dainuoja. 
Priėjo vaikai — žiūri, namas iš pyrago suręstas, cukrainiais dengtas. 
Zoauzinius ėmė ir atlaužė po gabalą pyrago Marijai ir sau. Balsas ir 
klausia: 

— Kas ten laužo namą? 

Vaikai pasislėpė, bet tuojau vėl atsėlino pyrago atsilaužti. Ir vėl bal- 
sas klausia, kas ten laužo namą. Trečią kartą išgirdo balsą visai čia 
pat, už nugaros: 

— Ak, tai jūs, mano anūkėliai? Tokie gražučiai, tokie liesučiai! Ei- 
kite į vidų... 

Žiūri vaikai — senė, labai negraži, vienakė, išdžiūvusi kaip šluotra- 
žis. Senė čiupo vaikus ir įstūmė į vidų. 

Tos senės raganos būta. Pavalgydino ji vaikus skaniausiais valgiais 
ir paguldė kambaryje, kur buvo visko prikrauta. Užrakino tą kambarį, 
o pati nuėjo gulti. Kitą dieną padavė ragana vaikams valgyti ir van- 
dens atsigerti. Ir taip maitino juos kiekvieną dieną. Žoauzinius sužinojo, 
kad ta senė žmones valgo, todėl ir peni juos, kad paskui skaniai su- 
rytų. Sugavo Žoauzinius driežą ir nutraukė uodegą. Atneša senė jiems 
valgyti ir klausia, kaip vaikai laikosi. Šie atsako: 

— (Gerai laikomės. 

— Parodyk pirščiuką,— sako senė. 

Žoauzinius ir atkiša driežo uodegą. Žabalė senė ją pačiupinėja ir 
sako: 

— Vis tokie liesučiai! Valgykit, anūkėliai. 

Maitino senė vaikus kaip galėdama geriau. Per kelis mėnesius Žoau- 
zinius ir Marija pasidarė rubuiliai, raudonskruosčiai ir stiprūs, bet se- 
nei vis driežo uodegą rodydavo. Kartą Marija ėmė ir pametė driežo 
uodegą. Senė paprašė parodyti pirštą, o šioji nelabai sumati buvo ir at- 
kišo. Pačiupinėjo senė pirštą, apsilaižė ir sako: 

— Kaip tik! Išeikite, mano anūkėliai... 

Atsivedė senė vaikus į kambarį ir padavė vakarienę kaip ponams. 
Visą naktį tvarkėsi ir duoną maišė. Rytą pažadino Žoauzinių ir liepia 
atnešti malkų iš kiemo. Išėjo Žoauzinius į kiemą, žiūri — malkų kalnas 
prikapotas. Žvilgt į vieną pusę, žvilgt į kitą, galvoja, ką čia dabar da- 
ryti, tik staiga girdi kažką šaukiant: 

— Žoauziniau! 

— Ką? 

— Nešk malkas į vidų. Kai senė iškūrens krosnį ir lieps tau su se- 
sute gultis ant ližės, kad galėtų šauti po krosnimi, paprašyk, kad pa- 
rodytų, kaip ant tos ližės gulti. Kai tik ji atsiguls, tuoj ir šaukit ją po 
krosnimi. | 

Žoauzinius taip ir padarė. Senė iškūreno krosnį ir jau keps vaikus. 
Atsinešė ližę, padėjo ir liepia vaikams ant jos gultis. Žoauzinius ir sa- 
ko, girdi, jiedu nemoka, būtų geriau, jei senė parodytų. Ragana užsi- 
ropštė ant ližės, atsigulė, o vaikai čiupt ližę ir pašovė senę po krosni- 
mi. Senė įkrito į anglis, dega ir šaukia visu balsu: 

— Vandens, mano anūkėliai! 

— Apsiliek aliejum, tetule,— sako vaikai. 

Senė ėmė pūstis, pūtėsi, pūtėsi ir sprogo lyg bomba. 

Žoauzinius ir Marija apžiūrėjo namą, rado kambariuose visokio tur- 
to — drabužių, brangakmenių, maisto ir gėrimų. Pasiėmė visko, kiek pa- 
nešt galėjo, ir leidosi į kelią. Daug dienų ėjo, kol parėjo į tėvų namus. 
Pamatė medkirtys sugrįžusius vaikus, iš laimės kone pakvaišo, apka- 
bino juos raudodamas. O motina, broliai ir seserys iš džiaugsmo žado 
neteko. Dabar visi pasidarė turtingi ir laimingai gyveno. 


Pirščiukas 


G yveno kartą vyras su pačia. Jie turėjo dvylika sūnų. Vienas sū- 
nus buvo labai mažas, ne ką didesnis už didįjį rankos pirštą, todėl visi 
jį vadino Pirščiuku. Šeima taip vargingai gyveno, kad kartais neturė- 
davo nė ko valgyti. Sumanė tėvas nuvesti vaikus į mišką ir palikti. Pirš- 
čiukas išgirdo tėvus taip kalbantis, nuėjo prie upės ir prisirinko ak- 
menukų. Rytą tėvas nusivedė vaikus į mišką ir sako: 

— Palaukit čia, o aš einu malkų prisikirsti. 

Vaikai laukia, o beširdis tėvas paliko juos ir parėjo namo. Vaikai iš 
baimės jau verkti ėmė, bet Pirščiukas nuramino juos ir vedasi namo 
akmenukais nužymėtu taku — mat, ateidamas juos buvo išmėtęs. Tėvas 
kaip tik buvo gavęs truputį pinigų, nusipirko maisto ir skundžiasi: 

— Ak mano vaikeliai, jeigu jūs dabar čia būtumėt! 

O Pirščiukas su broliais jau už durų. Suėjo visi į vidų, tėvai apka- 
bino juos iš džiaugsmo. 

Po kiek laiko ir vėl pritrūko maisto. Tėvai vėl nori vaikus į mišką 
vesti. Išgirdo Pirščiukas tėvus tariantis, norėjo nubėgti akmenukų pri- 
sirinkti, bet rado duris užrakintas. Nuėjo į kamarą ir surado keletą ry- 
žių grūdų. Rytą tėvas išvedė vaikus į mišką. Pirščiukas eidamas vis 
beria po grūdą keliui pažymėti. Kai reikėjo grįžti, žiūri — visus ryžius 
paukščiai sulesę. Taip ir liko vaikai miške, nežino, kaip namo pareiti. 
Atėjo vakaras. Pirščiukas įsilipo į medį ir pamatė žiburį. Išlipo iš me- 
džio ir nusivedė broliukus to žiburio pusėn. 

Ėjo, ėjo ir priėjo didelį ir gražų namą. Pabeldė į duris ir paprašė nak- 
vynės. Atidarė duris moteris, įsileido vaikus, čiupo juos ir surišo. Mat, 
ji buvo baubo pati. Parėjo baubas, viską sužinojo ir liepia palaikyti vai- 
kus kitam kartui. 

Baubo pati suguldė vaikus šalia vienas kito lovoje. O toje lovoje 
miegojo ir baubo vaikai, kiekvienas su aukso karūna ant galvos. Kai 
baubas, jo pati ir vaikai sumigo, Pirščiukas nutraukė nuo brolių galvų 
kepuraites ir uždėjo jas baubo vaikams, o karūnas uždėjo broliams. 
Naktį baubas sumanė vaikus nužudyti. Nuėjo į kambarį, kur vaikai 
miegojo, čiupinėja jų galvas. Rado su karūnomis ir sako: 

— Po galais, vos savo vaikučių nenugalabijau!.. 

Perbraukė baubas ranka per savo vaikų galvas, o tie su kepuraitėmis. 

— Štai kur jie! — sako jis. 

Paėmė baubas kardą ir nukapojo savo vaikams galvas. Kai baubas 
užmigo, Pirščiukas pažadino brolius, ir visi kuo greičiausiai išbėgo iš 
baubo namų. Rytą baubo pati įėjo į vaikų kambarį ir krito kaip pa- 
kirsta, išvydusi negyvus vaikus. Baubas pamatė esąs apgautas, apsiavė 
septynmyliais batais ir leidosi ieškoti bėglių. 

Pirščiukas pajuto pavojų ir pasislėpė su broliais oloje. Baubas, besi- 
vydamas vaikus, labai pavargo, stabtelėjo netoli tos olos, paskui atsi- 
gulė ir užmigo. Pirščiukas tylutėliai numovė baubui septynmylius ba- 
tus, ištraukė iš makšties kardą ir nukirto galvą. Paskui apsiavė septyn- 
myliais batais ir nudūmė į baubo namus. Atėjęs sako baubo pačiai: 

— Tavo vyras nelaisvėje ir liepia atiduoti visas brangenybes. 

Baubo pati ir atidavė viską. Pirščiukas prisikrovė brangenybių, kiek 
galėjo panešti, nuėjo pas brolius ir parsivedė juos namo. Atidavė bran- 
genybes tėvui, o pats netrukus tapo karaliaus žygūnu, nes turėjo sep- 
tynmylius batus. 


yoėkė 
JP ų 


Penki 
Padaužos 
Pedro 
Ruotykiai 


Gyveno senis su sene. Jie turėjo du sūnus — Žoaną ir Pedrą. Ped- 
ras buvo toks apsukrus ir toks didelis nenuorama, kad visi jį praminė 
Padauža Pedru. Seniai gyveno labai vargingai. Išleido jie vyresnįjį sū- 
nų uždarbiauti. Parsisamdė sūnus vienam turtingam ir suktam ūkinin- 
kui. Tas niekada savo samdiniams algos nemokėdavo — sutardamas kel- 
davo tokias sąlygas, kad niekas negalėdavo jų įvykdyti. Žoanas dirbo 
beveik metus ir sugrįžo namo vos gyvas. Šeimininkas išrėžė jam odos 
diržą per visą nugarą ir paleido tuščiomis rankomis. Pedras įpyko ant 
ūkininko ir išėjo atkeršyti už brolį. 

Nuėjo Pedras pas tą patį šeimininką ir prašo darbo. Ūkininkas sako 
priimsiąs, bet su tokia sąlyga, — neatsisakyti jokio darbo ir nepykti, 
kuris pirmas supyks, antrasis tam iš nugaros išrėš diržą. Padauža Pedras 
sutiko. 

Pirmąją dieną išėjo į kukurūzų lauką. Šeimininkas liepė. vestis į lau- 
ką šunį ir negrįžti namo, kol tas negrįš. Pedras pluša ligi pusiaudienio. 
O šuo guli pavėsyje ir nė krust. Suprato Pedras, kad čia šeimininko 
suktybė, paėmė lazdą ir kad šers šuniui, tas ir nukūrė namo kaukda- 
mas. Jaunikaitis parėjo ir papusryčiavo. Vakare nereikėjo šuns nė lup- 
ti. Pedras tik mostelėjo ranka, tas ir nukūrė namo. 

Rytojaus dieną šeimininkas skiria naują darbą. Liepia nuravėti ma- 
niokų lauką. Pedras nuravėjo visą lauką, nepaliko nei žolių, nei manio- 
kų. Kai jaunikaitis pasakė šeimininkui, ką padaręs, tas susiraukė. 

— Pyksti, šeimininke? — klausia Pedras. 

— Ne, nepykstu, — ginasi šeimininkas. 

Kitą dieną ūkininkas liepia pasikinkyti jaučius ir parvežti medžių be 
gumbų. Pedras iškirto beveik visus bananus, o šeimininkui pasakė, kad 
bananai kaip tik ir neturi gumbų. Šeimininkas net pabalo, išgirdęs Pa- 
daužos žodžius. 

— Pyksti, šeimininke? — klausia Pedras. 

— Ne, nepykstu, — ginasi šeimininkas. 

Stovėjo netoliese pirkelė. Kitą dieną šeimininkas liepia Pedrui pasta- 
tyti toje pirkelėje jaučius ir vežimą, bet pro duris neiti. O kad nemė- 
gintų eiti pro duris, šeimininkas jas užrakino ir raktą paslėpė. Pedras 
pasiėmė kirvį, sukapojo į gabalus vežimą, papiovė jaučius, supiaustė 
į kelias dalis ir sunešė viską į trobelę pro langą. Pamatė šeimininkas, 
ką padarė Padauža, net pajuodo iš pykčio. 

— Pyksti, šeimininke? — klausia Pedras. 

— Ne, nepykstu, — ginasi šeimininkas. 

Šeimininkas liepia jam nuvaryti į turgų kiaulių bandą ir parduoti. 
Padauža nuvarė kiaules, nupiaustė uodegas, o kiaules pardavė už gerą 
kainą. Grįždamas susmaigstė uodegas pelkėje, bėga namo ir rėkia, kad 
kiaulės nuskendo. Atėjo šeimininkas pažiūrėti ir visai nusiminė. Pedras 
įkalbėjo šeimininką kasti griovį dviem kastuvais. Parkūrė Ramo ir prašo 
šeimininkės duoti du tūkstančius eskudų. Senė nenori duoti. Tada Ped- 
ras klausia šeimininką, rodydamas pirštais, kiek ji turinti duoti — 
vieną ar du. Šeimininkas, turėdamas galvoje kastuvus, šaukia, kad du. 
Senė ir padavė Pedrui du tūkstančius eskudų. Nuėjo Padauža prie pel- 
kės ir trauko kiaulių uodegas iš purvo. Surinko visas ir nunešė šeimi- 
ninkui. Tą net prakaitas išpylė iš pykčio, bet dėjosi nepykstąs. O čia 
dar Pedras giriasi pinigų gavęs. 

Matydamas, kad per tokį berną greitai su elgetos krepšiu reikės iš- 
eiti, šeimininkas sumanė jį nužudyti ir taip kuo greičiau juo atsikratyti. 
Bet reikėjo Pedrą taip nudaigoti, kad niekas negalėtų jo apkaltinti ir 
kalėjiman pasodinti. Šeimininkas ir sako Pedrui, kad apie galvijų žardį 
sukinėjasi vagis, reikia paimti šautuvus ir pasaugoti galvijus, sugauti 
vagį arba bent nuvyti. O šeimininkas buvo sumanęs nušauti Pedrą, pas- 
kui pasakyti, kad apsirikęs, palaikęs jį piktadariu. Iš vakaro galvijų 

saugoti nuėjo šeimininkas, o po pirmųjų gaidžių jį turėjo pakeisti Ped- 
ras. Kai gaidžiai pragydo, Padauža pažadino senę ir sako, kad šeimi- 
ninkas jos laukiąs žardyje ir liepęs atnešti antrą šautuvą, nes jisai, Ped- 
ras, turįs apeiti žardį iš kitos pusės. Senė paėmė šautuvą ir išėjo. Šei- 
mininkas manė, kad ateina bernas, ir ją nušovė. Tada Pedras atbėgo 
ašarodamas ir kaltina šeimininką. Tas nusigando, davė Pedrui daug pi- 
nigų, kad nepraneštų valdžiai, prižadėjo duoti dar daugiau pinigų, jeigu 
tik šis eis sau, iš kur atėjęs, ir nekels triukšmo. Jaunikaitis sutiko. Grį- 
žo Pedras pas tėvus labai turtingas. 


|| 


Padauža Pedras niekaip negali nusėdėti namuose. Ir iškeliavo į pa- 
saulį. Eina keliu, žiūri urubu guli su nulaužtu sparnu ir koja. Paėmė 
jaunikaitis paukštį, įsidėjo į maišelį ir traukia toliau. Vakare priėjo di- 
delį, gražų namą su veranda. Pro langą pamatė moterį, dėliojančią ant 
stalo skaniausius valgius ir vyno butelius. Pasibeldė Pedras į duris ir 
paprašė įsileisti. Moteris sako, kad vyro nesą namie ir jai nederą įsi- 
leisti svetimą vyrą. Padauža Pedras atsistojo po medžiu ir žiūri. Atėjo 
jaunikaitis. Moteris įsileido, pasodino už stalo ir vaišina. Jiems besivai- 
šinant, parjoja šeimininkas ant bėro žirgo. Jaunikaitis šoko pro langą 
ir pabėgo. Pedras palaukė, kol šeimininkas persirengė, vėl pabeldė ir 
prašo nakvynės. Šeimininkas įsileido Pedrą, liepė nusiplauti rankas ir 
sėsti su juo vakarienės. 

Vakarienė buvo toli gražu ne tokia, kokia moteris vaišino jaunikai- 
tį — labai menka ir neskani. Pedras paspyrė koja maišą su urubu, tas ir 
sučerškė. Padauža pasilenkė prie jo ir tyliai kažką sako, lyg ir ginčijasi. 

— Su kuo ten kalbiesi? — klausia šeimininkas. 

— Su urubu. 

— Argi urubu moka kalbėti? 

— Taip, pone. Jis ne tik kalba, bet ir buria. Tas urubu moka atspėti. 

— O ką jis dabar išbūrė? 

— Jis sako, kad toje spintoje yra keptas kalakutas, virtų ryžių, ku- 
kurūzų pyrago ir trys buteliai vyno. 

— Negali būti... Žmona, pažiūrėk,— sako vyras. 

Žmona atidarė spintą ir, neva didžiai nustebusi, rado viską, ką uru- 
bu buvo sakęs. Padėjo ant stalo valgius ir vyną, visi numalšino alkį. 
Užsinorėjo šeimininkas nupirkti urubu. Kitą rytą Pedras pasispyriojo, 
pasispyriojo ir pardavė urubu. Gavo daug pinigų ir iškeliavo, palikęs 
urubu, kuris niekada daugiau niekam ir neišbūrė. 


III 


Kartą Padauža Pedras rado ant kelio mėšlo krūvą. Sustojo, pasilenkė 
ir uždengė tą mėšlą skrybėle. Pritūpė šalimais ir laiko skrybėlę, ta- 
rytum kokią brangenybę saugodamas. Pro šalį jojo raitelis. Sustojo ir 
klausia: 

— Ką čia taip saugai? 

— Gražiausią pasaulyje paukštelį. 

— Ir ką žadi daryti? 

— Laukiu ateinant pažįstamo. Parduosiu jam arba paprašysiu, kad 
nupirktų narvelį. 

— Kiek prašai už paukštį? 

— Dvidešimt tūkstančių reisų. 

— Sutarta. Imk pinigus, sėsk ant arklio ir jok į kaimą narvelio. 

Raitelis nušoko žemėn. Padauža Pedras įsidėjo į kišenę pinigus, sėdo 
ant arklio ir nurūko. 

Raitelis laukė, laukė, neteko kantrybės belaukdamas ir iš smalsumo 
kyšt ranką po skrybėle — norėjo sugauti gražiausią pasaulyje paukšte- 
lį. Suprato esąs apgautas ir baisiai supyko, bet jau nebegalėjo atkeršy- 
ti gudriam apgavikui. 


IV 


Nusipirko Padauža Pedras naują katiliuką, bus kelionėje sriubai virti. 
Išsirengė į kelionę ir pasiėmė katiliuką. Užkaitė pietus, sriuba jau ėmė 
virti, tiktai girdi — vežimas važiuoja. Žiūri — vežimas medvilnės pri- 
krautas. Padauža Pedras greitai iškasė duobę, sužėrė į ją nuodėgulius 
ir anglis, užpylė žemėmis, sulygino ir uždėjo ant viršaus verdantį ka- 
tiliuką. Važiuoja pro šalį žmonės ir stebisi, kad katiliukas be ugnies 
verda. Sustojo, ir šiaip svarsto, ir taip, paskui prašo Pedrą parduoti ka- 
tiliuką už gerus pinigus. Padauža Pedras iš pradžių spiriasi, nenori ka- 

tiliuko parduoti, sako, pats pirkęs tolimuose kraštuose. Galų gale nusilei- 
do ir pardavė katiliuką. Keleiviai nuvažiavo patenkinti pirkiniu, 0 ry- 
tojaus dieną įsitikino, kad apsukraus jaunikaičio buvo skaudžiai ap- 
gauti. 


V 


Nelabai toli, kaime, gyveno turtingas ir labai šykštus žmogus. Ap- 
gaudinėjo -visus žmones, todėl kaimynai jo neapkentė. Turtuolis niekada 
nemokėdavo tarnams atlyginimo — priimdamas į darbą, susilažindavo 
dėl ko nors, ir niekas nelaimėdavo lažybų. O turtuolis ir pasirinkdavo 
tokius, iš kurių matė galėsiąs pasityčioti. Pasisiūlė į bernus Padauža 
Pedras. Šeimininkas sutiko priimti, bet su tokia sąlyga — jeigu Pedras 
išbus trisdešimt dienų, tai šeimininkas sumokės trigubai, jeigu neiš- 
bus — negaus nė skatiko. 

Davė šeimininkas Pedrui daugiau kaip du šimtus avių ir liepė nu- 
ginti į ganyklą per labai siaurą tarpeklį. Avys neidavo per tą tarpeklį, 
ir ankstesni bernai niekaip negalėdavo jų nuginti. Pedras atsivarė ban- 
dą prie tarpeklio, sugavo vieną avį, prisirišo ir tempia. Kitos avys ir 
nuėjo iš paskos. | 

Nedavė šeimininkas Pedrui lovos. Miegok, sako, kur nori. Nužiūrėjo 
Pedras, kad šeimininkai laiko maistą didelėje spintoje. Užsikorė ant tos 
spintos, nuleido kojas ir guli. Šeimininkas liepia nulipti, bet tas nelipa, 
sako, kad čia jo lova. Užsinorėjo vyras su pačia valgyti. Sako Pedrui, 
kad tas nuliptų ir galėsiąs valgyti kartu su jais. O kad nereikėtų duoti 
bernui gero maisto, pasiėmė duonos ir sausų paplotėlių, kuriais berną 
ir temaitindavo. 

Liepia šeimininkas Pedrui jaučius su vežimu pastatyti kambaryje, bet 
pro duris neiti. Padauža Pedras suskaldė vežimą, papiovė jaučius, su- 
kapojo į keturias dalis ir sumetė viską pro langą į kambarį. 

Po kelių dienų šeimininkas išsirengė į kelionę. Liepia Pedrui gerai 
prižiūrėti gyvulius, kad sugrįžęs rastų smagius ir linksmus. Grįžo šeimi- 
ninkas, žiūri — Padauža Pedras nukapojęs jaučiams, karvėms, veršiu- 
kams, buliams galvas ir sudėjęs visas ant žemės iššieptais dantimis, lyg 
besijuokiančias. Šeimininkas su bernu nė kalbėti nenorėjo. Sumokėjo 
Pedrui trigubą atlyginimą ir liepė nešdintis, kol jis dar su elgetos krep- 
šiu neišėjo. 


(Gyveno kartą triušis ir varlė. Triušis vis šaipydavosi iš varlės, kad 
ta nerangi, apsnūdusi. Varlė įsižeidė ir sako: 

— Einam lenktynių! 

— Su tavim? — nustebo triušis. 

— Žinoma, su manim! Bėkime rytoj lenktynių ligi upės, tu keliu, o 
aš per mišką... 

Triušis nusikvatojo ir sutiko eiti lenktynių su varle. Varlė sušaukė vi- 
sas gimMinaites, sutupdė miške prie kelio ir paprašė atsiliepti, kai triušis 
šauks. 

Kitą rytą triušis su varle atsistojo greta ir leidosi bėgti. Triušis nu- 
kūrė kaip kulka ir dingo iš akių, o varlė šokuoja iš paskos. Triušis 
bėgo, bėgo, sustojo ir šaukia: 

— Bičiule varle! 

Varlės giminaitė miške atsiliepia: 

— Aš čia! 

Triušis vėl leidosi bėgti. Manė varžovę atsilikus jau toli ir šaukia: 

— Bičiule varle! 

— Aš čia! — sukvaksėjo dar viena varlės giminaitė. 

Triušis kuria dar greičiau, vis sustodamas ir šaukdamas varlę. Bet 
iš miško vis atsiliepia pasislėpusi varlės giminaitė. Atbėgo triušis prie 
upės nusiplūkęs, o čia varlė ramiausiai jo laukia. Ką darys triušis, pri- 
sipažino lenktynes pralaimėjęs. 


Bulius 
ir 
žmogus 


(Gyveno kartą kalnuose bulius. Niekada žmogaus nebuvo matęs. Bet 
vis girdėjo žvėris kalbant, kad žmogus esąs stipriausias pasaulyje pa- 
daras. Taip dažnai girdėdavo tas kalbas, kad vieną dieną sumanė su- 
rasti Žmogų ir įsitikinti, ar iš tikrųjų jis toks stiprus. Išėjo bulius iš 
brūzgynų, aptiko kelią ir eina. Sutiko senį kiūtinantį, lazda besirams- 
čiuojantį. Priėjo bulius prie senio ir klausia: 

— Ar tu esi žmogus? 

— Ne,— sako senis.— Aš buvau žmogus, bet dabar jau ne. 

Eina bulius toliau. Sutiko sene. Klausia: 

— Ar tu esi žmogus? 

— Ne,— sako ta.— Aš esu žmogaus motina. 

Eina bulius toliau. Sutiko berniuką ir klausia: 

— Ar tu esi žmogus? 

— Ne,— sako berniukas.— Aš dar būsiu žmogus. Aš esu žmogaus 
vaikas. 

Ėjo, ėjo bulius ir sutiko vyrą su šautuvu ant peties. Bulius ir klausia: 

— Ar tu esi žmogus? 

— Taip, aš esu Žmogus. 

— Man pabodo klausytis žvėrių kalbos, kad žmogus esąs stipriausias 
pasaulyje. Ieškau jo, noriu sužinoti, ar jis stipresnis už mane, 

— Tada eik tenai, — sako žmogus, nusiimdamas nuo pečių šautuvą, ir 
kad pykštels buliui į šnerves. 

Bulius iš skausmo sumaurojo ir nubėgo į mišką. Paskui ilgai dar gydė 
žaizdą. 

Kartą nuėjo bulius į žvėrių susirinkimą. Vienas žvėris klausia jį: 

— Nagi, bičiuli buliau, ar sutikai žmogų? 

— Ak drauguži,— sako bulius,— žmogus tik vieną kartą man į vei- 
dą spiovė, bet iki šiol jaučiu. 


| 


KI X- T. 
2 


dėdės 


Buvo lietingas rytas. Sušlapo žvirblis sparnus ir negali skristi. At- 
sitūpė liūdnas prie kelio ir tupi. Bėgo pro šalį lapė. Pagriebė paukštį 
ir neša lapiukams. Kelias tolimas, ir saulė jau pradėjo kaitinti. Išdžiū- 
vo žvirblio plunksnos, tas ir galvoja, kaip čia iš lapės ištrūkus. Lapė 
bėga pro kaimą. Pamatė vaikai lapę ir ėmė akmenimis mėtyti. Žvirblis 
ir sako: | 

— Kūma lape, kokie akiplėšos tie vaikai. Aš tavimi dėtas neiškęs- 
čiau, išplūsčiau juos kaip reikiant. .. 

Lapė prasižiojo išbarti vaikus, o žvirblis purpt ir nuskrido. Atsitūpė 
ant šakos ir tyčiojasi iš lapės. .. 


Liūto 
įsakas 


Kartą miške žvėrys labai pasipiktino, kad nuo plėšrūnų nėra kur 
dingti. Karalius liūtas, sakė jie, turi paskelbti įsaką, sutramdyti tuos 
plėšrūnus. 

Daugiau kesti nebuvo galima — skundai karaliui plaukė iš visų pu- 
sių. Reikėjo ko nors griebtis. Gandas apie karaliaus įsaką pasklido po 
visą mišką, žvėrys vien apie jį ir tekalbėjo. 

Gaidys visą naktį ramiai tupėjo ant laktos ir kartkartėmis vis gie- 
dojo — tiek miegus vaikė, tiek ir save drąsino. Rytą dairosi, kaip čia 
žemėn nušokus. Išaušusi diena linksmai žadino visus. Besitaikydamas 
nušokti žemėn,— mat, pirmas pakirdo iš viso vištų būrio,— gaidys neti- 
kėtai išgirdo žvėries žingsnius. Pamatė lapę skuodžiančią. Gaidys pa- 
manė, kad ji grįžta į savo olą — permiegos ten dieną, o vakare vėl iš- 
eis medžioti. Gal iš tikrųjų ji skuodė namo, bet, pamačiusi gaidį, su- 
stojo ir vylingai prabilo: 

— Ką ten veiki, kūmai gaidy? Toks tylus ir liūdnas. Nušok žemyn, 
noriu tau didelę naujieną papasakoti. Išmiegojai kiek širdis geidžia, ir 
dabar, tur būt, tau visai nė motais, kas pasauly dedasi. 

— Matai, tupiu ant laktos ir rūpinuosi savo vištomis, saugoju jas 
nuo pavojų. Šitais nesantaikos laikais reikia būti labai vikriam ir su- 
maniam. Aš kaip įmanydamas darau visur tvarką, ir kol kas viskas gerai 
klojasi. 

— Taigi, taigi... matau, kad nieko nežinai. Gyveni atsiskyręs nuo 
pasaulio, todėl ir negirdėjai, kad karalius padarė galą visoms nesantai- 
koms. Dabar visur taika. Kur tik ėjau, visur mačiau — džiaugiasi visi 
patenkinti. Visur tik šventės. Žinai kodėl? Todėl, kad dabar galėsime 
ramiai gyventi. 

— Ką tu sakai, kūma lape? Iš kur ištraukei tokią naujieną? Garbės 
žodis, negaliu patikėti. 

— Nori tikėk, nori netikėk, bet štai tas raštas, kuris padarė galą 
žvėrių rietenoms. O aš bėgu toliau, noriu iki saulėlydžio pasiekti Ka- 
toną. Ten šito dar niekas nežino, ir visi baisiai riejasi. Reikia padaryti 
galą tai nesantaikai. 

Lapė rodo gaidžiui liūto įsaką, nori, kad jis nuskristų nuo laktos. Iš- 
seko lapės gražbylystė, niekas nepadeda. Gaidys nė nejuda iš vietos. 
Taip ir šnekasi abu — lapė apačioje, žiūrėdama į viršų, gaidys viršuje, 
nepatikliai žvilgčiodamas į kūmą. 

— Nagi, nušok žemyn, pažiūrėk. Argi tu bijai? Aš jau skaičiau, bet 
jeigu tu nežinai... 

Ir lapei užkando žadą — į jų pusę kiek įkabindamas lėkė šuo. Bėgo 
jis tiesiai ten, kur taip nuoširdžiai kalbėjosi lapė su gaidžiu. Pamačiusi, 
kad stačiai į ją lekia taip netaikiai nusiteikęs, dantis iššiepęs ir liežuvį 
iškišęs šuo, lapė nukūrė strimgalviais, keldama dulkių debesis. Iš pas- 
kos lapei ant kulnų vis lipo šuo. Gaidys atitoko ir skardžiu balsu rėkia, 
kiek plaučiai leidžia: 

— Kūma lape, parodyk jam įsaką! Ar nesakei, kad nesantaikai pa- 
darytas galas? Parodyk jam įsaką! Nebėk taip, kūma, sustok ir parodyk 
jam įsaką! 

Varlė labai gudri. Kartą žmogus pagavo varlę ir parnešė vaikams 
pažaisti. Vaikai žaidė, žaidė, o kai nusibodo, sumanė jai galą padaryti. 
Bet kaip? 

— Pasmeikime varlę ant pagaliuko, — sako vaikai. 

— Pagaliukas mano odos nepradurs,— atkerta varlė. 

— Sudeginkime varlę. 

— Ugnyje aš jaučiuosi kaip namie. 

— Užmuškime akmeniu. 

— Akmeniu varlės neužmušit. 

— Perpiaukime peiliu. 

— Peilis manęs neima. 

— Įmeskime į ežerą. 

Varlė nuliūdo ir prašo graudžiu balsu: 

— Meskite mane į ugnį. Meskite mane į ugnį. Vandeny aš nuskęsiu. 
Vandeny aš nuskęsiu. 

— Einam prie ežero, — šaukia vaikai. 

Nuėjo vaikai prie ežero, paėmė varlę už kojos ir švyst į vandenį. Var- 
lė panėrė, paskui iškišo iš vandens galvą ir sako patenkinta: 

— Aš esu vandens gyvis! Aš esu vandens gyvis! 

Kai norime ką pagąsdinti tuo, kas jam patinka, sakome: 

— Bijo kaip varlė vandens. 

Vėžlys 
ir 
driežas 


(Gyveno kartą jaguaras. Jis turėjo dukterį. Panoro driežas tą duk- 
terį vesti. Bet į ją žvalgėsi ir vėžlys. Žinodamas, kad ir jo draugas 
taikosi į jaguaro žentus, vėžlys kartą jaguaro namuose pasakė, kad drie- 
žas esąs niekam vertas, pas jį už arklį tarnaująs. Išgirdo driežas tokias 
vėžlio kalbas, nuėjo pas jaguarą ir giriasi, kad atvesiąs vėžlį ir visų 
akivaizdoje apkulsiąs. 

Vėžlys tuo metu buvo namie. Pamatęs ateinantį driežą, vėžlys atsi- 
gulė, apsirišo galvą skarele ir apsimetė sergąs. Atėjo driežas ir kviečia 
vėžlį į jaguaro namus. Bet vėžlys atsikalbinėja, girdi, sergąs, negalįs 
net pastovėti. O driežas prisispyręs prašo nueiti. 

— Tai nunešk mane ant nugaros, — sako vėžlys. 

— Nunešiu,— sutiko driežas, — bet turėsi nulipti, dar gerokai nepri- 
ėjus bičiulio jaguaro namų. 

— Gerai, tik leisk uždėti tau balną, ant tavo kaulų sėdėti labai ne- 
patogu, — sako vėžlys. 

Driežas supyko ir atkirto: 

— Ne, aš tau ne arklys. 

— Tikrai, tu ne arklys, bet man vis tiek bus nepatogu ant tavęs sė- 
dėti — sako vėžlys. 

Pagaliau driežas sutiko. Vėžlys sako: 

— Dabar leisk, aš tau užmausiu kamanas. 

Driežas vėl pasišiaušė, o vėžlys atsiprašinėja, maldauja, kol pagaliau 
driežas leido jam pasiimti lazdą ir uždėti pentinus. Vėžlys sėdo ant 
driežo ir išjojo. Jojo, jojo, pagaliau driežas, dar gana toli nuo jaguaro 
namų, prašo vėžlį, kad nuliptų ir eitų pėsčias — jam būsią labai nema- 
lonu, jeigu kas pamatysiąs jį arklio vietoje. Vėžlys maldauja driežą pa- 
kentėti ir dar truputėlį jį panėšėti — visai negalįs eiti. Taip ir atjojo 
vėžlys ant driežo ligi pat jaguaro namų. Tada sušėrė driežui lazda, 
paragino pentinais ir šaukia: 

— Ei, ar aš nesakiau, kad driežas yra mano arklys? Ateikite pažiū- 
Iėti! 

Visi ėmė linksmai kvatotis, o vėžlys sako jaguaro dukteriai: 

— Eikš, mergele, sėsk ant mano arklio, ir jojame tuoktis. 

Didžiausiai driežo gėdai taip ir atsitiko. 

Karią eina keliu katinas ir lapė. Šnekasi apie šį, apie tą ir pagaliau 
užvedė kalbą apie šunį — didžiausią abiejų priešą. Lapė ir sako: 

— Tu manai, kad aš bijau šuns? Nė kiek! Žinau tūkstantį būdų nuo 
jo išsisukti. 

— O aš težinau vieną,— sako katinas. 

Staiga kur buvęs, kur nebuvęs iššoko šuo ir puolė vytis lape. Kati- 
nas strykt į medį ir sako lapei: 

— Štai mano būdas išsigelbėti nuo šuns. 

O vargšė lapė leidosi į kojas. Lekia šen, lekia ten, mėto pėdas, įlindo 
į olą, vėl išlindo, visokių gudrybių griebiasi, kol pagaliau visai nu- 
vargusią šuo čiupo ją už sprando ir sudraskė. 

Lapė 
ir 
jaguaras 


Žiūri kartą lapė — traukia arklys vežimą, pilną medaus puodynių. 
Atsigulė ant kelio ir apsimetė negyva. Vežėjas pamatė lapę ir sustojo. 
Lapė jam labai patiko. Nebuvo laiko kailį nunerti, todėl užmetė lapę 
ant vežimo ir nuvažiavo. O lapė prisiėdė medaus, iššoko iš vežimo ir 
nubėgo į mišką. Vežėjas, pamatęs, kokią šunybę jam lapė iškrėtė, labai 
ant jos supyko, bet šios ir pėdos jau buvo atšalusios. „ 

Po kelių dienų lapė sutiko jaguarą. Tas stebisi, kodėl lapė tokia rie- 
bi ir žvilganti. Klausia, ar nebus kokią vištidę aptikusi. 

— Kam ta vištidė, bičiuli jaguare,— sako lapė, — jeigu galima prisi- 
ryti medaus. Tik reikia drąsos ir sumanumo. 

— O kur tu Tadai tiek medaus? — klausia jaguaras. 

— Nagi vežimuose, kur keliu važiuoja, — sako lapė. 

— Ar negalėtum ir man parodyti, bičiule lape? 

— Kodėl gi ne? Eime... 

Lapė nusivedė jaguarą prie kelio ir pamokė, kaip medaus gauti. Ja- 
guaras išsitiesė ant kelio, apsimetė negyvas ir guli. Pamatė vežėjas ja- 
guarą ant žemės tysantį, net aiktelėjo iš nuostabos. Paleido į jaguarą 
lazdą, bet tas nė krust. Tada vežėjas priėjo prie žvėries, pabadė bot- 
kočiu ir šaukia draugams: 

— Ei! Štai jaguaras negyvas! Nunerkime jam kailį! 

Atbėgo žmonės su peiliu ir griebė nerti kailį. Jaguaras kad šoks ir 
nudūmė į mišką, raitydamasis iš skausmo ir keikdamas suktą lapę. 

Lapė 
ir 
timbu 


* 


Karią lapė pasikvietė timbu į vištidę. Lapė norėjo pasmaguriauti 
vištomis, o timbu kiaušiniais ir viščiukais. Rado jie labai ankštą skylę, 
vargais negalais sulindo į vištidę ir vaišinasi. Lapė pasisotino ir dau- 
giau nebeėda, o timbu tiek prisikimšo, kad pilvą vos paneša. Staiga 
išgirdo šeimininką ateinant. Lapė šmurkšt išnėrė pro skylę ir nukūrė 
į Mišką. O timbu įstrigo angoje — nei pirmyn, nei atgal. Ir klykia kaip 
smaugiamas. Atėjo šeimininkas, pamatė, kiek žalos padaryta, atsinešė 
šautuvą ir nušovė timbu. Taip timbu ir žuvo per savo godumą. 

* Timbu — vilkinių šeimos žvėris. 


Purplelis 
ir 
lapė 


Kartą tupi purplelis su dviem vaikais lizde, medžio viršūnėje. Pro 
šalį eina lapė. Priėjo jinai prie medžio ir sako: 

— Mesk man vieną vaiką, aš jį suvalgysiu. 

— Ne! Ne! Neduosiu savo vaikų, — sako purplelis. 

— Mesk! 

— Nemesiu! 

— Mesk vieną, jei nemesi — abu suvalgysiu. 

Lapė apsivijo uodega apie medį ir jau vers. 

O purplelio irgi mat galvelė — išsigando, kad lapė medžio nenuvers- 
tų ir abiejų vaikučių nesuėstų, ėmė ir numetė vieną paukščiuką. Lapė 
suėdė paukščiuką ir nuėjo sau. 

Purpleliui pagailo vaikučio. Pravirko jis ir verkė, verkė visą dieną. 

Atskrido šarka ir klausia: 

— Bičiuli purpleli, ko tu taip raudi? 

— Ak, kaip aš neverksiu, bičiule šarka, 

Purplelis ir papasakojo, kas atsitiko. Šarka jam sako: 

— Žinai, bičiuli purpleli, tu esi visai kvailas. 

— Kodėl? — klausia purplelis. | 

— Lapė negali uodega medžio nuversti. Nori įsitikinti? Kai lapė su- 
grįš, lieps numesti antrą vaikutį ir gąsdins nuversianti medį, sakyk: „„Ga- 
li versti.“ 

Pravirko purplelis, kad lapės žodžiais patikėjo ir vaikutį pražudė. Il- 
gai ilgai verkė. Kitą dieną vėl ateina lapė ir sako: | 

— Mesk antrą vaiką, aš jį suvalgysiu. 

— Nemesiu. 

— Mesk, antraip medį nuversiu. 

— Gali versti: 

Lapė apsivijo uodega apie medį ir sako: 

— Meti ar nemeti? 

— Nemesiu. Tu esi tikra biaurybė, kad surijai tokį gražų ir mylimą 
mano vaikutį. 

Lapė ir sako: 

— Ak, žinau, kas tave pamokė. Čia šarkos darbas. Na, palauk, ji 
man už tai dar atsimokės. 

Jaguaras 
ir 
ožys 


Kartą išėjo ožys į mišką ieškoti vietos namui statytis. Rado gražią 
vietelę, iškirto medžius ir sugrįžo namo. Vietos namui ieškojo ir ja- 
guaras. Rado iškirstą aikštelę ir apsidžiaugė. Supiaustė medžius ir su- 
krovė į rietuves. Ožys atėjo, rado medžiagą jau gatavą, ėmė ir surentė 
namelį. Atskubėjo jaguaras, nutinkavo namelį, eina baldų ieškoti. O 
kai sugrįžo, rado ožį begyvenantį. Namelį abu buvo statę, tai ir su- 
tarė kartu gyventi. 

Gyvena sau kartu, bet vienas į kitą vis skersom žiūri. Medžioti eina 
paeiliui kas savaitę. Kartą jaguaras išėjo medžioti ir parnešė ožiuką. 
Ožys labai išsigando. Kitą savaitę išėjo ožys medžioti. Nuėjo į mišką, 
žiūri — guli medžiotojų nušautas jaguaras. Ožys parnešė tą jaguarą na- 
mo ir pametė kiemelyje. Jaguaras pamatė negyvą draugą ir klausia nu- 
sigandęs: 

— Bičiuli ožy, kaip tu užmušei tą jaguarą? 

— Nagi, nagi... Užmušiau. ..— sako išdidžiai ožys. 

Jaguaras vis neatstoja, klausinėja, kaip tas nudėjęs jo draugą. Ožys 
ir sako: 

— Užsimoviau ant kojos štai tą žiedą, nusitaikiau į jaguarą, tas ir 
krito negyvas. 

Jaguarą net drebulys ėmė krėsti iš baimės. Tupi ir žiūri šnairai į ožį. 

Po kiek laiko ožys sako: 

— Bičiuli jaguare, aš nusitaikiau. .. 

Jaguaras šoko į kambario vidurį, šaukdamas: 

— Bičiuli ožy, liaukis. .. 

Apsisuko ožys ir vėl sako, kad nusitaikęs į jaguarą. Jaguaras išbėgo 
į kiemą. Ožys dar pagąsdino jaguarą, tas ir leidosi kiek įkabindamas 
į mišką. Bėgo, bėgo, kol girdėjo ožį šaukiant: 

— Bičiuli jaguare, aš nusitaikiau... 

Daugiau jaguaras į namelį negrįžo. Ožys liko vienas, gyvena niekie- 
no netrukdomas ir miega sau kiek tinkamas. 

Lapinis 


Įzriso jaguarui lapės apgaulės, sumanė įsivilioti ją į savo urvą iIr 
nubausti. Paskleidė gandą, kad esąs miręs, pats atsigulė vidury urvo ir 
guli kaip negyvas. Visi žvėrys bėga pažiūrėti negyvo jaguaro ir iš 
džiaugsmo letenas trina. Atėjo ir lapė, bet toji labai atsargi, iš tolo 
stebi. Stovėdama už kitų žvėrių, šaukia: 

— Dėdule, jeigu tu esi miręs, įkvėpk tris kartus. Tada jau bus aiš- 
ku, kad žvėris tikrai miręs. 

Jaguaras norėjo įrodyti, kad jis tikrai negyvas, ir įkvėpė tris kartus. 
Lapė ir pabėgo kvatodama. 

Supyko jaguaras ant lapės, sumanė pagauti ją, geriančią vandenį. 
O tais metais sertanuose buvo didelė sausra, išdžiūvo visos upės ir eže- 
rai, telkšojo truputėlis vandens tik gilioje griovoje kalno papėdėje. Vi- 
si miško žvėrys traukė ten atsigerti. Jaguaras įsitaisė prie griovos ir 
laukia dieną naktį lapės. 

Lapė dar niekada nebuvo kentusi tokio troškulio. Trečios dienos va- 
kare nebeiškentė, eina atsigerti. Sumanė gudrybę. Rado bičių avilį, iš- 
ardė jį ir išsitepė visa medum. Nuėjo į mišką ir išsivoliojo sausuose la- 
puose. Tie ir aplipo lapę. 

Kai pradėjo temti, nubėgo lapė prie griovos. Jaguaras ją apžiūrėjo 
ir klausia: 

— Kas tu per žvėris, kad aš nepažįstu? Tokio dar nesu matęs. 

O lapė begėdiškai meluoja: 

— Aš esu lapinis. 

— (Gali atsigerti — sako jaguaras. 

Lapė nusileido skardžiu prie girdyklos, šoko į vandenį ir geria pasi- 
gardžiuodama. Jaguaras įtariai žiūri nuo skardžio — šis žvėris tiek daug 
geria, lyg visą gyvenimą vandens nebūtų matęs — ir murma: 

— Tiek daug geri, lapini! 

O medus vis tirpsta, tirpsta vandenyje, ir lapai ima kristi nuo lapės. 
Kol lapė atsigėrė iki soties, nukrito paskutinis lapas, ir jaguaras atpa- 
žino gudrųjį savo priešą. Šoko įniršęs jaguaras ant lapės, bet toji spė- 
jo pabėgti. 

Karią buvo labai didelė sausra. Žvėrys visai neturėjo ko ėsti. Rado 
medį, apkibusį prinokusiais saldžiais vaisiais. Ėjo žvėrys prie to me- 
džio ir maitinosi. Tik voras krabgaudys negalėjo prie jo nusigauti, nes 
reikėjo pereiti plačią ir gilią upę. Skrido pro šalį urubu, voras ir sako: 

— Klausyk, urubu, nunešk mane prie medžio, aš irgi noriu pavalgyti 
vaisių. 

— Sėsk man ant sparno,— sako urubu. 

Voras įsitaisė urubu ant sparno, tas ir nuskrido ieškoti medžio. At- 
skrido urubu prie medžio, nuleido vorą ant žemės, taikosi ir pats pa- 
lesti vaisiaus. Voras šaukia jam: 

— Nelesk, urubu, tas vaisius mano. Aš jį nusižiūrėjau dar skris- 
damas. 

Urubu nutūpė prie kito vaisiaus. Jau les, bet voras vėl šaukia: 

— Nelesk, urubu, tas vaisius mano, aš jį irgi nusižiūrėjau. 

Ir vos tik urubu nutupia prie kokio vaisiaus, jau taikosi lesti, voras 
ir šaukia, kad čia jo vaisius. Vargšas urubu pasipiktino ir nuskrido 
tuščiu pilvu, palikęs vorą vieną. Voras prisisotino ir patraukė namo. 
Ėjo, ėjo, priėjo upę, negali pereiti. Rauda pakrantėje ir keikia savo 
likimą. Šliaužia pro šalį krokodilas ir sako: 

— Bičiuli vore, einam pas mane. Pernakvosi su mano šeimyna, o 
rytoj vaikams liepsiu perkelti tave per upę. 


* Kibungas — Pietų Amerikos džiunglių plėšrūnas. 

Parėjo į krokodilo namus jau vėlai vakare. Krokodilas liepė vaikams 
tuojau paguldyti vorą, nes jis esąs labai pavargęs. Krokodiliukai pa- 
guldė vorą krokodilo guolyje ant kiaušinių. Įsitaisė voras ir sako: 

— Kūmai, liepk vaikams anksti mane perkelti per upę. 

Ir įniko ėsti Krokodilo kiaušinius. Sutraiškė pirmąjį kiaušinį, kroko- 
diliukai pamanė, kad voras užsnūdo, ir šaukia: 

— Tėve, svečias knarkia. 

Krokodilas sako: 

— Vaikai, netrukdykite kūmui vorui miegoti. 

O voras sau puotavo visą naktį. Kai tik suknežindavo kiaušinį, kro- 
kodiliukai sušukdavo tėvui, kad svečias knarkia. Bet krokodilas pasi- 
piktinęs liepdavo vaikams nutilti ir netrukdyti vorui miegoti. Auštant 
voras, surijęs visus kiaušinius, sako krokodilui: 

— Kūmai, liepk vaikams perkelti mane per upę. 

— Dar labai anksti, kūmai, — sako krokodilas. 

— Ne, kūmai, neanksti. Man reikia labai skubiai parkeliauti namo. 

Voras vis neatstojo nuo krokodilo, kol tas pagaliau liepė vaikams 
perkelti jį per upę. Krokodilas žvilgt į lizdą, o ten tik kiaušinių keva- 
lai. Nubėgo krokodilas prie upės, o vaikai su voru jau gerokai nu- 
plaukę. Šaukia jiems iš tolo: 

— Vaikai, grįžkite su kūmu voru atgal... 

—" Niekis, — sako voras.— Kūmas liepia paskubėti. Nagi greičiau irk- 
luokite. 

O krokodilas stovi ant upės kranto ir šaukia: 

— Vaikai, grįžkite su kūmu voru atgal... 

Krokodiliukai išgirdo tėvo žodžius, bet voras vis spiriasi, kad kro- 
kodilas jiems liepiąs greičiau irkluoti. Kai tik valtis priplaukė prie 
kranto, voras iššoko, nėrė į mišką ir tiek jį tematė. 

Eina voras, žiūri, kibungas žvejoja ir meta žuvis už nugaros. Voras 
tyliai prisėlino ir ėda žuvis. Kibungas baigė žvejoti, eina žuvų susirink- 
ti, žiūri — nė žuvelės. Kibungas sako: 

— Ak vore, ar ne tu būsi mano žuvis surijęs? Aš jų irgi noriu. 

— Nerijau aš tavo žuvų, kibungai. Nerijau. .. 

Ir ginčijasi abu: vienas sako surijai, kitas — ne, nerijau. Tuo metu 
pro šalį skrido žuritis *. Voras jam ir sako: 

— Ak žuriti, jeigu aš nebūčiau tavęs pavertęs gražiu paukščiu, tu 
dabar neskraidytum čia toks patenkintas. 

* Zuritis — Pietų Amerikos paukštis. 

Išgirdo kibungas vorą taip kalbant ir klausia: 

— Klausyk, vore, ar tu moki paversti gražiu? 

— Žinoma, moku. 

— Tada paversk ir mane gražiu. 

— Na, gerai, einame. 

Ir eina abu. Ėjo, ėjo, priėjo didelį kirtimą, o ten daug stuobrių stovi. 
Liepia voras kibungui išbandyti visus stuobrius ir surasti patį stipriau- 
sią. Surado kibungas stuobrį, kokio voras norėjo. Tada voras sako: 

— Kibungai, o dabar atnešk lianų, pačių storiausių, kokių rasi. 

Kibungas nuėjo į mišką ir atnešė glėbį lianų, tokių stiprių, kad su 
kiekviena buvo galima jautį surišti. Voras sako: 

— Dabar stok prie stuobrio, aš tave pririšiu ir paversiu gražiu. 

Kvailas kibungas atsistojo prie stuobrio, voras ir ėmė rišti. Raizgė, 
raizgė ir taip apraizgė, kad tas nė krustelėt negali. 

— Nagi, kibungai, pažiūrėk, ar gali pajudėti — sako voras. 

Kibungas pamėgino — nė krust. Paskui sukaupė visas jėgas — irgi 
nieko neišėjo. Taip buvo suveržtas, kad net piršto pajudinti negalėjo. 
Voras nusikvatojo, aštriais nagais plėšia mėsą nuo kibungo kūno ir 
ėda. Vargšas kibungas šaukia, net miškas skamba. Bet vorui visai nė 
motais. Prisikimšo pilvą ir nuėjo. Kitą dieną voras sugrįžo ir vėl ėda 
kibungo mėsą. Ir graužė kasdien, kol iš kibungo liko vieni kaulai. 

Pro kibungą retkarčiais ėjo žvėrys, tasai vis prašė, kad perkąstų lia- 
ną ir jį išvaduotų. Bet nė vienas žvėris nenorėjo jam padėti. 

— Negaliu tavęs paleisti. Kai tik paleisiu, tu nueisi ir suėsi mano 
vaikus, — sakė jie. 

Pagaliau pro šalį eina termitas. Kibungas prašo jį raudodamas: 

— Termite, nugraužk lianą, termite... 

— Ne,— sako termitas.— Jei aš tave paleisiu, tu nueisi ir suėsi ma- 
no vaikus... 

— Paleisk, termite, aš daugiau neėsiu tavo vaikų. 

Kibungas tol prašė, tol maldavo, kol termitas pagaliau pasikvietė sa- 
vo draugus ir nugraužė lianą. 

Išsilaisvino kibungas ir leidosi ieškoti voro. O tas jau buvo toli nu- 
ėjęs. 

Po kiek laiko užėjo didelė sausra. Buvo likęs tik vienas šaltinis, ir 
visi žvėrys eidavo prie jo atsigerti. Kibungas tikėjosi pagausiąs vorą 
prie šaltinio. Ištisas dienas budėjo, laukė voro, manė sučiupsiąs bege- 
riantį. 

Galvojo voras, galvojo ir sugalvojo, kaip atsigerti, kad kibungas jo 
neatpažintų. Rado iš troškulio nusibaigusio elnio odą ir įlindo į ją. 
Oda didelė, sunki, voras vos pavelka, šlitiniuoja vargais negalais prie 
šaltinio. Atėjo, o kibungas ir klausia: 

— Bičiuli elni, kas atsitiko, kad toks baisiai liesas? 

Voras giliai atsiduso ir sako: 

— Ak bičiuli kibungai... hm... Per vorą, per tą nelemtąjį, aš toks 
pasidariau! 

— Per ką? Per vorą? Jeigu tu, bičiuli elni, žinotum, ką tas biaurybė 
man padarė!.. 

Kibungas papasakojo, kas jam buvo atsitikę, ir pridūrė: 

— Tegul tik jis pakliūva man į rankas, aš jam atsilyginsiu... 

Voras nusileido prie šaltinio, atsigėrė, išsimaudė ir pabėgo. Nubėgęs 
gana toli, išlindo iš elnio odos, įlipo į aukštą medį ir šaukia: 

— Kibungai! Klausyk, kibungai, aš čia... 

Kibungas net pažaliavo iš pykčio, bet voro taip ir nepagavo. 


2 


Metisas, 
kunigas 
ir 
studentas 


Karių kunigas ir studentas keliavo per sertanus. Juos lydėjo neši- 
kas metisas. Viename name gavo jie gabaliuką ožkos sūrio. Nežino, 
kaip tą sūrį pasidalinti, labai jau po mažą kąsnelį išeina. Kunigas pa- 
siūlė sūrį atiduoti tam, kas naktį susapnuos gražiausią sapną. Mat, jis 
turėjo gerą liežuvį, tai manė kitus apgausiąs. Sutiko visi su kunigo pa- 
siūlymu ir nuėjo gulti. Naktį metisas atsibudo, paėmė sūrį ir suvalgė. 

Rytą susėdo visi trys kavos gerti. Kiekvienas turėjo papasakoti savo 
sapną. Kunigas papasakojo sapnavęs laiptus į dangų. Labai gražiai pa- 
pasakojo. Tais laiptais iškilmingai ir užkopęs į dangų. Studentas sako 
sapnavęs stovįs danguje ir laukiąs laiptais užlipančio kunigo. Metisas 
nusišypsojo ir sako: 

— Aš sapnavau, kad mačiau kunigą, lipantį laiptais į dangų, o mo- 
kytąji vyrą stovintį danguje, draugų apsuptą. Aš likau žemėje ir šau- 
kiu: „Mokytasis vyre, dvasiškas tėve, sūris! Jūs užmiršote sūrį!“ Jūs 
iš dangaus man šaukiate: ,„Valgyk sūrį, metise, valgyk! Mes esame 
danguje, sūris mums nerūpi!“ Ir viskas atrodė kaip tikrovėje, aš pama- 
niau, jog iš tiesų taip yra. Atsikėliau ir suvalgiau sūrį... 


šSAE 


(Gyveno kartą senė. Buvo sulaukusi tokio amžiaus, kai niekas jau 
neberūpi. Ėmė ta senė ir įsimylėjo jaunikaitį, kuris jai į anūkus būtų 
tikęs. 

Sekioja paskui jaunikaitį — kur tik jis, ten ir ji, vaikščioja ir pasa- 
koja apie savo meilę, net bažnyčioje nenuleidžia akių. Jaunikaičiui la- 
bai nepatiko toks senės persekiojimas, bet iš pradžių jis tik juokėsi 
iš tos meilės. Draugai pradėjo iš jaunikaičio šaipytis, pravardžiuoti jį 
seneliuku, krikštatėviu, kaip kokį pagyvenusį žmogų. Mato jaunikaitis, 
kad neatstoja senė, ir negali jau pykčiu tverti. Sumanė atsikratyti ne- 
vykėlės nuotakos. Sutiko jaunikaitis senę, užkalbino, klausia, ar ji tikrai 
jam prielanki. Senė net apsvaigo iš džiaugsmo, įrodinėja kaip įmanyda- 
ma savo prielankumą. Jaunikaitis ir sako jai, kad turėtų įrodyti, jog 
yra tikrai jam atsidavusi. Senė žadėjo padaryti viską, ką tik jis lieps. 
Jaunikaitis sako: 

— Gana bus, jeigu senjora praleisi vieną birželio * naktį lietui lyjant 
prie pašiūrės netoli mano namų. O kad aš žinočiau, jog ten esi, kar- 
tas nuo karto uždainuok. 

Senė neužmiršo pažado, vieną lietingą birželio naktį nuėjo ir atsisto- 
jo laukė prie pašiūrės. Lietus pila kaip iš kibiro. Senė stovi ir kenčia, 


* Brazilijoje birželis — žiemos mėnuo, 

o kad būtų lengviau kentėti, guodžiasi būsimomis vedybomis ir laikas 
nuo laiko dainuoja: 


Šiandien aš raukšlėta, 
Ryt — žmona teisėta. 


Laikas bėga, o lietus vis nesiliauja. Senė dūsauja, kosti peršalusi, bet 
vis tiek kenčia, kad tik ištekėtų už jaunikaičio, ir dainuoja: 

Šiandien aš raukšlėta, 

Ryt — žmona teisėta. 


"a 


Išstovėjo senė per naktį liūtyje, o rytą ir nugriuvo žemėn drugio 
krečiama. Įnešė žmonės ją į kambarį, pakvietė gydytoją. Tas apžiūrėjo, 
mato, kad senei galas atėjo. Po kelių dienų ir mirė, o jaunikaitis atsi- 
kratė atkaklios ir pernelyg vėlai įsiliepsnojusios jos meilės. Bet ir mir- 
dama senė ne nuodėmių atleidimo viešpaties prašė, o galvojo apie tą, 
su kuriuo Pasaulis ją išskyrė, ir murmėjo: 


Šiandien aš raukšlėta, 
Ryt — žmona teisėta. 

Besotė 
apsimetėlė 


Kartą žmogus vedė labai gražią, visų gerbiamą ir turtingą moterį. 
Bet ji buvo didelė besotė. Slėpdama nuo vyro savo apetitą, ji suval- 
gydavo prie jo tik vieną kitą kąsnelį. Nors ir dėjosi mažai valganti, 
bet kasdien vis labiau tuko, o vyras stebėjosi, kaip galima gyventi tiek 
mažai valgant. Vieną dieną Vyras sumanė patikrinti, ar žmona neval- 
go, kai jo nėra namie. Žmonai pasisakė einąs į darbą, o pats pasislėpė 
tokioje vietoje, iš kur galėjo matyti, ką pati veikia. 

Pusryčiams žmona prisikepė maniokos blynų su kokoso palmių pie- 
nu ir sušveitė visus net apsilaižydama. Priešpiečiams sukirto daugybę 
baltutėlių, skanutėlių migdolų. Pietums pasipiovė nupenėtą gaidį, iš- 
troškino riebiam padaže ir suvalgė. Vakarienei sušveitė lėkštę paplotė- 
lių su sviestu. 

Vakare pareina vyras neva labai pavargęs. Visą dieną lijo, o vyras 
grįžo sausas, lyg visą laiką pastogėje buvęs. Žmona klausia: 

— Vyre, kaip čia dabar — dirbai lietuje, o sausas likai? 

— Jeigu lietus būtų buvęs toks didelis, kaip maniokų blynai, ku- 
riuos pusryčiams suvalgei, aš būčiau šlapias kaip tas gaidys, kur per 
pietus sušveitei. Bet lietus druokė smulkus kaip tie migdolai, kur prieš- 
piečiams sukrimtai, ir aš likau sausas kaip paplotėliai, kuriuos suvalgei 
vakarienei, — atsakė vyras. 

Suprato moteris, jog vyras žino, kad ji apsimetinėja, ir daugiau ne- 
slėpė nuo jo mėgstanti daug ir skaniai pavalgyti. 


Karaliaus 


drabužiai 


Seniai, labai seniai gyveno išdidus karalius. Savo valdinių jis visai 
nepaisė. Kartą pas tą karalių atkeliavo Žmonės, kurie sakėsi esą nuo- 
stabūs audėjai ir galį pasiūti jam stebuklingus drabužius, tokius gra- 
žius, kad gražesnių visame pasaulyje nesą. Bet tie drabužiai turį vieną 
savybę — juos galįs matyti tik teisėtas vaikas. 

Karalius labai apsidžiaugė tokiu pasiūlymu, užsisakė tuos drabužius, 
sumokėjo audėjams didelius pinigus. Audėjai dieną naktį audė tuščio- 
mis staklėmis, paskui nematomais siūlais siuvo nematomą drobę. Ka- 
ralius vis liepdavo ministrams pasižiūrėti, kaip sekasi darbas. Ministrai 
grįždavo sužavėti, girdavo drabužius ir meistrų sumanumą. Pagaliau, 
išleidęs be galo daug pinigų, karalius gavo tuos drabužius ir surengė 
didelę šventę, norėjo jais apsivilkęs pasirodyti žmonėms. 

Atėjo siuvėjai į rūmus, aprengė karalių apatiniais baltiniais, apvilko 
stebuklingus įmantriai išsiuvinėtus drabužius. Bet tų drabužių pavaini- 
kiai negalėjo matyti. 

Prie rūmų karaliaus laukė minia žmonių. Vos tik tas išėjo, žmonės 
ėmė ploti. Tuo metu siuvėjai ir pasišalino. Karalius traukia su palyda 
per miestą. Beeinant gatve, kur gyveno varguoliai, vienas berniukas 
sušuko: 


— Žiūrėkite, karalius su vienais apatiniais eina! 

Žmonės atsisuko, žiūri — karalius iš tikrųjų su vienais apatiniais. 
Visi kad ims kvatotis susiriesdami, o karalius susigėdo ir parkūrė 
į rūmus. Taip karalius ir išsigydė nuo išdidumo. Nuo to laiko buvo nuo- 
širdus ir paprastas. 


Pasakyk, 
būrėjau 


(Gyveno kartą labai protingas žmogus, tik jam labai nesisekė gy- 
venti. Jau visai paseno, bet taip ir liko plikas kaip tilvikas. Galvoja, 
ką čia prasimanius, kad bent kiek praturtėtų. Sumanė keliauti per pa- 
saulį apsiskelbęs būrėju. Pasakyta — padaryta. Susirišo drabužių ryšu- 
lėlį ir išėjo. Ėjo, ėjo, priėjo karaliaus rūmus, prašo nakvynės. Vakarie- 
niaudamas karalius ir sako, kad rūmuose esą pilna gudrių vagių. Žmo- 
gus pasisiūlė jam viską išaiškinti, jei karalius leisiąs pasilikti rūmuose 
mėnesį. Karalius sutiko. Kitą dieną žmogus išvaikščiojo visus rūmus, 
bet vagių nerado. Vėlai vakare tarnas atnešė kavos, o žmogus, pagal- 
vojes, kad vakaras jau praėjo, ir sako: 

— Štai jau vienas! 

Tarnas pabalo iš baimės — mat, jis buvo vienas iš sukčių. Kitą va- 
karą atėjo antras tarnas. Būrėjas vėl sako: 

— Štai jau ir antras! 

Tas tarnas irgi buvo sukčius. Išgirdęs būrėjo žodžius, pabalo, puolė 
ant kelių, viską prisipažino ir pasakė dar trečiojo bendro vardą. Va- 
gis uždarė į kalėjimą, o karalius buvo labai patenkintas būrėju. 

Po kelių dienų kažkas pavogė karaliaus karūną. Karalius pažadėjo 
dosniai atsilyginti, jei suras kas vagį. Būrėjas surinko visus tarhus me- 
nėje, patupdė gaidį, uždengė jį rankšluosčiu ir liepė visiems eiti ir 
braukti delnu gaidžiui per nugarą po rankšluosčiu. Kai tik vagis ranką 

uždėsiąs gaidžiui ant nugaros, tas ir sugiedosiąs. Tarnai vis eima prie 
gaidžio, kiša ranką po rankšluosčiu ir braukia jam per nugarą. O bū- 
rėjas, vos tik tarnas pakiša ranką po rankšluosčiu, pašoka ir sako gar- 
siai: 

Pasakyk, būrėjau, 

Gal vagis ranką uždėjo? 


Kai jau visi tarnai buvo rankas gaidžiui ant nugaros dėję, burtinin- 
"kas liepė jiems parodyti delnus. Visų tarnų delnai buvo suodini, tik 
dviejų švarūs. Būrėjas sako: 

— Štai šiedu yra karūnos vagys. Suimkite juos. 

Tiedu tarnai tikrai buvo pavogę karūną, ir karalius uždarė juos į ka- 
lėjimą. O karūną vagys atidavė. Būrėjas papasakojo, kaip jis sužino- 
jo, kas karūną pavogė. Mat, gaidžio nugarą buvo ištepęs suodžiais. Kas 
tik per ją braukdavo, tas ir išsisuodindavo ranką. Tiedu vagys bijojo 
paliesti gaidžio nugarą, todėl jų delnai liko švarūs. 

Karalius davė būrėjui daug pinigų, ir tas grįžo namo turtingas. 


(Gyveno kartą vyras su pačia. Pati mėgo girtis mokanti paslaptis 
saugoti. Kitos moterys, pasak jos, esančios tikros plepės. Visi tikėjo, 
kad ji sako tiesą. Moteris taip gyrėsi, taip gyrėsi, kad vyras sumanė 
išbandyti, ar tikrai jo žmona moka laikyti liežuvį už dantų. 

Kartą vyras grįžo namo vėlai vakare ir parsinešė didelį žąsies kiau- 
šinį. Žąsies kiaušinis kur kas didesnis už vištos. Vyras tą kiaušinį ir 
padėjo lovoje. Paryčiu neva išsigandęs žadina pačią ir sako padėjęs 
kiaušinį. Tik liepia žmonai niekam niekam to nepasakoti. Moteris iš 
nuostabos net žado neteko, bet vyras parodė kiaušinį, ta ir patikėjo. 
Prisiekė net kunigui per išpažintį neužsiminti apie tą paslaptį. 

Rytą, kai tik vyras išėjo į darbą, moteris nubėgo pas kaimynę ir iš- 
klojo, kad vyras padėjęs kiaušinį lovoje ir dėl to esąs labai nepaten- 
kintas. Prašo kaimynę, kad tik ta niekam apie vyro bėdą nepasakotų. 
„Kaimynė pažadėjo, kad niekam nesakys, bet per dieną spėjo papasa- 
koti vyrui, kaimynams, pažįstamiems ir vis liepė niekam nė žodžio 
nesakyti. Bet kur ten! Kiekvienas pasakodamas dar prideda, kiekvieno 
pasakojime kiaušinių vis daugiau. Iš pradžių sakė, kad žmogus padėjęs 
vieną kiaušinį, paskui, kad du, o vėliau net trys pasidarė. Į pavakarę 
žmonės jau pasakojo, kad vyras padėjęs pusšimtį kiaušinių. Grįžta vy- 
ras namo ir sutinka bičiulį. Tas ir sako, kad jų gatvėje sklindanti nau- 
jiena. 

— Kokia naujiena? — klausia vyras. 

— Negirdėjai? Labai keistas atsitikimas. Įsivaizduok, bičiuli, vienas 
šios gatvės gyventojas padėjo beveik šimtą kiaušinių. Sako, kad tas 
žmogus didelis ligonis, o kiekvienas kiaušinis su dviem tryniais. Tikrai 
jau pasaulio pabaiga. | 

Vyras nė neklausė, iš kur ta naujiena. Parėjo namo, pasišaukė mo- 
terį, liepė gult ant suolo ir taip pamokė lazda, kad ta net lovon atgu- 
lė — visas kūnas buvo vienos mėlynės ir labai skaudėjo. 

Paskui vyras papasakojo visiems, kaip buvo, ir labai sugėdino žmo- 
ną. Seni žmonės sako: 

Jei paslaptį išgirsti teko, 
Žiūrėk, neprasitark kaimynei. 
Jos viską savo vyrams sako, 
O tie ją kaimui išgarsina. 


Seserys 
miknės 


(Gyveno kartą keturios seserys miknės. Motinai su jomis buvo tik- 
ras vargas. Panoro jinai už vyrų jas išleisti. Bet prie svetimų žmonių 
jos visai kalbėt negali. Jei ir pasako ką — klausytis gėda. 

— Kuri prakalbės, ta neištekės— pagrasino joms motina. 

Kartą motina išėjo, namie liko vienos seserys. Ateina gražiai apsi- 
rengęs jaunikaitis, prašo vandens puoduko atsigerti. Vyriausioji sesuo 
nubėgo ąsočio ieškoti. Bet buvo tokia išsiblaškiusi, kad beimdama nu- 
metė ąsotį ant žemės, ir tas sudužo. 

Mergina nesusilaikė ir sako: 

— Šu-šudušo mo-motinoš ąšo-šotiš. 

Antroji jai: 

— Kat šu-šudušo, tai šu-šudušo. 

Trečioji, užmiršusi motinos paliepimą, sako: 

— A-ar ma-mama neša-šakė prie ž-žmonių ne-nekalbė-bėti? 

Ketvirtoji visai ramiai pridūrė: 

— Kat a-aš nekalbė-bėjau, tai ir ištek-kė-kėjau. 


(O 


Parodė 
dovanas 


Tos pagyrūnės merginos gavo labai gražių dovanų — viena žiedą, 
antra auskarus, o trečioji batukus. Visos dovanos buvo labai brangios. 

Vieną dieną atvyko svečias. Merginos nori pasigirti dovanomis. Ir 
štai ką sumanė. 

Vyriausioji sesuo dūrė pirštu, ant kurio žėrėjo žiedas, į kambarį ir 
tarė: 

— Negre, iššluok tą kambarį. 

Vidurinioji pakraipė galvą, kad auskarai sublizgėtų, ir sako: 

— Ai, kiek šiukšlių kambary! 

Trečioji atkišo koją su nauju batuku, tarydama: 

— Šitas kampas dar švarus! Šitas kampas dar švarus! 

Taip visos trys seserys parodė brangias savo dovanas. 


Trys 
stebuklingos 
pupos 


Viena moteris mėgo valgyti slapčia nuo vyro. O atsisėdusi su vyru 
pusryčiauti ar pietauti, skųsdavosi neturinti apetito ir atsistodavo nuo 
stalo, vos kąsnelį nurijusi. Vyras ėmė žmoną įtarinėti — juk nė vienas 
žmogus negali išgyventi tiek tevalgydamas,— ir nusprendė padaryti ga- 
lą Žmonos apsimetinėjimui. Nuėjo pas seną labai supratingą draugą. 
Tas davė jam tris pupas ir liepė pakišti po trikoju. Žmonai nematant, 
vyras padarė, kaip draugas buvo sakęs, ir išėjo į darbą. 

Kai tik vyras išėjo, moteris pasigamino pusryčius ir jau valgys. Bet 
vos tik palietė katiliuko dangtį, kažkas sušuko visu balsu: 

— Jau imi... 

Moteris išsigandusi atitraukė rankas nuo katiliuko, eina žiūrėti, kas 
Čia kalba. Nieko neradusi, vėl siekia katiliuko, bet kitas balsas sako: 

— Kas čia per įprotis? 

Moteris atsitraukė nustėrusi. Apišškois visą namą, bet nerado nė gy- 
vos dvasios. Sugrįžo į virtuvę, jau tiesia ranką prie katiliuko, o trečias 
balsas sako: 

— Valgysi be vyro?.. 

Daugiau moteris nebelietė katilo, palaukė vyro. Buvo labai išaikusi, 
tai valgė, net žandai plyšo. 

Kitą dieną moteris vėl norėjo pavalgyti slapčia nuo vyro. Bet pupos 
ir vėl prašneko. Moteris nežinojo, kur jos paslėptos, ir labai nusigando. 
Nuo to karto visada valgydavo su vyru. 

Kartą traukė keliu kunigas. Priėjo šalikelėj namą netoli upės ir pa- 
matė berniuką, tupintį prie ugnies ir žiūrintį į verdantį katiliuką. 

— Ką čia veiki? — klausia kunigas. 

Tas atsakė: 

— Valgau tuos, kurie matyti, ir laukiu tų, kurie pasirodys. (Norėjo 
pasakyti: suvalgiau tuos mėsos gabaliukus, kurie iškilo verdančiame 
puode, o dabar laukiu, kol kiti iškils.) 

— Berniuk, ką veikia tavo tėvas? 

— Mano tėvas gailisi. (Pernai turėjo didelį lauką, bet nebuvo lie- 
taus, ir nieko nepasėjo. Šiemet neturi lauko, o skalsus lietus drėkina 
žemę.) 

— O kur tavo motina? — klausia kunigas. 

— Mano motina moka už praeitų metų malonumus. (Motina rengiasi 
gimdyti.) 

Kunigas klausia: 

— Berniuk, ar ši upė gili? 

— Ne,— atsako berniukas, — kai tėvo banda eina, vanduo šonus sie- 
kia. (O tos bandos — vienas asilas.) 

Kunigas sako berniukui: 

— Gal norėtum su manim gyventi, aš tave išmokyčiau skaityti, ir 
dar daug ką pas mane išmoktum. 

Berniukas sutiko ir nuėjo su kunigu. Parėjo jie namo, kunigas pasi- 
ėmė liniuotę ir moko berniuką. 

— Kas aš esu? — kausia. 

— Ar ne kunigas? — sako berniukas. 

— Kunigas? Ne, aš esu dievo tarnas,— sako mokytojas ir taukšt li- 
niuote berniukui per delną. 

— O kas ten? 

— Ar ne moteris? 

— Moteris? Ne, ten yra linksmintoja,— sako kunigas ir vėl taukšt 
per delną liniuote. 

— O čia? 

— Katinas. 

— Ne, ne katinas, o pelėgaudis.— Ir vėl taukšt liniuote. 

— O čia? 

— Ugnis. 

— Ne, ne ugnis, o pasaulio šviesa.— Ir taukšt liniuote. 

— O čia? 

— Vanduo. 

— Ne, ne vanduo, o gausybė.— Ir taukšt liniuote. 

— O čia? 

— Namas. 

— Ne, ne namas, o suktybė.— Ir taukšt liniuote. 

Taip praėjo pirmoji mokslo diena. 

Vakare, kai kunigas atsigulė, berniukas sunešė stalus, kėdes, suolus 
ir kitus baldus ir sukrovė prie jo kambario durų. Paskui iš skudurų pa- 
darė deglą, išmirkė taukuose, pririšo katinui prie uodegos, uždegė ir 
šaukia: 

— Pabusk, dievo tarne, iš linksmintojos glėbio, atbėgo pelėgaudis su 
pasaulio šviesa ant uodegos. Jeigu neužliesi gausybe, tavo suktybę vel- 
"nias nuneš! 

Kunigas šoko pro duris, sukrauti baldai griuvo ir sulaužė jam ranką, 
apdaužė visą. 

O berniuko nė kvapo neliko. 


Metisas 
ir 
saulė 


Karą ūkininkas susilažino su metisu — katras iš jų kitą rytą pi- 
mas pamatys tekančios saulės spindulį. Paryčiu abu išėjo į kiemą. Bu- 
vo dar visai tamsu. Ūkininkas atsistojo ir žiūri į rytus, laukia saulė- 
tekio. Metisas atsisėdo ant žemės, atsirėmė nugara į akmenį ir žiūri 
į vakarus. Ūkininkas nusišypsojo iš metiso kvailumo. Neilgai trukus 
metisas šaukia: 

— Šeimininke, saulė! Žiūrėk, saulė! 

Nepatikėjęs, kad metisas galėjo pamatyti saulėtekį vakaruose, šeimi- 
ninkas atsisuko ir, baisiai nustebęs, išvydo tolumoje saulės spindulį. 
Pro debesų tarpą kalnų uoloje atsispindėjo saulėtekis. Tai ir buvo pir- 
masis saulės spindulys. Taip metisas laimėjo lažybas. 


> 


Patarimas 


Gyveno kartą turtingas jaunikaitis. Panoro vesti ir ėmė nuotakos 
ieškoti. Vieną dieną liepė tarnams pakinkyti karietą ir važiuoja sau 
per miestą. Važiuoja, važiuoja, liepia vežėjui sustoti. Išlipo iš karietos 
ir įėjo į vieną namą. Pasitiko jaunikaitį graži ir maloni moteris. 

— Senjora, atneškite man puoduką vandens,— sako jaunikaitis. 

Moteris šoko vandens atnešti. Ji labai patiko jaunikaičiui. Grįžda- 
mas namo vis apie ją galvojo. 

Kitą dieną jaunikaitis paprašė vandens kitame name. Pasitiko dar gra- 
žesnė ir mMalonesnė moteris. Jaunikaičiui ji dar labiau patiko, nusprendė 
ją vesti. 

Trečiąją dieną užėjo į šiaudais dengtą namelį ir paprašė atsigerti. 
Vandens atnešė nepaprastai graži mergaitė ir padavė labai nedrąsiai. 
Jaunikaičiui ji užvis labiausiai patiko. Bet negali apsispręsti, kurią iš 
jų vesti. Nuėjo patarimo pas kunigą. Tas ir sako: 

— Keliauk į Anokį miestą ir susirask gudrųjį Beprotį. Jis į nieką 
nekreipia dėmesio, kiauras dienas ir naktis vaikščioja sau šaligatviu iš 
vieno miesto galo į kitą. Papasakok, ko nori, ir klausykis, ką jis pa- 
sakys. 

Jaunikaitis sėdo į karietą ir iškeliavo į Anokį miestą. Vakare vieš- 
bučio tarnas nuvedė jį ton gatvėn, kur iš vieno galo į kitą vaikščioja 
gudrusis Beprotis, garsiai vienas sau kalbėdamas. Jaunikaitis priėjo ir 
išklojo, ko jam reikia. 


— Noriu vesti. Nusižiūrėjau tris nuotakas, ir visos trys man patin- 
ka. Viena yra moteris, antra našlė, o trečia — mergina. Kurios man pra- 
šyti rankos? 

Gudrusis Beprotis nesustodamas atsakė: 

— Kas buvo, tegul ir būna. Senas galvijas prie naujos ganyklos ne- 
pripranta. Ko dar nebuvo, tegul bus. 

Sėdo jaunikaitis į karietą, parvažiavo namo ir vedė mergaitę. 

Užsispyrusi 
moteris 


Kartą moteris susiginčijo dėl menko nieko su vyru. Išvadino jį 
šiokiu ir anokiu ir dar pridūrė, kad jis esąs utėlius. 

— Meluoji,— sako vyras,— aš neturiu utėlių. 

— "Furi, turi, — nenusileidžia žmona. 

Vyras neteko kantrybės ir išpėrė žmonai kailį. O ta vis tiek kartoja: 

— Turi utėlių, turi. 

Vyras paėmė virvę, pririšo žmoną ir įleido į šulinį. Vanduo jau 
smakrą siekia, o ji kaip užsukta kartoja vis tą patį. Tada vyras panar- 
dino ją visą. Žmona negali nieko pasakyti, bet vis tiek iškišo rankas iš 
vandens ir rodo, kad vyras turįs utėlių. 


Valdivino 
liudininkės 


Kartą žmogus, vardu Valdivinas, ėjo per mišką. Užpuolė jį du plė- 
šikai ir atėmė pinigus. Pabūgo, kad jiems už tai klius, ir sumanė nu- 
žudyti Valdiviną. Vargšas maldavo, kad paliktų jį gyvą, bet plėšikai 
tik šaipėsi. Valdivinas pakėlė į dangų akis, pamatė dvi gerves skren- 
dančias ir sušuko: 

— Gervės, būkite Valdivino liudininkės! 

Plėšikai nužudė Valdiviną ir užkasė. 

Po keleto metų plėšikai stovėjo mieste draugų būry ir šnekučiavo. 
O buvo jau pavakarys. Pro šalį skrido dvi gervės. Vienas plėšikas, nie- 
ko nepagalvojęs, sušuko: 

— Štai skrenda Valdivino liudininkės! .. 

Draugai buvo girdėję, kad Valdivinas dingo, ir ėmė plėšikus kaman- 
tinėti. Tie ir prisipažino nužudę Valdiviną. Už tą nusikaltimą plėšikai 
buvo suimti ir nuteisti mirti. 


Berniukas 
ir 
besotė 
senelė 


(Gyveno kartą berniukas. Jis turėjo ėriuką. Prireikė tą ėriuką pa- 
piauti. Berniukas išėjo miltų ieškoti. Parėjo tuo tarpu namo senelė ir 
suvalgė ėriuką. Sugrįžo berniukas, nerado ėriuko ir graudžiai pravirko. 
Senelė davė jam už tai kirvuką. 

Berniukas pasiėmė kirvuką ir išėjo. Eina keliu ir pamatė genį, medį 
kalantį. Berniukas jam ir sako: 

— Geny, nekalk medžio snapu. Štai tokiu kirvuku reikia medį kal- 
Li Eos 

— Ak berniuk, paskolink man kirvuką. 

Berniukas paskolino geniui kirvuką. Tas kad ims kalti ir sulaužė kir- 
vuką. Berniukas verkšlena: 

— Geny, grąžink kirvuką, man jį senelė davė. Aš papioviau ėriuką, 
senelė jį suvalgė, už tai man davė kirvuką. 

Genys pasiūlė berniukui puodynėlę medaus. Berniukas eina toliau. Ei- 
na, eina, pamatė lokį, purviną vandenį geriantį, ir sako: 

— Loky, lokyl Negerk purvino vandens, verčiau gerk medutį štai 
tokį... 

— Ak berniuk, duok man paskanauti medaus,— sako lokys. 

Davė berniukas lokiui truputį medaus, o tas ėmė ir surijo visą, net 
puodynėlę sudaužė. Berniukas gailiai pravirko. Tada lokys padovanojo 
jam gražią anties plunksną. Šis ir nuėjo toliau. 

Eina, eina berniukas, pamatė raštininką, rašantį sena nugraužta 
plunksna, ir sako: 

— Raštininke, raštininke, nerašyk tokia nugraužta plunksna. Verčiau 
rašyk nauja, gera plunksna, tokia, kaip šita. 

— Ak berniuk, paskolink man savo plunksną, — sako raštininkas. 

Kvailas berniukas ir paskolino raštininkui plunksną. Tas kaip mat ją 
sugadino. Berniukas vėl pravirko. Davė jam raštininkas virvę. 

Eina berniukas toliau. Beeidamas pamatė piemenį, rišantį jautį liana, 
ir sako jam: 

— Piemenie, piemenie! Kam tu riši jautį liana? Verčiau rišk štai to- 
kia virve. 

— Ak berniuk, paskolink man virvę, — sako piemuo. 

Berniukas ir paskolino virvę. Piemuo pririšo jautį, tas ėmė tą virvę 
ir nutraukė. 

Berniukas vėl į ašaras. Atidavė piemuo jam jautį. Berniukas ir nusi- 
vedė jautį. Beeidamas pamatė didžiulį jaguarą, graužiantį kaulus, ir 
sako jam: 

— Jaguare, jaguare, kam tu grauži kaulus. Skaniau būtų štai toks 
jautis. 

— Ak berniuk, atiduok man savo jautį. 

Jaguaras ir suėdė jautį. O berniukas raudoja, prašo jaguarą, kad 
atiduotų jautį. 

— Jaguare, atiduok man jautį. Piemuo nutraukė mano virvę, už tai 
man davė jautį. O virvę davė raštininkas, nes sugadino mano plunks- 
ną. Plunksną gavau iš lokio, nes jis sulaižė mano medų. O medų man 
atidavė genys, kai nulaužė kirvuką. Kirvuką davė senelė, nes aš pa- 
pioviau ėriuką, o senelė ėmė ir suvalgė. 

Jaguaras neturėjo ko duoti berniukui ir suriaumojo: 

— Man jaučio buvo per mažai, aš suėsiu dar ir tave. 

Pagriebė jaguaras berniuką ir suėdė. 


NŽ 


Beždžionė 
ir 
bananas 


Kartą beždžionė tupėjo medyje ir valgė bananą. Bananas išslydo 
jai iš rankų ir įkrito į drevę. Nulipo beždžionė ant žemės ir prašo me- 
dį atiduoti bananą: 

— Medi, atiduok man bananą. 

O medis nė motais. Beždžionė nuėjo pas kalvį ir prašo, kad tas nu- 
eitų ir nukirstų medį: 

— Kalvi, nusinešk kirvį ir nukirsk medį. Mano bananas įkrito į 
drevę. 

Bet kalvis nė nežiūri į ją. Beždžionė susirado kareivį ir prašo, kad 
tas suimtų kalvį. Bet kareivis nenori suimti kalvio. Beždžionė nuėjo pas 
karalių ir prašo, kad tas lieptų kareiviui suimti kalvį, jeigu šis nenu- 
kirs medžio, kurio drevėje yra bananas. Karalius nė nemano liepti 
kareiviui. Tada beždžionė eina pas karalienę. Karalienė net nesiklauso 
jos. Tada beždžionė nuėjo pas pelę, kad ta sugraužtų karalienės dra- 
bužius. Pelė atsisakė. Nuėjo beždžionė pas katiną ir prašo, kad suėstų 
pelę. Katinas pelės neėda. Beždžionė nuėjo pas šunį ir prašo, kad su- 
draskytų katiną. Šuo katino nedrasko. Nuėjo pas jaguarą ir prašo, kad 
suėstų šunį. Jaguaras šuns neėda. Nuėjo beždžionė pas medžiotoją ir 
prašo, kad šis nušautų jaguarą. Medžiotojas atsisako nušauti jaguarą. 
Tada beždžionė nuėjo pas mirtį. 

Mirtis išklausė beždžionės ir pagrasino medžiotojui. Tas susirado 
jaguarą, jaguaras nusivijo šunį, šuo nusivijo katę, katė nubėgo ieškoti 

pelės, pelė šoko graužti karalienės drabužius, karalienė liepė karaliui, 
kad tas įsakytų kareiviui suimti kalvį, kareivis nuėjo suimti kalvį, tas 
pasiėmė kirvį ir nukirto medį. Beždžionė išsitraukė iš drevės bananą ir 
suvalgė. 


Balius 
danguje 


Karią paukščius pasiekė gandas, kad danguje bus balius. Į tą balių 
rengėsi visi paukščiai. Tik žvėrys negalėjo ten keliauti, nes nemokėjo 
skraidyti, ir labai pavydėjo paukščiams. 

Sumanė į balių keliauti ir varlė. Kad ir nerangi buvo, nė kelio neži- 
nojo, užsigeidė pakilti į tokį aukštį. Varlė pasigyrė, kad esanti pakvies- 
ta į tą balių ir būtinai eisianti. Žvėrys susiriesdami juokėsi, klausyda- 
miesi tokios jos šnekos. Paukščiai net kalbėtis nustojo. 

O varlė sumanė gudrybę. Vakare nuėjo pas urubu ir giriasi šeiminin- 
kui, o tas juokais leipsta. Paskui sako: 

— Na, gerai, bičiuli urubu, kas šlubas, tas anksti iškeliauja. Kelias 
tolimas, nežinomas, tai aš eisiu. 

Urubu klausia: 

— Tai ir tu į balių trauksi? 

— Ar aš? Žinoma, trauksiu. 

Bet varlė neišėjo. Slapčia įsmuko į urubu kambarėlį. Pamatė ant lo- 
vos gitarą pamestą. Įlindo į tą gitarą ir pasislėpė. 

Atėjo urubu, pasiėmė gitarą, užsikabino per petį ir nuskrido į dangų. 

Atskrido urubu į dangų, pasidėjo gitarą kampe ir nuėjo ieškoti kitų 
paukščių. Varlė apsidairė pro skylę, pamatė, kad nieko aplinkui nėra, 
strykt iš gitaros ir nuėjo sau patenkinta. 

Kaip nustebo paukščiai, pamatę danguje varlę šokuojančią. Klausi- 
nėja, kaip čia ji patekusi, bet ta nė mur-mur. Prasidėjo balius, varlė 

visur pirmoji. Aušo rytas. Kaip grįš varlė namo, jei ne tuo pačiu ke- 
liu. Tyliai išspruko iš baliaus, nubėgo į urubu būstą, susirado gitarą ir 
įlindo į ją. 

Patekėjo saulė, pasibaigė ir balius. Svečiai jau skirstosi namo. Išsi- 
rengė namo ir urubu. Užsikabino gitarą ir skrenda. Pusiaukelėj urubu 
pasisuko, gitara kryptelėjo, varlė ir sujudėjo. Urubu žvilgt į gitaros vi- 
dų ir pamatė tamsoje susirietusią varlę. 
 — Ak bičiule varle, tai šitaip tu į dangų atkeliavai? Galėjai pasa- 
kyti... 

Urubu apvertė gitarą, varlė iškrito pro skylę ir švilpte nušvilpė že- 
myn. Krisdama dar šaukia: 

— Oi! Oi! Jei tik išliksiu sveika, niekad į dangų nelėksiu!.. 

Pamatė žemėje uolas ir suriko urubu: 

— Paimk akmenis, jei nepaimsi, tave susprogdinsiu! 

Trenkėsi varlė į akmenis ir ištiško į daugybę gabaliukų. Bet viešpa- 
čiui pagailo varlės, surinko gabaliukus ir sudėliojo. Varlė vėl atgijo. 
Bet ir dabar matyti, kad varlės oda sudėliota iš lopų. 


aš 


Kodėl šuo 
nesugyvena 
su kate, 
o katė 
su pele 


Kadaise visi žvėrys ir gyvuliai santarvėj gyveno. Šunys, katės, pe- 
lės, avys, jaguarai, lapės — visi gyveno kartu ir nesipešė. O visų žvėrių 
valdovas tadą buvo liūtas. 

Kartą viešpats liepė liūtui duoti gyvuliams ir žvėrims laisvę. Įteikti 
kiekvienam po raštą, kad jie galėtų eiti, kur tik panorės, ir žmonės jų 
neengtų. Visi labai apsidžiaugė. Sukvietė liūtas greitesnius žvėris, pa- 
davė tuos raštus ir liepė išnešioti visiems žvėrims ir gyvuliams. 

Pasišaukė liūtas katiną, padavė raštą nunešti šuniui. Katinas pasilei- 
do kiek kojos neša su raštu. Bėgdamas pamatė pelę, medų belaižančią. 
Pelė ir klausia: 

— Bičiuli katine, kur taip skubi? 

— Štai nešu raštą šuniui. 

— Niekur nedings tas raštas. Eikš, pailsėk, medučio paragauk. 

Katinas pritūpė ir laižo medų. Laižė, laižė, tiek prisilaižė, kad nė pa- 
judėt negali. Ir užmigo. Pelei smalsu sužinoti, ką katinas neša. Atrišo 
krepšelį, kurį katinas nešėsi pasikabinęs per petį, žiūri — ten kažkokie 
popieriai. Paėmė pelė tuos popierius ir pamėgino dantimis. Graužė, grau- 
žė ir sugraužė viską, tik skutai beliko. Supratusi, kad didelę šunybę 
iškrėtė, pelė surutuliojo popieriaus skutus ir sukišo atgal į krepšelį. O 
pati nukūrė į mišką. 

Atsibudo katinas ir bėga pas šunį. Atbėgęs duoda šuniui popierius. 
Tas jau ims skaityti, o popieriai sugraužti, vieni skutai belikę. Kaip da- 

bar įrodysi žmogui, kad suteikta laisvė? Supyko mirtinai šuo ant kati- 
no ir puolė jį draskyti. Katinas suprato, kad čia pelės darbas, prisie- 
kė jai atkeršyti. 

Nuo to laiko šuo, katė ir pelė pasidarė pikčiausi priešai. 


Velnio 
krikštasūnis 


Vienas senis turėjo daug vaikų. Bet taip skurdžiai vertėsi, kad, vai- 
kui gimus, nežinojo, ką ir bekviesti į krikštatėvius. Kai gimė dar vie- 
nas sūnus, senis visai nebeišmanė, ką daryti. Taip jam galvą besukant, 
atjojo ant obuolmušio žirgo labai gražiai apsirengęs žmogus. Pasisvei- 
kino. Senis ir klausia, ar nesutiktų jis būti jo sūnaus krikštatėviu. Žmo- 
gus sutiko, davė pilną kapšą aukso ir nujojo. Senis praturtėjo ir gy- 
vena sau ramiai. Vėl atkeliavo krikštatėvis, sako geidžiąs berniuką į 
mokslus vežti. Senis nenorėjo berniuko leisti, bet žmogus taip prisispy- 
ręs prašė, kad pagaliau jis nusileido. Ir iškeliavo berniukas su krikšta- 
tėviu ant vieno balno. 

Gyveno krikštatėvis aukštuose nykiuose kalnuose milžiniškam rūme 
su daugybe kambarių ir menių. Berniukas turėjo visko, ko tik širdis 
geidė, daugybę knygų, mokėsi paskubom, todėl nelabai gerai ir išmo- 
ko. Krikštatėvis berniuku labai rūpinosi, bet pats visada buvo niūrus 
ir mažai tekalbėjo. Dažniausiai vis keliaudavo, retai kada namuose bū- 
davo. 

Kartą, besikuisdamas po namus, berniukas aptiko lentynoje didelę 
knygą. O toje knygoje buvo visokie burtai surašyti. Suprato jis, kad 
krištatėvis yra tikrų tikriausias velnias. Krikštatėviui nematant, berniu- 
kas ėmė skaityti viską, kas toje knygoje buvo surašyta, ir netrukus 
tapo tikru burtininku. Kai išmoko tiek, kad tarėsi galįs kovoti su vel- 
niu, ėmė ir pabėgo iš jo namų. Velnias pamatė, kad krikštasūnio nėra, 

ir nukūrė kaip kulka ieškoti. Berniukas, jau beveik jaunikaitis, spėjo 
parbėgti namo, ir velnias jo pasigrobti nebegalėjo. 

Po kelių dienų jaunikaitis sako tėvui, kad šis galįs gauti daug pinigų. 
Jis pasiversiąs žirgu, o senis tegu jį pabalnojąs ir jodinėjąs gatvėmis. 
Paskui tegu parduodąs žirgą labai „brangiai, bet jokiu būdu neatiduo- 
dąs jo su kamanomis, nes tada jis negalėsiąs iš burtų išsivaduoti. Tė- 
vas prižadėjo viską padaryti. Pardavė žirgą, bet iš džiaugsmo, kad gavo 
tiek daug pinigų, užmiršo numauti kamanas. 

Nupirko žirgą velnias. Sėdo ant žirgo ir lekia be sustojimo tris dienas 
ir naktis, ragindamas rimbu ir pentinais. Prijojo vieną namą. Nulipo 
nuo žirgo, ir šeimininkai pasikvietė jį vakarieniauti. Paprašė jis pa- 
girdyti žirgą, tik liepė kamanų nenumauti. Tarnas nuvedė žirgą prie 
upės, mato, kad šis negali atsigerti su kamanomis, ėmė ir numovė ka- 
manas. Žirgas tuoj virto jaunikaičiu ir sako: 

— Vargas, man, žuvele! 

Ir jaunikaitis pavirto žuvimi. Nėrė į vandeni ir dingo. 

Tarnas parbėgo namo ir papasakojo, kas atsitiko. Velnias nukūrė 
prie upės, sužinojo, kur žuvis panėrė, ir sako: 

— Vargas man, rykly! 

Velnias pasivertė rykliu ir nėrė į vandenį paskui krikštasūnį. Tas 
pamatė, kad krikštatėvis atsiveja, iškilo į vandens paviršių ir sako: 

— Vargas. man, balandėli! 

Pavirto balandžiu ir nuskrido. Velnias iš paskos: 

— Vargas man, vanage! 

Pavirto vanagu ir nusivijo balandį. 

Skrenda balandis pro karaliaus rūmus. Verandoje karalaitė bestovin- 
ti. Balandis pamatė ją ir sako: 

— Vargas man, žiede ant tos mergaitės piršto! 

Pavirto balandis žiedu ant karalaitės piršto ir sako jai: 

— Ateis turtingas žmogus ir norės šį žiedą pirkti. Pasakyk tėvui, 
kad parduotų labai brangiai. Tik neduok tam žmogui žiedo į rankas. 
Numesk ant žemės, tegu pasiima. 

Karalaitė taip ir padarė. Atėjo turtingas žmogus, pasiūlė už žiedą 
didžiausius turtus. Karalius sutiko parduoti. Tada karalaitė nusimovė 
žiedą ir metė ant žemės. Žiedas sako: 

— Vargas man, penki kukurūzų grūdai! 

Ir pavirto penkiais kukurūzų grūdais. Tas žmogus iš paskos: 

— Vargas man, gaidy! 

Pavirto Žmogus gaidžiu ir šoko kukurūzų lesti. Karalaitė suprato, kas 
dedasi, ir užmynė vieną kukurūzą. Gaidys sulesė keturis grūdus ir ma- 
no, kad jau visi. Karalaitė pajuto kukurūzo grūdą po padu judant ir 
pakėlė koją. Grūdas sako: 

— Vargas man, lape! 

Grūdas pavirto lape ir sudraskė gaidį. 

Lapė vėl atvirto jaunikaičiu. Jaunikaitis vedė karalaitę ir apie burtus 
daugiau nė girdėti nenorėjo. 

Trys 

Pono 

Vilko 
klausimai 


(Gyveno kartą darbštus ir teisingas jaunikaitis su motina. Nors ir 
labai daug dirbo, niekaip negalėjo iš vargo išbristi. Kartą jis sako mo- 
tinai: 

— Mama, negi mes skursime taip visą gyvenimą, net sočiau pavalgy- 
ti neturime. Pasilik, mama, namie, prižiūrėk lauką ir avis, o mane pa- 
laimink, ir aš keliausiu po pasaulį pasidairyti. 

Motina palaimino sūnų, ir tas išėjo. Kur nuėjęs, savaitę padirbdavo 
ir vėl traukdavo toliau. Pagaliau priėjo vieną karalystę. Labai graži bu- 
vo ta karalystė, tik tuščia, kaip išmirusi. Gatvėse nė gyvos dvasios, na- 
mai uždarinėti. Visur tylu, negirdėti nei vaikų verksmo, nei žmonių 
šnekos. Atrodė, lyg čia niekas negyvena. Jaunikaitis pasibeldė į vienas 
duris. Atidarė senis, ir jis paprašė nakvynės. Senis priėmė jaunikaitį 
labai svetingai, pasiūlė valgyti. Vakarieniaudamas jaunikaitis klausia, 
kodėl karalystėje taip liūdna. Senis ir sako, kad žmones ištiko baisi 
nelaimė, atsirado užkerėtas žmogus, vardu Ponas Vilkas, didelių rūmų 
šeimininkas. Kasdien reikalauja, kad jam duotų po žmogaus širdį. Su- 
čiumpa ką nors ir užduoda tris klausimus. Jeigu pagrobtasis atsakytų 
į visus tris Pono Vilko klausimus, galėtų pats užduoti tris klausimus 
jam. Bet dar negimė pasaulyje toks žmogus, kuris pajėgtų atsakyti į Po- 
no Vilko klausimus. Kai vargšas neatsako į klausimus, Ponas Vilkas jį 
nužudo ir suvalgo jo širdį. Todėl ir tūno žmonės drebėdami, bijo gatvė- 
je pasirodyti. 

Pernakvojo jaunikaitis, o kitą rytą išėjęs klausinėja, kaip surasti Po- 
no Vilko rūmus. Žmonės stebisi jaunikaičio drąsa, bet kelią parodo, 
Priėjo jaunikaitis aukštą kalną, o ant to kalno stovi rūmai, didžiuliai, 
kaip karaliaus, su geležiniais vartais. Jaunikaitis ir patraukė drąsiai prie 
rūmų. Priėjęs vartus, pasibeldė, tie ir atsivėrė patys. Jaunikaitis įėjo 
į rūmus. Klaidžiojo, klaidžiojo, beklaidžiodamas pateko į menę. O tos 
menės gražumas neišpasakytas. Pasirodė ir Ponas Vilkas — aukštas, 
stiprus kaip jautis, visas plaukuotas, katės akimis, tigro dantimis. Pą- 
matė jaunikaitį ir taip nusikvatojo, kad net visi rūmai sudrebėjo. Prą- 
kalbo garsiu užkerėto žvėries balsu, liepia sėstis, paskui klausia: 

— Kas kuo senesnis, tuo stipresnis? 

— Vynas, — sako jaunikaitis. 

— Kas toli nueina, bet vis lieka vietoje? 

— Jūros vanduo. 

— Kur visi eina, bet niekas nenori eiti? 

— Į kapus. 

— Atspėjai, prakeiktas plėšike. Dabar gali užduoti tris klausimųs 
man. 

— Kas gimė be gimtosios nuodėmės, buvo pakrikštytas upėje ir mirė 
ant kryžiaus? 

Žmogysta sugriežė dantimis iš pykčio, nes negalėjo ištarti Kristaus 
vardo. Sudrebėjo žemė, pakilo dūmų kamuolys ir apgaubė viską ap- 
link. Kai dūmai išsisklaidė, jaunikaitis pamatė bestovįs kalno viršūnėje. 
Pono Vilko rūmai buvo dingę. Tada susirinko visi karalystės žmonės, iš 
džiaugsmo plodami delnais, paėmė jaunikaitį ant rankų ir nunešė pas 
karalių. Davė jam namą, visokių gėrybių, galvijų ir daug pinigų. Jau- 
nikaitis pasiuntė karietą motinai parvežti. Ir gyveno jiedu turtingi ir 
laimingi. 

Velnias 


(Gyveno kartą sertanuose pats su pačia. Gyveno kaip dievo užanty- 
je, nieko jiems netrūko. Net kaimynai pavydėjo tokios laimės. Bet ėmė 
ir atsirado namuose pelių. Tikra dievo rykštė, nėra nė kur dėtis. 

Vieną dieną atklydo jaunas katinas, toks riebus, vikrus. Kad įsisuks 
tas katinas peles gaudyti — tų tik plaukai laksto. Patiko katinas vyrui 
su žmona, iš rankų jo nepaleidžia, vis katinėliu, mieluoju vadina. Na- 
muose vėl ramybė. 

Kartą vyras išsirengė į kelionę. Žmonai liepė globoti katiną. Bet vos 
tik vyras iškeliavo, katinas ėmė ir prapuolė. Žmona vos iš proto neiš- 
sikraustė. Po kelių dienų sugrįžta vyras. Moteris ir pasakoja jam, kas 
atsitiko. Bepasakojant į kambarį įslenka katinas ir, gailiai kniaukdamas, 
puola prie šeimininko. Pamatęs, kad katinas baisiai sulysęs, tik kaulai 
barkšo, vyras labai supyko. 

Katinas ėmė gaudyti peles ir kasdien vis riebėjo. Po kiek laiko šei- 
mininkas vėl išsirengė į kelionę, o katiną paliko žmonai sergėti. Ir vėl 
katinas dingo. 

Išvyko vyras į kelionę trečią kartą. Liepė žmonai gerai prižiūrėti ka- 
tiną — antraip jai atsirūgsią. 

Vos tik vyras iškeliavo, katinas papūtė uodegą ir išdūmė į mišką. 
Ką vargšė moteris nedarė — visas apylinkes apieškojo, ir šventam An- 
tanui meldėsi, ir tūkstantį eskudų paaukoti žadėjo,— niekas nepadėjo. 
Taip ir nerado katino. Grįžta vyras, dar iš tolo klausia: 

— Žmona, kur mano katinėlis? 

— Mūsų katinėlis, mielas vyreli. . . 

Nebaigė moteris sakyti, o katinas jau čia. Pribėgo prie šeimininko 
ir glaustosi apie kojas toks liesas, vos ant kojų besilaikąs. Supyko vy- 
ras ant žmonos, kam katino nežiūrėjo, pagriebė rimbą ir kad ims mušti 
kur pakliuvo, sulaužė jai ranką, pramušė galvą, sudaužė vargšę visą. 
Po kiek laiko vyras jau gailėjosi taip pasielgęs. Labai norėjo vėl gra- 
žiai gyventi, kaip anksčiau. Sumanė iškeliauti ir daugiau niekada ne- 
begrįžti. Susikrovė viską į kelionmaišį ir leidosi kur kojos neša. 

Visą dieną vyras keliavo, vakare priėjo didžiulį kubilą ir palindo po 
juo. Sutemus susirinko velniai ir šnekasi. Pasirodė velnių vyresnysis ir 
klausinėja kiekvieną, ką jis dieną veikęs. Velniai giriasi, kokių eibių 
žmonėms pridarę. Vienas velnias ir sako, kad jis privertęs žmogų pri- 
lupti žmoną, kam ta leidusi katinui pabėgti. 

— Man labai prastai sekėsi. Bet aptikau namą, kuriame buvo dau- 
gybė pelių. Apsidžiaugiau ir pasiverčiau katinu. Mane žmonės labai 
mylėjo ir gerbė. Šeimininkas daug keliaudavo ir išeidamas vis liepda- 
vo šeimininkei mane gerai prižiūrėti. Kai tik jis iškeliaudavo, aš ding- 
davau ir atsirasdavau tik šeimininkui sugrįžus. Tada ir prasidėjo jų ne- 
sutarimai, vyras vis koneveikė žmoną. Aš buvau riebus, bet kiekvieną 
kartą, kai vyras sugrįždavo, pasidarydavau liesas kaip pagaikštis. Po 
paskutinės šeimininko kelionės pasidariau toks liesas, kad tas, mane 
pamatęs, net pajuodo, apskaldė Žmonai ąntausius, apkūlė, sulaužė ran- 
ką, pramušė galvą, paskui susirišo ryšulėlį, pasiėmė lazdą ir išėjo. 

— Taip ir reikia! Labai gerai! Va čia tai bent darbelis! Puiku! Valio! 
Štai kas stengiasi! Štai kas moka dirbti! Tu daug pasieksi. 

Žmogus, gulėdamas po kubilu, viską girdėjo. 

— Koks aš niekam tikęs! Negi iš tiesų taip ir buvo? Na, palauk! ..— 
galvojo jis. 

Kai velniai nuėjo, pasiėmė ryšulėlį ir nudrožė namo. Sugrįžo kitos die- 
nos priešpiečiais. 

Moteris, pamačiusi vyrą, labai nustebo. Pasitinka jį sutvarstyta ran- 
ka. Priekyje jos bėga katinas, gailiai kniaukdamas, dar liesesnis, kaip 
pirma. Vyras paėmė katiną, paglostė ir paleido ant žemės. Katinas 
glaustosi apie kojas. 

— Žmona, ar davei mūsų katinui ėsti? — klausia vyras piktai, siek- 
damas lazdos. 

— Ne, vyreli. Aš tau daug kartų sakiau, kad vos tik tu išeini, jis 
pradingsta. 

— Sakai, pradingsta? Tada aš tau parodysiu. 

Moteris išsigando ir nubėgo verkdama. Čiupęs vėzdą, vyras kad duos 
katinui per galvą, ta ir perskilo pusiau. Paskui net tris dienas dvokė. 

Tada vyras papasakojo žmonai, kas buvo jam nutikę po kubilu. Nuo 
tos dienos vyras su žmona vėl gražiai gyveno. 

Užkasta 
mergaitė 

Vienas našlys turėjo labai gražią ir gerą dukterį. O kaimynystėje 
gyveno našlė. Ta irgi turėjo dukterį, bet labai negražią ir piktą. Našlė 
vis norėjo įsigerinti kaimyno dukteriai, atnešdavo jai dovanų ir me- 
daus. Mergaitei patiko našlė, nors ji nepamiršdavo ir savo motinos, 
kuri kadaise švelniai ją glamonėjo, plaukus šukavo. Pataikavo našlė, 
pataikavo mergaitei, ir toji net ėmė raginti tėvą vesti našlę. 

— Vesk ją, tėtuk. Ji labai gera, man medaus duoda. 

— Dukrele, šiandien ji tau duoda medaus, o rytoj paduos tulžies. 

Mergaitė taip atkakliai prašė, kad tėvas nusileido ir vedė kaimynę 
našlę. Tėvui dažnai prireikdavo iškeliauti. Vos tik jis išvyko, pamotė 
tuoj visai pasikeitė. Pasidarė išdidi, šiurkšti ir pikta, mergaitę šunelio 
vietoj laikė. Valgyti kada duodavo, kada ne, o miegoti liepdavo ant že- 
mės, pametusi seną demblį. Mergaitė turėdavo dirbti pačius sunkiau- 
sius namų darbus. Jei darbo ir nebūdavo, pamotė mergaitei neleisdavo 
žaisti. Liepdavo eiti prie figmedžio ir saugoti, kad paukščiai nelestų 
vaisių. | 

Vargšė mergaitė stovėdavo valandų valandas po figmedžiu, baidyda- 
vo paukščius. Kartą taip pavargo, kad ėmė ir užmigo. O kai atsibudo, 
žiūri — paukščiai visus vaisius sulesę. Atėjo pamotė pažiūrėti. Pama- 
čiusi, kas atsitiko, net pajuodo. Pagauta pykčio, užmušė mergaitę ir už- 
kasė kieme. Grįžo tėvas. Pamotė ir sako, kad mergaitė pakvaišusi ir iš- 
ėjusi iš namų. Tėvas labai nuliūdo. 

Toje vietoje, kur buvo užkasta mergaitė, užaugo vešli žolė. Šeiminin- 
kas liepė tarnui nupiauti žolę. Atėjo piovėjas rytą ir piauna. Bepiauda- 
mas girdi iš žemės balsą: 

Mano tėvo piovėjėli, 

Tu nepiauk mano plaukų... 
Mane mama sušukavo, 
Pamotė žeme užklojo, 

O nuo figmedžio šakų 
Paukščiai vaisius nulesiojo. .. 
Ak, tie paukščiai! .. 


Piovėjas labai nustebo, nubėgo ir papasakojo šeimininkui, ką girdė- 
jęs. Tėvas atskubėjo ir išgirdo balsą, dainuojantį tą dainą. Atkasė tėvas 
žemę ir rado akmens plokštę, o po ja — gyvą mergaitę. Verkdamas ap- 
kabino dukterį ir parsinešė namo. Pamotė dar iš tolo pamatė podukrą, 
išbėgo iš namų ir dingo visiems laikams. 

Tėvas su dukteria laimingai gyveno. 


pečių 


Sūnus — 
vyras 

Vienai merginai gimė sūnus. Nenorėdama, kad žmonės sužinotų apie 
jos nuodėmę, išsiuntė berniuką auginti į tolimą miestą. Berniukas už- 
augo, tapo vyru. Kartą atvyko į tą miestą, kur gyveno motina. Pamatė 
ją jaunikaitis, įsimylėjo ir vedė. Po kelių mėnesių ilsisi vyras padėjęs 
galvą Žmonai ant krūtinės, toji ir pamatė auksinį medalioną, kurį buvo 
sūnui užkabinusi. Didžiai susidrovėjusi ir nebenorėdama toliau taip gy- 
venti, moteris papasakojo viską vyrui. Šis tuoj iškeliavo į tolimas šalis 
ir daugiau niekada nepasirodė. 

Po kiek laiko gimė jai sūnus. Pakrikštijo jį Tome. Motina paskelbė 
visiems duosianti didelius pinigus, jei kas įspės mįslę. Kas neįspės, mo- 
kės baudą. Moteris augino sūnų kaip kunigaikštį, gyveno turtingai, nes 
niekas negalėjo įspėti šios mįslės: ų | 


Mano sūnus Tomė, 

Mano brangusis, 

Yra mano sūnaus sūnus, 
Mano vyro brolis, 

Mano anūkas ir mano svainis, 
Sūnus — tapęs be nuodėmės, 


Atsiskyrėlis 
Žoanas 


Gyveno kartą kunigas Žoanas. Buvo jis labai geros širdies ir pa- 
prastas. Nesikišdavo į kitų reikalus ir nieko netrukdė savais reikalais. 
Dosniai dalindavo išmaldą. Visi žmonės jį labai gerbė ir vadino Atsisky- 
rėliu Žoanu. 

Kartą per kraštą keliavo karalius. Sužinojęs, kad kunigas čia taip 
ramiai gyvena, karalius liepė tarnui jį surasti ir pasakyti, kad kitą 
dieną atvyktų pas jį. Jis norįs užduoti tris klausimus: „Kur yra žemės 
vidurys? Kiek sveria mėnulis? Ką galvoja karalius?" 

Kunigas labai nusiminė, nes nežinojo, ką atsakyti į tuos klausimus, 
Visą naktį suko galvą ir aimanavo. Rytą pas šeimininką atėjo piemuo. 
Sužinojęs, koks rūpestis jį graužia, pasisiūlė nueiti vietoj jo pas kara- 
lių. Atsiskyrėlis Žoanas sutiko. Piemuo apsirengė kunigo drabužiais ir 
nuėjo pas karalių. Būrio dvariškių apsuptas, karalius jį klausia: 

— Kur yra žemės vidurys? 

— Žemės vidurys yra ten, kur stovi jūsų karališkoji didenybė. 

— Kodėl? 

— Todėl, kad žemė apvali ir bet kuri vieta yra jos vidurys. 

— Gerai atsakyta. O kiek sveria mėnulis? 

— Mėnulis sveria vieną svarą, nes dalijasi į keturias dalis. 

— Gerai atsakei. O ką aš galvoju? 

— Jūsų karališkoji didenybė galvojate, kad aš esu Atsiskyrėlis Žoa- 
nas, O aš esu tik jo piemuo. 

Karalius buvo labai patenkintas piemens sumanumu, apdovanojo jį, 
o Atsiskyrėlį Žoaną paliko ramybėje. 


2 


Sumanus 
jaunikaitis 


V ienas karalius turėjo didžiai protingą ir gudrią dukterį. Į visus 
klausimus ji gebėjo atsakyti. Karalius ja labai didžiavosi ir paskelbė iš- 
leisiąs už to, kas užminsiąs tokią mįslę, kurios per tris dienas karalaitė 
neįminsianti. Daug vyrų norėjo laimėti karalaitės ranką, bet ji įminda- 
vo visas mįsles. Jaunikiai gaudavo į sprandą ir grįždavo namo sugėdin- 
ti, nieko nepešę. Laikas bėgo, bet vis neatsirado tokio sumanaus jauni- 
kaičio. 

Toli nuo miesto gyveno senė. Ji turėjo sūnų, labai geibų, bet didžiai 
mokytą. Jaunikaitis panoro išbandyti laimę ir niekaip negalėjo to no- 
ro atsikratyti. Pasiėmė šautuvą ir iškeliavo į miestą. 

Keliavo, keliavo, bekeliaudamas išalko. Sumanė pamedžioti. Žiūri — 
elnias ganosi. Prisėlino, paleido šūvį ir nušovė elnią. Priėjęs mato, kad 
nušovė elnę, kuri turėjo atsivesti elniuką. Nunėrė elnei kailį ir keliauja 
toliau. Beeidamas užtiko dailides, iš bažnyčios seną altorių nešančius. 
Jaunikaitis pasiėmė keletą lentų iš to altoriaus ir eina toliau. Paėjęs su- 
stojo, užsikūrė laužą iš tų lentų, išsikepė elnienos ir valgo. Bevalgy- 
damas užsinorėjo gerti. Bet upėje pamatė negyvą asilą, grifų apipultą, 
ir atsigėrė rasos. 

Neilgai trūkus jaunikaitis atkeliavo į miestą, susirado karaliaus rū- 
mus ir sako norįs užduoti vieną klausimą. Skirtą dieną atėjo karalaitė 
į menę, kur jau buvo daugybė žmonių susirinkę. Jaunikaitis atsisėdo 
ant elnio odos ir sako: 


236 


Nusitaikiau į tą, kurį mačiau, 
Užmušiau tą, kurio nemačiau. 

Iš švenio medžio susikūriau laužą, 
Pavalgiau, išsikepęs valgymo skanaus. 
Vandens užgėriau, bet ne iš dangaus. .. 
Numirėlį gyvieji nešė. 

O pasėstę įgijau 

Per jos kančią pagaliau. 


Karalaitė galvojo, galvojo, bet nieko doro nesugalvojo. Prašo duoti 
tris dienas pamąstyti. Mato, kad nieko nesugalvos, liepia tarnaitei prisi- 
gerinti prie jaunikaičio ir sužinoti paslaptį. Jaunikaitis pasikalbėjo su 
ja ir sako, kad atskleisiąs paslaptį, bet mergaitė už tai turinti atiduoti 
marškinius. Mergaitė sutiko. Jaunikaitis paaiškino be pradžios ir be ga- 
lo. Sulaukusi vakaro, karalaitė siunčia kitą tarnaitę. Ir vėl tas pat. Tre- 
čią vakarą karalaitė pati eina. Jaunikaitis vėl prašo marškinių. Gavęs 
marškinius, ir pasakė visą teisybę. 

Trečią dieną susirinko žmonės į menę, įėjo karalaitė ir įminė mįslę: 
nusitaikė į elnią, o pataikė į elnę su elniuku. Užsikūrė laužą iš lentų, 
iš kurių buvo padarytas altorius, ir pasigamino valgyti. O atsigėrė ra- 
sos. Negyvą asilą buvo apipuolę grifai. Pats sėdėjo ant elnio odos. 

Karalius iškėlė karalaitei didelę puotą, o jaunikaičiui liepė duoti 
į sprandą ir išmesti lauk. Jaunikaitis paprašė leisti jam tarti keletą žo- 
džių. Karalius leido. Jaunikaitis sako: 


Kada į rūmus atėjau, 
Balandes tris sutikau, 
Plunksnų trejetą išroviau 
Ir dabar jas rodau. 


Ir parodė tarnaičių marškinius. Kai ištraukė karalaitės marškinius, 
toji pribėgo prie jaunikaičio ir sako norinti tekėti už jo, labai mylinti 
jaunikaitį, o mįslę įminusi tik todėl, kad jis pats pasakęs. 

Karalius iškėlė vestuves, ir visi buvo labai patenkinti. 


LŽ 


Ištikimasis 
Donas 
Žoze 

Vienas karalaitis nuėjo kartą pas batsiuvį ir pamatė jo sūnų. Batsiu- 
vio sūnus buvo labai linksmas, malonus, ir karalaitis sumanė paimti jį 
sau už draugą ir palydovą. 

Karalius paprašė batsiuvio leisti sūnui gyventi su karalaičiu. Batsiu- 
vys sutiko. Jaunikaičio vardas buvo Žoze. Karalius jį pavadino donu 
Zoze. Nuo to laiko ir visa karalystė jaunikaitį vadino Donu Žoze. 

Karalaitis ir Donas Žoze tapo neišskiriami draugai — kartu eidavo pa- 
sivaikščioti, medžioti ir linksmintis. Karalius turėjo ir dukterį, labai 
gražią, bet pavydžią ir blogo būdo. Matydama, kad brolis taip susidrau- 
gavo su Donu Žoze, sumanė ji tą jų draugystę išardyti. 

Vieną dieną karalaitė liepia Donui Žoze ateiti į jos kambarį pasi- 
kalbėti. Jaunikaitis susirado karalaitį, papasakojo, kad jį kviečianti ka- 
ralaitė, ir paprašė leisti pas ją nueiti. 

— Eik, Donai Žoze,— sako karalaitis. 

Nuėjo Donas Žoze pas karalaitę, ta jį labai maloniai sutiko, visą 
pusvalandį kalbėjo apie visokius niekus, apie prekybą, madas ir kitką. 
Išėjo jaunikaitis iš karalaitės kambario ir papasakojo viską karalaičiui. 
Kitą dieną karalaitė vėl kviečia jaunikaitį pasikalbėti. Dabar jau išlai- 
kė net visą valandą. Nors ir viską Donas Žoze papasakojo karalaičiui, 
šis jau ėmė įtarinėti jaunikaitį. Trečią dieną karalaitė vėl liepė ateiti 
jaunikaičiui ir išleido jau tik po pusantros: valandos. Donas Žoze vė] 
papasakojo karalaičiui, ką buvo šnekėjęs su karalaite, bet tas nepati- 

kėjo. Manė, kad jaunikaitis nori suvilioti jo seserį, ir paprašė karaliaus 
išvaryti Doną Žoze iš karalystės. Karalius irgi buvo nepatenkintas, lie- 
pė Donui Žoze keliauti ir apsigyventi tolimoje saloje. 

Karalaitis liko vienas. Viskas jam pasidarė nebemiela — ir medžiok- 
lė, ir puotos. Ėmė nykti karalaitis, pagaliau ir visai susirgo. Ką darys 
karalius, liepia tarnams surasti Doną Žoze. Sužinojo karalaitis, kad 
draugas sugrįš, ir iškart ėmė sveikti, o vieną gražų rytą atsikėlė ir iš- 
jojo medžioti. Jojo, jojo per laukus ir pamatė tolumoje žalią žalią pie- 
vą. Toje pievoje augo didžiulis moliūgas ir taip žėrėjo, kad net akys 
raibo. Karalaitis užsimaukšlino kepurę ant akių, priėjo prie to moliūgo 
ir mato užrašą: 


Tas, kas slypi viduje, 
Priklausys Donui Žoze. 


Karalaitis norėjo paimti moliūgą, bet tas pradingo. 

Grįžta karalaitis ir sutinka Doną Žoze. Labai apsidžiaugė ir ėmė pa- 
sakoti, kokie pasilinksminimai ir medžioklės jų laukia. 

Rytojaus dieną anksti rytą išjojo draugai medžioti. Karalaitis vėl pa- 
traukė tuo pačiu keliu ir nuvedė bičiulį į tą pievą, kur buvo matęs už- 
burtąjį moliūgą. Žiūri —ir vėl moliūgas spindi, net akys raibsta. Bičiu- 
liai priėjo arčiau ir išvydo ant moliūgo užrašą. 

Tas, kas slypi viduje, 
Priklausys Donui Žoze. 


Donas Žoze uždėjo ranką ant moliūgo, tasai prasivėrė, ir pasirodė ka- 
ralaitė, tokia graži, kad gražesnės pasaulyje nerastum. Jaunikaitis iš- 
kėlė karalaitę iš moliūgo ir sako apstulbusiam karalaičiui: 

— Aš esu skolingas savo ponui karalaičiui. Laikas jau atsilyginti. 

Mano valdove, atiduodu tau šią karalaitę už žmoną. 
„Karalaitis iš džiaugsmo visas nušvito. Karalaitė irgi nusišypsojo, pa- 
tenkinta Dono Žoze sprendimu. Visi buvo susijaudinę ir smagūs, šne- 
kėjosi, pasakojo karalaitei, kad ji buvusi užburta. Kai saulė ėmė labai 
kaitinti, visi pasislėpė ūksmingo medžio pavėsyje. Sugulė pailsėti. Ka- 
ralaitis ir karalaitė tuoj užmigo. Tik Donas Žoze budėjo. 

Atskrido trys purpleliai, sutūpė tiesiai virš Dono Žoze galvos ir ėmė 
šnekėtis. Pirmasis sako: 

— Karalaitis labai džiaugiasi, gavęs karalaitę, bet greitai jos neteks. 
Kai jie kelsis per upę, ji paprašys tekančio vandens. Atsigers 1 mirs. 

Kas išgirdęs netylės, 
Marmuru pavirst turės! 


O antrasis tarė: 
— Jeigu karalaitė nemirs nuo tekančio vandens, tai mirs šį vakarą 


nuo pirmo šaukšto sriubos. 


Kas išgirdęs netylės, 
Marmuru pavirsti turės! 


Trečiasis paukštis sako: 
— Jeigu karalaitė nemirs nuo vandens ir sriubos, tai rytą jai įgels 


gyvatė. 


Kas išgirdęs netylės, 
Marmuru pavirst turės! 


Donas Žoze viską girdėjo. Kai tik paukščiai nuskrido, pažadino kara- 
laitį ir karalaitę, ir jie leidosi į kelionę. Keliasi per upę. Karalaitė pa- 
matė skaidrų, vėsų upės vandenį ir pasijuto baisiai ištroškusi. Prašo 
karalaitį puodelio vandens troškuliui numalšinti. 

— Keliaukime toliau! Keliaukime toliau! Aš surasiu ir atnešiu van- 
dens,— sako Donas Žoze. 

Karalaitis su karalaite keliauja, o Donas Žoze nuėjo ieškoti vandens. 
Po kiek laiko pasivijo juos ir sako, kad nešęs vandenį, išmetęs ąsotį 
ir visą vandenį išliejęs. Bet jau nebetoli esą rūmai, ten karalaitė galė- 
sianti visko gauti. 

Priėjo rūmus. Karalius su karaliene sutiko. juos iškilmingai, apkabino 
karalaitę ir tuoj iškėlė vestuves. Donas Žoze buvo svotas, o karalaičio 
sesuo svočia. Vakare turėjo būti didelė puota, į ją buvo sukviesti visi 
didikai. Donas Žoze paprašė, kad jam leistų nesėsti prie stalo, jis norįs 
patarnauti. Jaunieji didžiai nustebo, bet Donas Žoze atkakliai prašė, 
ir pagaliau jie sutiko. Netrukus atnešė sriubą, jaunoji pasiėmė auksinį 
šaukštą ir jau sems sriubos. Donas Žoze pribėgo, atėmė auksinį šaukštą, 
padavė sidabrinį ir sako: 

— Valgyk su šituo ir nieko neklausinėk. 

Karalaitis pyktelėjo, bet nieko nesakė. Po vakarienės visi sukilo šok- 
ti. Donas Žoze priėjo prie karalaičio ir prašo leisti jam permiegoti ta- 
me pačiame kambaryje. Karalaitis buvo labai nepatenkintas, dar la- 
biau, negu nuotaka. Bet Donas Žoze buvo davęs karalaičiui užburtąją 

mergaitę į žmonas, tiek daug jam gero buvo padaręs, ir jis sutiko pa- 
tenkinti jo prašymą. 

Donas Žoze susirado kardą, išgalando kaip skustuvą ir paslėpė po 
savo lova. 

Svečiai išsiskirstė namo. Donas Žoze visą naktį budėjo, budriai klau- 
sėsi, ar neišgirs kokio šlamesio. Rytą, kai atvėso, girdi — kažkas šliau- 
žia. Lange pasirodė biauriausia žemėje pabaisa — dvigalvė gyvatė, be 
galo ilga, tamsi ir didžiulė, o nasrai tokie, kad galėtų iš karto du jau- 
čius praryti. 

Donas Žoze čiupo kardą ir, vos tik gyvatė nušliaužė ant grindų, už- 
simojęs taip kirto kardu, kad abi galvos iš karto nulėkė. 

Ištryško kraujo čiurkšlė, ir trys lašai užkrito miegančiai karalaitei 
ant veido. Žoze iššluostė kraują, o gyvatės kūną išmetė pro langą. Vos 
tik gyvatė nukrito ant žemės, iškart pranyko. Donas Žoze pamatė tris 
kraujo lašus ant karalaitės veido ir norėjo juos nušluostyti. Kai tik pri- 
silietė pirštų galais, karalaitė atsibudo ir šaukia, kad Donas Žoze norįs 
jai garbę nuplėšti. Karalaitis labai supyko, bet Donas Žože nesigynė. 


Išaušo diena. Karalaitis apskundė Doną Žoze karaliui. Tas liepė nu- 
kirsti jaunikaičiui galvą. Susirinko visi karalystės žmonės pažiūrėti, 
kaip Donas Žoze bus mirtimi nubaustas. Donas Žoze paprašė dar leisti 
jam prieš mirtį papasakoti vieną istoriją. Karalius sutiko. Donas Žoze 
pradėjo pasakoti savo gyvenimą. Papasakojo, ką trys purpleliai medyje 
kalbėjo. Vos tik pasakė, kaip nedavė karalaitei iš upės vandens atsi- 
gerti, pavirto marmuru iki krūtinės. Kai pasakė, kad iš karalaitės at- 
ėmė auksinį šaukštą ir padavė sidabrinį, pavirto marmuru iki kaklo. 
O kai papasakojo, kaip nukirto gyvatei galvas, visas pavirto marmu- 
rine statula. 

Karalius, karalienė, karalaitis su karalaite ir karalaičio sesuo grau- 
džiai pravirko, gailėdamiesi Dono Žoze, Verkė ir visi žmonės. Karalaitis 
liepė padaryti sode pjedestalą ir ant jo pastatyti Dono Žoze statulą. 
Prie šios statulos karalaitis dienų dienas raudojo ir gailavo ištikimojo 
Dono Žoze. 

Kartą po kelių mėnesių karalaitis stovėjo sode prie statulos. Staiga 
atskrido du purpleliai ir atsitūpė ant statulos pečių. Vienas sako: 

— Dabar karalaitis suprato, kas buvo tikras jo draugas ir koks jam 
brangus ištikimasis Donas Žoze, kuris pavirto marmuru, gelbėdamas ka- 
ralaitę nuo mirties. 


241 


Antrasis paukštis atsakė: 

— Taip, bet yra būdų ir jam išvaduoti. Kai gims karalaičiui sūnus, 
reikia paimti kardą, nukirsti kūdikiui galvą ir nekaltu krauju apšlaks- 
tyti visą statulą. Tada Donas Žoze atgis ir bus koks buvęs. 

Išgirdo karalaitis tuos žodžius ir jau norėjo eiti, bet atbėgo dvi tar- 
naitės ir pranešė, kad jaunoji karalienė pagimdė sūnų, gražų kaip sau-: 
lę. Karalaitis, nieko nelaukdamas, nubėgo į kambarį, paėmė sūnų ant 
rankų ir atnešė prie statulos. Paskui čiupo kardą, nukirto kūdikiui gal- 
vą ir nekaltu krauju ėmė šlakstyti visą statulą. Vos tik apšlakstė, sta- 
tula sujudėjo, ir Donas Žoze nušoko nuo pjedestalo. 

Apkabino Donas Žoze karalaitį, paskui paėmė jo sūnaus kūną ir gal- 
vą, sudėjo, ir kūdikis vėl pasidarė sveikas ir gyvas, tik siauras ruo- 
želis raudonavo aplink kaklą. Apsikabino karalaitis su Donu Žoze kaip 
broliai, raudodami iš džiaugsmo. Donas Žoze paėmė ant rankų kūdikį 
ir nunešė ramiai miegantį motinai. 

Iškėlė karalius didžiulę puotą, kokios pasaulyje nėra buvę. Donas 
Zoze vedė karalaičio seserį, ir gyveno visi ligi šimto metų didžiai lai- 
mingi. ė 


Kadaise miške augo vaisiais apkibęs medis. Žvėrys labai mėgo tuos 
vaisius, bet juos ėsti galėjo tik tas, kas žinojo, kokie tie vaisiai. Netoli 
medžio gyveno moteris. Žvėrys eidavo pas ją pasiklausti, kaip tie vai- 
siai vadinasi. Sužinoję traukdavo prie medžio, tačiau beeidami užmirš- 
davo. Visi žvėrys buvo tokie užuomaršos. Būdavo, nueina pas moterį, 
pasiklausia, o grįždami prie medžio, vėl viską užmiršta. Tik bičiulis 
vėžlys nėjo prie medžio. Vieni žvėrys siūlė pakviesti ir jį, kiti šaipėsi, 
sakydami: 

— Jeigu žvėrys neatsimena, kaip tie vaisiai vadinasi, iš kur ten jis 
atsimins. 

Bičiulis vėžlys pasiėmė smuiką ir traukia pas moterį. Atėjęs klausia, 
kaip vadinasi tie vaisiai. Moteris sako: 

— Bojo bojo jut tikriausiai tur būt, bojo bojo jut tikriausiai tur būt. 

Kai žvėris pasukdavo atgal, moteris jam šaukdavo pavymui: 

— Ei drauguži, tas vaisius vadinasi ne taip! Ne taip! — Ir pasakyda- 
vo kitą pavadinimą. Žvėris susimaišydavo ir, atėjęs prie medžio, jau 
nebežinodavo, kaip tas vaisius vadinasi. 

Bet vėžlys buvo gudrus. Pasiėmė smuiką, griežia ir dainuoja vaisiaus 
pavadinimą. Taip ir sugrįžo prie medžio dainuodamas. 

Ateina vėžlys, o prie medžio tupi jaguaras ir sako vėžliui: 

— Bičiuli vėžly, tu vis tiek negali į medį įlipti. Leisk, aš įlipsiū ir pri- 
purtysiu vaisių. O tu man už tai duosi kelis. 

Vėžlys sutiko. Jaguaras pasiėmė maišą, prisiskynė pilną vaisių iIr 
nuėjo, o vėžliui nė vieno nedavė. Vėžlys labai supyko ir nusekė jagua- 
rui iš paskos. Priėjo upę. Vėžlys ir sako jaguarui: 

— Bičiuli jaguare, duok man maišą, pernėšiu per upe, aš geresnis 
plaukikas už tave. O tu paskui perplauksi. 

Jaguaras sutiko. Gudruolis vėžlys perplaukė į kitą upės krantą ir 
tiek jaguaras jį tematė. Supyko jaguaras ir sumanė vėžlį užmušti. Vėž- 
lys nuėjo ir pasislėpė po didžiule medžio šaknimi, kur mėgdavo ilsė- 
tis. Atbėgo jaguaras ir šaukia: 

— Bičiuli vėžly! Bičiuli vėžly! 

O vėžlys visai prie pat jo: 

— Oil 

Jaguaras dirst į vieną pusę, dirst į antrą — nieko nėra. Persigando 
baisiausiai, pamanė, kad jo pasturgalis atsiliepia. Vėl šaukia vėžlį, o 
tas: 

— Oi! 

Jaguaras sako: 

— Užsičiaupk, nepraustaburni! | 

Bet ir vėl, vos tik jaguaras šūkteli vėžlį, tas atsiliepia: „Oi.“ 

Pro šalį ėjo beždžionė. Jaguaras jai ir papasakojo, koks neklaužada 
jo pasturgalis. Paprašė, kad beždžionė jį apkultų. Beždžionė taip įsisma- 
gino lupti jaguaro pasturgalį, kad ir patį užmušė. O vėžlys labai apsi- 
džiaugė. 


Vėžlys 
ir 
krokodilas 


(Gyveno kartą vėžlys. Jis turėjo dūdelę ir vis dūdavo. Visi žvėrys 
labai stebėjosi, kad vėžlys taip moka dūduoti. Tik krokodilas nesitvėrė 
pavydu. Kartą krokodilas atsigulė prie šaltinio, kur vėžlys eidavo atsi- 
gerti, ir lūkuriuoja. Atėjo vėžlys gerti. Pamatė krokodilą, pasisveikino 
1r sako: 

— Ką veiki, bičiuli krokodile? 

— Saulėje kaitinuos, bičiuli vėžly. 

Vėžlys atsigėrė, pasiėmė dūdelę ir dūduoja. Krokodilas jam ir sako: 

— Bičiuli vėžly! Paskolink man dūdelę, ir aš noriu pamėginti. 

Vėžlys padavė krokodilui dūdelę, tas pliumpt į vandenį ir dingo. Vėž- 
lys didžiai supyko ir nuėjo sau. 

Po kelių dienų vėžlys aptiko bičių avilį. Nusinešė avilį netoli tos 
vietos, kur krokodilas mėgdavo saulėje šildytis, ir pasislėpė lapuose, 
atstatęs uodegą. Išsitepė medum užpakalį ir vis paleidžia po bitę. Kro- 
kodilas pamanė, kad ten avilys, ir kyšt pirštą. Vėžlys čiupo pirštą ir 
sako: 

— Nepaleisiu, kol neatiduosi man dūdelės. 

Ir vis labiau spaudžia. 

Krokodilas šaukia, kiek tik gerklė leidžia: 


Ak Gonsalai, 
Vyriausias sūnau, 


Vėžlio dūdelę. .. 
Tango-lė-re. .. 
Vėžlio dūdelę. .. 
Tango-lė-re. .. 


Krokodilo sūnus buvo tolokai, nenugirdo ir klausia tėvo: 
— Ką, tėve? Marškinėlius? 
Krokodilas dar garsiau rėkia: 


Ne, Gonsalai, 
Vyriausias sūnau, 
Vėžlio dūdelę. .. 
Tango-lė-re. .. 
Vėžlio dūdelę. .. 
Tango-lė-re. .. 
Gonsalas vėl neišgirdo. Klausia: 
— Ką sakai, tėve? Kepurėlę? 
Ilgai dar krokodilas traukė savo dainelę, kol sūnus suprato, ko jis 
nori. O pirštą vėžlys jau kone visai sumaigė. Pagaliau Gonsalas atnešė 
dūdelę, ir krokodilas atidavė ją vėžliui. Tik tada vėžlys paleido pirštą. 


Gyveno kartą vėžlys. Jis turėjo fleitą ir mokėjo groti. Išgirdo lapė 
vėžlį grojant ir sako: 

— Paskolink man fleitą. 

— Negaliu, — sako vėžlys, — tu su ja pabėgsi. 

— Tada pats pagrok, o aš pažiūrėsiu. 

Vėžlys užgrojo: 

Fin, fin, fin! 
Tyla ton, tin! 

Lapė ir sako: 

— Kaip tu, vėžly, gražiai su fleita atrodai. Duok ir man pūstelėti. 

Vėžlys tarė: 

— Stok ten! Dabar negalėsi pabėgti. Jeigu bėgsi, paleisiu į tave štai 
šituo vašku. 

Lapė paėmė fleitą ir užgrojo. Jai labai patiko groti, net šokti ėmė. 
Paskui pasileido su fleita bėgti. Vėžlys šoko vytis, bet mato, kad ne- 
pavys. Sugrižo atgal ir sako: 

— Bėk, bėk, lape! Greitai pakliūsi tu man į rankas! 

Vėžlys nuėjo prie upės, nukirto medį ir pasidarė lieptą per upę. Per- 
ėjo į kitą pusę, įlipo į medį ir prisikopė iš drevės medaus. Sugrįžęs 
atgal, nuėjo prie tako, kur lapė vaikščioja, išsitepė užpakalį medum ir 

atsigulė ant žemės. Netrukus pro šalį ėjo lapė. Pamatė medum išsite- 
pusį vėžlį ir sako: 

— Ak! Kas čia galėtų būti? 

Brūkštelėjo pirštu, palaižė ir stebisi: 

— Ak! Juk... čia medus! 

Kita lapė stovėjo šalia ir sako bičiulei: 

— Koks medus? Niekai! Čia vėžlio užpakalis! 

O lapė jai: 

— Kas? Vėžlio užpakalis? Ne, čia medus. .. 

Lapė labai norėjo medaus ir lyžtelėjo. Vėžlys čiupt jai už liežuvio. 
Lapė rėkia: 

— Paleisk liežuvį, vėžly! 

Antroji lapė tarė: 

— Sakiau tau, kad čia vėžlio užpakalis, o tu netikėjai. 

O vėžlys lapei: 

— Ar nesakiau, lape, kad greitai man pakliūsi? Ir įkliuvai. Girdėjau, 
kad esi labai gudri! Kur mano fleita? 

Lapė sako: 

— Čia aš neturiu, vėžly, neturiu! 

— Žinau, kad čia turi. Atiduok, jei neatiduosi, taip suspausiu lie- 
žuvį. 

Ką darys lapė, grąžino vėžliui fleitą. 


Vėžlys 
ir 
šaltinis 


Kartą vėžlys, žmogus, driežas Tiju ir jaguaras susiginčijo, kuris iš 
Jų ves jaguaro dukterį. Netoliese buvo šaltinis, Visi žvėrys prie jo ei- 
davo atsigerti. Vėžlys nukulniavo prie šaltinio, surinko būrį pamatinių 
ir sako — kai tik pamatys kokį žvėrį ateinant, tegu tuoj užtraukia: 


Turi-turis. .. 
Sulaužyk kojas, 
Išbadyk akis. .. 


Susitaręs su pamatinėm, vėžlys nuėjo sau. 

Atkūrė beždžionė atsigerti. Išgirdo pamatines dainuojant ir pabėgo 
iš baimės. Papasakojo visiems žvėrims, kas prie šaltinio dedasi. Atėjo 
atsigerti kiti žvėrys, ir tie iš baimės išlakstė. Atšliaužė driežas Tiju, 
irgi pabėgo. Atsėlino jaguaras, ir tas išsigando. Pagaliau atėjo žmogus. 
Irgi persigando ir pabėgo. Nebuvo atkiūtinęs tik vėžlys. Žvėrys sako, 
kad nueitų ir jis. Vėžlys sutiko, bet, eidamas prie šaltinio, girdi, gro- 
siąs dūdele, o kiti žvėrys turį sekti iš paskos. Traukia visi prie šalti- 
nio. Dar gerokai nepriėjus, vėžlys liepia visiems palaukti, o pats pasi- 
leido prie vandens. Atbėgęs liepė pamatinėms nutilti, tos ir nutilo. 
Vėžlys prisisėmė ąsotį vandens ir išdidžiai sugrįžo prie drebančių - iš 
baimės Žvėrių. 

Paskui vėžlys vedė jaguaro dukterį. 


Elnias 
ir 
jaguaras 


Kartą elnias tarė sau: ,„Aš labai darbštus, vis dirbu ir dirbu, susi- 
rasiu vietą ir pasistatysiu namą.“ Nuėjo prie upės, rado gražią vietelę 
ir sako: 

— Štai tinkama vieta. 

Jaguaras vieną dieną taip pat pagalvojo: „Daug skriaudų esu paty- 
ręs, susirasiu gerą vietelę ir pasistatysiu namą.“ Bevaikščiodamas apti- 
ko tą pačią vietą ir sako: 

— Kokia graži vieta! Pasistatysiu čia namą. 

Vieną dieną atėjo elnias, išvalė, išpureno aikštelę. Kitą dieną atėjo 
jaguaras, apsižvalgė ir sako: 

— Dievas Tupanas man padeda. 

Sukalė į žemę baslius ir surentė trobelę. 

Rytojaus dieną atėjo elnias, pamatė trobelę ir sako: 

— Dievas Tupanas man padeda. 

Uždengė trobelės stogą, įrengė kambarius — vieną. sau, kitą — die- 
vui Tupanui. 

Kitą dieną atėjo jaguaras, žiūri — namelis baigtas, įsitaisė viename 
kambaryje ir guli sau. Rytojaus dieną atėjo elnias ir įsitaisė kitame 
kambaryje. 

Kitą rytą abu atsibunda, pamatė vienas kitą, jaguaras ir klausia: 

— Tai tamsta man padėjai? 

— Taip, aš, — sako elnias. 


250 


— Tai gyvenkime kartu,— sako jaguaras. 

— Gyvenkime,— sako elnias. 

Rytojaus dieną jaguaras sako: 

— Aš einu medžioti. Tu išrauk kelmus, prinešk vandens, malkų, par- 
eisiu išalkęs. 

Išėjo jaguaras medžioti, papiovė didžiulį elnią, partempė namo ir 
sako bičiuliui: 

— Pagamink mum abiem pietus. 

Elnias pagamino pietus, bet iš baimės pats nevalgė. Ir visą naktį iš 
baimės neužmigo, bijojo, kad jaguaras nesudraskytų. 

Rytojaus dieną elnias išėjo medžioti. Sutiko didžiulį jaguarą, o pas- 
kui skruzdėdą. Sako skruzdėdai: L 

— Jaguaras tamstą šmeižia. 

Supyko skruzdėda ir leidosi jaguaro ieškoti. Rado medį belaužiantį. 
Priėjo tylutėliai iš užpakalio, šėrė į sprandą, suleido nagus, jaguaras 
1T nusibaigė. 

Elnias partempė jaguarą namo ir sako bičiuliui: 

— Štai, pagamink mum abiem pietus. 

J aguaras pagamino pietus, bet pats iš baimės nieko nevalgė. 

Atėjo naktis. Sugulė abudu. Jaguaras vis žiūri, ką daro elnias, o el- 
nias nenuleidžia akių nuo jaguaro. 

Vidurnaktį abu giliai įmigo. Elnias pajudino galvą ir užkliudė pinu- 
čius. .Jaguaras pamanė, kad elnias taikosi jį pribaigti, ir pašoko ant 
kojų. Elnias taip pat pašoko. Ir nudūmė abu — vienas į vieną pusę, ki- 
tas į kitą. 


' 


, 


Jaguaras, 
elnias 
ir 
beždžionė 


Kartą jaguaras pakvietė elnią nueiti pas kūmą pieno atsigerti. El- 
nias sutiko. Reikėjo jiems pereiti upelį. Jaguaras sako elniui, kad tas 
nebijotų, upelis esąs negilus. Elnias žengė ir vos nenuskendo. Jaguaras 
susirado seklesnę vietą ir perėjo. Eina abu toliau. Beeidami pamatė 
bananų lauką. Jaguaras ir sako elniui: 

— Bičiuli elnie, einam bananų valgyti. Tu palypėk ir valgyk žalius, 
gražesnius, 0 man numesk geltonus. 

Elnias taip ir padarė. Jaguaras prisikimšo pilną pilvą, o elnias nega- 
lėjo nė vieno banano praryti. Eina abu toliau. Pamatė darbininkus, lau- 
ką purenančius. Jaguaras sako elniui: 

— Bičiuli elnie, kai eisi pro tuos darbininkus, sakyk: „Tegu velnias 
jus griebia." 

Eidamas pro žmones, elnias ir sušuko: 

— Tegu velnias jus griebia! 

Žmonės užpiudė elnią šunimis, tie vos jo nesudraskė. O jaguaras, ei- 
damas pro darbininkus, sako: 

— Padėk, dieve! 

Žmonės padėkojo jam už linkėjimą ir leido keliauti toliau. Eina, eina 
jaguaras su elniu, sutiko gyvatę. Jaguaras sako elniui: 

— Bičiuli elnie, žiūrėk, kokia graži apyrankė. Parnešk savo dukteriai. 

Elnias čiupo gyvatę, ta ir įkirto jam į snukį. Elnias niurzga ant ja- 
guaro, 0 tas jam ir sako: 

— O kam toks kvailas esi. 

Pagaliau jaguaras ir elnias atėjo pas kūmą. Buvo jau vėlu, ir abu 
atsigulė miegoti. Elnias įsitaisė kampe ir užmigo. Vidurnaktį jaguaras 
atsikėlė, tylutėliai atsidarė duris ir nuėjo į avidę. Išsirinko riebiausią 
avį ir papiovė, nuleido kraują į dubenį, o mėsą suvalgė. Paskui sugrį- 
žo į kambarį ir ištepliojo krauju elnią, o pats atsigulė. Rytą šeiminin- 
kas atsikelia, nueina į avidę, žiūri — vienos avies trūksta. Klausia ja- 
guarą, ar nepagriebęs avies. Tasai sako: 

— Neėmiau, krikštatėvi. Gal mano bičiulis elnias? Juk matai, kad aš 
švarutėlis. 

Nuėjo žmogus pas elnią. Žiūri — tas visas krauju išsiterliojęs. 

— Ak, tai tu, plėšike! — Paėmė žmogus baslį, kad duos elniui ir už- 
mušė. O jaguaras prisigėrė pieno ir išėjo. 

Po kiek laiko jaguaras nuėjo pas beždžionę apsiausto pasiskolinti. 
Kviečia beždžionę keliauti pas kūmą pieno gerti. Beždžionė sutiko, ir 
abu iškeliavo. Eina, eina, priėjo upelį. Jaguaras sako: 

— Bičiule beždžione, upelis negilus, pereik pirma ir palauk ten. 

— Ar tu nori mane kaip elnią apgauti? — sako beždžionė.— Eik pats 
pirmas, o jei ne — atgal grįžtu. 

Ką darys jaguaras, perėjo upelį pirmas. Eina toliau. Priėjo bananų 
lauką. Jaguaras sako: 

— Bičiule beždžione, einam bananų valgyti. Tu valgyk kur žales- 
nius, gražesnius, 0 Man nuskink geltonų. 

— Einam,— sako beždžionė. Įsilipo į medį, pati šlamščia prinoku- 
sius bananus, o jaguarui skina žalius. Nusiminė jaguaras ir sako: 

— Bičiule beždžione, bičiule beždžione! Kad grybštelsiu tave na- 
gais... 

— Liaukis čia tauškęs niekus. Jei nesiliausi — paliksiu tave ir pa- 
bėgsiu. 

Eina jaguaras su beždžione toliau. Beeidami pamatė darbininkus. Ja- 
guaras ir sako: 

— Bičiule beždžione, eidama pro tuos žmones, sakyk: „Tegu velnias 
jus griebia.“ Jie bus labai patenkinti. 

Beždžionė eina pro šalį ir sako: 

— Padėk, dieve, dirbantiems. 

Darbininkai buvo labai patenkinti ir praleido beždžionę. Praėjo ir ja- 
guaras. Eina jie toliau ir pamatė gyvatę. Jaguaras sako beždžionei: 

— Bičiule beždžione, antai kokia graži apyrankė tavo dukteriai. Pa- 
siimk ir neškis. 

— Pats pasiimk,— sako beždžionė. 

Pagaliau jaguaras ir beždžionė atėjo į kūmo namus. Buvo jau vėlu, 
ir tuojau abu sugulė miegoti. Gudruolė beždžionė įsitaisė aukštai. Atsi- 
gulė ir dedasi mieganti. Naktį jaguaras atsikėlė, tylutėliai nusėlino 
į avidę, papiovė riebiausią avį ir suėdė. Kraują suleido į dubenį ir 
parsinešė beždžionei ištepti. Beždžionė viską matė. Kai tik jaguaras pri- 
ėjo, beždžionė kad spirs į dubenį ir išvertė visą kraują ant jaguaro. 
Rytą šeimininkas atsikėlė, nuėjo į avidę, žiūri — vienos avies nėra. Ir 
tarė sau: 

— Kai tik tasai kūmas čia nakvoja, dingsta viena avis. 

Sugrįžo šeimininkas, o beždžionė jau atsikėlusi ir rodo į jaguarą, ku- 
ris dedasi miegąs. Šeimininkas pamatė kraujuotą jaguarą ir sako: 

— Ak, tai tu, nelabasis! 

Paėmė šautuvą ir nušovė jaguarą. O beždžionė atsigėrė iki soties 
pieno ir nuėjo patenkinta. 


Da 


Lapė 
ir 
jaguaras 


Saulė išdžiovino visas upes, vandens beveik neliko. Jaguaras iIr 
sako: 

— Na, dabar tai pagausiu lapę. Patykosiu prie šaltinio. 

Lapė atėjo prie šaltinio, žiūri — jaguaras. Niekaip negali prie van- 
dens prieiti. Galvoja, galvoja, kaip čia atsigėrus. 

Keliu ėjo moteris su puodyne medaus ant galvos. Lapė atsigulė ant 
kelio ir apsimetė negyva. Moteris paspyrė ją ir nuėjo. 

Lapė per mišką užbėgo už akių, atsigulė ant kelio ir vėl apsimetė 
negyva. Moteris vėl paspyrė ir nuėjo toliau. 

Lapė vėl nubėgo per mišką moteriai už akių, atsigulė ant kelio ir 
apsimetė negyva. Moteris priėjo ir sako: 

— Jeigu būčiau paėmusi anas dvi, būtų jau trys. 

Pasidėjo puodynę ant žemės, įgrūdo lapę į pintinę, palikusi pintinę, 
nuėjo anų dviejų lapių atsinešti. Lapė išsitepė medum, apsiklijavo ža- 
liais lapais, nuėjo prie šaltinio ir geria sau. 

Kol lapė gėrė, medus ištirpo, lapai ir nukrito. Jaguaras atpažino la- 
pę, jau norėjo pulti, bet toji pabėgo. 

Kitą kartą lapė vėl labai ištroško. Nuėjo prie sakuoto medžio, išsite- 
pė sakais, išsivoliojo sausuose lapuose ir nuėjo prie šaltinio. Jaguaras 
ir klausia ją: 

— Kas esi? 

— Esu žvėris sausalapis,— sako lapė. 

— Įbrisk į vandenį, paskui išlipk, tada galėsi gerti, — sako jaguaras. 

Lapė įbrido į vandenį, bet lapai nenukrito,— sakai vandenyje netirps- 
ta. Išlipo iš vandens, pasirodė jaguarui ir nuėjo gerti. Šitaip lapė ir 
darydavo visą laiką, kol užėjo liūčių metas. 

V ežlys įlindo į urvą, groja sau dūdele ir šoka: 


Tin, tin, tin, 
Ralio, ralio, ralio. .. 


Atėjo lapė ir šaukia: 

— Ei vėžly! 

— Ką, — atsiliepė vėžlys. 

— Nagi išmėginkim, kuris iš mudviejų ištvermingesnis,— sako lapė. 

— (Gerai,— sutiko vėžlys.— Kiek metų reikia išbūti? 

— Dvejus,— sako lapė. 

Lapė uždarė vėžlį urve ir sako: 

— Viso gero, vėžly! Aš einu sau. 

Praslinko metai. Lapė atėjo ir šaukia: 

— Ei vėžly! 

Vėžlys atsiliepia: 

— Aš čia, lape! Sakyk, ar jau taperebos vaisiai prinoko? 

— Dar ne, vėžly,— sako lapė.— Taperebos dar tik žydi. Viso gero, 
vėžly, ateisiu kitą kartą. 

Kai praslinko dveji metai, lapė atėjo prie urvo, atidengė angą ir šau- 
kia vėžlį. Vėžlys klausia: 

— Ar jau prinoko taperebos vaisiai? 

— Taip, dabar iš tikrųjų prinoko. Po medžiu daugybė vaisių prikri- 
to,— sako lapė. 

Vėžlys išlindo iš urvo ir tarė: 

— O dabar tu, lape, lįsk! 

— Kiek metų reikės išbūti? — klausia lapė. 

— Ketverius, lape,— sako vėžlys. 

Vėžlys uždarė lapę urve ir nuėjo. Po metų ateina pasikalbėti su la- 
pe. Atidengė urvo angą ir šaukia: 

— Ei lape! 

Lapė klausia: 

— Ar jau prinoko ananasai, vėžly? 

— Ne,— sako vėžlys. — Žmonės dar tik žemę purena. Aš einu sau. 
Viso gero, lape! 

Po dvejų metų vėžlys atėjo ir šaukia: 

— Ei lape! 

Niekas neatsako. Vėžlys vėl šaukia. Vėl niekas neatsako. Tik iš ur- 
vo pakilo musių pulkas. 

Vėžlys atidengė urvo angą ir sako: 

— Šita nelaboji jau nusigalavo. 

Ištempė iš urvo lapę ir pridūrė: 

— Ar nesakiau, lape, kad tu per silpna su manim rungtis. 

Paliko lapę ir nuėjo sau. 


V 


Vėžlys 


ir 
Žmogus 


Vežlys įlindo į olą ir groja dūdele. Visi, kas eina pro šalį, sustoja 
ir klausosi. Ėjo pro šalį žmogus ir sako: 

— Aš tą vėžlį sugausiu. 

Priėjo prie olos ir šaukia: 

— Ei vėžly! 

— Ką? — atsiliepia vėžlys. 

— Ateik čia, vėžly! — sako žmogus. 

— Gerai, tuojau ateinu, — atsako vėžlys. 

Vėžlys išlindo, žmogus jį pasigavo, parsinešė namo ir įmetė į dėžę. 
Rytą sako vaikams: 

— Žiūrėkit, neišleiskite vėžlio. 

Žmogus išėjo lauko arti. Vėžlys tūno dėžėje ir dūduoja sau dūdele. 
Vaikai išgirdo ir atėjo pasiklausyti. O vėžlys nutilo. Tada vaikai sako: 

— Pagrok dar, vėžly! 

— Jums atrodo, kad gražiai groju, bet jūs nematėte, kaip aš šoku, — 
sako vėžlys. 

Vaikai atidengė dėžę pasižiūrėti, kaip vėžlys šoka. Vėžlys kad pasi- 
leis šokti po kambarį: 

Le-le, 1e-le 
Le-re, le-Ie... 

Paprašė vėžlys, kad vaikai išleistų jį nusišlapinti. Šie sako jam: 

— Eik, vėžly, tik nepabėk. 

Nuėjo vėžlys už namo ir nukūrė į mišką. Vaikai rėkia: 

— Vėžlys pabėgo. 

Vienas vaikas sako: 

— Kas dabar bus? Ką pasakysime tėvui, kai pareis. Imkime ir nuda- 
Žykime akmenį kaip vėžlį, antraip į kailį gausime. 

Vaikai taip ir padarė. 

Vakare pareina tėvas. Užkaitė vaikai katilą vėžliui virti ir sako: 

— Jau užkaitėme. 

Tėvas įdėjo nudažytą akmenį į puodą, manė, kad vėžlys. Paskui sako 
vaikams: 

— Atneškite lėkštes, valgysime vėžlį. 

Išėmė vėžlį iš puodo, dėjo į lėkštę ir ją sudaužė. Sako vaikams: 

— Jūs paleidot vėžlį? 

— Ne, tėve,— sako vaikai. 

Jiems taip besiginčijant, vėžlys uždūdavo dūdele. Žmogus išgirdo ir 
sako: 

— Aš jį pagausiu antrą kartą. 

Išėjo laukan ir šaukia: 

— Vėžly, vėžly! 

— Aš čia, — atsiliepė vėžlys. 

Žmogus nuėjo į mišką vėžlio ieškoti. Šaukia: 

— Ei vėžly! 

Žmogus šaukia, atsisukęs į vieną pusę, vėžlys atsiliepia iš kitos. Žmo- 
gus supyko, parėjo namo ir paliko vėžlį ramybėje. 

Vienas žmogus labai mėgo medžioti. Būdavo, nuo aušros iki išnaktų 
knebinėjasi nuošaliausiuose miško kampeliuose — pina iš vytelių spąs- 
tus paukščiams, kasa duobes vilkams, stato kilpas žvėrims. 

Kartą įsilipo jis į medžio viršūnę ir tykoja praskrendančių laukinių 
paukščių. Staiga iš tankumyno iššoko šernų banda. Medžiotojas nusi- 
taikė ir nušovė iš karto tris šernus. Apsidžiaugė medžiotojas, buvo besi- 
leidžiąs iš medžio prie laimikio, bet girdi — kažkas tolumoje skardžiai 
švilpia. Švilpesys buvo toks šaižus, kad medžiotojas net apmirė iš bai- 
mės. Suprato, kad švilpia ne kas kitas, tik miško žvėrių globėjas Kaji- 
pora. Matyt, sumanė apžiūrėti savo šernų bandą. 

Svilpesys girdėti vis arčiau ir arčiau. Jau ir kanopos bilda, traška 
lužtančios šakos. Pagaliau krūmai prasiskleidė, ir medžiotojas pamatė 
Kajiporą. Buvo jis mažas, tvirtas, juodas kaip velnias ir gauruotas kaip 
beždžionė. Jojo ant lieso juodo šerno. Dešinėje rankoje laikė ilgą ge- 
ležinį trišakį. Kairiosios jo pusės iš viso nesimatė. Rodės, ji buvo ištir- 
pusi slogiame, drėgname miško tvaike. Ragindamas iškaršusį šerną ašt- 
riais kulnais, švilpčiodamas ir rėkaudamas, Kajipora šuoliavo per savo 
valdas. Jis badė trišakiu orą ir kėlė tokį triukšmą, kad, regis, net pro- 
tėvius iš numirusių galėjo prikelti. Ir vis šūkavo kimiu balsu: | 

— Ėhė-hė! Ėhė-hė! Ėhė-hė! 


* Fantastinė būtybė. 

Pamatė ant žemės gulinčius šernus. Prišoko prie jų, bado trišakiu ir 
šaukia: 

— Kelkitės, kelkitės, dykaduoniai! Ne laikas miegoti! 

Pašoko nušautieji šernai ir lyg niekur nieko nubėgo kriuksėdami. 
Tik pats didysis šernas vis nenorėjo keltis. Kajipora įsiuto, taip ėmė 
badyti ir daužyti neklusnųjį šerną, kad net vienas trišakio virbas nu- 
lūžo. Tik tada didysis šernas nenoriai atsikėlė, pasipurtė ir nušuolia- 
vo paskui kitus šernus. Kajipora sušuko pavymui: 

— Mat, koks tinginys! Na, palauk, užkursiu tau pirtį! Per tave rytoj 
reikės pas kalvį eiti trišakio taisyti. 

Paragino iškaršusį šerną ir nušuoliavo per tankumynus, sniaukro- 
damas: 

— Ehė-hė! Ėhė-hė! Ėhė-hė! 

Ilgai dar medžiotojas tūnojo medyje. Kai jau visai nutilo bildesys 
ir riksmas, išlipo iš medžio ir kiek kojos neša pardūmė namo. 

Kitą rytą atsikėlė anksti ir nuėjo pas kalvį į svečius. Besikalbant ir 
saulė aukštai pakilo. Staiga beldžiasi į kalvės duris neaukštas kresnas 
indėnas, užsimaukšlinęs kepurę. Įėjęs sako kalviui: 

— Laba diena, šeimininke. Ar negalėtum pataisyti šį trišakį? Tik 
greičiau, aš labai skubu... 

Kalvis sako: 

— Negaliu greitai, gerasis žmogau. Žaizdro nėra kam įpūsti. Jis nuo 
ryto šaltas. | 

Medžiotojas žvilgt į indėną ir iš karto atpažino Kajiporą. ,„Mat,— 
galvoja medžiotojas,— jis indėnu pasivertė, kad galėtų pas kalvį ateiti 
savo trišakio taisyti. Na, palauk“, — tarė sau ir pašoko iš vietos, sa- 
kydamas: 

— Maeistre, aš įpūsiu žaizdrą. 

— O ar moki? — klausia kalvis. 

— Pamėginsiu. Manding, didelio mokslo čia ir nereikia,— sako me- 
džiotojas. 

Kalvis įkūrė žaizdrą ir liepia medžiotojui dumples dumti. Medžioto- 
jas užgulė dumples ir iš lėto dumia — vienas, du, vienas, du. Dumia ir 
dainuoja į taktą: 


Kas vaikštinėja po miškus, 
Daug stebuklų mato... 

Indėnas žiūrėjo, žiūrėjo, paskui priėjo prie dumplių, nustūmė me- 
džiotoją ir sako: 

— Nagi, leisk, tu nemoki! Duokš man! 

Užgulė dumples ir kad pasileis dumti. O pats dainuoja: 


Kas vaikštinėja po miškus, 
Daug siebuklų mato... 
Daug stebuklų mato... 

Bet jeigu apie tai kalbės 
Skaudžiai nukentėt turės. .. 


Medžiotojas tyliai prislinko prie durų, išsmuko lauk ir į kojas. Nuo 
to laiko daugiau nebemedžiojo šernų. O jeigu, būdavo, kartais ir pa- 
mato ką miške, niekam apie tai nė žodžio neprasitaria. 

Vėžlys 
ir 
kajipora 


Veėžlys įlindo į drevę ir dūduoja sau dūdele. Išgirdo kajipora ir 
sako: 

— Tikriausiai vėžlys dūduoja. Eisiu ir pasigausiu jį. 

Atėjo kajipora prie drevės. O vėžlys groja dūdele: 


Li-ri, li-ri, 
Le-re, Ie-re... 


Kajipora šaukia: 

— Ei vėžly! 

— Aš čia, — atsiliepia vėžlys. 

— Ei vėžly, pasigalynėkim. 

— Pasigalynėkim, jeigu taip nori, — sako vėžlys. 

Kajipora nuėjo į mišką, nusikirto lianą, nutempė ant upės kranto ir 
sako vėžliui: 

— Na, pamėginkim, vėžly! Tu vandenyje, aš ant kranto. 

— Gerai, — sako vėžlys. | 

Vėžlys įšoko į vandenį su liana ir pririšo banginiui prie uodegos. 
Paskui išlipo į krantą ir pasislėpė miške. O kajipora tempia virvę. 
Banginis buvo stiprus ir atitempė kajiporą iki vandens. Kajipora pasi- 
stengė iš visų jėgų ir atitempė banginį iki kranto. Banginis vėl įsiręžė 
ir nutempė kajiporą iki vandens. O vėžlys stovi miške ir šypsosi. 

Pagaliau kajipora pavargo ir sako: 

— Užtenka, vėžly! 

Vėžlys nusišypsojo, įšoko į vandenį ir atrišo lianą nuo banginio uo- 
degos. Kajipora ištraukė lianą į krantą. Išlipo ir vėžlys. Kajipora klau- 
sia vėžlį: 

— Ar tu labai pavargai? 

— Ne,— sako vėžlys, — visai nepavargau. 

Kajipora sako: 

— Dabar, vėžly, iš tikrųjų matau, kad tu už mane stipresnis. Einu 
sau. 


Du 
kuproti 
kūmai 


Gyveno kartą du kuproti kūmai — vienas turtingas, o antras varg- 
šas. Žmonės iš vargšo šaipydavosi, o turtingojo neužkabindavo. Varg- 
šas vaikščiojo liūdnas, vis dažniau ir dažniau neapsikentęs pyktį išlieda-- 
vo. Buvo jis medžiotojas. 

Kartą vakare tykojo elnių. Ėmė ir užmigo medyje. Atsibudo vidur- 
naktį ir jau nebenori grįžti namo. Ketino vėl užsnūsti, bet išgirdo dainą. 

— Matyt, čia netoliese manioką mala. Eisiu padėti, — pagalvojo varg- 
šas kuprys. 

Išlipo iš medžio ir eina keliu. Ėjo, ėjo dainos link, bet niekaip pri- 
eiti negali. Pagaliau žiūri — stūkso kalva, o ant jos akmens aikštelė, 
didelė ir balta. Toje aikštelėje ratu stovi keisti žmonės, deimantais 
išsipuošę, žiūri į mėnulį, susikabinę rankomis šoka ir dainuoja vis tą 
patį: | 

Pirmadienis, antradienis, 
Vai, vei! 
Pirmadienis, antradienis, 
Vai, vei! 


Medžiotojas iš baimės pašiurpo, kojos pasidarė kaip švininės, žings- 
nio žengti negali. Pasislėpė jis krūmuose ir nenoromis klausosi valan- 
dų valandas besikartojančios dainos. 

Po kiek laiko kuprys atitoko, nusiramino. Buvo jis dainininkas ir gi- 
tarų meistras, tai ir uždainavo garsiai: 


Pirmadienis, antradienis, 
Ei, ai! 

Trečiadienis, ketvirtadienis, 
Gerai! 


Išgirdę kuprio dainą, žmonės staiga nutilo, paskui leidosi ieškoti, kas 
čia dainavo. Surado kuprį krūmuose ir nunešė į vidurį aikštelės kaip 
skruzdės negyvą tarakoną. Paleido aikštelėje, ir žilabarzdis senis klau- 
sia jį maloniu balsu: 

— Ar tu dainavai naujus dainos i 

Medžiotojas įsidrąsinęs sako: 

— Taip, aš, pone! 

Senis sako: 

— Parduok tos dainos žodžius. 

— Gerai, pone. Tik aš verčiau juos padovanosiu, nes man patiko 
jūsų šokis. 

Senis nusijuokė labai patenkintas. Nusijuokė ir visi Žmonės. 

— Gerai, — sako senis,— ranka tanką mazgoja. Mainais už tavo dai- 
nos žodžius aš išvaduosiu tave nuo kupros, o šie žmonės tau duos nau- 
ją maišą. 

Uždėjo senis ranką ant kupros, ta ir išnyko, lyg jos nė būti nebuvo. 
Medžiotojas pasidarė išnašus kaip jaunikaitis. Žmonės jam atnešė nau- 
ją maišą II liepė jį atrišti tik tada, kai saulė patekės. 

Medžiotojas išėjo į kelią ir eina sau. Ėjo, ėjo, o kai patekėjo saulė, 
atrišo maišą. Žiūri — jis pilnas brangakmenių ir auksinių pinigų. Me- 
džiotojui iš džiaugsmo net širdis apsalo. 

Rytojaus dieną buvo sekmadienis. Medžiotojas nusipirko namą su 
visais baldais, apsirengė gražiais drabužiais ir nuėjo į bažnyčią. Baž- 
nyčioje sutiko kūmą, turtingąjį kuprį. Tas vos nenuvirto iš nuostabos, 
pamatęs taip pasikeitusį kūmą. Klausinėja, kas ir kaip, stebisi, kad tokie 
puošnūs jo drabužiai. Sužinojęs, kad bičiulis turi namus, gražų žirgą ir 
daug turtų — visai apstulbo. 

Vargšas viską pasipasakojo turtuoliui. Kai žmogus daug turi, dar dau- 
giau nori. Įsigeidė turtuolis dar daugiau turtų įsigyti ir kupros atsi- 
kratyti. 

Kelias dienas galvojo, galvojo, ką čia padarius. Nutaikęs tinkamą 
dieną, išėjo į mišką. Išgirdo dainuojant ir nuėjo į tą vietą, iš kur 
daina sklido. Rado keistus žmones, ratelį šokančius ir dainuojančius: 

Pirmadienis, antradienis, 

Ei, ai! 

Trečiadienis, ketvirtadienis, 
Gerai! 


Turtuolis neištvėręs išsižiojo ir suriaumojo: 


Penktadienis, šeštadienis, sekmadienis, 
Gerai! 


Visi iš karto nutilo. Keistieji žmonės puolė prie akiplėšos ir nutem- 
pė į aikštelę, kur buvo senis. Tas piktai sušuko: 

— Kas tau, kuprota kiaule, leido lįsti ten, kur tavęs niekas nekvie- 
tė? Ar nežinai, kad užburti žmonės nenori nė girdėti apie penktadienį, 
šeštadienį ir sekmadienį? Ak nežinai? Tai žinok! O kad neužmirštum 
šitos pamokos, še tau kuprą ir dink man iš akių, kol kailio nenudyriau! 

Kol senis kalbėjo, žmonės sugriebė turtuolį, apstumdė, apskaldė ant- 
ausius ir sugnaibė. Senis uždėjo ranką jam ant krūtinės, ir atsirado ant- 
ra kupra. 

Paskui sudaužytą, apdraskytą, suspardytą turtuolį keistieji žmonės 
nuvijo toli toli. 

Taip ir gyveno jis didžiai turtingas, bet su dviem kuprom — viena iš 
priekio, kita iš užpakalio, kad nebūtų perdaug išdidus. 


Lapė atsigulė ant kelio, kur turėjo eiti Žmogus, ir apsimetė negy- 

va. Atėjo Žmogus ir sako: 

— Vargšė lapė. 

Išrausė duobę, užkasė lapę ir nuėjo. 

Lapė išlindo iš duobės, nubėgo per mišką žmogui už akių, atsigulė 
ant kelio ir apsimetė negyva. 

Priėjo žmogus ir sako: 

— Ir vėl negyva lapė! Vargšė! 

Žmogus patraukė lapę nuo kelio, apdėjo lapais ir nuėjo toliau. 

Lapė vėl nubėgo per mišką Žmogui už akių, atsigulė ant kelio ir ap- 
simetė negyva. Žmogus priėjo ir sako: 

— Iš kur čia tiek negyvų lapių? 

Nutempė lapę nuo kelio ir nuėjo. 

Lapė vėl užbėgo už akių, atsigulė ant kelio ir apsimetė negyva. 

Žmogus priėjo ir tarė: 

— Velniai griebtų tas lapes! 

Paėmė lapę už uodegos ir nutempė į vidurį miško. Tada lapė ir sako: 

— Nereikia piktnaudžiauti žmonių gerumu. 

Vėžlys 
ir 
jaguaras 


Kartą jaguaras išgirdo vėžlį dūduojant. Priėjęs klausia: 

— Ką taip gražiai dūduoji? 

Vėžlys jam sako: 

— Aš dūduoju tokią dainelę: „Elnio kaulo mano dūdelė, ei, eil“ 

Jaguaras sako: 

— O aš tavęs ir negirdėjau dūduojant. 

Vėžlys jam ir sako: 

— Neik prie manęs! Pasitrauk truputį toliau. Iš toliau gražiau 
skamba. 

Susirado vėžlys olą, įsitaisė prie angos ir dūduoja: 

— Elnio kaulo mano dūdelė, ei, ei! 

Jaguaras pasileido pas vėžlį, manė pagausiąs. Vėžlys šoko į olą ir pa- 
sislėpė. 

Jaguaras įkišo leteną į olą ir nutvėrė vėžlį už kojos. Vėžlys nusikva- 
tojo ir sako: 

— Manai, kad nutvėrei man už kojos. Oi ne, nutvėrei už medžio 
šaknies. 

Jaguaras sako jam: 

— Turėk ją pats. 

Ir paleido vėžlio koją. Vėžlys nusikvatojo ir sako: 

— O ten iš tikrųjų buvo mano koja. 

Kvailas jaguaras atsitūpė prie olos laukti vėžlio išlendant. Laukė, 
laukė, belaukdamas galą gavo. 

